
НОРМАТИВТІК СІЛТЕМЕЛЕР
Диссертациялық жұмыста келесідей мемлекеттік үлгіқалыптарға сілтемелер жасалды: 
Қазақстан Республикасындағы мемлекеттік жастар саясаты туралы» 2015 жылғы 9 ақпандағы № 285-V ҚРЗ заңы

«Білім туралы» Қазақстан Республикасының 2007 жылғы 27 шілдедегі № 319-III ҚРЗ Заңы.

Қазақстан Республикасының Президенті Қ.Тоқаевтың 2019 жылғы 2 қыркүйектегі «Сындарлы қоғамдық диалог – Қазақстанның тұрақтылығы мен өркендеуінің негізі» тақырыбындағы Қазақстан халқына Жолдауы.

Балаларды олардың денсаулығы мен дамуына зиян келтіретін ақпараттан қорғау туралы Қазақстан Республикасының 2018 жылғы 2 шілдедегі № 169-VI ҚРЗ заңы.

Қазақстан Республикасы Оқу-ағарту министрінің Баланы жәбірлеудің (буллингтің) профилактикасы қағидаларын бекіту туралы 2022 жылғы 21 желтоқсандағы № 506 бұйрығы. 

Тұрмыстық зорлық-зомбылық профилактикасы туралы Қазақстан Республикасының 2009 жылғы 4 желтоқсандағы №  214-IV Заңы.
АНЫҚТАМАЛАР
Диссертациялық жұмыста келесідей терминдер мен анықтамалар қолданылады:
Агрессивтілік – шабуылда немесе қақтығыстарда көрінетін мінез-құлық үрдісі.
Академиялық жетістік – студенттің бағалары мен интеллектуалдық жетістігі арқылы өлшенетін оқу саласындағы жетістіктерінің деңгейі.
Аффективті күйзеліс – бұл эмоциялық немесе көңіл-күйдің бұзылуы, оған депрессия, мазасыздық немесе эмоционалды тұрақсыздық жатады.
Аффилиативті әрекеттер – бұл адамдар арасындағы оң қарым-қатынастарды, байланыстарды және жақындықты нығайтатын әлеуметтік әрекеттер.
Буллинг – бұл бір адам немесе топ басқа адамды немесе адамдар тобын жүйелі түрде қорқытып, қудалап, психологиялық немесе физикалық зиян келтіретін мінез-құлық.
Депрессия – көңіл-күйдің төмендігі, белсенділіктің және өмірге қызығушылықтың төмендеуі.
Манипуляция – адамның немесе топтың өз пайдасына мақсатты түрде басқаларға ықпал ету әрекеті.
Остракизм – жеке адамды немесе топты қоғамнан немесе әлеуметтік ортадан шеттету.
Педагогикалық әдістер – тәрбие мақсатына жету үшін қолданылатын тәрбие әдістері мен тәжірибелерінің жүйесі.
Педагогикалық алдын алу – тәрбие арқылы әлеуметтік мәселелердің алдын алуға бағытталған шаралар жүйесі.
Психикалық жағдай – адамның психикалық денсаулығы мен әл-ауқатының жалпы жағдайы.
Студенттердің әлеуметтенуі – студенттердің әлеуметтік нормалар мен құндылықтарды меңгеру процесі.
Студенттердің психикалық және физикалық денсаулығы – студенттердің оқуы мен күнделікті өміріне маңызды психикалық және физикалық жағдайы.
Стресс – организмнің физикалық немесе психикалық қысымға жауап беруі.
Суицид – адамның өз өмірін қасақана қию әрекеті.
Толерантты орта – айырмашылықтар мен әртүрлілікті қабылдаумен сипатталатын орта.
Толеранттылық – өз пікірінен өзгеше пікірлерді, мінез-құлықтарды мойындауға және құрметтеуге дайын болу.
Тренингтер – арнайы дағдыларды дамытуға бағытталған оқыту бағдарламалары.
Фрустрация – адамның қажеттіліктері орындалмаған кезде пайда болатын психологиялық жағдай.
Хикикомори – жастардың қоғамнан ұзақ уақыт бойы оқшаулануын сипаттайтын жапондық термин.
Әлеуметтік остракизм – жеке адамды немесе топты әлеуметтік ортада алып тастау немесе елемеу.
Әлеуметтік педагогика – жеке адамның әлеуметтік дамуы мен әл-ауқатына бағытталған педагогика саласы.
Әлеуметтік-мәдени факторлар – адамның мінез-құлқы мен қабылдауына әсер ететін әлеуметтік және мәдени контексттің аспектілері.
БЕЛГІЛЕР МЕН ҚЫСҚАРТУЛАР
ЖОО – Жоғарғы оқу орны

Л.Н. Гумилев атындағы  ЕҰУ – Л.Н. Гумилев атындағы Еуразия ұлттық университеті

C.Аманжолов атындағы ШҚУ – Сәрсен Аманжолов атындағы Шығыс Қазақстан университеті
CO – киберостракизм 

DUI – driving under influence

SPSS – Statistical Package for the Social Sciences 

AMOS – Analysis of Moment Structures

COVID-19 – 2019 жылғы короновирус пандемиясы

SEL – social-emotional learning 

КІРІСПЕ

Зерттеудің өзектілігі. Қазақстан Республикасының жаңа әлеуметтік-экономикалық құрылымға көшу жағдайында білім беру жүйесінде, соның ішінде жоғары білім беру жүйесінің құрылымында елеулі өзгерістер орын алуда. Еліміздің нарықтық қатынастарға негізделген даму кезеңіне өтуіне байланысты жоғары оқу орындарында білім алушы студенттерге, яғни болашақ мамандардың кәсіби сапасына қойылатын талаптар айтарлықтай күшейтілуде.

Осыған орай Қазақстан Республикасының «Білім туралы» заңында жаңа қоғамдық жағдайларға сәйкес білім беру жүйесінің басты міндеті тек кәсіби даярлығы жоғары, білімді маман тәрбиелеумен шектелмей, қоғамдық өмірдің барлық саласында ұлттық және жалпыадамзаттық құндылықтарды қабылдай алатын, рухани-адамгершілік әлеуеті жоғары тұлғаны қалыптастыру екендігі атап көрсетілген [1]. Осы талаптарға сәйкес студент тұлғасының тұтастай қалыптасуына ықпал ететін факторлар мен заңдылықтарды айқындау, сондай-ақ оның әлеуметтік белсенділігінің дамуын тұлғаның және оқу-тәрбие үдерісінің өзгеруін сипаттайтын интегралды компоненттер ретінде қарастыру мәселелерін теориялық және қолданбалық тұрғыдан терең зерттеу міндеті қойылып отыр.

Қазіргі кезеңде әлемнің әртүрлі мемлекеттерінде миллиондаған адамдар әлеуметтік оқшаулану, кедейшілік, әлеуметтік шеттетілу, сондай-ақ белгілі бір әлеуметтік қауымдастықтан әдейі тыс қалдыруға бағытталған деструктивті әрекеттердің салдарынан түрлі әлеуметтік қиындықтарға ұшырауда. Мұндай жағдайларда жеке тұлғалар өздерінің дүниетанымдық ұстанымдары, әлеуметтік мәртебесі, мәдени немесе тұлғалық бірегейлігіне байланысты кемсітушілікке тап болады. Әлеуметтік өзара әрекеттестік үдерісінде адамдардың едәуір бөлігі өзіне жат, беймәлім немесе ерекшеленетін құбылыстарды әлеуетті қауіп ретінде қабылдайтындықтан, сыртқы келбеті, мәдени сипаттамалары немесе мінез-құлық үлгілері бойынша өзгешеленетін тұлғаларға қатысты күмән мен әлеуметтік қашықтық танытады, ал жекелеген жағдайларда бұл қатынас агрессивті мінез-құлықтың көрініс беруіне әкелуі мүмкін. Мәдениетаралық және тұлғааралық қарым-қатынас жүйесі жеткілікті деңгейде қалыптаспаған әлеуметтік ортада жастардың әлеуметтік бейімделуі, толыққанды дамуы және өрелі өмір сүру мүмкіндіктері едәуір шектеледі, себебі жеке тұлғаның, әлеуметтік топ пен ұжымның қоғамдағы орны мен әлеуметтік мәртебесі аталған қарым-қатынастардың мазмұны мен сипатына тікелей тәуелді болып табылады.

Қазақстан Республикасында мемлекет пен жастар арасындағы өзара қарым-қатынастарды реттейтін негізгі нормативтік-құқықтық акт 2015 жылғы 9 ақпанда қабылданған «Қазақстан Республикасындағы мемлекеттік жастар саясаты туралы» Заң болып табылады. Аталған құжатта мемлекеттік жастар саясатының мақсаттары мен міндеттері, оны іске асырудың басым бағыттары, сондай-ақ жастарды мемлекеттік қолдаудың негізгі механизмдері айқындалып, олардың әлеуметтік және саяси құқықтары заңнамалық тұрғыдан бекітілген [2].

Қазіргі кезеңде еліміздің егемен мемлекет ретінде орнығуынан бастап ғылым мен білім беру саласында жүзеге асырылып жатқан жүйелі шаралар жастарды жалпыадамзаттық және ұлттық құндылықтар негізінде тәрбиелеу мен оқытудың сапалық деңгейін арттыруға бағытталуда. Осыған байланысты қоғамдық өмірді ізгілендіру жағдайында ұлттық болмысты айқындайтын рухани құндылықтарды және тұлғааралық қарым-қатынас мәдениетін жетілдіру өзекті ғылыми-педагогикалық мәселелердің қатарынан орын алуда.

Зерттеу жұмысында студент тұлғасы ұғымын теориялық тұрғыдан негіздеу мақсатында отандық, ресейлік және шетелдік ғалымдардың іргелі ғылыми тұжырымдары мен концепциялары басшылыққа алынды. Атап айтқанда, Қазақстандық ғалымдар Т. Тәжібаев  [3], Д.Д. Дүйсенбеков [4], Қ.Б. Жарықбаев [5], С. Нурмуратов [6],  В.К. Шабельников [7], С.М. Джакупов [8], Б.А. Амирова [9],  Ж.И. Намазбаева [10], В.К. Омарова [11] және басқа да зерттеушілердің студент тұлғасының қалыптасуы мен дамуына қатысты ғылыми еңбектер зерделенді.

Сонымен қатар ресейлік ғалымдар еңбектеріндегі тұлға теорияларын талдау барысында Л.С. Выготскийдің мәдени-тарихи концепциясы [12],              В.Н. Мясищевтің [13] қатынастық әдіснамалық қағидасы, сондай-ақ іс-әрекет, сана, өзін-өзі бағалау және тұлға дамуы мәселелерін зерттеген шетелдік ғалымдар – А.Н. Леонтьев [14], А.Г. Асмолов [15], Б.С. Братусь [16], В.В. Столин [17], В.Ф. Петренко [18], И.Я. Лернер [19], А.В. Сластенин [20] және тағы басқалар.

Тұлғаның даму ерекшеліктерін психологиялық тұрғыдан зерттеп, оған елеулі үлес қосқан шетелдік ғалымдардың ішінде В. Девид [21], Х. Дайкер [22], Г. Салливен [23], Дж.С. Тернер [24], З. Фрейд [25], Э. Фромм [26],              С.А. Хэслен [27], Э. Эриксон [28], А. Маслоу [29] және т.б.

Тұлғааралық өзара әрекеттестік жүйесінде көрініс табатын әлеуметтік деструктивті құбылыстардың бірі – остракизм болып табылады. Ол жеке тұлғаның немесе белгілі бір әлеуметтік топтың ұжымдық қарым-қатынас кеңістігінен жүйелі түрде шеттетілуімен, әлеуметтік байланыстардың үзілуімен және қоғам тарапынан символдық немесе нақты түрде аластатылуымен сипатталады. Остракизм жағдайында тұлға әлеуметтік мойындаудан, өзара әрекеттестікке қатысудан және қоғамдық назардан тыс қалуға мәжбүр болады.

Әлеуметтік остракизмнің ұзақ мерзімді әсері жеке тұлғаның психологиялық жай-күйіне, әлеуметтік бейімделуіне және тұлғалық дамуына теріс ықпал етіп, оның әлеуметтік рөлдерді меңгеру мүмкіндіктерін шектеуге, сондай-ақ қауымдық өмірге қатысу деңгейінің төмендеуіне әкелуі мүмкін. Мұндай үдерістердің салдары ретінде тұлғаның әлеуметтік оқшаулануының тереңдеуі және әлеуметтік пассивтіліктің қалыптасуы байқалады.

Остракизм әртүрлі формада жүзеге асады: ашық кемсіту мен жәбірлеу әрекеттерінен бастап, әлеуметтік ресурстарға, қоғамдық қызметтерге және азаматтық құқықтарды іске асыру мүмкіндіктеріне қолжетімділікті шектеуге дейінгі тетіктерді қамтиды. Остракизмге ұшыраған тұлғалардың қоғамдық өмірге араласу, ерікті бірлестіктер құру, діни сенімін еркін ұстану немесе мәдени бірегейлігін сақтау құқықтары едәуір дәрежеде шектелуі ықтимал.

Остракизмнің барлық аталған нысандары адамның ажырамас қадір-қасиетін, тең әлеуметтік құндылығын мойындамау және әлеуметтік айырмашылықтарға төзімсіздік таныту сияқты ұстанымдармен тығыз байланысты. Осыған сәйкес, жеке тұлғаның тегі, этникалық шығу тегі, діни көзқарасы, әлеуметтік-экономикалық жағдайы, сыртқы келбеті, жынысы, жыныстық өзін-өзі сәйкестендіруі, жасы, денсаулық жағдайы немесе өзге де ерекшеліктері негізінде оны саналы түрде елемеу, жекелеу, ұжымнан ығыстыру және әлеуметтік кеңістіктен шеттету әрекеттері остракизм құбылысының таралуына алғышарт болады.

Қазіргі ғылыми әдебиеттерде «остракизм», «әлеуметтік остракизм», «әлеуметтік ерекшелеу», «қабылдамау», «елемеу», «ығыстыру», «қоғамнан аластау», «топтан шеттету» сияқты ұғымдар бір-біріне жақын мағынада, кей жағдайда өзара алмастырыла отырып қолданылады. Алайда аталған ұғымдардың мазмұндық шекараларын нақты айқындауға қатысты ғылыми пікірталастар әлі де жалғасуда.

Остракизм құбылысының теориялық моделін Kipling D. Williams өз еңбектерінде жеке тұлғаны елемеу және әлеуметтік өзара әрекеттестік жүйесінен шығарып тастау актісі ретінде қарастырып, оны әлеуметтік бас тартудың ерекше формасы ретінде сипаттайды. Ғалымның пайымдауынша, остракизм әлеуметтік қабылдамау үдерісінің институционалданбаған, бірақ жүйелі түрде жүзеге асатын нысаны болып табылады. 

Әлеуметтік остракизмнің теориялық және эмпирикалық мәселелері шетелдік зерттеушілер Kipling D. Williams [30], L. Zadro [31], S.N. Nezlek [32], K.L. Sommer [33], R.F. Baumeister [34], E.D. Wesselmann [35], D. Ren [36], Z. Chen [37], N. DeWall [38], M. Pfundmair [39], J. Reichert [40],  K. Konopka [41], L. R. Huesmann [42], P. Riva [43], L. Wirth [44] және ресейлік ғалымдар Е.П. Ильин [45], Е.В. Киселева [46], Н.Н. Киселев [47], А.Е. Войскунский [48] еңбектерінде жан-жақты зерттелген.

Сонымен қатар остракизмге сабақтас құбылыстарды зерделеу аясында стигматизация теориялары мен модельдері (E.Goffman [49], K.Stiles,               E.M. Lemert [50], F.Heider, I.B.Bovina, B.G. Bovin), радикалдану үдерістері (А.В. Круглански, H.M.Knapp, M.Pfundmair), сондай-ақ жалғыздық пен әлеуметтік оқшаулану мәселелері (К.Rogers [51]), В.Н.Куницына, В.М. Погольша [52],  С.Г. Корчагина [53], Ю.М.Швалб [54] арнайы ғылыми зерттеудің нысанына айналған.

Ересектер мен жасөспірімдер отбасында, жалпы білім беру ұйымдарында, жоғары оқу орындарында және өзге де қоғамдық институттарда күнделікті өмір барысында остракизм құбылысына ұшырауы мүмкін. Алайда осы уақытқа дейін қоғам тарапынан бұл әлеуметтік-психологиялық мәселеге жеткілікті деңгейде жүйелі назар аударылмай келеді.

Жастар мен студенттер негіз қалаушы адам құқықтарына, атап айтқанда құрметке ие болу, жеке басына қол сұғылмаушылығы мен адамдық қадір-қасиетін сақтау құқықтарына ие. Аталған құқықтар Адам құқықтарының жалпыға бірдей декларациясында, азаматтық және саяси, экономикалық, әлеуметтік және мәдени құқықтар туралы халықаралық пактілерде, Қазақстан Республикасының Конституциясында, сондай-ақ ұлттық заңнаманың өзге де нормативтік-құқықтық актілерінде заңдық тұрғыдан қатаң қорғалуы тиіс.

Соған қарамастан, жоғары білім беру жүйесінде кәсіби даярлықтың маңызды құрамдас бөлігі болып табылатын студенттер арасындағы остракизм құбылысының ерекшеліктерін ашуға бағытталған теориялық және қолданбалық зерттеулердің жеткіліксіздігі қазіргі кезеңде айқын сезілуде.

Үнемі өзгеріп отыратын әлеуметтік-экономикалық жағдайларда болашақ мамандардың оқу-кәсіби іс-әрекеті мен тұлғааралық қарым-қатынасын жетілдіру қажеттілігі студенттік ортадағы остракизм мәселесінің дамуын өзекті ғылыми-педагогикалық проблема ретінде алға шығарып отыр.

Сондай-ақ остракизмнің педагогикалық ерекшеліктері студенттердің адамгершілік туралы түсінігі, өмірлік қайраттылығы мен төзімділігі, өмірге қанағаттану деңгейі, өзін-өзі реттеу біліктілігі арқылы айқындалып, олардың өзіндік құндылығын сезінуіне және өзгелерге рухани-адамгершілік қатынас орнатуына ықпал етеді. Аталған қасиеттер студенттердің оқу-кәсіби іс-әрекетінде, тұлғааралық қарым-қатынасында және өзін-өзі дамыту үдерісінде өзара ықпалдасып, көпқұрылымды әрі күрделі педагогикалық жүйе ретінде көрініс табады.

Зерттеу мәселесі бойынша философиялық, психологиялық, педагогикалық ғылыми зерттеулерді талдау нәтижесінде біздің тарапымыздан келесідей қарама-қайшылықтарды анықталады:
- студенттер арасындағы остракизмнің алдын алу қажеттілігі мен ғылыми негізделмеуі арасында;

- студенттік ортадағы остракизмді алдын алудың кешенді әдістемелерінің жеткіліксіздігі арасында қарама-қайшылықтардың бар екені анықталды.

Аталған қарама-қайшылықтардың шешімін табу ұсынылып отырған зерттеу мәселесін айқындап, тақырыпты «Студенттік ортадағы әлеуметтік остракизмді педагогикалық алдын-алу» деп таңдауымызға негіз болды.
Зерттеудің мақсаты – Студенттік ортадағы  әлеуметтік остракизмді педагогикалық алдын алудың теориялық-әдіснамалық негіздерін айқындау және оның әдістемесін жасау.
Зерттеу нысаны – Жоғары оқу орынындағы педагогикалық үдеріс.
Зерттеудің пәні – студенттік ортадағы әлеуметтік остракизмді педагогикалық алдын алу. 
Зерттеу ғылыми болжамы егер, студенттік ортадағы әлеуметтік остракизмді алдын-алудың теориялық-әдіснамалық негіздері айқындалса, құрылымдық-мазмұндық моделі, оны жүзеге асырудың кешенді әдістемесі әзірленіп ЖОО тәжірибесіне ендірілсе, онда студенттер арасында әлеуметтік остракизм деңгейінің төмендеуіне әкеледі, өйткені ол студенттер арасындағы  психологиялық жәйлі ортаны құруға оң ықпал етеді. 
Зерттеудің міндеттері:
- Студенттік ортадағы әлеуметтік остракизмді педагогикалық алдын алудың теориялық-әдіснамалық негіздерін айқындау;

- Студенттік ортадағы әлеуметтік остракизмнің педагогикалық алдын алудың шарттарын айқындау;

- Студенттік ортадағы әлеуметтік остракизмнің педагогикалық алдын алудың құрылымдық-мазмұндық моделін әзірлеу;

- Студенттік ортадағы әлеуметтік остракизмнің педагогикалық алдын алудың құрылымдық-мазмұндық моделі мен кешенді әдістемесінің тиімділігін тәжірибелік-эксперимент жүзінде тексеру және әдістемелік ұсыныстар дайындау.
Зерттеудің жетекші идеясы. Студенттер арасындағы әлеуметтік остракизмнің алдын алу – коммуникативтік құралдарды тиімді пайдалану, өзара құрмет пен эмпатия негізінде сапалы қарым-қатынасты құру және студенттік ортадағы коммуникация ережелері мен нормаларын сақтауды қамтитын білім мен іскерліктерге негізделеді және психологиялық жәйлі ортада тиімді коммуникация жасай алатын болашақ маманның тұлғасын қалыптастырады 
Зерттеудің әдіснамалық-теориялық негіздері:
Зерттеу мәселесін теориялық-әдіснамалық тұрғыда негіздеу барысында келесі ғылыми тұғырлар мен тұжырымдамалар басшылыққа алынды:

- остракизм жағдайында бұзылған қажеттіліктердің моделі және оның әсер ету уақыты K.D. Williams;

- «остракизм» (Д. Лейн, О.Л. Глазман, И.С. Кон) негізгі ұғымдарын талдау, студенттер арасындағы остракизм себептерін және оған қатысушылардың ерекшеліктерін (Ю.Л. Макарова, В.Р. Петросянц) талдау зерттеулері болып табылады.

- елемеу, ығыстыру, шеттету және бас тарту (әлеуметтік остракизм) (R.F. Baumeister, C.N. DeWall, N J.Ciarocco, J.M.  Twenge және т. б.); Жүйелілік тұғыр,  Жеке тұлғалық бағдарлық тұғыр, Іс-әрекеттік тұғыр, Аксиологиялық тұғыр, Синергетикалық тұғыр, Коммуникативтік құзіреттілік тұғыр, Психоэмоционалды қолдау тұғыры, Әлеуметтік бағытталу тұғыры. 
Зерттеу көздері. Зерттеу мәселесі бойынша философиялық, психологиялық және педагогикалық ғылыми еңбектер, мемлекеттік ресми құжаттар: Қазақстан Республикасының «Білім туралы» Заңы», «Балаларды олардың денсаулығы мен дамуына зиян келтіретін ақпараттан қорғау туралы» Заңы, Білім беру ұйымдарының педагогтеріне арналған кәсіптік стандарты, Қазақстан Республикасы Оқу-ағарту министрлігінің «Баланы жәбірлеудің (буллингтің) профилактикасы қағидаларын бекіту туралы» бұйрығы, «Білім беру ұйымдарында «Адал азамат» біртұтас тәрбие
бағдарламасын бекіту туралы» ҚР Оқу-ағарту министрінің
2025 жылғы 26 мамырдағы №123 бұйрығы, сонымен қатар «әлеуметтік педагогика», «педагогика және психология» білім беру бағдарламасы, элективті пәндер каталогы, пән силлабустары мен оқу-әдістемелік кешендер, педагогтердің озық тәжірибелерімен автордың педагогикалық-зерттеушілік тәжірибесі сияқты зерттеу көздері құрайды.
Зерттеу әдістері. 
Теориялық әдістер (философиялық, социологиялық, психологиялық, педагогикалық ғылыми әдебиеттерді және нормативтік-құқықтық құжаттарды  талдау; зерттеу тақырыбы бойынша ғылыми дерек көздерді салыстыру және негізгі ұғымдарға теориялық талдау жасау; педагогикалық үдерісті модельдеу, зерттеу мәселелері бойынша тәжірибелерді талдау жасау); 

Эмпирикалық әдістер:  (педагогикалық эксперимент, бақылау, әңгімелесу, сауалнама және тестілеу, фокус-топтармен жұмыс, сараптамалық бағалау әдісі, оқу бағдарламаларының мазмұнын талдау, салыстыру, диагностика, өлшеу); 

Статистикалық әдістер (сандық және сапалық талдау, SPSS Statistics 29.0 статистикалық талдау бағдарламаса негізінде математикалық өңдеу әдістері).
Зерттеу кезеңдері:
Бірінші кезең (2022-2023 жж.) – диссертациялық зерттеудің ғылыми аппараты қалыптастырылып, зерттеу тақырыбының өзектілігі негізделді; зерттеудің мақсаты мен міндеттері, нысаны мен пәні, ғылыми жаңалығы, теориялық және практикалық маңыздылығы айқындалды. Зерттеу міндеттеріне сәйкес атқарылатын жұмыстардың кешенді жоспары жасалып, оларды жүзеге асырудың кезеңдері анықталды.

Екінші кезең (2023-2024 жж.) – анықтаушы эксперимент жүргізіліп, қажетті эмпирикалық материалдар жинақталды; зерттеудің әдіснамалық және теориялық негіздері нақтыланды. Зерттеудің жетекші идеялары мен алдын ала алынған нәтижелері тәжірибелік тексеруден өткізіліп, зерттеу қорытындыларының бір бөлігі ғылыми басылымдарда жарияланды.

Үшінші кезең (2024-2025 жж.) – алынған зерттеу нәтижелеріне терең талдау және жинақтау жүргізіліп, ғылыми деректерді өңдеу жүзеге асырылды. Теориялық және эксперименттік материалдар нақтылап толықтырылды, зерттеу нәтижелеріне түзетулер енгізіліп, қорытындылар мен практикалық ұсыныстар тұжырымдалды. 
Зерттеудің ғылыми жағалығы мен теориялық маңыздылығы: 
- Студенттік ортадағы әлеуметтік остракизмді педагогикалық алдын-алудың теориялық-әдіснамалық негіздері айқындалды;

- Студенттік ортадағы әлеуметтік остракизмнің педагогикалық алдын-алудың шарттары айқындалды;

- Студенттік ортадағы әлеуметтік остракизмнің педагогикалық алдын-алудың құрылымдық-мазмұндық моделі әзірленді;

- Студенттік ортадағы әлеуметтік остракизмнің педагогикалық алдын-алудың құрылымдық-мазмұндық моделі мен кешенді әдістемесінің тиімділігі тәжірибелік-эксперимент жүзінде тексеріліп және әдістемелік ұсыныстар дайындалды.
Зерттеудің практикалық маңыздылығы: Студенттік ортадағы әлеуметтік остракизмді педагогикалық алдын-алудың құрылымдық- мазмұндық моделі мен әдістемесі дайындалды.

Студенттік ортадағы әлеуметтік остракизмді алдын-алу элективті курсының әдістемесі (силлабус) әзірленді;
Зерттеудің практикалық нәтижелерін жоғары және арнаулы оқу орындары тәжірибесінде, педагогтердің біліктілігін арттыру және қайта даярлау институттарымен кәсіптік білім беру ұйымдарында пайдалану студенттік ортадағы әлеуметтік остракизмді алдын-алуға мүмкіндік береді.

Зерттеу аясында жарық көрген еңбектер білім беру ұйымдары үшін пайдалы болып табылады
Қорғауға ұсынылатын қағидалар:
- Студенттік ортадағы әлеуметтік остракизмнің педагогикалық алдын-алудың теориялық-әдіснамалық негіздері;

- Студенттік ортадағы әлеуметтік остракизмнің педагогикалық алдын-алудың шарттары;

- Студенттік ортадағы әлеуметтік остракизмнің педагогикалық алдын-алудың құрылымдық-мазмұндық моделі;

- Студенттік ортадағы әлеуметтік остракизмнің педагогикалық алдын-алудың құрылымдық-мазмұндық моделі мен кешенді әдістемесінің тиімділігін көрсететін нәтижелері.
Зерттеу нәтижелерінің дәлелділігі мен негізділігі: Осы зерттеу нәтижелерінің негізділігі мен дәлелділігін қамтамасыз ету үшін ғылыми әдебиеттерге мұқият талдау жасалды, зерттеу әдістері кешені жүргізілді, эксперименттік зерттеулердің жоспарлы кезеңділігімен қамтамасыз етілді және алынған мәліметтердің статистикалық негіздемесі жасалды. Осының барлығы зерттеу нәтижелерінің мақсаттарына сәйкес келуін қамтамасыз етті, сонымен қатар ықтимал қиғаштықтар мен қателерді барынша азайтуға, олардың ғылыми және практикалық құндылығын растайтын зерттеу қорытындыларының негізділігі мен сенімділігін қамтамасыз етуге мүмкіндік берді.
Зерттеу нәтижелерінің талқылануы мен жүзеге асырылуы: 

Диссертацияның зерттеу нәтижелері  бойынша 1 терминологиялық сөздік, Балаларға қатысты буллингтің алдын-алу: тренингтер жинағы 1 бөлім, 15 ғылыми еңбек жарияланды, оның ішінде Scopus халықаралық ақпараттық базасына кіретін шет елдік басылымында – 2, ҚР ҒЖБМ ҒЖБССҚК ұсынған ғылыми басылымдарда – 2,  Ресейдің ғылыми дәйеккөз индексіне кіретін конференция жинағында – 1, халықаралық және республикалық деңгейдегі ғылыми-тәжірибелік конференциялар, ғылыми семинарлар мен шетелдік журналдарда – 10 мақала жарық көрді.

          Диccepтaция құpылымы мен мазмұны. Диccepтaция кipicпeдeн, үш тараудан, зерттеудің негізгі тұжырымдары келтірілген қopытындыдaн, пaйдaлaнылғaн әдeбиeттep тiзiмiнeн және қocымшaлардaн тұpaды. 
Кіріспеде зерттеу тақырыбының өзектілігі дәлелденіп, ғылыми аппараты: нысаны, пәні, мақсаты, болжамы, міндеттері, жетекші идеясы, теориялық негіздері, зерттеу көздері, әдістері, негізгі кезеңдері мен базасы, қорғауға ұсынылатын негізгі қағидалары, ғылыми жаңалығы мен теориялық және практикалық маңыздылығы, нәтижелердің дәлелділігі мен негізділігі көрсетіледі. 
Қорытындыда зерттеудің негізгі қағидалары, тұжырымдалып, ғылыми-әдістемелік ұсыныстар беріледі. 
Пайдаланылған әдебиеттер тізімінде диссертациялық зерттеу жұмысында қолданылған 161 әдебиеттің тізімі берілді.
Қосымшада зерттеудің тәжірибелік-эксперимент қолданылған әдістемелер, студенттерге арналған диссертацияға енбеген басқада материалдар ұсынылады. 
1. СТУДЕНТТІК ОРТАДАҒЫ ӘЛЕУМЕТТІК ОСТРАКИЗМНІҢ ПЕДАГОГИКАЛЫҚ АЛДЫН-АЛУДЫҢ ТЕОРИЯЛЫҚ-ӘДІСНАМАЛЫҚ НЕГІЗДЕРІ
1.1 Ғылыми-педагогикалық зерттеулердегі «остракизм», «әлеуметтік остракизм» түсінігінің генезисі мен мәндік сипаттамасы

Соңғы жылдары ғылыми қауым өкілдері жіті назар аударып отырған басты – мәселе студенттік ортадағы әлеуметтік остракизм. Қазіргі таңда остракизм мәселесі психология, педагогика және әлеуметтік педагогика сынды салалардың өзекті зерттеу нысанына айналды. Бұл құбылыс студенттердің психологиялық жай-күйіне, әлеуметтік бейімделуіне және тұлғалық дамуына елеулі ықпал ететіндіктен, ғалымдар мен білім беру саласы мамандары тарапынан кешенді талдауды талап етеді. Осы тұрғыдан алғанда, студенттер арасындағы әлеуметтік остракизмді зерттеу оның таралу ауқымы мен пайда болу себептерін анықтауға, сондай-ақ педагогикалық тұрғыда оның алдын-алудың ғылыми негізделген стратегиялары мен әдістерін әзірлеуге мүмкіндік беретін өзекті ғылыми міндет болып табылады. 

Студенттік ортадағы әлеуметтік остракизм өзін әлеуметтік оқшаулау, оқу және бейресми топтардан шеттету, психологиялық қысым көрсету, буллинг және кемсіту сияқты әртүрлі нысандарда көрінуі мүмкін. Мұндай көріністер студенттердің эмоционалды жай-күйіне ғана емес, сонымен қатар олардың оқу жетістіктеріне, оқу ортасына бейімделу деңгейі мен білім беру үдерісіне белсенді қатысуына кері әсер етеді.

Осы бөлімде студенттік ортадағы әлеуметтік остракизм мәселесіне арналған отандық және шетелдік ғылыми-зерттеулер мен жарияланымдарға шолу жасалады. Атап айтқанда, алдыңғы зерттеулерде айқындалған негізгі үрдістер мен ғылыми нәтижелер талданып, қосымша терең зерттеуді қажет ететін басым бағыттар анықталады. Сонымен қатар студенттер арасындағы әлеуметтік остракизмді зерделеу барысында қолданылған әдіснамалық тәсілдер мен зерттеу әдістеріне талдау жүргізіледі.
Әлеуметтік остракизм құбылысын ғылыми тұрғыдан түсіну үшін ең алдымен «остракизм» ұғымының тарихи қалыптасуына назар аударған жөн. «Остракизм» термині адамзатқа ежелгі дәуірден белгілі. Бұл ұғым алғаш рет Ежелгі Грекиядағы қоғамдық-саяси тәжірибеде қолданылған. Тарихи деректерге сәйкес, б.з.д. 506-505 жылдары Афиныда архонт Клисфен жүргізген демократиялық реформалар аясында «остракизм» деп аталатын заң енгізілген.

Аталған заң бойынша азаматтар құпия дауыс беру арқылы қоғамға қауіп төндіруі мүмкін немесе шамадан тыс ықпалға ие тұлғаны уақытша қоғамдық өмірден шеттету туралы шешім қабылдай алған. Дауыс беру барысында азаматтар адамның есімін қыш сынықтарына жазған. Грек тіліндегі ostrakon сөзі «қыш сынығы» немесе «қабықша» деген мағынаны білдіреді. Егер белгілі бір тұлғаға қарсы жеткілікті дауыс жиналса, ол он жыл мерзімге Афины қаласынан аластатылған.

Психология ғылымында остракизм және әлеуметтік қабылдамау құбылыстарын жүйелі түрде зерттеу ХХ ғасырдың ортасынан бастап жүргізіле бастады. Мәселен, 1951 жылы С. Шехтер топтық пікірталас жағдайында жүргізген зерттеуінде топтың пікіріне қарсы шыққан және топтық нормаларға бейімделуге ұмтылмаған адамдардың біртіндеп топтан шеттетілетінін анықтаған [55].
Алайда остракизм құбылысын ғылыми тұрғыда кеңінен зерттеу бастамасы Р.Ф. Баумайстер мен М.Р. Лири ұсынған «тиесілілікке қажеттілік» теориясымен байланысты. 1995 жылы жарияланған бұл теорияға сәйкес адамдар үшін әлеуметтік байланыстарға ие болу және белгілі бір топқа тиесілі болу базалық психологиялық қажеттіліктердің бірі болып табылады. Осы қажеттіліктің бұзылуы әлеуметтік қабылдамау, шеттету немесе елемеу сияқты құбылыстардың тұлғаның психологиялық жағдайына елеулі әсер етуіне алып келеді [56].
Остракизм мәселесін зерттеуде Kipling D. Williams еңбектері ерекше рөл атқарады. Ғалым әлеуметтік остракизмнің тұлғаның негізгі психологиялық қажеттіліктеріне қауіп төндіретінін көрсетіп, оның әсер ету механизмдерін түсіндіретін «қажеттіліктердің бұзылуына негізделген уақытша модельді» ұсынды. Бұл модельге сәйкес әлеуметтік шеттету адамның тиесілілік сезімі, өзін-өзі бағалау, бақылау және өмірдің мәнділігін сезіну сияқты негізгі психологиялық қажеттіліктеріне тікелей әсер етеді [57].
Әлеуметтік остракизм дегеніміз – қоғам  мен топ арасында адамды шеттету (елемеу, оқшаулау, топтан шығару, кінәлау) құбылысы. Зерттеушілер әлеуметтік остракизм мәселесін келесі төрт басты бағыт бойынша жүйелейді. Мәселен:

Сурет -1 Әлеуметтік остракизмді зерттеу бағыттары
Мәдени-тарихи бағыттағы остракизм ұрпақтан-ұрпаққа берілетін нормалар мен дәстүрлер негізінде қалыптасатын құбылыс ретінде қарастырылады. Аталған бағыттың негізгі ұғымдары: топтық құндылықтар, әлеуметтік рәсімдер, тарихи тәжірибелер. Мәселен, Ежелгі Афинада  саяси остракизм (стратигоспомақ), кавказ халқының дәстүріндегі «тектен шығару», ал қазіргі  «Cancel culture» (шектеу немесе қарсы тұру мәдениеті) феномені тұрғысынан қарастырылған. Шетелдік ғалымдар остракизм құбылысын әр қырынан зерттеген. Атап айтқанда, Л.С. Выготский мәдени-тарихи концепциясын жасап шықса; Kipling D. Williams остракизмді мәдени контекст аясында қарастырады; ал Benjamin Campbell мәдени-эволюциялық көзқарас тұрғысынан алғанда, остракизмнің топтық ынтымақтастықты қалай нығайтатынын және топ ережесін бұзғандарды жазалау құралы екеніне тоқталған; Роберт Бойд (Robert Boyd) пен Питер Ричерсон (Peter Richerson мәдени эволюция теориясы аясында остракизм мен әлеуметтік нормалардың қалыптасуына, топтық сәйкестілікке әсерін қарастырса; ал Марк Ван Вугт (Mark van Vugt) эволюциялық көзқарас тұрғысынан топтық ережеге бағынбағандарды аластатудың тарихи рөлін зерттеген. 

Іс-әрекеттік (бихевиористік) бағыттағы  остракизм – топтың іс-әрекеті мен мінез-құлқы арқылы қарастырылады. Мәдени-тарихи теориясы аясында (әлеуметтік ортадағы құралдар мен символдар Л.С.Выготский); іс-әрекет теориясы (А.Н.Леонтьев); операнттық шарттылық теориясы (ортамен әрекеттесуінен туындайтын шартты реакциялар В.Ф. Скиннер);  шартты рефлексті нығайту (рейнфорсмент (нығайту) және жаза) идеялары (И.П. Павлов); шартты-жағаттық байланыс (остракизмдегі сананың құрылымы (түйсіктер мен сезімдер әрекеті В.Вундт); топтық тәжірибелік әдістер (O’Train) қарастырылады.

Тұлғалық-бағдарлы бағыттағы остракизм адамның жеке сипаты, қажеттіліктері мен өмірлік тәжірибесі арқылы сипатталады. Онда индивидуалды факторлар – адамның оқшаулау жағдайында сезінетін күйі мен реакциясы анықталады. Бұл бағытта «өзін-өзі бағалау», «қашқақтау», қарым-қатынас стилі, әлеуметтік мазасыздық, эмоциялық сияқты ұғымдар мен  тұлғалық ерекшеліктер қарастырылады.  Мәселен, қажеттілік теориясы  (Р.Ф. Баумайстер мен М.Р. Лири); байланыс стильдері (қашықтату және қауіпсіздік  Erez Yaakobi & Kipling D. Williams);  бас тартуға сезімталдық (әлеуметтік келеңсіздіктерді күту және көзделген күйзеліс; жоғары сезімталдық, әлеуметтік қарым-қатынас қиындықтары Downey & Feldman); Абрахам Мослау қажеттіліктер пирамидасы – адам мотивациясын түсіндіретін бес деңгейлі қажеттіліктер: физиологиялық; қауіпсіздік (өмірдің тұрақтылығы, жайлылық); әлеуметтік (достық, қарым-қатынас, бір топқа жату);  сыйластық (өзін-өзі сыйлау, мойындалу, жетістік); өзін-өзі таныту (жеке тұлғалық даму, қабілеттерді жүзеге асыру) тұжырымдалған.

 Әлеуметтік-психологиялық бағыт – бұл әлеуметтік психологияның дәстүрлі зерттеу нысаны ретінде әлеуметтік остракизм (адамды топтан шеттету, елемеу, қабылдамау).  Осы тұрғыда  остракизмнің адамның психикасына әсерін, адамның 4 негізгі қажеттілігіне әсері: тиесілік сезімі, өзіндік бағалау, бақылау сезімі, мәнді өмір сүру сезімі (Kipling D. Williams); әлеуметтік қабылданбау мен жалғыздықтың тұлғаға әсерін (Рой Баумейстер); әлеуметтік қабылданбаудың эмоциялық әсері (Марк Лири); жалғыздық пен әлеуметтік оқшауланудың нейропсихологиялық механизмдерін (әлеуметтік оқшауланудың ми қызметіне әсері, денсаулыққа зиянын Джон Качиоппо); остракизмнің ми қызметіне әсерін нейропсихологиялық тұрғыда («әлеуметтік ауырсыну» концепциясын негіздеген Наоми Айзенбергер); топтық қатынастар мен әлеуметтік ықпал мәселелерін (топ ішіндегі қысым мен шеттетілудің психологиялық механизмдерін Курт Левин); әлеуметтік оқшаулану, буллинг, тұлғааралық қатынастар мәселесі ретінде (Ресей ғалымдары: Игорь Кон, Александр Петровский, Э.Е. Бойкина, Н.П. Ничипоренко, И.Б. Терешкина, С.А. Векилова, О.В. Рудыхина, Ю.Е. Гусева, Г.В. Семенова, В. Панфилова, А. Панфилов, Ю. Герасимова, Ю. Энина, Л.Н. Костина мен Е.Ю. Костина) жан-жақты зерттесе, ал Қазақстанда әлеуметтік остракизм термині кең таралмаса да, оның мазмұнына жақын құбылыстар: әлеуметтік шеттетілу, топтан оқшаулау, әлеуметтік изоляция, девиантты мінез-құлық, психологиялық қысым, тұлғааралық конфликт, зорлық-зомбылық, буллинг, кибербуллинг ұғымдары сияқты қырынан жан-жақты қарастырып жүрген ғалымдар өте көп. Мәселен, жастар әлеуметтенуі, девиантты мінез-құлық және әлеуметтік-психологиялық бейімделу тұрғысынан (А. Тесленко); тұлға психологиясы, әлеуметтік-психологиялық бейімделу, эмоционалды күйзеліс пен тұлғааралық қатынас (Ж. Намазбаева); әлеуметтік шеттетілу мәселелерін қоғам құрылымы контексі тұрғысында (әлеуметтанушы ғалым М. Аженов); әлеуметтік өзара әрекет және әлеуметтік коммуникация  тұрғысынан (С. Сейдуманов);  әлеуметтік шеттетілу, әлеуметтік адаптация мәселесін (Г.С. Әбдірайымова); жасөспірімдердің девиантты мінез-құлқы, әлеуметтік бейімделу, әлеуметтік оқшаулану мәселелерін (Ш. Джаманбалаева); отбасындағы зорлық-зомбылықты әлеуметтік-психологиялық оңалтудың этнопсихологиялық аспектілерін (А.К.Махадиева); балалар мен жасөспірімдер арасындағы буллинг және кибербуллинг мәселелері аясында келелі зерттеу жүргізсе, білім беру ортасындағы буллинг факторларын зерттеу мәселесімен М.П. Асылбекова, Қ.Т.Атемова, П.Б. Сейітқазы, Н.П. Албытова, Т.С. Сламбекова, Г.К.Шолпанкулова, С.С. Жубакова, Г.Б. Жукенова, А.А. Алимбекова, Г.У.Утемисова, А.К. Махадиева, Ж.Б. Балтабаева сынды педагог-ғалымдар айналысса, Г.Жуматова өз зерттеулерінде буллинг пен кибербуллингті әлеуметтік-педагогикалық мәселе ретінде көтеріп, оны әлеуметтік, психологиялық, педагогикалық тұрғыда қарастырған.

Соңғы онжылдықта әлеуметтік остракизм мәселесіне қызығушылық танытқандар саны едәуір артты. Ғылыми зерттеулердің статистикалық деректері – бұл тақырыптың қазіргі ғылымда қарқынды зерттеліп жатқанының айқын дәлелі. Әсіресе жастар мен студенттер ортасындағы әлеуметтік шеттету мәселесі – қоғам тарапынан ерекше назар аударуды талап ететін аса маңызды  әлеуметтік-педагогикалық мәселенің бірі.

Ғылыми әдебиеттерде әлеуметтік остракизм көбіне буллинг, әлеуметтік қабылдамау немесе әлеуметтік оқшаулау ұғымдарымен бірге қарастырылады. Алайда бұл құбылыстардың сыртқы мазмұны мен көрінісі бір-біріне мүлде ұқсамайды. Буллинг көбіне ашық түрде көрінетін агрессивті әрекет ретінде сипатталады. Ол қорқыту, мазақ ету, физикалық немесе психологиялық қысым көрсету сияқты әрекеттер арқылы жүзеге асады.

Әлеуметтік остракизм мен буллинг ұғымдары мазмұнының аражігін нақты ажырату үшін олардың негізгі ерекшеліктерін салыстырмалы түрде қарастырғанның маңызы зор (Кесте 1).
Кесте 1 – Буллинг пен әлеуметтік остракизмнің салыстырмалы сипаттамасы
	Салыстырмалы көрсеткіштері
	Буллинг
	Әлеуметтік остракизм

	Негізгі сипаты
	Ашық агрессия
	Жасырын әлеуметтік шеттету

	Әрекет ету формасы
	Қорқыту, мазақ ету, психологиялық немесе физикалық қысым көрсету
	Елемеу, әңгімеге қоспау, топтан шеттету

	Қарым-қатынас сипаты
	Белсенді агрессивті әрекеттер
	Әлеуметтік байланыстарды пассивті түрде шектеу

	Көріну деңгейі
	Көбіне анық байқалады
	Көп жағдайда байқалмайды

	Анықтау мүмкіндігі
	Салыстырмалы түрде оңай
	Анықтау күрделі

	Психологиялық әсері
	Қорқыныш, қысым, стресс
	Жалғыздық, қабылданбау сезімі

	Ескерту – автормен құрастырылған


Әлеуметтік остракизм мектеп пен жоғары білім беру ұйымдарында әртүрлі формада көрініс табуы мүмкін. Мектеп жағдайында білім алушылардың әлеуметтік өзара әрекеттестігін көп жағдайда мұғалімдердің өздері бақылап отырады әрі салыстырмалы түрде алғанда, сынып құрылымы тұрақты болып келеді.

Ал, студенттік ортада тұлғааралық қатынастар әлдеқайда еркін сипатқа ие. Жоғары оқу орындарында студенттер әртүрлі академиялық топтарда, қоғамдық ұйымдарда және бейресми қауымдастықтарда өзара әрекеттеседі. Мұндай жағдайларда әлеуметтік остракизм көбіне жасырын сипатта көрініс табады. Мысалы, әлдебір студентті топтық жұмыстарға қоспау, әлеуметтік желілердегі қарым-қатынастан шеттету немесе бейресми студенттік қауымдастықтардан шеттету сияқты әрекеттер байқалуы мүмкін. Педагогикалық тұрғыдан алғанда, остракизм білім алушылардың әлеуметтік бейімделуіне, психологиялық қауіпсіздігіне және оқу үдерісіне белсенді қатысуына әсер ететін маңызды фактор болып табылады.

Осыдан келіп әлеуметтік остракизмді педагогикалық категория ретінде қарастыру білім беру ортасында қолайлы әлеуметтік-психологиялық ахуал қалыптастыру, студенттердің өзара құрметке негізделген қарым-қатынас мәдениетін дамыту және әлеуметтік шеттету жағдайларының алдын-алу бағытындағы педагогикалық жұмыстарды ұйымдастыру қажеттілігі туындайды.
Қазіргі таңдағы салмақты зерттеулердің бірі ретінде Н.П. Ничипоренконың (2021) «Тәуекел тобындағы білім алушылардың білім беру ортасының кейбір аспектілерін қабылдау ерекшеліктері» атты еңбегін атап өтуге болады. Аталған зерттеу еңбегінде тәуекел тобындағы білім алушылардың білім беру ортасын қабылдау ерекшеліктері, сондай-ақ олардың дүниетанымдық және психологиялық сипаттамалары талданған. Автор балалар мен жасөспірімдердің психикалық жай-күйін зерделей отырып, бұл топта агрессивтілік пен депрессиялық күйдің жоғары деңгейде көрініс табатынын анықтайды [58].

Білім алушылардың психологиялық жай-күйін анықтау мақсатында жүргізілген зерттеуді негізге алсақ, білім беру ортасын қабылдаудың айтарлықтай әсер ететінін түсіну қажеттілігі туындайды. Зерттеу нәтижелері агрессивтілік пен депрессиялық көрсеткіштері жоғары білім алушылардың білім беру ортасын өзіне дұшпан ретінде қабылдайтынын, ал оқытушылармен және құрдастарымен өзара қарым-қатынасты психологиялық тұрғыда қауіпті деп бағалайтынын көрсетеді.

Сонымен қатар Н.П. Ничипоренко бұл қабылдаудың субъективті түрде бұрмаланған немесе жалған емес екенін, керісінше білім беру ортасында зорлық-зомбылықтың, әлеуметтік ығыстырудың, әділетсіз қатынастың орын алуы және қажетті әлеуметтік-психологиялық қолдаудың жеткіліксіздігімен объективті түрде шартталатынын атап көрсетеді. Аталған тұжырымдар білім беру ортасындағы қауіпсіздік пен қолдау жүйесінің маңыздылығын ғылыми тұрғыдан негіздейді.
Сонымен бірге аталған зерттеу нәтижелері қарастырылып отырған жағдайдың зақым келтіруші сипатын айқындай отырып, студенттердің психикалық және физикалық денсаулығына теріс әсер ету ықтималдығы жөніндегі ғылыми мәселелерді алға тартады. Әлеуметтік шеттетуге қарсы күрес ресурстары шектеулі, дәрменсіз күйдегі осал тұлғалар мұндай стресс факторларына төтеп беруде елеулі қиындықтарға тап болуы мүмкін. Бұл өз кезегінде түрлі психопатологиялық көріністердің, соның ішінде суицид қаупінің артуына алып келуі ықтимал екеніне назар аударылады.

Жалпы алғанда, зерттеу нәтижелері тәуекел тобындағы студенттердің білім беру ортасын қабылдау ерекшеліктеріне қатысты маңызды ғылыми деректер ұсына отырып, білім беру үдерісінде психологиялық стресс факторларының жағымсыз ықпалын төмендетуге және олардың алдын-алуға бағытталған арнайы бағдарламалар мен педагогикалық іс-шараларды әзірлеудің өзектілігін негіздейді.

Kipling D. Williams «Остракизм: «қажеттілік-қауіп уақытша моделі» (2009) атты еңбегі әлеуметтік остракизм құбылысын және оның тұлғаның психологиялық жай-күйіне әсер ету тетіктерін түсіндіруге арналған іргелі теориялық үлес ретінде қарастырылады [59]. 

Kipling D. Williams тұжырымдамасы қажеттіліктер мен қауіптердің уақытша моделіне негізделеді. Бұл модельге сәйкес елемеу, қабылдамау, жоққа шығару және зорлық-зомбылық сияқты әлеуметтік топ ішінде жүзеге асатын әрекеттер жеке тұлғаның негізгі психологиялық қажеттіліктеріне тікелей қауіп төндіреді. Автор тұлғаның мынадай төрт базалық қажеттілігін айқындайды: тиесілілік сезімі, өзін-өзі бағалау, бақылау және қауіпсіздік. Әлеуметтік остракизм аталған қажеттіліктердің қанағаттандырылуына қауіп төндіріп, «әлеуметтік қиналыс» деп сипатталатын жағымсыз психологиялық күйдің қалыптасуына әкеледі.

Зерттеуде әлеуметтік остракизмнің уақытша өлшеміне ерекше мән беріледі. Kipling D. Williams пікірінше, остракизмнен туындайтын қауіп сезімі уақытша сипатқа ие болғанымен, оның тұлғаның психологиялық жағдайына тигізетін ықпалы ұзаққа созылады әрі эмоционалды-психикалық ахуалдың тұрақсыздануына әкеп соқтырады.

Жалпы алғанда, аталған еңбек әлеуметтік остракизм психологиясын түсіндірудің маңызды теориялық негізін қалыптастырып, осы саладағы кейінгі зерттеулерге қажетті тұжырымдамалық модельдерді ұсынады. Сонымен қатар бұл зерттеудің әлеуметтік остракизм салдарын бағалаудағы уақытша фактордың маңыздылығын және остракизмге ұшыраған тұлғалардың эмоционалды реакциялары мен оларды еңсеру стратегияларының қалыптасу үдерісін түсіндіруде елеулі ғылыми мәнге ие екенін көрсетеді.

Э.Е. Бойкинаның агрессивтілік пен әлеуметтік остракизмнің өзара байланысына арналған «Заманауи шетелдік психология» журналында жарияланған еңбегінде шетелдік тәжірибелік және теориялық зерттеулерге жүйелі талдау жүргізіледі. Автор агрессивті мінез-құлықты әлеуметтік остракизм тұрғысынан қарастыра отырып, алынған нәтижелер негізінде әлеуметтік остракизмнің өктем мінез-құлықтық жауаптардың, соның ішінде шектен шыққан бағыттағы әрекеттердің қалыптасуына ықпал ететін маңызды әлеуметтік-ортақ фактор екенін айқындайды [60].

Зерттеуде елемеу, шеттету және қабылдамау сияқты әлеуметтік остракизмнің әртүрлі көрініс нысандары, сондай-ақ қорқыту мен топтық қысым көрсету түріндегі ұйымдасқан остракизмнің тұлғаға тигізетін ықпалы талданады. Э.Е. Бойкина бұл құбылыстардың жеке тұлғада өктем мінез-құлықтың пайда болуына және күшеюіне әсер ететін күшті қозғаушы себептер ретінде әрекет ететінін атап көрсетеді. Өктем мінез-құлықтық жауаптардың қалыптасуында әлеуметтік остракизм тек ашық түрде көрінетін әрекеттер арқылы ғана емес, сонымен қатар жасырын, бірден байқалуы қиын нысандар арқылы да ықпал етеді. Осыған байланысты әлеуметтік остракизмнің көзге бірден түсе бермейтін көріністеріне ғылыми тұрғыда жіті назар аудару қажет екенін ерекше атап көрсетеді.

Е.Э. Бойкина (2023) әлеуметтік остракизмді әлеуметтік орта тарапынан еленбеу, шеттетілу және қабылданбау жағдайларын қамтитын күрделі әрі қуатты психологиялық құбылыс ретінде анықтайды. Әлеуметтік остракизмге берілетін реакциялар әртүрлі сипатта болуы мүмкін. Атап айтқанда, олар әлеуметтік мимика арқылы көрінетін жауаптарды, әлеуметтік топқа қайта қосылуға бағытталған жақындастырушы әрекеттерді, сондай-ақ өктем мінез-құлық көріністерін, өмірдің мәнін жоғалту сезімі мен психологиялық күйзелістің тереңдеуін қамтуы ықтимал [61].

G. Arslan жасөспірімдердің мектептегі бейімделуі мен оқу үдерісіне әлеуметтік остракизмнің жағымсыз салдарын зерттеуге арналған еңбегінде эмпирикалық зерттеу нәтижелерін ұсынады.  Автордың бұл зерттеуіне 337 жасөспірім қатысады. Зерттеу деректеріне сүйенсек, әлеуметтік остракизм жасөспірімдердің оқу жетістігі тұрғысынан өзіндік айқындалуына, әлеуметтік мінез-құлық ерекшеліктеріне және мінез-құлықтан туындайтын қиындықтарға елеулі ықпал етеді.

Сонымен қатар зерттеу барысында оқу үдерісі кезіндегі өзіндік айқындалу мен әлеуметтік мінез-құлық көрсеткіштері әлеуметтік остракизм мен мінез-құлық қиындығы арасындағы өзара байланысты дәнекерлейтін факторлар ретінде айқындалады. Автордың пайымдауынша, тиімді педагогикалық ықпал ету және әлеуметтік-педагогикалық алдын-алу стратегияларын әзірлеу үшін мектеп жағдайында осы аталған өзара байланыстарды терең түсіну жасөспірімдердің үйлесімді дамуы мен табысты бейімделуін қолдауына негіз бола алады [62]. 
Осылайша жоғарыда аталған ғылыми басылымдарда жарияланған зерттеулерге жүргізілген талдаулар негізінде әлеуметтік остракизмнің көпқырлы табиғатын, оның пайда болу тетіктері мен салдарын терең түсінуге мүмкіндік беретін студенттік ортадағы әлеуметтік остракизм мәселесінің бірқатар маңызды ғылыми аспектілері айқындалды (Н.П. Ничипоренко, Kipling D. Williams, Э.Е. Бойкина және G.Arslan). Атап айтқанда, білім беру ортасын қабылдаудың психологиялық ерекшеліктері (Н.П. Ничипоренко); осал топтағы білім алушылардың әлеуметтік шеттету жағдайындағы психикалық жай-күйі (Kipling D. Williams); әлеуметтік остракизмнің тұлғаның негізгі психологиялық қажеттіліктеріне төндіретін қаупін түсіндіретін «қажеттілік-қауіп» уақытша моделі ұсынылды. Остракизмнің қысқа мерзімді және ұзақ мерзімді психологиялық салдарын теориялық тұрғыдан негіздеуде бұл модель ерекше рөл атқарады.

Аталған еңбектерде ұсынылған ғылыми тұжырымдар – студенттік ортадағы әлеуметтік остракизм мәселесін теориялық тұрғыдан негіздеп, осы құбылысты педагогикалық тұрғыдан алдын-алу мен оған тиімді ықпал ету стратегияларын әзірлеудің маңызды бағдары болып табылады. Бұл зерттеулер студенттер арасындағы әлеуметтік остракизм мәселесіне тереңірек үңіліп, оны шешуге бағытталған кешенді ғылыми ізденістерді жалғастырудың өзектілігін айқындай түседі.

Диссертациялық жұмысты жазу барысында И.Б. Терешкина, С.А. Векилова, О.В. Рудыхина, Ю.Е. Семенова және А.И. Архимандритованың (2021) бірлескен мақаласына да талдау жүргізілді. Талдау барысында отандық және шетелдік әлеуметтану ғылымындағы «әлеуметтік оқшаулау» мен «шеттету» ұғымдарына қатысты идеялардың эволюциясы, бұл құбылыстың психология ғылымының маңызды зерттеу нысанына ену тарихы қарастырылды. Авторлар мазмұндық тұрғыдан алғанда, әлеуметтік оқшаулау ұғымы екіұшты сипатқа ие деп атап көрсетеді. Бұл оның тұлғааралық деңгейде көрініс беру ерекшеліктерін және аталмыш құбылысты зерттеудегі әдіснамалық қиындықтарды жан-жақты талдайды. 

Жүргізілген теориялық талдау «тұлғааралық шеттету» ұғымын нақтылауға және осы құбылысты сипаттайтын негізгі өлшемдерді айқындауға мүмкіндік береді. Сонымен қатар аталған талдау барысында тұлғааралық деңгейдегі әлеуметтік шеттетуді зерттеуге арналған диагностикалық құралдардың қалыптасуы мен даму жағдайына да шолу жасалды.

Авторлар әлеуметтік оқшаулаудың тұлғааралық деңгейін өлшеуге бағытталған әдістер кешенін ұсынады. Атап айтқанда, CyberBall ойынына негізделген эксперименттік рәсім арқылы бақылау әдісі және «әлеуметтік шеттету тәжірибесінің өмірбаяндық сипаттамасы» әдістемесі сипатталады. Зерттеу нәтижелері ұсынылған әдістерді ғылыми-зерттеу құралы ретінде ғана емес, сондай-ақ тұлғааралық шеттетуге тап болған адамдарға психологиялық кеңес беру үдерісінде қолдануға болатынын көрсетеді.

И.Б. Терешкина, С.А. Векилова, О.В. Рудыхина, Ю.Е. Семенова және А.И. Архимандритовалар (2021) өз пікірлерін басшылыққа ала отырып, «тұлғааралық шеттету» ұғымына теориялық талдау жүргізеді. Бұл талдау аталмыш құбылыстың негізгі белгілерін айқындап, оның мәнін терең түсінуге мүмкіндік береді. Осы құбылысты нақты ғылыми өлшемдер арқылы сипаттау үдерісі оның қалыптасу тетіктерін ұғыну мен зерделеудегі маңызды кезең ретінде қарастырылады [63].

Ғылыми еңбектерге жасалған шолу отандық психология ғылымында тұлғааралық оқшаулануды анықтап, талдауға арналған арнайы өлшеу құралдарының жеткіліксіз екенін көрсетеді. Осы орайда авторлар тұлғааралық шеттетуді зерттеу үшін өзіндік әдістемелер жиынтығын әзірлеу қажет деп санайды. Қазіргі уақытта ұсынылған әдістердің өлшеу дәлдігін, сенімділігін тексеру мен бағалау жұмыстары жүргізіліп отыр.

Әзірленген әдістерді қолдану арқылы алынған тәжірибелік қорытындылардың шетелдік және отандық зерттеу нәтижелерімен өзара сәйкес келетіні анықталды. Бұл жағдай ұсынылған әдістер негізінде алынған деректердің шынайылығын растап, оларды әлеуметтік тәжірибенің әртүрлі салаларында тұлғааралық шеттетуді зерттеуге арналған құнды ғылыми құрал ретінде пайдалануға болатынын дәлелдейді. Сонымен қатар бұл әдістер білім беру ұйымдарында, сондай-ақ тұлғааралық қарым-қатынастарда шеттетуді басынан өткерген адамдарға жеке кеңес беру барысында тиімді қолданылуы мүмкін.

А.А. Долиннің (2022) «Жапондық зерттеулер» журналында жарияланған «XXI ғасырдағы жапон қоғамындағы әлеуметтік оқшаулану мәселесі» атты мақаласына негізделген зерттеу студенттер арасындағы әлеуметтік остракизм құбылысын қарастыруда, әсіресе хикикомори деп аталатын ерікті әлеуметтік оқшаулану феноменін талдау тұрғысынан өзекті болып табылады. Автор өз еңбегінде ХХ ғасырдың соңында Жапонияда қалыптасып, кейіннен әлемнің көптеген елдеріне тараған ерікті оқшаулану құбылысына жан-жақты талдау жасайды [64].

Жапония мен өзге де елдердің зерттеушілері, соның ішінде әлеуметтанушылар, психиатрлар, этнографтар және экономистер бұл құбылысты дербес әлеуметтік топ ретінде қарастырып, оны «хикикомори» ұғымымен сипаттайды. Ғылыми еңбекте аталмыш топтың пайда болу алғышарттары, оның қалыптасуының қоғамдағы тарихи үдерістермен және технологиялық өзгерістермен өзара байланысы талданады.

Мамандар XXI ғасырдың алғашқы онжылдықтарында Жапония жастарының арасындағы хикикомори санының жылдам артқанын ескере отырып, бұл құбылысты «мәдени ерекшелікке негізделген» синдром ретінде қарастырады. Сонымен бірге оны еңсеруге ықпал ететін жолдар мен әлеуметтік оқшауланудың әрі қарай тереңдеуін тежейтін тәсілдерді ұсынады.

Мақалада талданған әлеуметтік оқшаулану мәселесі өзге де ғалымдардың еңбектерінде, дәлірек айтқанда, S. Tsutsumiдің «Жапонияның тұтынушылар қоғамы» атты іргелі зерттеуінде кеңінен қарастырылады. Аталған еңбекте жапон қоғамында әлеуметтік остракизм құбылысының тарихи және әлеуметтік тұрғыда белең алғаны атап көрсетіледі [65].

Жапониядағы остракизм дәстүрінің тарихи тамыры тереңде жатыр, өйткені дәл осы құбылыс қоғамда әлеуметтік жіктелуді тудырып отыр. Себебі белгілі бір әлеуметтік топтарға, соның ішінде семмин және буракумин сияқты касталарға қарсы бағытталған ұзақ мерзімді шеттету тәжірибесі қоғамда тұрақты әлеуметтік алшақтықтың қалыптасуына негіз болды.

Осыған ұқсас көзқарастың қазіргі өзіміз өмір сүріп отырған қоғамда да сақталғанын байқаймыз. Бүгінгі таңда қоғамнан өз еркімен немесе мәжбүрлі түрде оқшауланған хикикомори тұлғаларды қабылдамау, шеттету үрдістері жалғасып, ондай тұлғалар әлеуметтік остракизм нысанына айналып отыр. Бұдан әлеуметтік остракизм мәдени-тарихи сипатқа ие әрі ол әртүрлі әлеуметтік топтарға қатысты әр кезеңде әрқилы формада көрініс табады деген қорытынды шығаруға болады.

Е.В. Воеводина (2022) – полимәдени орта жағдайында студенттер арасындағы әлеуметтік остракизм мәселесін зерттеп жүрген ғалымдардың бірі. Ол өз еңбегінде кемсіту, төзімділік және «қар бүршігі ұрпағы» деп аталатын тұжырымдамаға қатысты мәдениетаралық қарым-қатынас тәуекелдерін талдайды. Автор жаһандану үдерісі мен әлеуметтік ұтқырлықтың артуы нәтижесінде типтік емес әлеуметтік топтар мен азшылық өкілдері рөлінің күшейгенін әрі олардың полимәдени қоғамның қалыптасуына ықпал еткенін атап көрсетеді [66].

Зерттеуде төзімсіздік көріністері, соның ішінде айла-шарғы жасау және мәдени болмысты әлсірету әрекеттері жан-жақты талданады. Адам мен қоғамның үйлесімді дамуы үшін теңдік, төзімділік және өзгешеліктерді құрметтеу қағидаттарының маңызы ерекше екенін көрсете отырып, бұл қағидаттарды шектен тыс қолдану нәтижесінде әлеуметтік жауапкершілік әлсіреп, әлеуметтік тәуелділік құбылыстарының пайда болуына әкелуі мүмкін екені ескертіледі.

Мақалада қоғам тарапынан қабылданбайтын мінез-құлық көріністеріне шамадан тыс сезімталдық пен төзімсіздік танытатын, сондай-ақ буллингке бейімділігі жоғары адамдар тобын сипаттау үшін «қар бүршігі ұрпағы» деген жаңа ұғым енгізіледі. Автор мәдениетаралық қарым-қатынаста туындайтын кедергілер мен кемсіту тәуекелдерін еңсеру үшін мәдениетаралық құзыреттілікті, эмпатиялық қабілеттерді және әртүрлі мәдени топтармен өзара түсіністік орната білу дағдыларын дамыту қажеттігін негіздейді.
O.B. Ayoko остракизм ұғымын жеке тұлғалардың немесе әлеуметтік топтардың өздерін басқа адамдар немесе топтар тарапынан еленбейтін не оқшауланған ретінде қабылдау деңгейі деп анықтайды. Ғалымның пайымдауынша, остракизм бас тарту құбылысын, яғни жеке тұлғаның немесе топтың қалаусыз екендігі жөнінде ашық мәлімдеуді, сондай-ақ әлеуметтік шеттетуді – өзгелерден бөліну, жалғыз қалу немесе әлеуметтік оқшаулану жағдайларын қамтитын жинақ ұғым ретінде қарастырылуы мүмкін [67].

Зерттеулер қазіргі ұйымдар мен әлеуметтік құрылымдарда остракизм мен буллинг құбылыстарының өте қарқынды түрде қайта белең алғанын көрсетеді. Ғылыми тұрғыдан алғанда, остракизм жеке тұлғаның немесе топтың өздерін өзгелер тарапынан саналы түрде елемеу, аластау немесе шеттету орын алып отыр деп қабылдауымен сипатталады. 
Эмпирикалық зерттеулер остракизм мен бірқатар жағымсыз психологиялық, әлеуметтік салдар арасында тығыз байланыс бар екенін дәлелдейді. Атап айтқанда, остракизм адам бойында қайғы мен ашу сезімінің күшейіп, ойлау үдерісінің бұзылуына, мінез-құлқының ауытқып, күйзелістің артуына, психологиялық тұрғыда іштей қиналып, іс-әрекет нәтижелілігінің төмендеуі мен өз қызметіне қанағаттанбау деңгейінің артуына алып келуі мүмкін.

Остракизм мінез-құлықтың нақты әрекеті ретінде көрінбеуі де мүмкін. Әйтсе де ол тұлға үшін аса ауыр әрі жағымсыз психологиялық тәжірибе болып табылады. Оның адамға тигізетін қаупі өте жоғары әрі ұзақ уақытқа созылады.  Өйткені ол эмоционалды тұрғыдан қауіпті «әлеуметтік ауырсыну» сезімінің қалыптасуы мен уақыт өте келе әлеуметтік өмірден шет қалуға алып келуі ықтимал. Осыған байланысты ғылыми деректер остракизм жағдайында адамның негізгі психологиялық қажеттіліктеріне қауіп төнген кезде оның психикалық және физикалық саулығына елеулі зиян келетінін көрсетеді.

Аталған құбылыс остракизмге тікелей қатысы бар тұлғаларда ғана емес, сонымен қатар оған жанама түрде қатысатын немесе бейтарап күйде қалатын өзге адамдарда да өктем мінез-құлықтың қалыптасуына ықпал етуі мүмкін. Осы тұрғыдан алғанда, зерттеушілер ұйымдық орта жағдайында әлеуметтік остракизмнің, буллингтің және психологиялық қауіпсіздіктің өзара байланысын әртүрлі қырынан талдайды. Авторлар тұлғааралық өзара әрекеттестікті жетілдірудің, психологиялық тұрғыда қауіпсіз ортаны қалыптастырудың, сондай-ақ жат қылықтар мен буллингтің жағымсыз салдарының алдын-алуына бағытталған жүйелі шараларды әзірлеудің маңыздылығын атап көрсетеді. Сонымен қатар оң нәтижелерге қол жеткізу үшін мәдениетаралық құзыреттілікті дамытып, ұйым арасында туындаған жанжалдар мен кикілжіңдерді азайтуға ерекше назар аудару қажеттігі негізделеді.

Студенттер арасындағы әлеуметтік остракизм жағдайын зерттеу психологиялық буллинг мәселесін және оның балалық шақтан ересектік кезеңге өту барысындағы психоәлеуметтік бейімделуге тигізетін жағымсыз салдарларымен байланысын айқындауға бағытталған маңызды әлеуметтік мәні бар ғылыми міндеттердің бірі болып табылады. Осы бағыттағы зерттеулер қатарында G. Arslan мен M. Yildirim еңбектері ерекше орын алады.

Аталған зерттеудің мақсаты – Түркиядағы орта мектеп жасындағы жасөспірімдер арасында психологиялық зорлық-зомбылық, әлеуметтік остракизм, аффективтік күйзеліс және жалғыздық арасындағы тікелей және жанама өзара байланыстарды анықтау. Зерттеуге Түркияның үш мемлекеттік орта мектебінде білім алатын 791 жасөспірім қатысты, олардың басым бөлігі – орташа жасы шамамен 16 жасты құрайтын ер балалар.

Жүргізілген талдау нәтижелері әлеуметтік остракизмнің психологиялық зорлық-зомбылық пен оң және теріс аффективтік тәжірибелер арасындағы байланысты реттеуші рөл атқаратынын көрсетті. Сонымен қатар әлеуметтік остракизм мен аффективтік күйзеліс жасөспірімдердегі психологиялық буллинг пен жалғыздық арасындағы өзара байланыс дәнекері ретінде айқындалды [68].

H. Sakiz, А. Mert, Х. Sariçam жүргізген зерттеудің негізгі мақсаты –жасөспірім білім алушылар арасындағы өзін-өзі бағалау, қабылданған әлеуметтік құзыреттілік, әлеуметтік оқшаулану және жалғыздық арасындағы өзара байланыстарды айқындау. Авторлар өзін-өзі бағалау мен қабылданған әлеуметтік құзыреттілікті әлеуметтік остракизм мен жалғыздық сияқты жағымсыз әлеуметтік тәжірибелермен тығыз байланысты тұлғалық дамудың маңызды көрсеткіштері ретінде қарастырады. Осыған байланысты жасөспірім кезеңінде тұлғаның дамуына кедергі келтіруі мүмкін әлеуметтік-психологиялық тәжірибелерді түсіну ерекше мәнге ие екені атап көрсетеді [69].

Зерттеуге бастауыш және орта мектептерде білім алатын 542 оқушы қатысты. Қатысушылар Розенбергтің өзін-өзі бағалау шкаласы, қабылданған әлеуметтік құзыреттілік шкаласы, жасөспірімдерге арналған остракизм тәжірибесін бағалау сауалнамасы және балаларға арналған жалғыздық шкаласы бойынша тексерістен өтті. Алынған деректер Пирсонның өзара байланыс талдауы және көп факторлы регрессиялық талдау әдістері арқылы өңделді.

Зерттеу барысында келесі заңдылықтар анықталды:

- өзін-өзі бағалау, қабылданған әлеуметтік құзыреттілік, әлеуметтік остракизм және жалғыздық көрсеткіштері бір-бірімен өзара тығыз байланысты;

- өзін-өзі бағалау мен қабылданған әлеуметтік құзыреттілік деңгейінің жоғары болуы әлеуметтік остракизм мен жалғыздық деңгейінің төмендігімен сипатталады;

- әлеуметтік остракизм жалғыздық сезімімен тікелей байланысты болып, өзін-өзі бағалауға теріс ықпал етеді;

- қабылданған әлеуметтік құзыреттіліктің артуы әлеуметтік остракизм мен жалғыздық деңгейлері төмен деп болжауға мүмкіндік береді.

S. Li, D. Zhang, F. Zhao және G. Liu (2020) жүргізген зерттеуде Қытай жасөспірімдері арасындағы өктем мінез-құлықтың қалыптасуында әлеуметтік остракизмнің қандай рөл атқаратыны қарастырылды. Сонымен қатар зерттеу барысында олардың өзара байланысын әлсірететін немесе күшейтетін психологиялық тетіктері талданды. Авторлар фрустрация мен өктемдік арасындағы байланысқа негізделген тұжырымдамаларға, сондай-ақ адам мен қоршаған ортаның өзара ықпалдасу үлгілеріне сүйене отырып, айрықша ашудың әлеуметтік остракизм мен өктем мінез-құлық арасындағы байланысты қалыптастыратын дәнекер рөлін және осы үдерісте кешірімшілдіктің ықпалын зерттейді [70].

Ұсынылған теориялық үлгі 15-18 жас аралығындағы 378 Қытай жасөспірімінің деректері негізінде тексерілді. Зерттеуге қатысқандар әлеуметтік остракизм, айрықша ашу, өктем мінез-құлық және кешірімшілдік деңгейін анықтауға арналған сауалнамаларды толтырды.

Зерттеу нәтижелері барысында әлеуметтік остракизм мен өктем мінез-құлық арасында оң өзара байланыстың бар екенін көрсетті, ал айрықша ашу бұл байланысты ішінара дәнекерлейтін фактор ретінде айқындалды. Сонымен қатар кешірімшілдіктің әлеуметтік остракизм мен айрықша ашу арасындағы, сондай-ақ айрықша ашу мен өктем мінез-құлық арасындағы өзара байланысты реттеуші қызметін атқаратыны анықталды. Атап айтқанда, кешірімшілдігі төмен жасөспірімдерде әлеуметтік остракизм мен айрықша ашу арасындағы байланыс қатты байқалса, кешірімшілдігі жоғары жасөспірімдерде айрықша ашу мен өктем мінез-құлық арасындағы байланыс әлсірегені анықталды.

M. Kiefer, T.J. Sim, S. Heil, R. Brown, B. Herrnberger және M. Spitzer пікірінше, оқушылар арасындағы тұлғааралық қарым-қатынаста ең жиі кездесетін жағымсыз құбылыстардың бірі – қорқыту (буллинг). Өз кезегінде буллинг денсаулыққа айтарлықтай кері әсері бар депрессиямен тығыз байланысты. Әлеуметтік оқшаулау тәжірибелік тұрғыдан өлшеуге болатын қарым-қатынас арасындағы буллингтің ең айқын көріністерінің бірі ретінде сипатталады [71].

Авторлар әлеуметтік оқшаулаудың жүйке жүйесіндегі көрінісі мен оның бұрын басынан өткен қорқыту тәжірибесінің жекедара деңгейлерімен байланысын анықтау үшін магниттік-резонанстық перфузиялық бейнелеу әдісін қолданады. Зерттеуге әртүрлі деңгейде буллингті басынан өткерген 24 жасөспірім қатысып, олар виртуалды доп ойыны (Cyberball) барысында мидың белсенділігі тіркелді.

Зерттеу нәтижелері әлеуметтік оқшаулау жағдайында (әлеуметтік қосылумен салыстырғанда) мидың маңдай бөліктерінің белсенділігі артатынын көрсетеді. Атап айтқанда, субгенуальды және перигенуальды алдыңғы белдеулік қыртыс, сол жақ төменгі маңдай қыртысы мен дорсолатеральды алдыңғы маңдай қыртысының белсенділігі жоғарылағаны анықталды. Сонымен қатар алғаш рет әлеуметтік аластау немесе қабылдамауға тән жүйкелік сигналдардың күшеюі мен бұрынғы буллинг тәжірибесінің жеке деңгейлері арасында, әсіресе сол жақ төменгі маңдай қыртысы мен алдыңғы белдеулік қыртыс аймақтарында оң өзара байланыс бар екені айқындалды.

Алынған деректер негізінде қорқытуға жиі ұшырау тәжірибесі ойлау мен когнитивтік үдерістердің күшеюімен байланысты болуы мүмкін деп тұжырымдауға болады. Бұл кей жағдайда көбіне әлеуметтік оқшаулауға бейімделу тетіктерінің іске қосылуымен түсіндіріліп те жатады. Осы тұжырымның болжамдық сипатта болғанына қарамастан, зерттеу нәтижелері буллинг құрбаны болу тәжірибесі мен әлеуметтік оқшаулауды реттейтін жүйке құрылымдарының жоғары сезімталдығы арасындағы ғылыми байланыстың негізі болып табылады.

Әлеуметтік остракизмге арналған зерттеулердің басым бөлігі бұл құбылысты қоғамнан шеттетілудің ауыр психологиялық салдары ретінде сипаттайды. Көбіне психология аясында жүргізілетін бұл ізденістерде шеттету әсерін жүйелі түрде зерттеу үшін уақытша остракизм үлгісіне тән Cyberball экспериментінің әртүрлі нұсқалары кеңінен қолданылады. Осы зерттеулер нәтижесінде әлеуметтік остракизмнің таралу тетіктері, шеттету туралы сигналдардың қабылдануы, сондай-ақ белгілі бір мінез-құлық немесе коммуникация белгілерін остракизм ретінде тану жолында жүріп өткен әлеуметтік тәжірибенің рөлі туралы ғылыми түсінік қалыптасты.
K.D. Gunasekara (2020) Шри-Ланка жағдайында жұмыс орнындағы әлеуметтік остракизмнің қабылдану ерекшеліктерін зерттейді. Автор зерттеу жұмысында ұйымдық ортаға бейімделу үдерісін қарастырып, әлеуметтік шеттету тәжірибесінің инклюзия қағидаттарына қалай қауіп төндіретінін талдайды. K.D. Gunasekara остракизмге ұшыраған тұлғалардың тәжірибесіне ерекше назар аударып, бұл құбылыстың себептерін олардың қалай қабылдайтынын, оқиғалардың даму барысы мен остракизм жағдайына деген реакцияларын зерделейді.

Сапалық әдіснама мен индуктивті тәсіл негізінде жүргізілген осы зерттеу аясында алынған эмпирикалық деректер Шри-Ланкадағы жеке және мемлекеттік секторларда жұмыс істейтін мамандар арасында жартылай құрылымдалып, тереңдетіле өткізілген он сұхбат нәтижесінде жинақталған. Алынған деректерді талдау нәтижесінде остракизм тәжірибесін сипаттайтын үш кезеңді үлгі ұсынылды. Олар: жәбірленушілердің остракизм себептерін қабылдауы, остракизмді басынан кешіру үдерісі және осы тәжірибеге жауап ретінде берілетін реакциялар [72].

Зерттеу барысында остракизмнің пайда болуына ықпал ететін жеке тұлғалық және ұйымдық себептер, шеттетуді туындататын әрекеттер мен оқиғалардың бірізді тізбегі, сондай-ақ осы құбылысты ұғыну үдерісі айқындалды. Сонымен қатар остракизмге берілетін психологиялық, физиологиялық және мінез-құлықтық реакциялар жүйелі түрде сипатталды.

Алынған нәтижелер жұмыс орнындағы әлеуметтік остракизм туралы теориялық түсініктерді кеңейтіп, бұл құбылысты кешенді түрде қарастыруға мүмкіндік береді. Практикалық тұрғыдан алғанда, зерттеу қорытындылары ұйымдардағы остракизмге негізделген теріс мінез-құлық үлгілерін жоюға және инклюзивті ортаны қолдау шараларын әзірлеуге негіз болады Бұл талдау студенттер арасындағы әлеуметтік остракизмнің қоғамға жат мінез-құлықтың қалыптасуына тигізетін ықпалын түсіндіру, сондай-ақ білім беру саласында орын алған осы мәселені шешудің педагогикалық жолдарын айқындау үшін өте маңызды.

Қазіргі ақпаратты қоғам жағдайында әлеуметтік остракизм мәселесін зерттеудегі өзекті мәселелердің бірі – цифрлық орта және киберостракизм. Әлеуметтік желілердің, онлайн-коммуникацияның және виртуалды өзара әрекеттесудің кең таралуына байланысты бұл зерттеу адамдардың цифрлық кеңістікте еленбеу, қабылданбау немесе әлеуметтік қарым-қатынастан шеттетілу тәжірибесін зерттеуге негізделеді.

Зерттеушілердің пікірінше, киберостракизм дегеніміз – тұлғаның әлеуметтік желілерде (Instagram, WhatsApp, Telegram, TikTok, Facebook, Snapchat, X (Twitter), Discord) немесе онлайн ортада еленбей қалуының нәтижесінде туындайтын әлеуметтік-психологиялық күй. Бұл құбылыс көбіне чаттан шығару, топтық талқылауға қоспау, посттарды елемеу, блоктау, хейт-толқындар, серверден шығару, виртуалды оқшаулау көріністері арқылы сипатталады. Мұндай жағдайда адам өзін виртуалды қауымдастықтан шеттетілген тұлға ретінде қабылдап, әлеуметтік жалғыздық, эмоционалды күйзеліске түсіп, психологиялық тұрғыда өзін жайсыз сезінуі мүмкін.

M. Sarfraz, K.F. Khawaja, L. Ivascu, M. Khalil (2023) жүргізген зерттеуде киберостракизм мен әлеуметтік желілерді пайдаланудан бас тарту ниеті арасындағы өзара байланыс қарастырылады. Авторлар қарым-қатынастағы ашу сезімінің дәнекер рөлі мен тұлғалық өсуге қатысты сенімдердің реттеуші ықпалын талдайды. Эмпирикалық деректер Пәкістан университетінің 517 студентінен үш кезең бойынша жинақталған. Алынған мәліметтер әлеуметтік ғылымдарда жиі қолданылатын статистикалық талдау бағдарламалары арқылы өңделді [73]. 
Зерттеу нәтижелеріне сүйенсек, ашу сезімі киберостракизм мен әлеуметтік желілерден бас тарту ниеті арасындағы байланысты дәнекерлейтін фактор болып табылады. Сонымен қатар тұлғалық өсуге қатысты сенімдер бұл байланысты реттеуші рөл атқаратыны анықталды. Зерттеудің басты мақсаты – киберостракизмнің әлеуметтік желілерді пайдаланудан бас тарту ниетіне ықпал ету тетіктерін кешенді түрде түсіндіру, мұнда ашу – дәнекер фактор, ал тұлғалық өсу сенімдері реттеуші айнымалы ретінде қарастырылады.

Зерттеу қорытындыларына сәйкес бұрын тұрақты әрі белсенді түрде әлеуметтік қарым-қатынасқа түсіп жүрген адамдардың өзінде желілік ортада елеусіз қалудың титтей көрінісі болуы да мүмкін. Бұл сезім олардың өзін шеттетілгендей сезініп, жағымсыз эмоциялардың, соның ішінде ашу сезімінің күшеюін тудыруы ықтимал. Мұндай психологиялық жайсыздық әлеуметтік қарым-қатынастарды үзуге бағытталған мінез-құлықтық ниеттердің қалыптасуына түрткі болады. Осылайша аталған зерттеу COVID-19 пандемиясы кезіндегі киберостракизм мәселесіне арналған бұрынғы ғылыми еңбектерді толықтыра отырып, оның әлеуметтік-психологиялық салдарын тереңірек түсіндіруге мүмкіндік береді.

2023 жылы F. Zhao жүргізген зерттеу жасөспірімдер арасындағы әлеуметтік остракизм құбылысын және оның мектеп өміріне қанағаттану деңгейіне ықпалын, сондай-ақ осы екі айнымалы арасындағы байланыста агрессияның дәнекер рөлін анықтауға бағытталған. Зерттеу деректері 343 жасөспірімнен (оның 172-і – ұл,  ал 171-і  – қыз, орташа жасы 13,96 ± 1,56) жиналған. Зерттеуге қатысқан жасөспірімдер мектеп өміріне қанағаттану деңгейінің өлшеу шкаласын, жасөспірімдерге арналған әлеуметтік остракизм шкаласы мен агрессия деңгейін бағалауға арналған көпөлшемді сауалнамаларды толтырған [74].

Алынған деректерді өңдеу барысында зерттеу моделіндегі дәнекерлік байланыстарды айқындау үшін жолдық талдау әдісі қолданылды. Зерттеу нәтижелерінен көріп отырғанымыздай, әлеуметтік остракизм мектеп өміріне қанағаттану деңгейін анықтайтын болжаушы фактор болып табылады. Бұл ықпалдың ішінара агрессиясы арқылы көрініс табады. Атап айтқанда, әлеуметтік остракизм деңгейінің жоғарылауы жасөспірімдер бойында агрессивті мінез-құлықты күшейтеді, ал бұл өз кезегінде мектеп өміріне қанағаттану деңгейінің төмендеуіне алып келеді.

Сонымен қатар зерттеу барысында әлеуметтік остракизмнің агрессия факторына тәуелсіз түрде де жасөспірімдердің мектепке деген қанағаттану деңгейін тікелей төмендететіні анықталды. Алынған нәтижелер жасөспірімдердің мектептегі психологиялық әл-ауқатын қамтамасыз ету үшін әлеуметтік остракизмнің алдын-алуға және агрессивті мінез-құлықты төмендетуге бағытталған кешенді педагогикалық-психологиялық шаралардың маңыздылығын ғылыми тұрғыдан негіздейді.

Жүргізілген зерттеулер әлеуметтік остракизмнің жасөспірімдердің әлеуметтік және эмоциялық әл-ауқатына әсер ету тетіктерін тереңірек түсіндіруге мүмкіндік береді. Сондай-ақ ұйымдық ортада, әсіресе білім беру мекемелерінде, шеттету құбылысының алдын-алуға және инклюзивті тәжірибелерді сақтауға бағытталған практикалық ұсыныстар әзірлеуге негіз болады.

Психология ғылымында әлеуметтік остракизм (әлеуметтік оқшаулану) –әдетте адамның өзін басқа адамдар немесе әлеуметтік топ тарапынан еленбеу, қабылданбау немесе шеттетілу сезімін сезінуі.  Бұл құбылыс елемеу, бас тарту немесе тұлғаның өзін әлеуметтік топтан тыс қалғандай сезінуіне әкелетін кез келген мінез-құлық көріністерін қамтиды.
Қазіргі психология ғылымындағы маңызды бағыттардың бірі – жасөспірімдер арасындағы әлеуметтік шеттету мен мектеп өміріне қанағаттану деңгейі арасындағы байланысты зерттеу. Осы мәселені зерттеумен айналысып жүрген ғалым M. Fatih Yılmaz еңбегі әлеуметтік остракизмнің жасөспірімдердің мектептегі субъективті әл-ауқатына әсер ету механизмдерін талдауға бағытталған. Аталған зерттеуде әлеуметтік шеттету мен мектеп өміріне қанағаттану деңгейі арасындағы өзара байланыс құрылымында агрессияның делдалдық (медиаторлық) рөлі қарастырылады. Эмпирикалық нәтижелер әлеуметтік остракизм деңгейінің жоғарылауы жасөспірімдердің агрессивті мінез-құлқының күшейтетінін көрсетеді. Өз кезегінде агрессивті мінез-құлықтың артуы мектеп өміріне қанағаттану деңгейінің төмендеуіне алып келеді. Зерттеу нәтижелері агрессияның әлеуметтік шеттету мен мектеп өміріне қанағаттану деңгейінің арасындағы байланысты ішінара түсіндіретін маңызды психологиялық механизм екенін дәлелдейді. Яғни әлеуметтік остракизм жасөспірімдердің мектептегі тәжірибесін тек тікелей ғана емес, сонымен қатар агрессия арқылы жанама түрде де нашарлатады.

Сонымен қатар зерттеу нәтижелері әлеуметтік шеттету факторының агрессиядан тыс мектеп өміріне қанағаттану деңгейіне де тікелей теріс әсер ететінін көрсетеді. Бұл әлеуметтік остракизмнің жасөспірімдердің психологиялық жағдайына кешенді ықпал ететінін айқындайды.

Осылайша зерттеу нәтижелері жасөспірімдердің мектептегі психологиялық әл-ауқатын арттыру үшін әлеуметтік шеттету құбылысының алдын-алу және агрессивті мінез-құлықты төмендету бағытындағы кешенді психологиялық-педагогикалық шараларды жүзеге асырудың маңыздылығын ғылыми тұрғыдан негіздейді [75].

Жасөспірімдер мен жастар өмірінде әлеуметтік желілер ықпалы  күшейген қазіргі заманда кибербуллинг пен онлайн буллинг құбылыстарын анықтау, олардың алдын-алу мәселелерінің өзектілігі күн өткен сайын артып келеді.  Осы тұрғыдан алғанда D. Sultan, A. Suliman, A. Toktarova, B. Omarov, S. Mamikov and G. Beissenova зерттеуі ғылыми маңыздылығымен ерекшеленеді [76].

Авторлар аталған еңбекте интернет-ақпарат кеңістіктігіндегі кибербуллинг пен өктем мінез-құлықты анықтауға бағытталған заманауи тәсілдерге жүйелі шолу жасап, машиналық оқытуға негізделген әдістер мен техникалық құралдарды кешенді түрде талдайды. Мақалада төрт ғылыми дерекқордан іріктелген он үш ғылыми жұмыстың нәтижелері сараланып, кибербуллингті зерттеу мәселесіне қатысты тұтас ғылыми түсінік қалыптастырылады.

Сонымен қатар зерттеуде әлеуметтік желілердегі кибербуллингті анықтаудың құрылымдық үлгісі қарастырылады. Атап айтқанда, деректерді жинау, алдын-ала өңдеу, сипаттама белгілерін іріктеу, сондай-ақ машиналық оқыту әдістерін қолдану арқылы кибербуллинг мәтіндерін жіктеу үдерістері жан-жақты сипатталады. Бұл тәсілдер цифрлық ортада агрессивті мазмұнды бастапқы кезеңінде анықтауға және оның таралуын шектеуге бағытталған тиімді құралдар ретінде негізделеді.

Білім алушылар мен жалпы жастар арасындағы буллинг, қорқыту және өзге де девиантты мінез-құлық құбылыстарына арналған ғылыми еңбектерге жүргізілген шолу студенттік ортадағы әлеуметтік остракизмді талдаудың тәрбиелік және әлеуметтік маңызын айқындады. 

Қорыта айтқанда, әлеуметтік остракизм құбылысын және білім беру ортасындағы онымен сабақтас әлеуметтік-психологиялық үдерістерді жан-жақты зерделеу әлеуметтік оқшауланудың жағымсыз салдарларының алдын алуға және оны еңсеруге бағытталған тиімді тәсілдерді әзірлеудің негізгі алғышарты болып табылады. Жүргізілген зерттеу аталған мәселе аясындағы теориялық ұғымдарды кеңейтіп қана қоймай, сонымен қатар инклюзивті және қолдаушы білім беру ортасын қалыптастыруға бағытталған практикалық ұсынымдардың ғылыми негізін айқындауға мүмкіндік берді.
Осы тұрғыда алынған нәтижелер әлеуметтік өзара әрекеттестікті нығайтуға, студент ұжымдарындағы зорлық-зомбылық пен әлеуметтік остракизм деңгейін төмендетуге бағытталған болашақ ғылыми зерттеулер мен кешенді бағдарламалардың алғашқы әдіснамалық негізі болып саналады.  Бұл ретте «остракизм» және «әлеуметтік остракизм» ұғымдарының негізгі тұжырымдамалық анықтамалары 2-кестеде жүйеленіп ұсынылады.

Кесте 2 – «Остракизм» және «Әлеуметтік остракизм» ұғымының тұжырымдары

	№
	Авторлар
	«Остракизм» ұғымының анықтамасы
	«Әлеуметтік остракизм» ұғымының анықтамасы

	1
	Н.П. Ничипоренко (2021)
	Тәуекел тобындағы білім алушылардың білім беру ортасын қабылдауы олардың топтағы қатысуының қалаусыз екендігін сезінуімен сипатталады. Бұл жағдай 
	Білім беру ортасындағы әлеуметтік остракизм білім беру үдерісіне қатысушылардың жеке адамды немесе әлеуметтік топты әдейі елемеу, шеттету немесе қабылдамау арқылы көрінетін тұлғааралық психологиялық 

	2
	
	шеттетілгендік пен жатсыну сезімдерінің пайда болуына әкеледі. Остракизм жеке тұлғаның ерекшеліктерін қабылдамауға негізделген, ашық білдірілмейтін әрі жасырын түрде жүзеге асатын аластау үдерісі ретінде түсіндіріледі.
	құбылыс болып табылады. Мұндай үдеріс адамның психологиялық саулығына теріс әсер етіп, өзін-өзі бағалаудың төмендеуіне және эмоциялық жағдайының бұзылуына себеп болуы мүмкін.

	3
	Kipling D. Williams (2009)
	Қажеттілік-қауіптің уақытша үлгісіне сәйкес остракизм адамның төрт негізгі психологиялық қажеттілігінің бұзылуына әкелетін әлеуметтік шеттету түрі ретінде қарастырылады. Атап айтқанда, бұл тиесілілік сезімінің, бақылау мүмкіндігінің, өмірдің мәнін сезінудің және жеке тұлғалық лайықтылықтың әлсіреуіне соқтырады. Мұндай жағдай психологиялық жайсыздықты туындатып, адамның жалпы әл-ауқатына теріс әсер етеді.

	Әлеуметтік остракизм – әлеуметтік ортада адамның немесе топтың жүйелі түрде еленбеуі мен шеттетілудің нәтижесінде негізгі психологиялық қажеттіліктерінің әлсіреуімен сипатталатын құбылыс. Бұл үдеріс адамның эмоциялық күйіне кері ықпал етіп, психологиялық тұрақтылығының төмендеуіне алып келуі мүмкін.


2-кестенің жалғасы
	4
	Е.Э. Бойкина (2019)
	Агрессия мен әлеуметтік өзара әрекеттесу мәселелерін зерттеу барысында остракизм жеке адамға қатысты алып тастау мен қабылдамау үдерісі ретінде сипатталады. Бұл үдеріс жағымсыз эмоциялық күйлердің пайда болуына және мінез-құлықтық реакциялардың, соның ішінде агрессивті мінез-құлықтың қалыптасуына әкелуі мүмкін.
	Әлеуметтік остракизм білім беру ортасында жасөспірімдердің оқу іс-әрекетіне қатысты өзіндік түсінігінің қалыптасуына, әлеуметтік мінез-құлық көріністеріне және мінез-құлықтағы қиындықтарға ықпал ететін тұлғааралық шеттету құбылысы ретінде қарастырылады. Аталған үдеріс жасөспірімдердің психикалық саулығы мен әлеуметтік бейімделуіне теріс әсер ететін факторлармен байланысты.

	5
	G. Arslan (2021)
	Остракизм жеке адамды немесе әлеуметтік топты тұлғааралық қарым-қатынастардан әдейі шеттету, елемеу немесе қабылдамау арқылы көрінетін әлеуметтік өзара әрекеттесу түрі ретінде қарастырылады. Бұл үдеріс жеке тұлға үшін ауыр психологиялық салдарларға әкеліп, өзін-өзі бағалаудың төмендеуіне және эмоциялық жағдайының нашарлауына себеп болуы мүмкін.
	Әлеуметтік остракизм білім беру ортасында жасөспірімдердің оқу іс-әрекетіне қатысты өзіндік бағасына, әлеуметтік мінез-құлық көріністеріне және мінез-құлықтағы қиындықтардың пайда болуына ықпал ететін тұлғааралық шеттету құбылысы ретінде сипатталады. Бұл үдеріс жасөспірімдердің психикалық саулығы мен әлеуметтік бейімделуіне теріс әсер ететін факторлардың бірі болып табылады.

	6
	И.Б. Терешкина, С.А. Векилова, О.В. Рудыхина, Ю.Е. Гусева,             Г.В. Семенова, А.И. Архимандритова (2021)
	Аталған зерттеуде остракизм білім беру үдерісіне қатысушылар тарапынан жеке адамды немесе әлеуметтік топты әдейі елемеу, шеттету немесе қабылдамау арқылы көрінетін тұлғааралық психологиялық құбылыс ретінде қарастырылады. Бұл үдеріс адамның психологиялық жай-күйіне теріс әсер етіп, өзін-өзі бағалаудың төмендеуіне және эмоциялық әл-ауқаттың бұзылуына әкелуі мүмкін.

	Әлеуметтік остракизм білім беру ортасында жеке тұлғаны немесе топты әлеуметтік қарым-қатынастардан әдейі аластату арқылы көрінетін әлеуметтік өзара әрекеттесу нысаны ретінде сипатталады. Мұндай шеттету әлеуметтік топ немесе қауымдастық мүшелерінің елемеуі мен қабылдамауы арқылы жүзеге асып, тұлғаның психологиялық саулығына, өзін-өзі бағалауына және эмоциялық жағдайына жағымсыз әсер етеді.


2-кестенің жалғасы
	7
	А.А. Долин (2022)
	Зерттеуде остракизм қоғамдағы әлеуметтік және мәдени өзгерістер жағдайында жеке адамдарды қоғамдық өмірден біртіндеп шеттету үдерісі ретінде қарастырылады. Бұл үдеріс тұлғаның әлеуметтік мәртебесінің әлсіреуіне, қоғамдық қатынастардан тыс қалуына және әлеуметтік шеттелуге алып келуі мүмкін.
	Әлеуметтік остракизм қоғамда жеке адамдардың қоғамдық өмірге қатысу мүмкіндігінің шектелуі арқылы көрінетін әлеуметтік шеттету құбылысы ретінде сипатталады. Мұндай шеттету адамның әлеуметтік жағдайының нашарлауына және бөтендік сезімінің қалыптасуына себеп болуы ықтимал.

	8
	O.B. Ayoko (2022)
	Остракизм жұмыс ортасында адамдар арасындағы тұлғааралық қарым-қатынастарда көрінетін, психологиялық әл-ауқат пен қауіпсіздікке теріс әсер ететін шеттету үдерісі ретінде қарастырылады. Бұл құбылыс елемеу мен аластау арқылы жүзеге асатын тұлғааралық агрессия нысаны ретінде сипатталады.
	Әлеуметтік остракизм қызметкерлердің жұмыс ортасындағы әлеуметтік өзара әрекеттесуден жүйелі түрде шеттетілуімен байланысты құбылыс ретінде түсіндіріледі. Мұндай шеттету психологиялық қауіпсіздіктің төмендеуіне және еңбек ұжымындағы әлеуметтік ахуалдың нашарлауына әкелуі мүмкін.

	9
	G. Arslan,

М. Yildirim (2021)
	остракизм психологиялық зорлық-зомбылықтың құрамдас бөлігі ретінде қарастырылып, жасөспірімдер арасында жалғыздық сезімінің және психологиялық күйзелістің қалыптасуына ықпал ететін әлеуметтік факторлардың бірі ретінде сипатталады.
	Әлеуметтік остракизм психологиялық буллингтің нысандарының бірі ретінде түсіндіріліп, жасөспірімдердің әлеуметтік өзара әрекеттесуінен шеттелуіне, жалғыздық сезімінің күшеюіне және психикалық азаптың артуына әсер ететін құбылыс ретінде айқындалады.

	10
	H. Sakiz, А. Mert, Х. Sariçam (2021)
	Авторлар остракизмді жасөспірімдердің тұлғалық дамуына теріс әсер ететін әлеуметтік тәжірибе ретінде қарастырып, оны өзін-өзі бағалау мен қабылданған әлеуметтік құзыреттілік деңгейімен тығыз байланысты құбылыс ретінде сипаттайды. Остракизм мен жалғыздықтың күшеюі 
	Әлеуметтік остракизм жасөспірімдердің әлеуметтік өзара әрекеттесуден шеттелуі нәтижесінде пайда болатын жағымсыз әлеуметтік жағдай ретінде түсіндіріледі. Зерттеу нәтижелері әлеуметтік өзін-өзі бағалаудың және қабылданған әлеуметтік құзыреттіліктің жоғары деңгейі әлеуметтік оқшаулану мен жалғыздықтың алдын алатын қорғаныш 


2-кестенің жалғасы
	
	
	жасөспірімдердің әлеуметтік бейімделуін әлсірететін фактор ретінде айқындалады.
	факторлары ретінде әрекет ететінін көрсетеді.

	11
	S. Li, D. Zhang,        F. Zhao және G. Liu (2020)
	Зерттеуде остракизм қытай жасөспірімдерінде өктем мінез-құлықтың қалыптасуына ықпал ететін әлеуметтік фактор ретінде қарастырылады. Авторлар остракизмнің агрессивті мінез-құлықпен байланысы ашулану сезімі арқылы күшейетінін көрсетеді.
	Әлеуметтік остракизм жасөспірімдердің әлеуметтік өзара әрекеттесуден шеттелуі нәтижесінде өктем мінез-құлықтың артуына әсер ететін құбылыс ретінде сипатталады. Бұл үдерісте ашулану күшейтуші, ал кешірімділік бәсеңдетуші (реттеуші) рөл атқаратыны анықталады.

	12
	M. Kiefer, T.J. Sim, S. Heil, R. Brown, B. Herrnberger,           M. Spitzer (2021)
	Зерттеуде остракизм жасөспірімдердегі әлеуметтік қабылдамаудың бір көрінісі ретінде қарастырылады. Бұл құбылыс тұлғаның әлеуметтік өзара әрекеттесуден шеттелуімен сипатталып, оның жүйке жүйесіндегі көріністерін анықтау мақсатында талданады.
	Әлеуметтік остракизм жасөспірімдердің әлеуметтік қабылданбау тәжірибесінің құрамдас бөлігі ретінде түсіндіріледі және бұл құбылыстың жүйке жүйесіндегі өзгерістермен байланысы ғылыми тұрғыдан зерделенеді.

	13
	L.J.Pelissier,               С.Уалкер (2020)

	 «остракизмнің тұлғааралық коммуникациясы» ұғымын енгізіп, оны адамдар арасындағы қарым-қатынас барысында остракизмнің қалай жеткізілетінін және қалай қабылданатынын сипаттайтын құбылыс ретінде қарастырады. Бұл тәсіл остракизмнің сөзсіз, жанама және символдық белгілер арқылы берілу ерекшеліктерін түсіндіруге бағытталған.
	Әлеуметтік остракизм тұлғааралық қарым-қатынаста елемеу, үнсіз қалу немесе жауап бермеу сияқты коммуникациялық әрекеттер арқылы жүзеге асатын әлеуметтік шеттету түрі ретінде сипатталады. Авторлар бұл құбылысты әлеуметтік өзара әрекеттесу үдерісінде мағына берілетін және түсінілетін коммуникациялық құбылыс ретінде қарастырады.

	14
	Е.Э. Бойкина (2023)
	Остракизм кәмелетке толмағандарда қоғамға жат мінез-құлықтың қалыптасуына ықпал ететін әлеуметтік-психологиялық фактор ретінде қарастырылады. Зерттеуде оның тұлғаның психологиялық 
	Әлеуметтік остракизм кәмелетке толмағандардың қоғамға жат мінез-құлқының дамуына ықпал ететін шеттету үдерісі ретінде сипатталады. Бұл құбылыс психологиялық бейімделудің бұзылуымен және жағымсыз мінез-құлықпен күресу стратегияларының 


2-кестенің жалғасы
	
	
	бейімделуіне және жағымсыз мінез-құлыққа қарсы әрекет ету тәсілдерінің қалыптасуына әсері талданады.
	ерекшеліктерімен өзара байланысты түрде қарастырылады.

	15
	 Gunasekara K. D. S. W., N.P.G.S.I. Naotunna (2020)
	остракизм құбылысын тікелей сипаттауға емес, Шри-Ланкадағы кәсіпқой мамандардың жұмыс орнында остракизмді қалай қабылдайтынын талдауға бағытталған. Негізгі назар жұмыс ортасындағы шеттету тәжірибесін түсінуге аударылады.
	әлеуметтік остракизм дербес ұғым ретінде емес, жұмыс орнындағы әлеуметтік ортаның қызметкерлерді елемеу немесе шеттету құбылыстарын қалай қабылдайтыны арқылы қарастырылады. Бұл қабылдау ұйым ішіндегі өзара қатынастар мен психологиялық ахуалға әсер ететін фактор ретінде сипатталады.

	16
	M. Sarfraz,          K.F. Khawaja,            L. Ivascu, M. Khalil (2023)

	Аталған зерттеу дәстүрлі әлеуметтік остракизмді тікелей қарастырмайды. Авторлар білім алушылардың желілік ортада еленбеуі мен назардан тыс қалу тәжірибесін сипаттайтын кибер-остракизм құбылысына назар аударады.
	әлеуметтік остракизм жеке ұғым ретінде талданбайды. Негізгі назар COVID-19 пандемиясы кезеңінде білім алушылардың әлеуметтік желілерді пайдалануына кибер-остракизмнің әсерін анықтауға бағытталған. Кибер-остракизм желілік қарым-қатынастағы елемеу мен әлеуметтік шеттету тәжірибесі ретінде сипатталады.

	17
	M.F. Yilmaz (2023)
	Остракизм жасөспірімдердегі агрессивті мінез-құлық деңгейіне ықпал ететін әлеуметтік фактор ретінде қарастырылады. Бұл ықпал мектеп ортасына қанағаттану деңгейі арқылы жанама түрде жүзеге асатыны көрсетіледі.
	Әлеуметтік остракизм жасөспірімдердің мектеп өміріне қанағаттануының төмендеуімен байланысты, агрессия деңгейінің артуына әсер ететін тұлғааралық шеттету құбылысы ретінде сипатталады. Бұл үдеріс әлеуметтік ортадағы қабылданбау тәжірибесі арқылы күшейеді.



	               Ескерту – Әдебиеттер негізінде құрастырылған [58, с. 267-273; 59, p. 85-89; 60, с. 127-140; 62, р. 24–35; 63,  с. 24-33; 64, с. 6-19; 67, р. 221–225; 68, р. 3028–3048; 69, р. 94–109; 70, р. 1703–1715; .71, р. 3-19; 72, р. 112–131; 73; 75, р. 51–63]


Жоғарыда талданған отандық және шетелдік ғалымдардың  ғылыми еңбектеріндегі «остракизм», «әлеуметтік остракизм» деген ұғымдарға берілген анықтамалар мен ғылыми тұжырымдарды басшылыққа ала отырып, біз өз тарапымыздан «әлеуметтік остракизм» және «студенттік ортадағы әлеуметтік остракизм» ұғымдарына келесі анықтаманы ұсынамыз.
Әлеуметтік остракизм дегеніміз – тұлғаның әлеуметтік ерекшеліктері мен даму заңдылықтарына байланысты оны қоғамдық ортадағы өзара әрекеттесуден шеттету, оқшаулау, елемеу немесе жеке тұлға ретінде қабылдамау арқылы көрініс табатын әлеуметтік-психологиялық құбылыс. 
Студенттік ортадағы әлеуметтік остракизм дегеніміз –  бұл білім беру ортасында өзара әрекеттесу және қарым-қатынас жасау барысында құрдастарының білім алушыны академиялық топтан немесе педагогикалық үдерістегі өзара әрекеттен шеттету, оқшаулау және академиялық топ мүшесі ретінде қабылдамау. 
Ұсынылған авторлық анықтама халықаралық және отандық ғылыми-практикалық конференцияларда апробациядан өтті және зерттеу нәтижелері бойынша ғылыми мақалалар жарияланды. Жарияланған мақалаларда студенттер арасындағы әлеуметтік остракизм мен буллинг мәселесі [77], жоғары оқу орындарындағы әлеуметтік остракизм [78], топаралық қақтығыс пен әлеуметтік остракизм реакциялары [79], остракизмді педагогикалық алдын-алу мәселелері [80] қарастырылды.
Зерттеуіміздің келесі бөлімінде студенттер арасындағы әлеуметтік остракизмнің педагогикалық алдын-алуына қатысты отандық және шетелдік тәжірибелерге талдау жасалады. Бұл талдау студенттер арасындағы әлеуметтік остракизм құбылысын тереңірек зерделеп, оның пайда болып, таралуына әрі еңсерілуіне ықпал ететін әлеуметтік-мәдени ерекшеліктерді ескеруге мүмкіндік береді.

Аталған бөлімде жинақталған ғылыми деректер студенттер арасындағы әлеуметтік остракизм мәселесін кешенді түрде түсінуге септігін тигізіп, оның алдын-алуға бағытталған тиімді педагогикалық тәсілдер мен ұйымдастырушылық шешімдерді пайымдауға мүмкіндік береді.

Келесі тарауда студенттік ортадағы әлеуметтік остракизмді педагогикалық тұрғыда алдын алудың отандық және шетелдік тәжірибесіне талдау жүргізіледі.
1.2 Студенттік ортадағы әлеуметтік остракизмнің алдын алу мәселесін зерттеудің теориялық алғышарттары: отандық және шетелдік көзқарас
Студенттер арасындағы әлеуметтік остракизмнің педагогикалық тұрғыда алдын алуға қатысты отандық және шетелдік тәжірибе жан-жақты талданды. Зерттеудің негізгі мақсаты – әлеуметтік остракизмнің мәнін, пайда болу тетіктерін тереңірек ашу, сондай-ақ оның алдын-алуға бағытталған тиімді стратегиялар мен әдістерді айқындау.

Осы мақсатқа қол жеткізу үшін «остракизм» және «әлеуметтік остракизм» ұғымдарының ғылыми әдебиеттерде қалыптасқан мазмұны сараланады. Нақтырақ айтқанда, Қазақстандағы педагогика және психология ғылымдарындағы зерттеулерде жоғарыда аталған ұғымдардың теориялық негізі қарастырылып, «буллинг», «қорқыту», «балаларға қатысты қиянат» сияқты онымен мәндес немесе сабақтас болып келетін құбылыстармен арақатынасы талданады. Бұл ұғымдардың өзара байланысы мен ортақ белгілерін айқындау әлеуметтік остракизмнің күрделі сипатын толық түсінуге мүмкіндік береді.

Зерттеудің келесі кезеңінде шетелдік ғылыми зерттеулер мен тәжірибелерге талдау жасалып, әлеуметтік остракизмнің алдын алуда қолданылатын педагогикалық тәсілдер мен ұйымдастырушылық шешімдер зерделенеді. Нәтижесінде Қазақстанда және шет елдерде жүргізілген зерттеулерді салыстырмалы талдау негізінде әлеуметтік остракизмнің алдын алуда тиімділігі дәлелденген негізгі әдістер мен тәсілдер жүйеленіп ұсынылады.
Студенттер арасындағы әлеуметтік остракизмді зерттеудің отандық тәжірибесі Қазақстан Республикасындағы жоғары оқу орындары мен білім беру ұйымдарында жүргізілген бірқатар ғылыми зерттеулерді қамтиды. Аталған зерттеулер елімізде білім алып отырған студенттер арасындағы әлеуметтік остракизм көрінісінің ерекшеліктерін айқындауға, сондай-ақ педагогикалық тұрғыдан оның алдын алуына бағытталған жекелеген тәсілдерді негіздеуге мүмкіндік берді.

Жалпы алғанда, Қазақстан Республикасында жоғары білім берудің мемлекеттік білім беру стандарттарының мазмұнына сәйкес білім алушылардың кәсіби даярлығын қалыптастырумен қатар жалпы мәдени құзыреттілікті дамытуға ерекше назар аударылады. Бұл үдеріс барысында моральдық-этикалық нормаларды сақтау, кәсіби әдеп пен еңбек мәдениетін меңгеру, тұлғаның әлеуметтік жауапкершілігін қалыптастыру негізгі талаптардың бірі ретінде айқындалады.

Қазіргі білім беру стандарттары студенттерді ұжымда тиімді жұмыс істей білуге, әлеуметтік-мәдени, діни және өзге де айырмашылықтарды төзімділікпен қабылдай білуге баулиды. Сонымен қатар болашақ мамандардың кәсіби қызмет барысында туындайтын шиеленісті жағдайларды дер кезінде реттеу мен оларды конструктивті жолмен шешу дағдыларын қалыптастыруға ерекше назар аударылады. Бұл талаптар – студенттер арасындағы әлеуметтік шиеленістер мен шеттетудің алдын алуға бағытталған маңызды тәрбие құралдарының бірі.

Қазақстан жоғары оқу орындарында студенттерді бірінші курстан бастап ұжымдық ортаға бейімдеуге, студенттік қауымдастықтарды қалыптастыруға және оларды мәдени-ағартушылық қызмет түрлеріне тартуға жүйелі түрде көңіл бөлінеді. Атап айтқанда, киноклубтар, кітапхана жобалары, әдеби-музыкалық кештер, сондай-ақ конструктивті қарым-қатынас орнатуға және оларды тұлға ретінде дамытуға бағытталған тренингтер ұйымдастыру арқылы студенттердің әлеуметтік өзара әрекеттесу мәдениетін дамыту көзделеді. Мұндай шаралар студенттер арасында өзара түсіністік пен қолдаушы ортаны қалыптастыруға, соның ішінде әлеуметтік остракизмнің алдын алуға ықпал ететін маңызды педагогикалық құрал болып табылады.

Бірқатар зерттеушілер әлеуметтік остракизм құбылысының әртүрлі балама атаулармен және өзгеше көріністермен сипатталатынын атап көрсетеді. Мәселен, Г.М. Жұматова мен Т.А. Чаусова өздерінің «Буллинг және кибербуллинг – әлеуметтік-педагогикалық проблема» атты еңбегінде буллинг феноменінің қазіргі таңда Қазақстанда кең таралған күрделі әлеуметтік мәселеге айналғанын көрсетеді. Авторлардың пікірінше, бұл құбылыс әсіресе мектеп жасындағы жасөспірімдер арасында жиі байқалады [81].

Зерттеушілер орта және жоғары сынып жасындағы жасөспірімдердің құрдастары тарапынан қолдау мен мойындауға деген қажеттілігі жоғары болатынын атап өтеді. Аталған қажеттілік қанағаттандырылмаған жағдайда буллингке ұшыраған жасөспірімдер психологиялық қысымға анағұрлым осал келеді. Бұл жағдай олардың эмоционалды тұрақтылығы мен әлеуметтік бейімделуіне кері әсер етеді.

Ақпараттық-коммуникациялық технологиялар мен құралдардың қарқынды дамуын қорқыту әрекеттері дәстүрлі әлеуметтік ортадан желілік кеңістікке ауысуына, «кибербуллинг» деп аталатын жаңа ұғымның пайда болуына алып келді. Буллинг пен кибербуллингтің қаупі – көп жағдайда олардың ересектердің бақылауынан тыс, білім алушылар арасында жасырын түрде жүзеге асуында.

Буллингтің жасырын сипатта болуы оның алдын алуды едәуір қиындатады, өйткені сырттай қарағанда, әлеуметтік жағдай қалыпты болып көрінуі мүмкін. Осыған байланысты буллинг пен кибербуллингтің нақты ауқымын анықтау күрделі мәселе күйінде қалып отыр. Бұл жағдай аталған құбылыстарды жүйелі түрде зерттеу мен тұрақты бағалауды талап етеді.
Қазақстанда жүргізілген ғылыми зерттеулер аясында жастар ортасындағы буллинг мәселесін әлеуметтік-психологиялық тұрғыда қарастырған Г.У. Утемисова (2020) өз еңбектерінде буллингті құрдастар арасындағы өзара әрекеттесудің деструктивті формасы ретінде сипаттайды. Автор буллингтің жастардың тұлғааралық қарым-қатынасына, әлеуметтік қабылдануына және психологиялық жай-күйіне теріс ықпалын талдайды. Буллинг құбылысының әлеуметтік ортада шеттету, стигматизация және психологиялық қысым механизмдерімен өзара байланысын негіздей отырып, бұл үдерістің ұзақ мерзімді салдары ретінде тұлғалық дезадаптация, эмоционалды күйзеліс және әлеуметтік оқшаулану қаупін көрсетеді. Зерттеу нәтижелері жастар ортасында психологиялық қауіпсіздікті қамтамасыз ету мен буллингтің алдын алуда педагогикалық және әлеуметтік қолдау шараларының маңыздылығын дәлелдейді [82].
Қазақстан жүргізілген ғылыми зерттеулерде балалар арасындағы буллингтің алдын алу мәселесі кешенді әрі жүйелі түрде қарастырылады. Атап айтқанда, М.П. Асылбекова, К.Т. Атемова, К.К. Шалгынбаева, П.Б. Сейітқазы, Г.К.Шолпанкулова, Н. Албытова, Т.С. Сламбекова, Г.Б. Жукенова, А.К.Махадиева, Ж.Б. Балтабаева, С.С. Жубакова  (2023) дайындаған аналитикалық талдау жинағында балалар арасындағы буллингтің әлеуметтік-психологиялық, педагогикалық және институционалдық қырлары жан-жақты зерделенген. Зерттеуде буллингтің пайда болу факторлары, оның білім алушылардың психологиялық әл-ауқатына, эмоционалды күйіне және әлеуметтік бейімделуіне тигізетін кері әсері айқындалып, алдын алу шараларын әзірлеудің ғылыми негізделген бағыттары ұсынылған. Авторлар буллингтің профилактикасы білім беру ортасында психологиялық қауіпсіздікті қамтамасыз етудің маңызды шарты екенін атап өтіп, педагогикалық қолдау, әлеуметтік өзара әрекет пен тәрбиелік ықпалдарды үйлестіре қолданудың қажеттілігін дәлелдейді [83].
М.П. Асылбекова «Балаларға қатысты буллингтің алдын алу: теориясы және тәжірибесі» (2024) монографиясында балаларға қатысты буллингтің алдын алудың ғылыми-теориялық және педагогикалық-психологиялық негіздерін зерделейді. Сонымен қатар буллингтің туындауына әсер ететін факторлары мен оның алдын алу механизмдерін анықтап, балалар мен жастар арасындағы буллинг мәселесіне қатысты республика деңгейінде жүргізілген тәжірибелік-эксперименттер негізінде ғылыми тұжырымдар жасайды [84 ]. 
М.П. Асылбекова, К.Т. Атемова, Г.У. Утемисова, Ж.Б. Балтабаева және  Д. Мұхамбек (2024) өздерінің «Буллингке қарсы стратегияларға сыни шолу: аймақтар бойынша сауалнама нәтижелерін талдау» атты еңбегінде салыстырмалы талдау негізінде буллингке қарсы стратегиялардың мазмұны мен іске асырылу тетіктерін қарастырады [85]. Авторлар әртүрлі өңірлерде жүргізілген сауалнама нәтижелерін талдай отырып, буллингтің алдын алу шараларының тиімділігі білім беру ортасының әлеуметтік-мәдени, институционалдық және педагогикалық ерекшеліктеріне тәуелді екенін анықтайды. Зерттеу барысында профилактикалық бағдарламалардың жүйелілігі, қатысушылардың (педагогтер, білім алушылар, ата-аналар) тартылу деңгейі және психологиялық қолдау механизмдерінің болуы негізгі факторлар ретінде айқындалған. Авторлар ұсынған тұжырымдар буллингтің алдын алуда әмбебап тәсілдермен қатар ұлттық және өңірлік контексті ескеретін бейімделген стратегияларды әзірлеудің маңыздылығын көрсетеді.

М.П. Асылбекова, И.Б. Шайхымуратова, Т.Атмаджа, Т.С. Сламбекова Қазақстан және Түркия жоғары оқу орындары студенттері арасындағы әлеуметтік остракизм мен буллингтің күрделі әлеуметтік-психологиялық құбылыс екенін көрсетті. Зерттеуде Э. Гоффманның стигма теориясы негізге алынып, әлеуметтік нормалар мен қоғамдағы категорияландыру үдерістерінің студенттердің маргиналдануына және «стигматизацияланған сәйкестіктің» қалыптасуына ықпал ететіні анықталды. Зерттеу барысында әлеуметтік остракизм мен буллингтің діни көзқарас, саяси ұстаным, әлеуметтік мәртебе және мәдени ерекшеліктер сияқты факторлар негізінде туындайтыны айқындалды. Сонымен қатар, әлеуметтік желілердің ықпалы, эмпатия деңгейінің төмендігі және әлеуметтік иерархиялардың сақталуы аталған құбылыстардың таралуына әсер ететін негізгі себептердің бірі ретінде қарастырылды. Аталған факторлардың студенттердің академиялық белсенділігіне, әлеуметтік бейімделуіне және эмоционалды әл-ауқатына кері әсерін тигізетіні анықталды. Әлеуметтік шеттетілу студенттердің оқшаулануына, психологиялық күйзеліске түсіп, оқуға деген ынтасының төмендеуіне алып келетіні дәлелденді. Зерттеу нәтижелері жоғары оқу орындарында инклюзивті және қолдаушы білім беру ортасын қалыптастыруға бағытталған кешенді профилактикалық шараларды жүзеге асырудың маңыздылығын негіздейді [86].

Соңғы жылдары буллинг пен кибербуллинг мәселесіне арналған ғылыми зерттеулер мен жарияланымдар саны шетелдік ғылыми кеңістікте ғана емес, Қазақстанда да артып келеді. Бұл үрдіс аталған проблеманың өзектілігі арта түскенін дәлелдейді. Г.М. Жұматова мен Т.А. Чаусованың пікірінше, қазіргі таңда елімізде мектептегі буллингтің алдын алу мен оны тоқтатуға бағытталған жүйелі әрі кешенді жұмыс жеткілікті деңгейде жолға қойылмаған. Осыған байланысты бұл мәселені ғылыми тұрғыдан талдау және оны шешудің тиімді жолдарын айқындау аса маңызды болып табылады [87].
Бүгінгі таңда буллинг пен кибербуллингтің алдын алу жүйесін қалыптастыруға негіз бола алатын, әмбебап әрі тәжірибеде қолдануға қолайлы диагностикалық құралдар тапшы. Бұл жағдай білім беру ұйымдарында ғана емес, олардан тыс ортада да қауіпсіз әрі қолдаушы әлеуметтік кеңістік қалыптастыруға бағытталған тиімді алдын алу шараларын әзірлеу қажеттігін айқындайды.

Аталған мәселені тиімді шешу оқу-тәрбие үдерісіне қатысатын барлық субъектілердің, атап айтқанда, білім беру ұйымдары әкімшілігінің, педагогтердің, психологтардың, ата-аналар мен білім алушылардың өзара үйлесімді әрі бірлескен әрекетіне тәуелді. Авторлардың тұжырымына сәйкес, қазіргі жағдайда жастар мен студенттер арасындағы агрессивті мінез-құлықтың алдын алу – білім беру жүйесінің алдында тұрған басым міндеттердің бірі. Сондықтан да бұл саладағы негізгі жауапкершілік тікелей білім беру жүйесіне жүктеледі.

Сонымен қатар жастар арасындағы буллинг мәселесіне арналған форумдар, пікірталастар мен қоғамдық талқылауларды тұрақты түрде өткізу алдын алу жұмыстарының маңызды құрамдас бөлігі саналады. Білім беру ортасындағы әлеуметтік және мәдени әртүрлілікті ескере отырып, буллингтің алдын алу шараларын жүзеге асыру барысында этикалық қағидаттарды қатаң сақтау қажеттігі жөнінде ғылыми негізделген қорытынды жасалады.

А.К. Махадиева, Н.П. Албытова және Т.С. Сламбекова «Буллингке қатысушылардың рөлдік ұстанымы» атты еңбектерінде қазіргі қоғамда, әсіресе жас ұрпаққа психологиялық қолайлы орта қалыптастыру, психологиялық саулықты сақтау, қауіпсіз әлеуметтік кеңістік құру мәселесінің ұлттық әрі жаһандық деңгейдегі өзектілігін негіздейді [88]. Авторлардың пікірінше, қазіргі кезеңде жасөспірімдер ортасында деструктивті мінез-құлық түрлерінің, атап айтқанда, террорлық сипаттағы әрекеттердің, қорқыту, буллинг, кибербуллинг, агрессивті мінез-құлық пен моббингтің таралуы алаңдатушылық туғызады.

Зерттеуде буллинг ұғымына ғылыми анықтама беріліп, әсіресе жасөспірімдер арасында кең таралған буллинг пен кибербуллинг құбылыстарына ерекше назар аударылады. Авторлар буллингті әлдебір адам немесе топ тарапынан жүзеге асырылатын жүйелі психологиялық қысым, қорқыту және жағымсыз ықпал ету әрекеттерінің жиынтығы ретінде сипаттайды.

Зерттеу нәтижелері денсаулық жағдайы әлсіз, әлеуметтік тұрғыдан осал немесе физикалық мүмкіндіктері шектеулі балалардың буллинг құрбаны болу ықтималдығы жоғары екенін көрсетеді. Бұл жағдай олардың психологиялық саулығына, эмоционалды тұрақтылығы мен өзін-өзі бағалау деңгейіне елеулі зиян келтіруі мүмкін.

Авторлар буллинг үдерісіне қатысушылардың рөлдік құрылымын талдай келе, олардың мінез-құлқында саналы, санасыз сипаттағы әрекеттердің де көрініс табуы мүмкін екенін атап көрсетеді. Зерттеу барысында келесі рөлдер айқындалды:

– көшбасшының көмекшілері – буллингті бастаушыны қолдап, оның әрекеттеріне еліктеу арқылы психологиялық қысымды күшейтетін білім алушылар;

– жәбірленушіні қорғаушылар – қорлауға ұшырағандарды қолдап, оларды қорғауға тырысатын және құрдастары арасында жағымды әлеуметтік беделге ие тұлғалар;

– жәбірленушілер – психологиялық зорлық-зомбылықты, жалғыздықты, алаңдаушылықты басынан кешіретін, бойында депрессия белгілері мен эмоциялық тұрақсыздық байқалатын  білім алушылар;

– бақылаушылар – буллинг әрекетіне тікелей араласпай, сырттай куәгер рөлін атқаратын тұлғалар.

Сонымен қатар зерттеуде аралас рөлдік ұстанымдардың да кездесетіні көрсетіледі. Мысалы, кейбір білім алушылар бір мезгілде қорғаушы әрі жәбірленуші немесе ұйымдастырушы әрі қорғаушы рөлін атқаруы мүмкін. Бұл буллинг үдерісінің күрделі әрі көпқырлы әлеуметтік-психологиялық құбылыс екенін және оған қатысушылардың рөлдері тұрақты емес, өзгермелі сипатта болатынын дәлелдейді.

Осылайша А.К. Махадиева, Н.П. Албытова және Т.С. Сламбековалардың зерттеулері студенттер мен жасөспірімдер арасындағы буллинг үдерісіне қатысушылардың рөлдік құрылымын терең түсінуге және әр рөлдің өзіндік ерекшеліктерін айқындауға мүмкіндік береді. Бұл деректер буллингтің алдын алу және оны еңсерудің ғылыми негізделген әрі тиімді тәсілдерін әзірлеу үшін маңызды теориялық және практикалық мәнге ие.

Зерттеу нәтижелеріне сүйене отырып, авторлар жасөспірімдер арасындағы буллингтің алдын алу және оған қарсы іс-қимылды ұйымдастыруға бағытталған бірқатар ұсыныстарды ұсынады. Атап айтқанда, Қазақстан Республикасының балаларға қатысты зорлық-зомбылықтың (буллингтің) алдын алу қағидаттарына сәйкес жасөспірімдермен жүйелі әрі мақсатты жұмысты ұйымдастырудың маңыздылығы көрсетіледі. Мұндай тәсіл буллингке қарсы әрекетті саналы, құрылымдалған және ұзақ мерзімді сипатта жүзеге асыруға мүмкіндік береді.

Сонымен қатар мектеп оқушылары арасында буллинг жағдайларын анықтауға арналған диагностикалық құралдарды әзірлеу алдын алу жұмысының маңызды құрамдас бөлігі ретінде қарастырылады. Буллинг үдерісінде әртүрлі рөлдік ұстанымдарға бейім білім алушыларды айқындау «қауіп тобын» дәл анықтауға және алдын алу шараларын уақытылы қолдануға жағдай жасайды.

Авторлар тәрбие жұмысының басым бағыттарының бірі ретінде жасөспірімдерде эмпатияны, қарым-қатынас мәдениетін, төзімділікті, өзін-өзі бағалауды және эмоционалды тұрақтылықты дамыту қажеттігін атап өтеді. Аталған тұлғалық қасиеттер жәбірленуші жағдайынан шығуға және әлеуметтік қысымға қарсы тұруға ықпал етеді.

Бұдан өзге жасөспірімдерді буллингтен қорғану тәсілдеріне, күйзеліс пен агрессияны басқару дағдыларына үйрету маңызды деп есептеледі. Бұл білім алушыларға тек жағымсыз жағдайлардың салдарын жеңуге ғана емес, олардың алдын алуға да мүмкіндік береді.

Педагогтер үшін буллингтің алдын алуға арналған әдістемелік нұсқаулықтар әзірлеу де өзекті міндет ретінде көрсетіледі. Педагогтер бұл құбылыспен жұмыс істеуге дайын болып, тиісті кәсіби құралдар мен білімді меңгеруге тиіс. Сонымен қатар педагогтер мен ата-аналардың өзара ынтымақтастығы білім беру ортасында жасөспірімдердің психологиялық қауіпсіздігін қамтамасыз етуге және қолайлы әлеуметтік ахуал қалыптастыруға бағытталған маңызды шарттардың бірі ретінде айқындалады.

Жалпы алғанда, балаларды қорғау және олардың психологиялық әрі физикалық зорлық-зомбылыққа ұшырамауын қамтамасыз ететін қауіпсіз жағдай жасау педагогтер қауымының да, мемлекеттің де маңызды әлеуметтік міндеттерінің бірі болып табылады.
Е.Н. Өсербаев диссертациялық зерттеуінде кибербуллинг феноменін қазіргі медиамәдениеттің трансформациясымен және жастардың онлайн-коммуникация кеңістігіндегі мінез-құлық ерекшеліктерімен байланыстырады. Автор кибербуллингті мәдени девиация ретінде талдай отырып, оның әлеуметтік нормалардың бұзылуы, виртуалды агрессияның қалыптасуы және тұлғаның әлеуметтік жауапкершілігінің төмендеуімен сипатталатынын атап көрсетеді [89].

А.И. Булшекбаева мен Г.Б. Ниетбаеваның пікірінше, буллинг ретінде сипатталатын мектептегі зорлық-зомбылық қазіргі кезеңде өзекті психологиялық-педагогикалық мәселелердің қатарына жатады [90]. Зерттеушілер буллингтің салдары бастауыш мектеп жасындағы балаларда жынысына қарамастан қорқыныш пен депрессиялық күйдің күшеюіне, тамақтану тәртібінің бұзылуына, өзін-өзі бағалаудың төмендеуіне, сондай-ақ мектепке және жалпы өмірге қанағаттанбау деңгейінің азаюына алып келетінін атап көрсетеді.

Баланың мектеп жылдарында буллингке ұшырауы оның тұлғалық дамуында ұзақ мерзімді теріс салдарларға әкелуі мүмкін. Атап айтқанда, мұндай тәжірибе көбінесе ұялшақтықтың күшеюімен, студенттік кезеңде және ересек өмірде адамдарға деген сенімнің төмендеуімен, әлеуметтік қарым-қатынастан қашумен көрініс табады.

Қазіргі таңда білім беру ұйымдарында педагогтер мен білім алушылар арасында, сондай-ақ оқушылардың өзара қарым-қатынасында психологиялық қысым көрсету мен буллинг жағдайларының орын алуы жиі байқалады. Бұл құбылыс қоғамдағы әлеуметтік, экономикалық және психологиялық ахуалдың әсеріне байланысты болады әрі «күштінің әлсізге үстемдік етуі» түріндегі зорлық-зомбылықтың таралуына ықпал етеді.

Осыған байланысты «бұзақылық» пен буллинг мәселесі білім беру ұйымдарымен ғана шектелмей, қоғамның басқа да әлеуметтік салаларында кең таралған жаһандық проблемаға айналып отыр. Аталған жағдай білім алушыларды мақсатты түрде әлеуметтік бейімдеу қажеттігін, сондай-ақ бұл үдерісті педагогтер қауымы мен мемлекет тарапынан жүйелі әрі мұқият бақылаудың маңыздылығын айқын көрсетеді.

Оқытушылар студенттердің өзін-өзі бағалау деңгейіне ерекше сезімталдық танытуы тиіс, өйткені бұл көрсеткіш білім алушыларға уақытылы қолдау көрсету және олардың психологиялық қажеттіліктерін анықтау үшін маңызды ақпарат көзі болып табылады. Өзін-өзі бағалаудың жеткілікті әрі тұрақты деңгейі тұлғаның өзіне деген сенімінің және өзін құрметтеуінің қалыптасуына ықпал етіп, табысты әлеуметтену мен тұлғалық дамудың маңызды алғышарты ретінде қарастырылады.

Жасөспірімдердің әлеуметтенуі мен тұлға ретінде қалыптасуына қолайлы жағдай жасау, оларға рухани-психологиялық қолдау көрсету, туындайтын мәселелерді уақытылы анықтау және әлеуметтік қиындықтардың алдын алу педагогтер мен психолог мамандардың кәсіби қызметіндегі басым бағыттардың бірі болып табылады.

Психологиялық қолдау көрсетуге бағытталған жүйелі жұмыс білім алушылардың ішкі әлеуетін тиімді пайдалануға, келеңсіз әлеуметтік құбылыстардың алдын алуға, сондай-ақ мінез-құлықтағы ауытқулардың пайда болуына жол бермеуге мүмкіндік береді.

Осы тұрғыдан алғанда, қоршаған әлеуметтік орта, оның ішінде педагогикалық ұжым студенттердің табысты білім алуы мен жан-жақты дамуын қамтамасыз ету үшін олардың денсаулығы мен психологиялық саулығын сақтауға және нығайтуға белсенді түрде қатысуы тиіс. Мұндай көзқарас білім беру ұйымдарында қауіпсіз әрі қолдаушы психологиялық ортаны қалыптастырудың маңызды шарты болып табылады.
А.К. Махадиева өз зерттеуінде отбасының тұлға қалыптасуындағы негізгі әлеуметтік институт ретіндегі рөлін жан-жақты негіздей отырып, оның адамның құндылықтық бағдарларын, мінез-құлық нормаларын және әлеуметтік рөлдерін қалыптастырудағы шешуші рөлін атап көрсетеді. Автордың пайымдауынша, отбасы тұлғаның биологиялық және тұрмыстық қажеттіліктерін қамтамасыз ететін орта ғана емес, сонымен қатар оның психоәлеуметтік дамуын айқындайтын жетекші фактор болып табылады. Осы орайда отбасындағы зорлық-зомбылық құбылысы тұлғаның эмоционалды жағдайына, өзін-өзі бағалауына, ішкі тұрақтылығына және қоршаған әлеуметтік ортаға деген сеніміне тікелей кері әсерін тигізеді. Зерттеу нәтижелері көрсеткендей, зорлық-зомбылық жағдайында өмір сүрген немесе осындай тәжірибені басынан кешірген тұлғаларда жоғары мазасыздық, қорқыныш, сенімсіздік, әлеуметтік байланыстардан қашқақтау, өзара әрекеттесу дағдыларының әлсіреуі сияқты психологиялық ерекшеліктер қалыптасады. Мұндай өзгерістер тұлғаның әлеуметтік бейімделуін күрделендіріп, оның қоғамдағы толыққанды интеграциясына кедергі келтіреді. Сонымен қатар автор отбасындағы зорлық-зомбылықтың туындау себептерін әлеуметтік-экономикалық тұрақсыздықпен, отбасындағы дисфункционалды қатынастармен, бала кезіндегі жағымсыз тәжірибемен және тұлғаның өзін-өзі бағалау деңгейінің төмендігімен байланыстырады. Осы тұрғыда қарастырылған факторлар тұлғаның кейінгі әлеуметтік мінез-құлқына әсер етіп, оның әлеуметтік ортадағы орнын айқындауда маңызды рөл атқарады, ал бұл өз кезегінде әлеуметтік оқшаулану және шеттетілу үдерістерінің (остракизмнің) қалыптасуын түсіндіруге мүмкіндік береді [91].

А.Х. Рамазанова, Н.Ж. Құдайбергенова және Н.К. Абдуали қазіргі қоғам жағдайында тұлғаның әлеуметтенуі мен дамуының мәнін ғылыми тұрғыдан негіздеп, аталған үдерістердің тұжырымдамалық негіздерін айқындаған [92]. Авторлардың зерттеуі әлеуметтену мен тұлғалық дамудың әлеуметтік, философиялық, рухани-адамгершілік және психологиялық қырларын кешенді түрде қарастыруға бағытталған. Бұл мәселелердің әлеуметтік-гуманитарлық ғылымдар жүйесіндегі маңыздылығы ерекше атап өтіліп, тұлғаның қоғамдағы орны мен рөлін түсіндіруде олардың өзектілігі негізделеді.

Зерттеушілердің пайымдауынша, жеке адам әлеуметтік тұлға ретінде қалыптасу барысында әлеуметтену үдерісі арқылы қоғамда өз орнын айқындайды. Әлеуметтену тұлғаның әлеуметтік ортаға бейімделуін ғана емес, сонымен қатар оның қоғамның тұтас әлеуметтік құрылымына енуін қамтамасыз ететін маңызды тетік болып табылады. Осы тұрғыдан алғанда, «әлеуметтену» ұғымы тұлға дамуының негізгі түсіндіруші категориясы ретінде қарастырылады.

Авторлар әлеуметтену үдерісі қоғамның әлеуметтік құрылымында да, жеке тұлғаның ішкі құрылымында да сапалық өзгерістер туындата отырып, адамның толыққанды қоғам мүшесіне айналуында шешуші рөл атқаратынын көрсетеді. Бұл үдеріс жеке тұлғаның әлеуметтік нормалар мен құндылықтарды меңгеруін, әлеуметтік рөлдерді игеруін және әлеуметтік қарым-қатынастар жүйесіне белсенді араласуын қамтиды.

Жылдам өзгеріп, күрделене түскен қазіргі әлеуметтік орта жағдайында әлеуметтену мен тұлғаның дамуын түсіну ерекше маңызға ие. Аталған үдерістер жеке адамның психологиялық саулығына, әлеуметтік белсенділігіне және қоғамның тұрақты дамуына тікелей әсер етеді. Осыған байланысты оларды зерттеу қазіргі заманғы әлеуметтік өзгерістерді терең түсіну мен тиімді басқару үшін ғылыми тұрғыдан аса өзекті болып табылады.

Осылайша студенттер арасында әлеуметтену мен тұлғалық дамуды қамтамасыз ету әлеуметтік остракизмнің педагогикалық алдын алуында шешуші рөл атқарады. Тиімді әлеуметтену студенттер арасында жағымды тұлғааралық қарым-қатынастардың қалыптасуына, өзін-өзі бағалау деңгейінің нығаюына және жанжал мен агрессиялық мінез-құлықтың алдын алуға жағдай жасайды.

Сонымен қатар әлеуметтену үдерісін мақсатты түрде ұйымдастыру инклюзивті әрі қолдаушы білім беру ортасын қалыптастыруға мүмкіндік беріп, студенттердің шеттелу ықтималдығын төмендетеді. Бұл өз кезегінде олардың психологиялық қауіпсіздігін қамтамасыз етуге және білім беру кеңістігіндегі әлеуметтік тұрақтылықты сақтауға ықпал етеді.

Демек, студенттер арасындағы әлеуметтік остракизмнің алдын алу мәселесіне қатысты Қазақстанда жүргізілген ғылыми зерттеулер білім беру ұйымдарындағы бұл құбылысты түсінуге және оны еңсеруге елеулі үлес қосады деп тұжырымдаймыз. Отандық ғалымдар білім алушылардың әлеуметтенуі мен тұлғалық дамуын зерделеуге арналған еңбектерінде әлеуметтік остракизмнің алдын алуға ықпал ететін қолайлы тәрбие ортасын қалыптастырудың негізгі бағыттары айқындалады.

Аталған зерттеулерде инклюзивті оқыту мен тәрбиелеу тәсілдерінің маңыздылығы ғана емес, сонымен қатар білім беру үдерісіне қатысатын барлық субъектілердің психологиялық қауіпсіздігі мен әл-ауқатын қамтамасыз ету қажеттілігі негізделеді. Бұл ретте білім беру ұйымдарының, педагогикалық қауымдастықтың және ата-аналардың өзара үйлесімді әрекеттестігі әлеуметтік шеттету құбылыстарының алдын алудың маңызды шарты ретінде қарастырылады.

Ұзақ мерзімді тұрғыда аталған ғылыми зерттеулер Қазақстандағы студенттер арасында әлеуметтік интеграцияны нығайтуға, қолдаушы білім беру ортасын қалыптастыруға және әлеуметтік остракизмнің алдын алуға бағытталған тиімді педагогикалық бағдарламалар мен іс-шараларды әзірлеуге әдіснамалық әрі практикалық негіз бола алады.

Шетелдік ғылыми тәжірибе студенттер арасындағы әлеуметтік остракизмнің алдын алу мен оны еңсеруге бағытталған халықаралық деңгейдегі стратегиялар жөнінде құнды ғылыми деректер ұсынады. Әртүрлі елдерде әлеуметтік остракизмді зерттеуге арналған өзіндік теориялық ұстанымдар мен тәжірибелік бағдарламалар қалыптасқан. Бұл тәжірибелерді жүйелі түрде талдау озық тәсілдерді анықтап, оларды Қазақстанның білім беру кеңістігіне бейімдеуге мүмкіндік береді.

Атап айтқанда, американдық ғалымдар К. Kipling D. Williams, Joseph P. Forgas және F.V. Hippel өз зерттеулерінде остракизм, әлеуметтік оқшаулану, қабылдамау және қорлау құбылыстарының жеке тұлғаға тигізетін әсерін қарастырады. Авторлар шеттету мен қабылданбау адамның мінез-құлқына елеулі ықпал ететін күшті психологиялық қауіп факторы екенін негіздейді [93]. Олардың тұжырымдары әлеуметтік остракизмнің тұлғаның эмоционалды күйіне, өзін-өзі бағалауына және әлеуметтік мінез-құлқына ұзақ мерзімді теріс әсер етуі мүмкін екенін көрсетеді.

Сонымен қатар  түрік ғалымдары A. Akçay мен A.R. Kayış кибер-остракизм мәселесін және оның қашықтан оқыту жағдайындағы білім алмасу үдерісіне ықпалын зерттеген. Зерттеу нәтижелері кибер-остракизмнің студенттерде әлеуметтік алаңдаушылық деңгейін арттыратынын, ал бұл өз кезегінде олардың біліммен бөлісуге дайындығын төмендететінін анықтаған. Авторлар әлеуметтік алаңдаушылықтың кибер-остракизм мен білім алмасу арасындағы байланыста толығымен делдал рөлін атқаратынын атап көрсетеді. Бұл деректер білім беру ортасында әлеуметтік остракизмнің педагогикалық алдын алуында психологиялық факторларды ескерудің маңыздылығын айқындайды [94]. 
Осыған байланысты қашықтан оқыту сапасын арттыру техникалық құралдармен (интернетке қолжетімділік, компьютерлер, планшеттер) ғана қамтамасыз етумен шектелмеуі тиіс. Білім алушыларды әлеуметтік шеттету мен остракизм жағдайларында психологиялық тұрғыдан қолдау, өзара қарым-қатынасты нығайту және қолдаушы цифрлық білім беру ортасын қалыптастыру да маңызды міндеттердің бірі ретінде қарастырылады.

Ал, В. Назаревич өз зерттеуінде білім беру ортасында остракизмді жүзеге асыратын тұлғаларға психоәлеуметтік қолдау көрсетудің маңыздылығын негіздейді. Автор остракизм құбылысын ХХІ ғасырдағы өзекті әлеуметтік-педагогикалық проблемалардың бірі ретінде қарастырып, девиантты мінез-құлыққа бейім балалармен жұмыс істеуге бағытталған арнайы психоәлеуметтік қолдау бағдарламасын ұсынады [95].

Ұсынылған бағдарлама сындарлы қарым-қатынас дағдыларын қалыптастыруға, өзіндік рефлексияны дамытуға, өзін-өзі тану мен өзін-өзі реттеу қабілеттерін жетілдіруге, сондай-ақ достық қарым-қатынас орнату, серіктестік пен ынтымақтастық мәдениетін дамытуға бағытталған. Автордың пікірінше, мұндай дағдыларды мақсатты түрде қалыптастыру остракизмге бейім мінез-құлықтың алдын алуда маңызды рөл атқарады және білім беру ұйымдарында шеттетуге бейім тұлғалармен жүйелі психоәлеуметтік жұмыс жүргізу қажеттігі ерекше атап өтіледі. Остракизм сияқты деструктивті әлеуметтік құбылыстардың алдын алу білім беру жүйесінің басты міндеттерінің бірі ретінде айқындалады.

Сонымен қатар автор педагогтер, психологтер және әлеуметтік мамандардан құралған көпсалалы команда қатысқан жағдайда ғана ұсынылған бағдарламаның тиімділігі мен оның жүзеге асуы едәуір артатынын көрсетеді. Мұндай кешенді тәсіл білім беру ортасында қауіпсіз әрі қолдаушы әлеуметтік-психологиялық ахуал қалыптастыруға және девиантты мінез-құлықтың алдын алуға мүмкіндік береді.

J.D. Ford, J.D. Elhai, D.F. Connor және B. Frueh білім беру ұйымдарында оқушылар арасындағы остракизм деңгейін төмендетудің маңызды шарты ретінде олардың сыныптастарымен, ата-аналарымен және оқытушыларымен өзара әрекеттесуінде жағымды әлеуметтік тәжірибе қалыптастыруды атап көрсетеді. Авторлардың пікірінше, қолдаушы әлеуметтік орта білім алушылардың өзін қауіпсіз сезінуіне және тұлғааралық қарым-қатынастарға белсенді араласуына мүмкіндік береді [96].

Зерттеушілер тұрақты академиялық жетістіктердің де маңызды рөл атқаратынын негіздейді. Оқу іс-әрекетінде табысқа жету білім алушылардың болашақта әлеуметтік шеттетуге әкелуі мүмкін алаңдаушылық пен қорқыныш сезімдерін еңсеруіне ықпал етеді. Сонымен қатар бұл үдеріс олардың шығармашылық әлеуетін дамытуға, ішкі уәждің қалыптасуына және оқу әрекетінен қанағаттану деңгейінің артуына жағдай жасайды.

C. Yilmaz және B. Aydin түрік орта мектептеріндегі оқытушылардың ұйымдық остракизмді қабылдауын зерттеп, көптеген педагогтердің өздері әлеуметтік шеттету тәжірибесін бастан өткергенін анықтаған. Зерттеуде аталған құбылыстың мектеп ішіндегі психологиялық ахуалға және педагогикалық өзара қарым-қатынастарға ықпалы талданады [97].

Авторлар ұйымдық остракизмнің мектептегі әлеуметтік ахуалға кері әсер ететінін негіздей отырып, оны төмендетудің бірқатар педагогикалық жолдарын ұсынады. Атап айтқанда, білім беру ұйымдарында салауатты қарым-қатынас мәдениетін қалыптастыру, әлеуметтік шеттету деңгейін азайтуға бағытталған іс-шараларды ұйымдастыру және коммуникациялық семинарлар арқылы оқытушылардың кәсіби және әлеуметтік бейімделуін арттыру қажеттігі көрсетіледі.

Сонымен қатар зерттеу нәтижелеріне сәйкес оқытушылар үшін тұрақты түрде кәсіби семинарлар өткізу, дағдарыс жағдайына арналған іс-қимыл жоспарларын әзірлеу, сондай-ақ дәстүрлі және сандық әдістерді ұштастыра отырып, ұйымдық өзара әрекеттесуді жетілдіру ұсынылады. Авторлардың пайымдауынша, мұндай шаралар мектеп ортасындағы ұйымдық остракизмнің алдын алуға және қолдаушы педагогикалық ахуал қалыптастыруға ықпал етеді.

Э.Е. Бойкина «Виртуалды кеңістіктегі әлеуметтік остракизм» атты зерттеуінде виртуалды ортаның адам мінез-құлқы мен эмоционалды жағдайына ықпалын кешенді түрде талдайды. Қазіргі қоғамда ақпараттық-коммуникациялық технологияларды пайдалану күнделікті өмірдің ажырамас құрамдас бөлігіне айналғанымен, бұл үдеріс тұлғааралық қарым-қатынастар саласында жаңа әлеуметтік-психологиялық қиындықтардың туындауына әкеліп отыр.

Зерттеу нәтижелері виртуалды кеңістіктегі өзара әрекеттесудің адамның психоэмоциялық күйіне елеулі әсер ететінін көрсетеді. Автор остракизмнің елемеу, шеттету немесе қабылдамау түрінде көрінуі тұлғаның психикалық саулығына ауыр салдарлар туындататынын негіздейді. Әсіресе виртуалды ортадағы әлеуметтік остракизмнің адамда жалғыздық, эмоционалды күйзеліс және психологиялық тұрақсыздықтың күшеюіне ықпал ететіні анықталған.

Сонымен қатар Э.Е. Бойкина виртуалды кеңістіктегі остракизм мен интернетке тәуелділіктің бір-бірімен өзара тығыз байланысты екенін көрсетеді. Зерттеу деректері әлеуметтік оқшаулануға ұшыраған адамдар бойында шамадан тыс интернетке тәуелділік белгілерінің жиі байқалатынын дәлелдейді. Бұл жағдай виртуалды ортаның тұлғаның мінез-құлқы мен эмоциялық жағдайына әсерін терең түсінудің және әлеуметтік остракизмнің алдын алуға бағытталған психологиялық-педагогикалық шараларды әзірлеудің маңыздылығын айқындайды [98].

Аталған зерттеу әлеуметтік остракизмді адам өмірінің әртүрлі салаларында, соның ішінде виртуалды және нақты әлеуметтік кеңістіктерде әсер ететін күрделі әрі күшті психологиялық құбылыс ретінде қарастырудың маңыздылығын көрсетеді. Э.Е. Бойкина әлеуметтік остракизмнің тұлғаның психологиялық саулығына әкелетін елеулі әрі ұзақ мерзімді салдарлары бар екенін негіздей отырып, бұл мәселеге ғылыми және практикалық тұрғыда ерекше назар аудару керектігін атап өтеді.

Автордың тұжырымына сәйкес, әлеуметтік остракизмнің алдын алу шараларын жүйелі түрде ұйымдастыру, әсіресе студенттік ортада және жалпы қоғамдық кеңістікте, жеке тұлғалардың психологиялық қауіпсіздігін қамтамасыз етудің маңызды шарты болып табылады. Осы тұрғыдан алғанда, әлеуметтік остракизмді ерте анықтауға, оның алдын алуға және салдарын еңсеруге бағытталған психологиялық-педагогикалық іс-шараларды әзірлеу өзекті міндет ретінде айқындалады.

Л.Н. Костина мен Е.Ю. Костина балалар арасындағы әлеуметтік остракизмнің өзекті мәселелерін және оның тұлғалық даму үдерісіне ықпалын зерттей отырып, қоғамнан, әлеуметтік топтардан немесе жекелеген тұлғалардан шеттетілудің балалар үшін ауыр әрі ұзақ мерзімді салдарлары бар екенін атап көрсетеді. Авторлардың пікірінше, мұндай тәжірибе балалардың психикалық саулығына кері әсер етіп қана қоймай, олардың болашақта қоғамға қарсы мінез-құлық көрсету ықтималдығын арттырады [99].

Зерттеуде әлеуметтік остракизмге ұшыраған балалардың кейінгі өмірінде діни радикализмге, экстремистік көзқарастарға немесе өзге де қоғамға жат мінез-құлық түрлеріне бейім болуы мүмкін екендігі көрсетіледі. Авторлар остракизмнің пайда болуына әсер ететін қауіпті факторларға ерекше назар аударады. Ғалымдардың пайымдауынша, ондай факторлар қатарына отбасындағы қарым-қатынас ерекшеліктері, құрдастар тобының ықпалы, әлеуметтік орта мен жалпы қоршаған орта жатады.

Л.Н. Костина мен Е.Ю. Костина остракизмнің бір тұлғадан екінші тұлғаға ауысу мүмкін екенін де атап өтті. Мұндай жағдай жағымсыз әлеуметтік тәжірибелердің таралуына және шеттетудің тұрақты әлеуметтік құбылысқа айналуына әкелуі ықтимал. Авторлардың тұжырымдауынша, балалар арасындағы остракизм мәселесі тек жеке тұлға деңгейіндегі проблема емес, қоғамға да жоғары қауіп төндіретін әлеуметтік құбылыс болып табылады.

Осы ойды негіздеу үшін зерттеушілер Карл Саганның «Қажетсіз балалар кейін қажетсіз ересектерге айналады» деген пікірін келтіреді. Бұл тұжырым балалардың бала кезінде басынан кешірген жағымсыз қарым-қатынастары мен әлеуметтік шеттетілу тәжірибесінің олардың болашақ мінез-құлқы мен ересек өмірдегі әлеуметтік бейімделуіне айтарлықтай ықпал ететінін көрсетеді. Әлеуметтік остракизм мен қоғамның теріс ықпалына ұшыраған балалар уақыт өте келе, қоғамға жат мінез-құлық үлгілерін көрсетуі мүмкін, бұл өз кезегінде әлеуметтік тұрақтылыққа қауіп төндіреді.

Осылайша авторлар әлеуметтік остракизм мәселесінің маңыздылығына тоқтала келе, оның болашақта қоғамға тигізетін зиянының алдын алу мақсатында шеттетілген балаларға бағытталған тиімді алдын алу шаралары мен жүйелі психологиялық-педагогикалық қолдау көрсету қажет деп топшылайды.

В. Панфилова, А. Панфилов, Ю. Герасимова және Ю. Эниналар «Білім беру ұйымдарындағы жасөспірімдер арасындағы буллингтің алдын алу бағдарламасы: кешенді зерттеулерден бейімдеуге дейін» атты еңбегінде жасөспірімдер арасындағы буллингтің алдын алу мәселелерін кешенді түрде қарастырады [100]. Авторлар буллингтің жасөспірімдер үшін психологиялық жарақат алу қаупін едәуір арттыратынын, білім алушылар тобында агрессия мен зорлық-зомбылықтың күшеюіне әкелетінін, сондай-ақ білім беру сапасының төмендеуіне, оқу кезеңінде де, ересек өмірде де эмоционалды-жүйкелік қиындықтардың туындауына ықпал ететінін негіздейді.

Зерттеудің ғылыми жаңалығы білім беру ұйымдарында буллингтің алдын алу бағдарламасын жүйелі түрде кезең-кезеңімен және құру моделін ұсынуымен ерекшеленеді. Авторлар бұл үдерісті өзара байланысты үш кезең арқылы жүзеге асыруды ұсынады:

- буллинг мәселесін кешенді әлеуметтік-психологиялық зерттеу;

- инвариантты, яғни әмбебап бағдарлама негізін әзірлеу;

- аталған бағдарламаны нақты білім беру ұйымының ерекшеліктеріне сәйкес бейімдеу.

Ұсынылған тәсіл білім беру ұйымында буллингтің алдын алуға бағытталған тиімді жүйені қалыптастыруға мүмкіндік береді. Атап айтқанда, ол білім алушылардың әлеуметтік-коммуникативтік және тұлғалық даму ерекшеліктері жөніндегі деректер қорын жинақтауды, білім беру ортасындағы әлеуметтік-психологиялық ахуалдың өзіндік сипатын ескеруді, сондай-ақ педагогикалық ұжымның бағдарламаны әзірлеу мен іске асыруға белсенді қатысуын қамтамасыз етеді.

Авторлардың пайымдауынша, мұндай кешенді әрі икемді бағдарлама буллингтің алдын алуда ғана емес, білім беру ұйымында қолдаушы, қауіпсіз және психологиялық тұрғыдан қолайлы орта қалыптастыруда да маңызды рөл атқарады.

В. Панфилова, А. Панфилов, Ю. Герасимова және Ю. Эниналар ұсынған эксперименттік зерттеу нәтижелері жасөспірімдер арасында буллингтің алдын алу бағдарламаларын әзірлеу, іске асыру және таратуға бағытталған тәсілдің тиімділігін дәлелдейді. Авторлар бұл тәсіл білім беру үдерісіне қатысушылардың буллинг туралы хабардарлық деңгейін арттыруға, мектеп ортасындағы қорлау жағдайларының жиілігін төмендетіп, білім алушылардың әлеуметтік-психологиялық ахуалын жақсартуға ықпал ететінін көрсетеді.

Зерттеу деректері буллингтің алдын алу бағдарламаларының нәтижелілігін арттыру үшін білім беру ұйымдарында жүйелі әрі мақсатты іс-шаралар ұйымдастыру қажет екенін айқындайды. Атап айтқанда, алдын алу жұмыстары үздіксіз сипатта жүргізіліп, оқушылардың жас ерекшеліктеріне, жеке қасиеттері мен нақты әлеуметтік жағдайына сәйкес бейімделуі тиіс. Мұндай тәсіл буллингтің алдын алуда ғана емес, сондай-ақ білім беру ортасында қауіпсіз және қолдаушы әлеуметтік-психологиялық кеңістік қалыптастырудың маңызды шарты болып табылады.

Ю.С. Чухланцев, Р.В. Чиркина және Е.А. Куприянова өз еңбектерінде әлеуметтік остракизм ұғымының мазмұнын талдап, оның негізгі формалары мен көрініс түрлерін жүйелейді, сондай-ақ онымен психологиялық тұрғыдан оның мәнімен сабақтас құбылыстарды айқындайды. Авторлар ұсынған жетекші теориялық негіздердің бірі – Kipling D. Williams (1997, 2009) әзірлеген әлеуметтік остракизмнің тұлғаның базалық қажеттіліктеріне төнетін қауіп пен оның әсер ету ұзақтығына негізделген моделі болып табылады. Мақалада аталған модельдің мазмұны ашылып, оның әлеуметтік остракизм феноменін түсіндірудегі теориялық маңызы негізделеді [101].

Авторлар жүргізген зерттеу әлеуметтік остракизмнің психологиялық қырларына және оның жасөспірімдер арасындағы девиантты мінез-құлықтың қалыптасуына ықпалын зерделеуге бағытталған. Зерттеу аясында остракизмнің екінші сатысында тұрған жасөспірімдер арасында жүргізілген эмпирикалық талдаудың нәтижелері ұсынылады. Алынған деректер шеттетілген жасөспірімдердің тұлғалық ерекшеліктері мен олардың девиантты мінез-құлыққа бейімділігі арасындағы өзара байланысты анықтауға мүмкіндік береді.

Осы нәтижелер әлеуметтік остракизмнің жасөспірімдердің мінез-құлқына тигізетін терең психологиялық әсерін дәлелдеп, бұл құбылыстың алдын алу мен түзетуге бағытталған психологиялық-педагогикалық шараларды әзірлеудің маңыздылығын айқындайды.
Білім беру саясаты мен институционалдық реформалар инклюзивті немесе керісінше, шеттетуге бейім орталардың қалыптасуында шешуші рөл атқарады. Мәселен, Polat H, Karakose T, Ozdemir TY, Tülübaş T, Yirci R, Demirkol M. зерттеулерінде білім беру ұйымдарындағы ұйымдық құрылымдардың, соның ішінде оқытушылар ұжымындағы психологиялық осалдық пен кәсіби күйзеліс деңгейінің әлеуметтік остракизмнің таралуына айтарлықтай ықпал ететіні көрсетілген. Авторлардың пайымдауынша, оқытушылардың басынан өткерген созылмалы күйзеліс пен ұйымдық шеттету жағдайы оқытушылардың жеке психологиялық ахуалының қолайсыздануына ғана емес, сонымен қатар жалпы мектепте қолайсыз ахуалдың туындауына әкеледі. Мұндай ортада оқшаулау мен шеттету құбылыстарының күшею ықтималдығы артады [102].
Осыған байланысты педагогтердің кәсіби шаршауын төмендетуге, психологиялық тұрақтылығын нығайып, қолдаушы ұйымдық мәдениетті қалыптастыруға бағытталған басқарушылық және әлеуметтік саясат инклюзивті білім беру ортасын құрудың маңызды алғышарты ретінде қарастырылады. Мұндай жүйелі шаралар әлеуметтік остракизмнің алдын алуға ғана емес, сонымен қатар білім беру ұйымдарында өзара сыйластыққа негізделген, психологиялық тұрғыдан қауіпсіз орта қалыптастыруға мүмкіндік береді.

Сонымен қатар, әлеуметтік остракизмнің қалыптасуы мен оның көрінісін түсіндіруде кең таралған әлеуметтік және мәдени контексттерді ескермеу мүмкін емес. D. Tim мен N. Aydin мектептер мен кампустардағы буллингтің халықаралық тәжірибесіне арналған зерттеулеріне жасалған талдау жекелеген білім беру мекемелерінде шеттету мен қудалаудың ушығуына ықпал ететін жүйелі факторлардың бар екенін көрсетеді. Авторлар мұндай факторлар ретінде мәдени көзқарастар, әлеуметтік нормалар мен қоғамда орныққан мінез-құлық үлгілерін ерекше атап өтеді [103].

Бұл тұжырымдар білім беру саласындағы реформалар тек оқу орнының ішкі ережелері мен әкімшілік шараларымен ғана шектелмей, білім алушылардың мінез-құлқына тікелей әсер ететін мәдени және әлеуметтік нормаларды да қамтуы тиіс екенін дәлелдейді. Осы тұрғыдан алғанда, білім беру саясаты мәдени құзыреттілікті дамытуға, қоғамдағы стигматизацияны төмендетуге және әрбір білім алушы өзін әлеуметтік орта үшін маңызды әрі қабылданған тұлға ретінде сезінетін қолдаушы, инклюзивті орта қалыптастыруға бағытталуы қажет. Мұндай кешенді көзқарас әлеуметтік остракизмнің алдын алудың тиімділігін арттырып, білім беру ұйымдарында психологиялық қауіпсіздік пен өзара құрметке негізделген ахуалды қамтамасыз етуге мүмкіндік береді.

Сонымен қатар құрылымдық тәсілдер білім беру мазмұнына әлеуметтік-эмоционалды оқытуды (Social-Emotional Learning, SEL) енгізуді көздейтін кешенді реформалар қажет екенін айқындайды. R.F. Baumeister әлеуметтік оқшаулану жағдайы жеке тұлғаның өзін-өзі реттеу қабілетін әлсірететінін, ал бұл өз кезегінде остракизмді субъективті түрде сезінуді күшейтетінін негіздейді [104]. Осыған байланысты білім алушыларға эмоцияларды реттеу, эмпатияны дамыту және тұлғааралық қарым-қатынас дағдыларын қалыптастыруға бағытталған SEL бағдарламаларын оқу үдерісіне енгізу мектептерде әлеуметтік остракизм қаупін төмендететін қолайлы психологиялық-педагогикалық орта қалыптастыруға мүмкіндік береді.

Мұндай жүйелі реформалар мақсатты коммуникативтік саясатпен және қолдаушы білім беру стратегияларымен ұштаса отырып, әлеуметтік остракизмнің тереңде жатқан себептерін жоюға және білім беру ұйымдарында инклюзивтілікті орнықты дамытуға жағдай жасайды. Инклюзивтілікке бағдарланған жүйелі өзгерістер институционалдық деңгейде жүзеге асырылып, оқу бағдарламаларын жаңғыртуды, педагог кадрлардың кәсіби даярлығын арттырып, білім беру кеңістігінде әлеуметтік-эмоционалды қауіпсіздікті қамтамасыз ететін тұрақты механизмдерді қалыптастыруды талап етеді. Бағытталған жүйелі реформаларды іске асыру барысында институционалдық қайшылық айқын байқалады. Мысалы, Сингапур тәжірибесінде әлеуметтік-эмоционалды оқытуды енгізуге бағытталған бастамалар академиялық жетістікті негізінен стандартталған тестілеу нәтижелері арқылы бағалауға сүйенетін білім беру үлгісімен үйлеспегені анықталған.

Көптеген метаталдаулар әлеуметтік-эмоционалды оқытудың тиімділігін дәлелденгенімен (Durlak және т.б., 2011), ұзақ мерзімді перспективада жүйелі институционалдық қолдаусыз оны нәтижелі жүзеге асыру мүмкін емес екені байқалады. Атап айтқанда, сыныптағы білім алушылар санын 15-17 адамға дейін азайтып, мектеп психологтерінің штат санын шамамен 30 пайызға арттыру (Финляндия тәжірибесіне ұқсас) білім беру бюджетінің 20-25 пайызын қайта бөлуді талап етеді [105].  
Бұл жағдай инклюзивтілікке бағытталған реформалардың тек педагогикалық немесе әдістемелік деңгеймен шектелмейтінін, сонымен қатар басқарушылық және қаржылық шешімдерге тікелей тәуелді күрделі құрылымдық мәселе екенін көрсетеді. Сондықтан әлеуметтік-эмоционалды оқытуды білім беру жүйесіне жүйелі түрде енгізу ұзақ мерзімді стратегиялық жоспарлау мен тұрақты ресурстық қамтамасыз етуді қажет етеді.

Сондықтан әлеуметтік остракизмнің алдын алуға бағытталған жүйелі және құрылымдық тәсілдер білім беру мекемелерінің ішкі өзара ықпалдасу тетіктерін ғана емес, сондай-ақ шеттетуші мінез-құлықтың қалыптасуына әсер ететін әлеуметтік және мәдени факторлар кешенін де ескеру керек екенін ерекше атап көрсетеді. Білім беру саласында жүргізілетін саясат пен реформалар әлеуметтік остракизмнің пайда болуына ықпал ететін немесе оның кері әсерін әлсірететін білім беру ортасын қалыптастыру барысында шешуші рөл атқарады.

Білім беру ұйымдары оқытушылардың кәсіби қажуын төмендетуге, психологиялық тұрақтылығын нығайтып, әлеуметтік-эмоционалды сергітуді қамтамасыз етуге бағытталған саясатты жүйелі түрде жүзеге асыру арқылы инклюзивті әрі қолдаушы орта қалыптастыра алады. Сонымен қатар білім алушылардың мінез-құлқына ықпал ететін мәдени және әлеуметтік нормаларды ескеру инклюзивтілікті арттырып, әлеуметтік остракизмнің алдын алуға бағытталған кешенді стратегияларды әзірлеудің маңызды шарты болып табылады.

Осы тұрғыдан алғанда, жүйелі тәсілдер әлеуметтік остракизмнің түпкі себептерін тиімді айқындап, оларды жоюға мүмкіндік береді. Нәтижесінде барлық білім алушылар өзін қауіпсіз сезінетін, шеттетілуден қорықпай тұлғалық және академиялық тұрғыда дамуына жағдай жасалған білім беру ортасы қалыптасады.

Мәдени және әлеуметтік мәнмәтіндер білім беру ұйымдарындағы әлеуметтік остракизмнің қалыптасуы мен таралуында шешуші рөл атқарады. Шеттету тәжірибесі көбіне мәдени нормалармен, қоғамдық стереотиптермен және кең әлеуметтік ортада орныққан көзқарастармен тығыз байланысты болады.

Мәселен, S.Y. Kim, Y. Shin, A. Kirpalani жүргізген зерттеуде білім беру жүйесінде орныққан стереотиптер мен жүйелі нәсілдік кемсітушілік салдарынан азиялық субэтникалық шығу тегі бар канадалық медициналық тағылымдамадан өтушілердің әлеуметтік остракизмге ұшырау қаупі жоғары екені көрсетіледі [106].

Аталған тұжырымдар білім беру кеңістігінде әртүрлілікті тереңірек түсінудің және инклюзивтілікті арттыру мақсатында мазмұнды оқу бағдарламаларына мәдениеттануды жүйелі түрде енгізудің маңызды екенін айқындайды. Зиянды стереотиптерді анықтау мен оларды жоюға бағытталған мақсатты жұмыстарды жүзеге асыру арқылы білім беру мекемелері мәдени, этникалық немесе әлеуметтік ерекшеліктеріне қарамастан, барлық студенттер өзін бағаланатын және қабылданған тұлға ретінде сезінетін инклюзивті орта қалыптастыра алады.

Мәдени сананы білім беру стратегияларына енгізудің маңыздылығын айқындау мақсатында T. Fatima, A.R. Bilal, M.K. Imran Пәкістандағы университет оқытушылары арасында жұмыс орнындағы әлеуметтік остракизм құбылысын зерттеген. Зерттеу нәтижелері ұжымшылдыққа негізделген мәдени құндылықтардың әлеуметтік бірлікке, өзара қолдау мен қарым-қатынастағы үйлесімділікке басымдық беру арқылы остракизмнің жағымсыз әсерін әлсірете алатынын көрсетеді [107].

Бұл тұжырымдар білім беру саясатының тек қана шеттетудің алдын алуға бағытталмай, сонымен қатар инклюзивтілік пен өзара сыйластықты нығайтатын мәдени құндылықтарды мақсатты түрде дамытуға бағдарлануы қажет екенін дәлелдейді. Сонымен бірге оқу жоспарларына мәдениеттанулық мазмұнды енгізу студенттерді білім беру мекемелерінде ғана емес, кең әлеуметтік ортада да шеттетуші тәжірибелерді тануға, оларды талдауға және оларға қарсы тұруға қажетті білім мен дағдылармен қамтамасыз ете алады.

Ұжымдық құндылықтар басым болған жағдайда остракизмді мәдени тұрғыдан талдау ерекше мәнге ие болады. Мәселен, Пәкістан университеттеріндегі «үйлесімділікке» бағдарланған мәдени ортада  остракизм көбіне өзгермейтін, біртекті құбылыс ретінде қарастырылады да, әлеуметтік тәжірибелердің өзара қиылысуы жеткілікті деңгейде ескерілмейді.

Алайда екінші буын мигрант студенттердің остракизмге ұшырауы тек этникалық ерекшеліктермен ғана шектелмейді. Бұл құбылыс олардың сөйлеу мәнері мен екпініне, гендерлік таптаурындарға, сондай-ақ отбасының әлеуметтік-экономикалық мүмкіндіктеріне тікелей байланысты болады. Осы факторлардың өзара ықпалдасуы остракизмнің күрделі әрі көпқабатты сипатын айқындайды.

Ситуациялық эмпатияны дамыту мақсатында қолданылатын сандық құралдар белгілі бір деңгейде пайдалы болғанымен, олардың кері әсер ету қаупі де бар. Мысалы, Cyberball симуляторы сияқты цифрлық әдістер киберостракизм ықтималдығын арттыруы мүмкін. Microsoft Teams тәрізді онлайн платформаларда қолданылатын автоматтандырылған іріктеу және ұсыну тетіктері тұйық пікір алмасу кеңістіктерінің қалыптасуына алып келеді. Мұндай жағдайда маргинал топтарға жататын білім алушылар цифрлық талқылаулардан біртіндеп шеттетіліп, олардың дауысы елеусіз қалуы мүмкін.

Осыған байланысты цифрлық білім беру ортасында әлеуметтік остракизмнің алдын алу тек эмпатияны дамыту шараларымен шектелмей, технологиялық үдерістердің әлеуметтік салдарын ескеретін кешенді әрі сыни көзқарасты талап етеді.

Технологиялық шешімдер әлеуметтік остракизмнің алдын алу тұрғысынан қайта қарауды талап етеді. Виртуалды шынайылыққа негізделген жаттығу құралдарын ойланбай енгізгеннен гөрі оқу үдерісін басқару жүйелерінде  жинақталған деректерді талдау арқылы шеттету үлгілерін бастапқы кезеңінде анықтау әлдеқайда тиімді болып табылады. Мәселен, Coursera платформасында 15 000 студенттің оқу белсенділігін талдаған зерттеу нәтижелері (Guo & Reinecke, 2023) азшылық топтарына жататын студенттердің форумдарда жауап алу ықтималдығы 27%-ға төмен екенін көрсеткен. Мұндай деректерге негізделген автоматтандырылған ескерту тетіктері оқытушыларға әлеуметтік теңгерімсіздік белгілері туралы дер кезінде хабар беріп, алдын алу шараларын қабылдауға мүмкіндік береді [108].
Kumar D., Taherdoost H., Kumar S. эмпирикалық зерттеулерде зейінді шоғырландыру мен ішкі тепе-теңдікті дамытуға бағытталған бағдарламалардың оң әсері бар екенін дәлелденгенімен, оларды орынсыз қолдану мәселесі де назардан тыс қалмауы тиіс. Ұлыбритания мектептерінде жүргізілген талдау нәтижелері көрсеткендей, оқытушылардың 43%-ы құрылымдық теңсіздіктерді елемей, зейінді дамыту тәжірибелерін тек жүйелік проблемалардың орнын толтыру үшін қолданады (Education Policy Institute, 2022). Бұл жағдай білім беру саласындағы этикалық қайшылықтарды айқындайды [109]. 
Әсіресе жасырын тәрбие ықпалы (ресми оқу жоспарында көрсетілмейтін, бірақ күнделікті қарым-қатынаста байқалатын әсерлер) әлеуметтік остракизмнің күшеюіне әкелуі мүмкін. Мысалы, сабақ барысында оқытушының ұл балаларды қыздарға қарағанда жиі шақыруы сияқты елеусіз көрінетін әрекеттері формальды түрде енгізілген бағдарламалардан гөрі шеттету сезімін тереңдетуі ықтимал. Мұндай ұсақ, бірақ жүйелі қайталанатын мінез-құлық үлгілері білім алушылар арасында теңсіздік пен қабылданбау сезімін қалыптастырады.

Осылайша әлеуметтік остракизмнің алдын алу үшін технологиялық және психологиялық тәсілдермен қатар білім беру үдерісіндегі жасырын әлеуметтік сигналдарды талдау және оларды түзетуге бағытталған кешенді, сындарлы көзқарас қажет.
S. Timeo, P. Riva, M.P. Paladino зерттеулерінде бұл мәселе айқын көрініс табады. Авторлар әлеуметтік желілердегі шеттету құбылысының жасөспірімдерге әсерін талдай отырып, онлайн ортада орын алатын шеттетудің нақты өмірдегі әлеуметтік қарым-қатынастарға тікелей ықпал ете алатынын, әсіресе жас буын арасында әлеуметтік остракизмді күшейтетін факторға айналатынын анықтаған. Зерттеу нәтижелері виртуалды кеңістіктегі жағымсыз тәжірибелердің офлайн ортадағы әлеуметтік оқшауланумен өзара тығыз байланыста екенін көрсетеді [110].

Осыған байланысты білім беру үдерісінде онлайн және офлайн остракизм түрлерін кешенді түрде қамтитын, мәдени және әлеуметтік білім беруге негізделген бағдарламаларды әзірлеу қажеттілігі арта түседі. Мұндай бағдарламалар студенттердің психологиялық төзімділігін қалыптастыруға, жағымды әрі инклюзивті өзара әрекеттесу дағдыларын дамытып, әлеуметтік шеттетудің алдын алуға мүмкіндік береді.

Жалпы алғанда, тиімді педагогикалық стратегияларды әзірлеу үшін әлеуметтік остракизмге ықпал ететін мәдени және әлеуметтік жағдайларды терең түсіну аса маңызды. Білім беру мекемелері оқу үдерісіне мәдениеттану компоненттерін енгізіп, әлеуметтік сананы қалыптастыруға бағытталған мазмұнды ілгерілету арқылы шеттетудің алдын алатын, барлық студенттерге оқу жолында қолдау көрсететін неғұрлым инклюзивті орта қалыптастыра алады.

Тиімді қарым-қатынас пен құрдастар арасындағы жағымды өзара әрекеттесу білім беру ұйымдарында әлеуметтік остракизмнің алдын алудың негізгі алғышарты болып табылады. Оқушылардың коммуникативтік құзыреттілігін дамыту олардың өз ойын еркін әрі дұрыс жеткізу қабілетін арттырып қана қоймай, мектеп ортасында өзара түсіністік пен қабылдауды нығайтады. Канада ғалымдары L.A. Taylor, E.A. Climie, M. Yue зерттеулеріне сәйкес назар тапшылығы мен гипербелсенділік синдромы бар балалар көбінесе мінез-құлқының дұрыс түсінілмеуі мен тиімсіз қарым-қатынас салдарынан шеттетілу қаупіне жиі ұшырайды. Бұл жағдай эмпатияны дамыту мен стигманы азайту мақсатында білім алушыларды қажетті коммуникативтік дағдылармен жүйелі түрде қамтамасыз етудің маңыздылығын айқындайды. Білім алушылар тиімді қарым-қатынас жасауға үйренген сайын олардың құрдастарымен жағымды әлеуметтік байланыс орнату мүмкіндігі артып, шеттету әрекеттерінің ықтималдығы төмендейді [111].

Сонымен қатар сынып ішінде ашық қарым-қатынас пен өзара құрметке негізделген мәдениетті қалыптастыру әлеуметтік оқшаулану қаупін едәуір төмендетеді. Y.T. Amos (2016) когнитивті ғылым саласындағы зерттеулерінде қарым-қатынас барысындағы өзара түсіністіктің жеткіліксіздігі әлеуметтік остракизмге әкелуі мүмкін екенін атап көрсетеді. Автордың еңбегінде этникалық тұрғыдан басым топ өкілдері көп шоғырланған білім беру ортасына бейімделу кезінде азшылық топқа жататын үміткерлердің кездесетін қиындықтары талданады. Зерттеу нәтижелері нәсілдік ерекшеліктер мен билік қатынастары мәселелері бойынша ашық диалогтың болмауы азшылықтағы білім алушылардың оқшаулану сезімін күшейтетінін көрсетеді [112].

Аталған тұжырымдар білім беру бағдарламалары білім алушылардың инклюзивті қарым-қатынас дағдыларын дамытуға, әлеуметтік теңсіздіктерді талқылап, беделдік теңгерімсіздікті еңсеруге бағытталған құрылымдалған мүмкіндіктерді қамтуы қажет екенін дәлелдейді. Бұл өз кезегінде білім беру ортасында өзара түсіністікке негізделген және баршаға қолайлы әлеуметтік ахуал қалыптастыруға ықпал етеді.

Жоғарыда аталғандармен қоса, оқу бағдарламасына коммуникациялық оқытуды енгізу студенттердің әлеуметтік өзара әрекетке, әсіресе мәдени тұрғыда алуан түрлі және полимәдениетті ортада тиімді бейімделуіне мүмкіндік береді. Білім алушылар өздерін қауіпсіз сезінетін және басқалармен еркін қарым-қатынас жасай алатын орта қалыптастыру арқылы мектеп қауымдастығында кез келген адамды немесе топты шеттетуге қарсы бағытталған, өзара қолдауға негізделген мәдениетті дамытуға ықпал етеді.

Коммуникативтік және өзара әрекеттестік стратегиялар әртүрлілікті бағалайтын, барлық білім алушылардың әлеуметтік-психологиялық ахуалын жақсартуға бағытталған мектеп мәдениетін қалыптастыруда ерекше маңызға ие. Осы тұрғыдан алғанда, мұндай стратегиялар білім беру ортасындағы әлеуметтік остракизмнің алдын алудың негізгі құралдарының бірі болып табылады.

Қарым-қатынас құзыреттіліктерін дамытуға басымдық беру арқылы педагогтер студенттердің өз ойы мен сезімін оңтайлы жеткізуіне жағдай жасап, эмпатия мен өзара түсіністікке негізделген ортаны қалыптастырады. Ашық әрі құрметке негізделген қарым-қатынас құрбы-құрдастар арасындағы жағымды байланыстарды нығайтып, әлеуметтік оқшаулану қаупін едәуір төмендетеді.

Білім алушылар әлеуметтік өзара әрекеттесу үдерістерін тереңірек түсініп, оларға сезімталдықпен бейімделуді үйренген сайын, остракизмнің пайда болу ықтималдығы азаяды. Нәтижесінде барлық студенттер өзін бағалы, қабылданған және қолдау тапқан тұлға ретінде сезінетін инклюзивті әрі қолдаушы мектеп қауымдастығы қалыптасады.

Білім алушылардың әлеуметтік дағдыларын дамыту мен құрдастар арасындағы байланыстарын нығайтуға бағытталған бірлескен жобалар мен топтық іс-әрекеттерге тарту арқылы көрініс табатын белсенділікке негізделген оқыту әлеуметтік остракизмнің алдын алуда маңызды рөл атқарады. Білім алушылар практикалық оқыту тәжірибесі кезінде тек академиялық тапсырмаларды орындап қана қоймай, сонымен бірге құрдастарымен мазмұнды әрі мағыналы қарым-қатынас орнатуға мүмкіндік алады.

Бұл тәсіл өзара әрекеттесу мен ынтымақтастыққа арналған құрылымдалған мүмкіндіктерді ұсыну арқылы әлеуметтік оқшауланудың жағымсыз салдарын азайтуда өте тиімді. Белсенді оқу ортасында білім алушылар өзін топтың бір бөлігі ретінде сезініп, өзара қолдауға негізделген қатынастарды қалыптастырады, бұл шеттетілу қаупін төмендетеді.
L. Wang жүргізген зерттеулерге сәйкес мектептегі белсенділік, соның ішінде эмоционалды және когнитивті белсенділік әлеуметтік остракизм мен оқу жетістіктері арасындағы өзара байланысты реттейтін маңызды фактор болып табылады. Білім алушылар оқу үдерісіне эмоционалды және зияткерлік тұрғыдан белсенді түрде қатысқан жағдайда олардың әлеуметтік остракизмді басынан кешіру немесе оның жағымсыз ықпалына ұшырау ықтималдығы төмендейді. Бұл өз кезегінде оқу мотивациясының арттырып, оң академиялық нәтижелерге қол жеткізуге ықпал етеді [113].

Сонымен қатар белсенділікке негізделген оқыту инклюзивті сынып ортасын қалыптастыруда шешуші рөл атқарып, қарым-қатынас пен топта бірлесіп жұмыс істеу дағдыларын дамытуға ықпал етеді. А. Brown білім беру мекемелеріндегі инклюзивті тәжірибелердің маңыздылығын атап көрсете отырып, білім алушылардың әртүрлі топтары арасындағы өзара әрекеттесудің жеткіліксіздігі ұсақ агрессиялардың күшею мен әлеуметтік остракизм сезімінің артуына әкелуі мүмкін екенін көрсетеді.

Педагогтер оқу бағдарламасына мазмұны кең әрі инклюзивті іс-әрекеттерді жүйелі түрде енгізе отырып, маргиналданған топтардың ерекше білімдік және әлеуметтік қажеттіліктерін ескереді әрі оларды қанағаттандыру мүмкіндігіне ие болады. Мұндай тәсіл барлық білім алушылардың оқу үдерісіне толыққанды қатысуын қамтамасыз етіп, олардың өзін білім беру кеңістігінің құнды және маңызды мүшесі ретінде сезінуіне жағдай жасайды. Нәтижесінде инклюзивті әрі қолдаушы орта қалыптасып, әлеуметтік шеттету мен остракизм қаупі айтарлықтай төмендейді.

Бұдан өзге топтық жобалар мен бірлескен проблемаларды шешуге бағытталған тәжірибелік оқу әрекеттері білім алушылардың құрдастарына қатысты эмпатиясын, өзара түсіністігі мен әлеуметтік сезімталдығын дамытуға ықпал етеді. D. Waldeck әлеуметтік остракизмнің психологиялық ахуалға, соның ішінде когнитивті қозу деңгейіне және ұйқының сапасына жағымсыз әсер ететінін атап көрсетеді.

Мектептер білім алушыларды жағымды әлеуметтік өзара әрекеттесуді талап ететін және қолдайтын оқу іс-әрекеттеріне жүйелі түрде тарта отырып, остракизммен байланысты когнитивтік және эмоциялық күйзелісті төмендете алады. Бұл өз кезегінде оқушылардың жалпы психологиялық саулығын нығайтуға, оқу үдерісіне белсенді қатысуына және академиялық үлгерімінің жақсаруына жағдай жасайды [114].

Демек, белсенділікке негізделген оқыту әлеуметтік остракизмнің педагогикалық алдын алудағы пәрменді құралдардың бірі болып табылады. Бұл тәсіл білім алушылардың оқу үдерісіне белсенді қатысуын арттырып қана қоймай, олардың құрдастарымен өзара қарым-қатынасын нығайтып, қолдаушы әрі инклюзивті мектеп ортасын қалыптастыруға ықпал етеді.

Педагогтер оқу бағдарламасына практикалық мәні бар бірлескен іс-әрекеттерді жүйелі түрде енгізу арқылы әлеуметтік остракизмнің алдын алып, барлық білім алушылар үшін әділ және инклюзивті білім беру тәжірибесін қалыптастыра алады. Белсенділікке негізделген оқыту білім алушыларды топтық жобалар мен бірлескен жұмыстарға тартады, сол арқылы инклюзияны күшейтіп, әлеуметтік өзара әрекеттесуді дамытады.

Білім алушылар практикалық оқу тәжірибесі барысында қарым-қатынас жасау, топта жұмыс істеу, өзара түсіністік пен эмпатия сияқты маңызды әлеуметтік дағдыларды меңгереді. Бұл дағдылар құрдастар арасында берік байланыс орнатып, сыныпта жағымды психологиялық ахуал қалыптастыруға мүмкіндік береді. Мұндай іс-әрекеттерге қатысқан білім алушылар арасында оң қарым-қатынас дамып, әлеуметтік оқшаулану қаупі төмендейді.

Осылайша белсенділікке негізделген оқыту академиялық жетістіктерді қолдаумен қатар, білім алушылардың әлеуметтік бейімделуіне, өзара қабылдауына және әр білім алушы өзін бағалы әрі қоғамның толыққанды мүшесі ретінде сезінетін инклюзивті білім беру ортасын құруға жағдай жасайды.

Эмпирикалық зерттеулер мен жағдаяттық тапсырмалар білім беру ұйымдарында қолдануға болатын дәлелді тәсілдерді айқындай отырып, әлеуметтік остракизмнің алдын алудың тиімді стратегиялары жөнінде маңызды ғылыми түсініктер береді.
Пәкістан ғалымдары A.T. Khan, A. Saeed жүргізген келесі бір маңызды зерттеу жұмыс орнындағы колледж оқытушылары арасындағы остракизм мен білімді жасыру құбылыстарының өзара байланысын талдауға арналған. Зерттеу нәтижелері өзара сенімнің әлсіреуі арқылы көрінетін жұмыс орнындағы әлеуметтік шеттетудің білімді әдейі жасырудың маңызды алғышартына айналатынын көрсетеді [115]. 
Аталған тұжырымдар остракизмнің алдын алатын және ашық әрі еркін білім алмасуды қолдайтын ұйымдық мәдениетті қалыптастырудың маңыздылығын айқындайды. Сонымен қатар зерттеу білім беру мекемелерінде остракизммен күресуге бағытталған нақты институционалдық саясаттар мен психологиялық қолдау жүйелерін әзірлеу қажет екенін көрсетеді. Мұндай шаралар қызметкерлердің өзін ортақ мақсатқа үлес қосушы әрі бағаланатын тұлға ретінде сезінуіне мүмкіндік беріп, білім беру үдерісінің жалпы тиімділігіне оң ықпал етеді.

B. Sarwar, M.H. Mahasbi зерттеулері жетекші тарапынан көрсетілетін әлеуметтік шеттетудің (супервайзерлік остракизмнің) қызметтік мінез-құлыққа әсерін талдауға бағытталған. Атап айтқанда, аталған жұмыста әлеуметтік шеттетудің тапсырмаларды кейінге қалдыруға және білім мен тәжірибені әдейі жасыруға ықпалы қарастырылып, өзін-өзі бағалау осы үдерістегі делдал фактор ретінде айқындалады.

Зерттеу нәтижелері жетекші бойындағы шеттетуші мінез-құлық қызметкерлердің өзін-өзі бағалау деңгейін төмендететінін, ал бұл жағдай өз кезегінде кәсіби міндеттерді созбалап, жинақталған біліктілікті ашық пайдаланудан бас тартуға әкелуі мүмкін екенін көрсетеді.

Аталған тұжырымдар білім беру ұйымдарының басшылары мен әкімшілік өкілдері үшін маңызды практикалық мәнге ие. Себебі басқару үдерісінде құрметке, қолдауға және ашық өзара әрекеттесуге негізделген орта қалыптастыру педагогтер мен білім алушылар арасындағы әлеуметтік шеттетудің жағымсыз салдарын азайтуға мүмкіндік береді. Мұндай орта кәсіби белсенділікті арттырып қана қоймай, білім беру үдерісінің сапасы мен нәтижелілігін де жақсартуға ықпал етеді [116].

Бұл эмпирикалық зерттеулердің жиынтық нәтижелері әлеуметтік остракизмді мақсатты педагогикалық ықпал ету мен өзара қарым-қатынасты жетілдіру арқылы төмендетуге болатынын көрсетеді. Атап айтқанда, зейінді дамыту, психологиялық мүмкіндіктерді кеңейту және қолдаушы көшбасшылықты қалыптастыру білім беру ұйымдарындағы әлеуметтік және академиялық ахуалды едәуір жақсартуға мүмкіндік береді. Осы зерттеулерге негізделген стратегияларды қолдану арқылы мектептер мен жоғары оқу орындары инклюзивті орта қалыптастырып, әлеуметтік остракизмнің алдын алумен қатар, білім беру үдерісінің жалпы нәтижелілігін арттыра алады .

Жалпы алғанда, эмпирикалық және жағдайлық зерттеулер білім беру кеңістігінде әлеуметтік остракизмнің алдын алуда зейінділікке, психологиялық әлеуетке және қолдаушы басқару стиліне ерекше мән берудің ғылыми негізделген дәлелдерін ұсынады. Бұл еңбектер педагогтер мен білім алушылар өздерін маңызды әрі бағаланатын тұлға ретінде сезінетін инклюзивті ортаның қалыптасуы әлеуметтік шеттетудің айтарлықтай төмендеуіне ықпал ететінін көрсетеді. Ашық қарым-қатынасты дамыту, жағымсыз әлеуметтік тәжірибелердің алдын алуға бағытталған саясатты іске асыру, сондай-ақ зейінділік пен өзін-өзі бағалауды қолдауға арналған шараларды жүйелі қолдану әлеуметтік өзара әрекеттесу сапасы мен академиялық нәтижелерді жақсартатыны айқындалды.

Білім мекемелері осы зерттеулерге сүйенген тәсілдерді білім беру тәжірибесіне енгізу арқылы білім беру қауымдастығының барлық мүшелері үшін қолдаушы, қауіпсіз және инклюзивті ортаны қалыптастырып, олардың жалпы психологиялық ахуалы мен оқу-еңбек өнімділігін арттыруға жағдай жасай алады.

Аксиологиялық және этикалық ұстанымдар білім беру ұйымдарында әлеуметтік остракизмнің алдын алудың іргелі негізін құрайды, себебі олар білім алушылардың бойында эмпатия, өзара құрмет пен түсіністікке сүйенген құндылықтар жүйесін қалыптастыруға бағытталады. Құндылықтарға негізделген білім беру тұлғаның адамгершілік бағдарын айқындауда, оның мінез-құлқын инклюзивтілік пен сыйластық қағидаттарына сәйкестендіруде маңызды рөл атқарады.
АҚШ ғалымы K.D. Hochard зерттеулерінде құндылықтарды айқындап, саналы түрде қабылдауға бағытталған педагогикалық ықпал әлеуметтік тұрақтылықты едәуір арттырып, әлеуметтік алаңдаушылық пен остракизмге алып келетін алғышарттардың алдын алуға ықпал ететіні көрсетілген. Білім алушыларға өз құндылықтарын саналы түрде түсініп, мінез-құлқын сол құндылықтарға сәйкестендіруге көмектесу арқылы білім беру бағдарламалары анағұрлым қолдаушы әрі инклюзивті білім беру ортасын қалыптастыруға мүмкіндік береді.

Әлеуметтік қиянаттың алдын алудың этикалық өлшемі білім алушылардың ерекшеліктеріне қарамастан, өзге адамдарға құрмет пен сыйластық танытудың маңызын терең түсінуге негізделеді. Мұндай этикалық ұстаным шеттету әрекеттерінің алдын алуға ғана емес, сонымен қатар білім алушылардың орын алған остракизмге қарсы тұру қабілетін қалыптастыруға ықпал етеді [117].

Қолданыстағы тәсілдердің басты кемшіліктерінің бірі – өлшеу нәтижелеріндегі жүйелі ауытқуларды елемеу. Дәстүрлі сауалнамалар (мысалы, остракизмді бастан кешіруді анықтауға арналған стандартты шкалалар) көбіне айқын әрі бір реттік жағдайларды тіркегенімен, күнделікті қарым-қатынаста байқалатын жасырын кемсіту көріністерін назардан тыс қалдырады. 2023 жылы Оңтүстік Африка университеттерінде жүргізілген эксперимент әлеуметтік өзара әрекеттесу қарқындылығын тіркейтін арнайы құралдарды (социометриялық білезіктерге ұқсас құрылғылар) қолдану арқылы әлеуметтік шеттету эпизодтарының шамамен 68%-ы дәстүрлі бағалау әдістері арқылы анықталмайтынын көрсетті. Бұл дерек әлеуметтік остракизмнің елеусіз әрі жасырын формаларын анықтауда қолданыстағы диагностикалық құралдардың шектеулі екенін дәлелдейді.

Сонымен қатар білім беру үдерісінде этикалық мінез-құлықты қалыптастыру білім алушыларды өз әрекеттерінің салдары туралы ойлануға, сондай-ақ өзара құрметке негізделген үйлесімді қауымдастық құрудың маңызын түсінуге жетелейді. Мұндай рефлексиялық тәжірибелер эмпатия мен өзара түсіністікті дамытуда айрықша мәнге ие, ал бұл өз кезегінде әлеуметтік оқшауланудың алдын алудың негізгі тетігі болып табылады. Білім алушылар әртүрлі көзқарастарды қабылдап, әр адамның жеке құндылығын бағалауды үйренген сайын әлеуметтік остракизмге жол бермейтін қолдаушы орта қалыптастыруға қомақты үлес қоса алады.

Қорытындылай келе, аксиологиялық және этикалық ұстанымдар әлеуметтік остракизмнің алдын алуға бағытталған педагогикалық стратегиялардың маңызды құрамдас бөлігі болып саналады. Педагогтер білім алушылардың бойында оң құндылықтар жүйесін қалыптастыру арқылы эмпатияны, сыйластықты және өзара түсіністікті дамытуға ықпал етеді. Бұл өз кезегінде әрбір білім алушы өзін бағалы әрі ортақ іс-әрекеттің маңызды мүшесі ретінде сезінетін инклюзивті білім беру ортасын қалыптастырудың қажетті шарты болып табылады.

Күн артқан сайын білім беру мекемелерінде әлеуметтік остракизмнің алдын алуда цифрлық дәуір жағдайында технологиялар мен сандық құралдарды қолданудың маңызды бола түсуде. Мұндай құралдар әлеуметтік өзара әрекеттесуді үлгілеудің, шеттетудің салдары туралы түсінікті арттырудың және инклюзивті мінез-құлықты қалыптастырудың жаңа мүмкіндіктерін ұсынады.

Маңызды бағыттардың бірі – білім алушыларға әлеуметтік тарту мен шеттету үдерістерін тікелей тәжірибе арқылы сезінуге және кейін оны саналы түрде талдауға мүмкіндік беретін онлайн платформалар мен сандық модельдеулерді пайдалану. Мұндай ортада студенттер әртүрлі әлеуметтік жағдайларды басынан өткеріп, өз эмоцияларын, реакцияларын және мінез-құлық салдарын түсіне алады.
K.D. Hochard сипаттаған «Кибербол» ойыны тәрізді сандық модельдеу құралдары білім алушыларды шынайы өмірдегі әлеуметтік қарым-қатынастарды бейнелейтін виртуалды ортаға енгізеді. Бұл модельдеу тәсілі студенттерге әлеуметтік шеттетудің эмоциялық әсерін тереңірек сезініп, эмпатияны дамыту мен өз әрекеттерінің басқа адамдарға тигізетін ықпалын саналы түрде бағалауға мүмкіндік береді. Осындай сандық құралдар әлеуметтік остракизмнің алдын алуға бағытталған педагогикалық жұмыстың тиімділігін арттырып, инклюзивті және қолдаушы білім беру ортасын қалыптастыруға ықпал етеді.

Сонымен қатар онлайн платформалар бірлескен оқыту мен әлеуметтік бірігуге зор мүмкіндік ұсынады, бұл әлеуметтік остракизмнің алдын алуда айрықша маңызға ие. X.A. Cruz (2016) өз зерттеуінде егде жастағы қамауда отырған адамдар сияқты маргиналданған топтарды қоғаммен қайта байланыстыру барысында цифрлық әңгімелеу мен медиамен жұмыс істеуге негізделген медиа сауаттылық жобаларының тиімділігін атап көрсетеді [118].

Аталған тәжірибені білім беру саласына бейімдеуге болады. Бұл жағдайда білім алушылар өздерінің тұлғалық болмысын көрсету, өмірлік тәжірибелерімен бөлісу және құрдастарымен өзара байланыс орнату үшін цифрлық әңгімелер мен медиа жобаларды пайдалана алады. Мұндай жұмыс формалары олардың сандық құзыреттіліктерін дамытуға ғана емес, сонымен қатар ортаға тиесілілік сезімін, өзара қолдау мен қауымдастықты қалыптастыруға ықпал етеді.
Ю.А. Клейберг психологиялық харассментті қазіргі әлеуметтану, психология ғылымында тұлғаға бағытталған жүйелі әрі ұзақ мерзімді психологиялық қысым формасы ретінде қарастырады. Ол кемсіту, моральдық қорлау, қорқыту, елемеу және әлеуметтік шеттету сияқты қайталанатын әрекеттер арқылы жүзеге асып, жеке тұлғаның психоәлеуметтік дамуына, өзін-өзі бағалауы мен әлеуметтік бейімделуіне елеулі зиян келтіреді [119]. Ю.А. Клейбергтің тұжырымдамасына сәйкес психологиялық харассменттің кездейсоқ агрессивті әрекеттерден айырмашылығы – мақсатты және тұрақты сипатқа ие, ол тұлғаның ішкі психологиялық ресурстарын әлсіретіп, фрустрация мен ішкі шиеленісті күшейтеді. Мұндай жағдайда девиантты мінез-құлық тұлғаның әлеуметтік қысымға берген реакциясы және қорғаныштық-компенсациялық механизмі ретінде қалыптасады, яғни агрессия, әлеуметтік оқшаулану немесе әлеуметтік нормалардан ауытқу формаларында көрініс табуы мүмкін. Осы тұрғыдан алғанда, психологиялық харассмент девиантты мінез-құлықтың дамуына әсер ететін маңызды әлеуметтік-психологиялық фактор ретінде қарастырылып, буллинг, кибербуллинг және әлеуметтік остракизм сияқты құбылыстардың теориялық негізін құрайды. Сонымен қатар онлайн платформалар әлеуметтік остракизм жағдайларын тұрақты түрде бақылауға және уақытылы ықпал етуге мүмкіндік береді. Оқытушылар мен білім беру ұйымының әкімшілігі бұл құралдарды сыныптағы әлеуметтік өзара қатынастардың ахуалын қадағалау және қажет болған жағдайда жедел шаралар қабылдау үшін пайдалана алады. Мысалы, қорлау немесе шеттету фактілері туралы анонимді түрде хабарлауға мүмкіндік беретін цифрлық жүйелер студенттерге қысымнан немесе кек алудан қорықпай, өз мәселесін жеткізуге жағдай жасайды. Бұл өз кезегінде бастапқы кезеңінде-ақ анықталған жанжалдарды дер уағында тиімді түрде шешіп, қауіпсіз білім беру ортасын қалыптастыруға ықпал етеді. 
Жалпы алғанда, технологиялық және сандық құралдарды білім беру тәжірибесіне енгізу әлеуметтік остракизмнің алдын алуда маңызды әлеуетке ие. Интерактивті және рефлексияға негізделген мүмкіндіктерді ұсына отырып, мұндай құралдар студенттердің эмпатиясын дамытуға, әлеуметтік өзара әрекеттесуді жетілдіруге және инклюзивті, қолдаушы білім беру ортасын қалыптастыруға көмектеседі.

Төмендегі 3-кестеде білім беру ұйымдарында әлеуметтік остракизмнің алдын алуға ықпал ететін негізгі тақырыптық бағыттардың жүйеленген нұсқасы ұсынылған. Кестеде эмпирикалық зерттеулер мен теориялық тұжырымдамаларға сүйене отырып, инклюзивті және қолдаушы білім беру ортасын қалыптастыруға қажетті психологиялық, жүйелік, мәдени, коммуникативтік және технологиялық стратегиялар жинақталған. Әр бөлімде әртүрлі ғылым саласында елеулі еңбек еткен ғалымдардың қомақты үлесі көрсетіліп, ұсынылған стратегиялардың әлеуметтік остракизмнің көпқырлы табиғатын еңсерудегі өзара сабақтастығы айқындалады. Аталған шолу мектептер мен басқа да білім беру мекемелерінде әлеуметтік оқшауланудың алдын алуға бағытталған тиімді алдын алу шараларын іске асыруға ұмтылатын педагогтер, білім беру саясатын әзірлеушілер мен зерттеушілерге арналған маңызды әдістемелік ресурс болып табылады.
Кесте 3 – Әлеуметтік остракизмнің педагогикалық алдын алудың әдіснамалық негіздеріне кешенді шолу

	Тақырып
	Негізгі тұжырымдар
	Авторлар мен сілтемелер

	Психологиялық негіздер мен 

теориялар
	-Өзін-өзі бағалаудың, эмоционалды тұрақтылықтың және әлеуметтік
	B. Sarwar, M.H. Mahasbi және т.б. (2024); 

	
	 остракизмнің алдын алудағы
	S.S. Batool, S. Khursheed, H. Jahangir (2017); М.В. Akhtar және т.б. (2020)

	
	 тұрақтылықтың рөлін зерттейді.
	

	
	- Шеттетілу қаупі бар адамдарды анықтау үшін оқушылардың өзін-өзі бағалауын бақылаудың маңыздылығын көрсетеді.
	K.Kounenou,                                  A. Kalamateanos, А. Garipi және N. Kourmousi (2022)

	
	- Тәуекел тобындағы білім алушыларды қолдау үшін төзімділікті арттыру бағдарламаларын жүзеге асыруды талқылайды.
	

	Жүйелік және құрылымдық тәсілдер
	- Әлеуметтік остракизмге ықпал ететін ауқымды білім беру құрылымдарын талдайды.
	H. Polat және т.б. (2023); J.D. Timm, N. Aydin  (2020); R.F. Baumeister және т.б. (2005) 


	
	- Инклюзивтілікті ілгерілетудегі білім беру саясаты мен жүйелі реформалардың рөлін зерттейді.

	

	
	- Әлеуметтік-эмоционалды оқытуды (SEL) біріктіретін білім беру реформаларының қажеттілігін көрсетеді.
	

	Мәдени және әлеуметтік контексттер
	- Мәдени нормалар мен қоғамдық стереотиптердің білім беру орындарындағы әлеуметтік остракизмге қалай әсер ететінін зерттейді.
	S.Y. Kim (2023); 
T. Fatima, A.R. Bilal, Imran (2019); 

С. Timeo және т.б. (2020)



	
	- Мәдениеттануды оқу бағдарламасына енгізудің маңыздылығын атап көрсетеді.

	

	
	- Остракизмнің алдын алу және инклюзияны дамыту үшін мәдени хабардарлықты насихаттауды ұсынады.
	

	Коммуникативті және өзара әрекеттестік стратегиялары


	- Әлеуметтік жат ағымның алдын алу үшін коммуникациялық құзыреттіліктерді дамытуға көңіл бөледі.
	L.A. Taylor және т.б. (2020); 
Y.T. Amos (2016)

	
	- Ерекшеліктерді азайту үшін құрдастарымен оң қарым-қатынасты дамытуды талқылайды.
	

	
	- Әлеуметтік динамикада шарлау және инклюзивтілікті ынталандырудағы коммуникациялық дағдылардың рөлін көрсетеді.


	


3-кестенің жалғасы
	Белсенділікке негізделген оқыту және табандылық
	- Әлеуметтік остракизмнің алдын алуда бірлескен жобалар мен топтық іс-шаралардың маңыздылығын талқылайды.
	L. Wang және т.б. (2024);            R. Brown және т.б. (2020);                D. Waldeck және т.б. (2020)

	
	- Тәжірибелік оқытудың әлеуметтік дағдыларды қалай қалыптастыра алатынын және құрдастар арасындағы байланыстарды нығайта алатынын зерттейді.

	

	Эмпирикалық және жағдайлық зерттеулер

	- Остракизмнің алдын алудың тиімді стратегияларын дәлелдейтін эмпирикалық зерттеулердің нәтижелерін ұсынады.
	D. Kumar, H. Taherdoost және т.б. (2024); 
R. Khan, A. Tunnisa және т.б. (2024); B. Sarwar және т.б. (2024)

	
	- Осы стратегиялардың нақты әлемде қолданылуы мен олардың білім беру нәтижелеріне әсерін талқылайды.

	

	Аксиологиялық және этикалық ойлар
	- Әлеуметтік жат ағымдардың алдын алудағы құндылықтар мен этиканың рөлін зерттейді.
	K.D. Hochard және т.б. (2021)



	
	- Эмпатияны, сыйластықты және түсінушілікті дамыту үшін студенттер бойында күшті құндылықтар жүйесін дамытуды талқылайды.
	

	
	- Құндылыққа негізделген білімнің инклюзивті білім беру ортасын құруға қалай ықпал ететінін көрсетеді.
	

	Технологиялық және цифрлық құралдар
	Әлеуметтік остракизмнің алдын алуда технологиялар мен цифрлық құралдарды пайдалануды талдайды.
	K.D. Hochard және т.б. (2021); 
H.A. Neira Cruz, (2016)



	  Ескерту – Әдебиеттер негізінде құрастырылған [139, р. 791-806; 140, р. 195–211; 142; 102; 103; 104; 107; р. 2759-2777; 110, р. 173-181; 111, р. 20–39; 112, р. 1002–1015; 113, р. 641–658; 114, р.487–495; 109, р.1160-1183; 115, р. 416-432; 116, р.791-806; 117, р. 12–21]


Осы 3-кестеде әртүрлі тақырыптық бағыттар бойынша ғылыми пікірлерді жинақтап, білім беру ұйымдарындағы әлеуметтік остракизмнің алдын алуға арналған зерттеулер мен тәжірибелік стратегияларға кешенді шолу ұсынылды. Әр бөлімде ұсынылған тәсілдерді түсініп, оларды білім беру тәжірибесінде қолдануға негіз болған негізгі авторлар мен ғылыми еңбектерге сілтемелер берілген.

Практикалық ұсыныстар:

- Оқытушыларға арналған нейропедагогикалық даярлық курстарын – ауызша емес шеттету белгілерін тануға бағытталған, әлеуметтік нейробиология негіздеріне сүйенген арнайы оқыту бағдарламаларын енгізу.

- Білім беру бағдарламаларын салааралық сараптау – оқу материалдарында жынысына, этностық ерекшелігіне немесе денсаулық жағдайына байланысты қалыптасқан стереотиптерді анықтап, азайту мақсатында сандық талдау құралдарын пайдалану.

- Оқу чаттарында цифрлық шеттетудің алдын алу – студенттердің онлайн қарым-қатынасындағы қауіптерді бақылауға арналған студенттік цифрлық кеңестер мен жауапты топтарды құру.

- Реформаларды қаржылық тұрғыда негіздеу – инклюзивті бастамалардың бюджеттік әсерін алдын ала есептеп, қоғамға ашық түрде ұсынатын қоғамдық бақылау тетіктерін енгізу.

Әлеуметтік остракизмді тиімді еңсеру сызықтық әрі жекелеген шешімдерден бас тартып, бейімделуге қабілетті, көпқұрамды білім берудің экожүйелерін қалыптастыруды талап етеді. Табысты тәжірибелер (мысалы, Норвегиядағы «Қабырғасыз мектеп» бағдарламасының бес жыл ішінде әлеуметтік шеттетуді 40 пайызға төмендетуі) нейроғылым жетістіктерін, сыни педагогикалық көзқарастар мен деректерге негізделген басқару тәсілдерін үйлестірудің тиімді екенін көрсетеді.

Алайда білім беру жүйесінде бәсекелестікке емес, ынтымақтастық пен өзара қолдауға басымдық беретін жаһандық көзқарас қалыптаспайынша, тіпті ең озық деген әдістердің өзі тек жергілікті және уақытша сипатта қалып қоюы мүмкін.
Білім беру мекемелеріндегі әлеуметтік остракизмнің алдын алу – психологиялық теорияларды, жүйелі реформаларды, мәдени сезімталдықты, коммуникациялық стратегияларды, тәжірибелік оқытуды, эмпирикалық зерттеулерді, этикалық ұстанымдар мен технологиялық құралдарды біріктіруді талап ететін күрделі әрі көпқырлы мәселе. Бұл құрамдас бөліктердің әрқайсысы барлық білім алушылар өзін қауіпсіз сезінетін, шеттетілуден қорықпай, дамуға мүмкіндік алатын инклюзивті білім беру ортасын қалыптастыруда маңызды рөл атқарады.

Психологиялық негіздер мен теориялар кейбір білім алушылардың басқаларға қарағанда, әлеуметтік остракизмге не себепті көбірек бейім болатынын түсіндіруге мүмкіндік береді. Тәуекел тобына жататын білім алушыларды анықтауда өзін-өзі бағалау, эмоционалды тұрақтылық және психологиялық төзімділік сияқты ұғымдар ерекше маңызға ие. Өзін-өзі бағалауы төмен немесе эмоциясын реттеуде қиындығы бар білім алушылар әлеуметтік оқшаулануға жиі ұшырайды, бұл олардың психикалық саулығына да, оқу үлгеріміне де ұзақ уақытқа дейін теріс әсер етуі мүмкін.

Осы психологиялық факторларды терең түсіну педагогтарға мақсатты алдын алу шараларын әзірлеуге мүмкіндік береді. Атап айтқанда, төзімділікті дамытып, эмоционалды өзін-өзі реттеуді нығайтуға және білім алушылардың өзіне деген оң көзқарасын қалыптастыруға бағытталған жұмыстар олардың әлеуметтік остракизмге осалдығын азайтады. Бұл өз кезегінде тұлғалық және академиялық дамуға қолайлы орта қалыптастыруға ықпал етеді.

Әлеуметтік остракизмге әсер ететін ауқымды әлеуметтік және білім беру үдерістерін реттеуде жүйелік және құрылымдық тәсілдердің алатын маңызы зор. Білім беру саясаты мен кешенді реформалар білім алушылардың барлығына тең мүмкіндік беретін, бірлік пен әділеттілікті қамтамасыз ететін орта қалыптастыруға бағытталуы тиіс. Бұл оқу жоспарларын, оқытушыларды даярлау мазмұны мен жоғары оқу орындарының ішкі ережелерін қайта қарап, көзге көрінбейтін шеттету мен оқшаулау тәжірибелерінің қайталануына жол бермеуді көздейді. Осындай өзгерістерді біріктіретін жүйелік педагогика әртүрлілікті құрметтейтін, әр білім алушының өзін қажет әрі бағалы сезінетіндей білім беру ортасын қалыптастыруда шешуші рөл атқарады.

Әлеуметтік остракизмнің қалыптасуында мәдени және әлеуметтік жағдайлар маңызды орын алады. Сыныптағы мәдени алуандықты дұрыс түсінбеу кейде теріс көзқарас пен түсінбеушілікке алып келуі мүмкін. Педагогтер мәдени танымды оқу үдерісіне енгізу мен әлеуметтік бірлікті нығайтуға бағытталған жұмыстарды жүйелі жүргізу арқылы білім алушыларды мәдени айырмашылықтарды құрметтеп, қабылдауға тәрбиелей алады. Бұл шеттетудің алдын алып қана қоймай, сонымен бірге білім алушылардың дүниетанымын кеңейтіп, оқу тәжірибесін мазмұнды етеді.

Қарым-қатынас пен өзара әрекетке негізделген тәсілдер әлеуметтік остракизмнің алдын алуда аса маңызды. Қарым-қатынас жасау біліктерін дамыту білім алушыларға өз ойын анық жеткізуге, өзгені түсінуге және келіспеушіліктерді бейбіт жолмен шешуге мүмкіндік береді. Педагогтер оқушыларды құрбы-құрдастарымен сыйластыққа негізделген қарым-қатынас орнатуға баули отырып, сыныпта өзара қолдауға ие ынтымақты және қауіпсіз орта қалыптастыра алады. Мұндай ортада әлеуметтік шеттету жағдайларының туындау ықтималдығы айтарлықтай төмендейді.

Белсенділікке негізделген оқыту мен табандылық сияқты әлеуметтік дағдыларды қалыптастыруда практикалық оқу тәжірибесінің алатын маңызы зор. Бірлескен жобалар мен топтық іс-әрекеттер білім алушыларды ортақ мақсатқа жету үшін бірігіп жұмыс істеуге, бір-бірінен үйренуге және өзара сыйластықты дамытуға жетелейді. Мұндай әрекеттер әлеуметтік остракизмнің алдын алуда ерекше рөл атқарады, себебі олар білім алушылардың жағымды қарым-қатынас орнатуына және сыныптың әлеуметтік құрылымына белсенді араласуына мүмкіндік береді.

Эмпирикалық және жағдайлық зерттеулер әлеуметтік остракизмнің алдын алудың тиімді жолдары туралы құнды мәліметтер ұсынады. Педагогтер нақты тәжірибелерді талдау арқылы әртүрлі білім беру жағдайларында қандай тәсілдердің тиімді, ал қайсының тиімсіз екенін анықтай алады. Бұл дәлелге негізделген көзқарас қолданылып жүрген әдістерді жетілдіріп, нақты жағдайға сай жаңа алдын алу шараларын әзірлеуге мүмкіндік береді.

Аксиологиялық және этикалық негіздер құндылықтар мен адамгершілік ұстанымдардың әлеуметтік остракизмнің алдын алудағы маңызын айқындайды. Эмпатияға, өзара сыйластық пен түсіністікке негізделген құндылықтар жүйесін қалыптастыру инклюзивті білім беру ортасын құрудың басты шарттарының бірі болып табылады. Құндылықтарға негізделген этикалық педагогика білім алушылардың тек академиялық білім алуын ғана емес, сонымен қатар әлеуметтік жауапкершілігі жоғары, жанашыр тұлға болып қалыптасуын қамтамасыз етеді.

Сонымен қатар технологиялық және цифрлық құралдар әлеуметтік остракизмнің алдын алудың жаңа мүмкіндіктерін ұсынады. Онлайн платформалар мен цифрлық модельдеулер білім алушыларға қауіпсіз әрі бақыланатын ортада шеттету жағдайларын сезініп, оның салдарын түсінуге мүмкіндік береді. 

Сурет 2 – Білім беру ортасындағы әлеуметтік остракизмнің алдын алудың кешенді тәсілі
Бұл құралдар қарым-қатынас пен бірлескен әрекетті жеңілдетіп, әлеуметтік алшақтықты азайтып, білім алушылар арасында бірлік сезімін нығайтуға ықпал етеді. Қорытындылай келе, әлеуметтік остракизмнің алдын алу психологиялық, жүйелік, мәдени, коммуникативтік, тәжірибелік, эмпирикалық, этикалық және технологиялық стратегияларды өзара сабақтастыра қолдануды талап ететін кешенді үдеріс болып табылады. Мәселені көпқырлы тұрғыда қарастыру педагогтерге барлық студенттер үшін тең мүмкіндіктерге негізделген, инклюзивті және қолдаушы білім беру ортасын қалыптастыруға жол ашады.

Студенттік ортадағы әлеуметтік остракизмнің педагогикалық алдын алудың теориялық және әдістемелік негіздерін талдау бұл құбылыстың күрделі әрі көп өлшемді сипатын айқындайды. Әлеуметтік остракизм мәселесіне арналған қазіргі зерттеулер оны білім алушылардың академиялық жетістігіне, әлеуметтік бейімделуі мен психологиялық әл-ауқатына елеулі ықпал ететін фактор ретінде көрсетеді. Отандық және шетелдік тәжірибелерді салыстыра талдау әртүрлі білім беру жағдайларында қолданылатын әдістер мен стратегиялардың алуан түрлілігін анықтап, мәдени ерекшеліктер мен нақты контекстті ескерудің маңыздылығын дәлелдейді.
Зерттеу нәтижелеріне сәйкес алаңдаушылық деңгейі, эмоционалды сезімталдық және қиын жағдайлармен күресу стратегияларын таңдау (мысалы, қарсы тұру, мәселені шешуді жоспарлау, өзін-өзі реттеу) сияқты психологиялық факторларды да ескерген жөн. Бұл әлеуметтік остракизмге бейім жасөспірімдерді олардың девиантты мінез-құлық ерекшеліктері бойынша анағұрлым дәл анықтауға мүмкіндік береді.

Сонымен қатар зерттеуде жастар арасындағы әлеуметтік остракизм белгілерін бастапқы кезеңде анықтаудың маңыздылығы ерекше атап көрсетіледі. Бұл өз кезегінде тәуекел тобындағы және әлеуметтік шеттетілген жасөспірімдерге қатысты алдын алу, түзету және психологиялық кеңес беру жұмыстарын уақытылы бастауға жағдай жасайды.

Алдын алу және түзету шаралары мінез-құлықтың әлеуметтік-нормативтік дағдыларын дамытуға, құрдастар арасындағы делдалдықты ұйымдастыруға, мотивациялық сұхбат жүргізуге, сондай-ақ жастарды әлеуметтік жатсынудан және оның жағымсыз психологиялық салдарларынан қорғауға бағытталған қолайлы әрі қолдаушы әлеуметтік ортаны қалыптастыруға мүмкіндік беретін әртүрлі психологиялық-педагогикалық әдістерді қамтуы мүмкін.

Бұл зерттеу нәтижелері әлеуметтік остракизмнің тұлғаға ықпал ету ерекшеліктері мен оның іске асу тетіктерін тереңірек түсінуге мүмкіндік береді, сондай-ақ аталған мәселе бойынша қалыптасқан теориялық негізді кеңейтеді. Алынған деректерді психодиагностикалық тұрғыда талдау және кәмелетке толмағандардың әлеуметтік остракизмнің екінші сатысындағы жағдайын егжей-тегжейлі зерттеу жастар арасындағы остракизм белгілерін бастапқы кезеңде анықтауға жағдай жасайды.

Қосымша диагностикалық көрсеткіштер ретінде алаңдаушылық деңгейі, сезімталдық ерекшеліктері және күйзеліспен күресудің басым стратегиялары сияқты жеке-психологиялық сипаттамалар қарастырылады. Әлеуметтік остракизмнің бастапқы белгілерін дер кезінде айқындау алдын алу және түзету жұмыстарының тиімділігін арттыруға, сондай-ақ тәуекел тобына жататын білім алушылармен мақсатты педагогикалық және психологиялық қолдау көрсетуге мүмкіндік береді.

Осылайша білім алушылар арасындағы әлеуметтік остракизмді педагогикалық тұрғыда алдын алудың шетелдік тәжірибесін талдау бірқатар маңызды қорытындылар жасауға негіз болады. Біріншіден, әлеуметтік остракизм – білім алушылардың психологиялық саулығына, әлеуметтік бейімделуіне және оқу үдерісіне кері ықпал ететін көпқырлы әрі күрделі әлеуметтік-педагогикалық құбылыс. Екіншіден, әлеуметтік стигматизация мен остракизмнің алдын алуға бағытталған кешенді бағдарламалар мен жүйелі стратегияларды әзірлеу және оларды білім беру тәжірибесіне енгізу оқу орындарында қолайлы, қауіпсіз және инклюзивті білім беру ортасын қалыптастырудың маңызды шарты болып табылады.

Шетелдік ғылыми зерттеулер білім алушылар арасындағы әлеуметтік остракизмнің алдын алуға бағытталған әртүрлі әдістер мен бағдарламалардың тиімділігін дәлелдейді. Мұндай бағдарламалар, әдетте, ағартушылық іс-шараларды, әлеуметтік дағдыларды дамытуға арналған тренингтер мен остракизмге ұшыраған білім алушыларға психологиялық қолдау көрсетуді қамтиды.

Шетелдік тәжірибенің маңызды ерекшелігі – оқытушылардың, білім беру ұйымы әкімшілігінің және білім алушылар қауымдастығының әлеуметтік остракизмнің алдын алу мен инклюзивті білім беру ортасын қалыптастырудағы рөлін кешенді түрде қарастыру. Бұл мәселені нәтижелі шешуде білім беру үдерісіне қатысушы барлық тараптардың өзара ынтымақтастығы мен ортақ жауапкершілігі шешуші мәнге ие.

Қазіргі цифрландыру жағдайында әлеуметтік остракизм мәселесі дәстүрлі тұлғааралық қатынастар шеңберінен шығып, виртуалды коммуникация кеңістігінде де белсенді көрініс табады. Студенттердің оқу, қарым-қатынас және әлеуметтік белсенділік үдерістерінің едәуір бөлігі онлайн ортада жүзеге асырылатындықтан, әлеуметтік шеттету құбылысы цифрлық форматта жаңа сипатқа ие болды. Осыған байланысты ғылыми әдебиеттерде «киберостракизм» ұғымы кеңінен қолданылды. Бұл термин әлеуметтік желілерде, мессенджерлерде және онлайн білім беру платформаларында тұлғаның еленбеуі, коммуникациядан шеттетілуі немесе виртуалды топтардан оқшаулануы сияқты жағдайларды сипаттайды.

Зерттеушілердің пікірінше, киберостракизм тұлғаның психологиялық жағдайына тікелей әсер етеді және дәстүрлі әлеуметтік остракизм сияқты жалғыздық, эмоционалды күйзеліс, мазасыздық және әлеуметтік қабылданбау сезімдерінің күшеюіне алып келуі мүмкін. Әсіресе студенттік ортада онлайн-коммуникацияның қарқынды дамуы виртуалды кеңістіктегі әлеуметтік қатынастардың маңызын арттырды. Қазіргі студенттердің академиялық және тұлғааралық өзара әрекетінің едәуір бөлігі әлеуметтік желілер, топтық чаттар, онлайн платформалар және қашықтан оқыту жүйелері арқылы жүзеге асырылатындықтан, цифрлық ортадағы шеттету тәжірибесі олардың психологиялық әл-ауқаты мен әлеуметтік бейімделуіне елеулі ықпал етеді.
Келесі бөлімде әлеуметтік остракизмнің педагогикалық алдын алудың әдіснамалық тұғырларын қарастырамыз.

1.3 Әлеуметтік остракизмнің педагогикалық алдын алудың әдіснамалық тұғырлары
Қазіргі жоғары білім беру жүйесінде студенттердің психологиялық саулығын қамтамасыз ету аса өзекті ғылыми-педагогикалық мәселелердің біріне айналып отыр. Сондықтан әлеуметтік остракизмнің педагогикалық алдын алудың әдіснамалық тұғырлары маңызды болып табылады.
Әлеуметтік остракизм студенттің тұлғалық дамуына, оқу жетістіктеріне және әлеуметтік бейімделуіне теріс ықпал ететін қауіпті әлеуметтік-психологиялық факторлардың бірі болып табылады. Осыған байланысты студенттік ортадағы әлеуметтік остракизмнің алдын алуда басшылыққа алатын ғылыми негізделген әдіснамалық тұғырлар сараланады. 

Ұсынылып отырған тақырыпты тереңірек ашу үшін алдымен ғылым мен білім беру саласындағы «тұғыр» ұғымының мәнін айқындап алған жөн. Жалпы, бұл ұғым белгілі бір құбылыстың негізі, тірегі немесе бастауы деген мағынаны білдіреді. Ал ғылыми педагогика контексінде тұғыр білімді ұйымдастыруға, түсіндіруге және дамытуды қамтамасыз етуге негіз болатын жетекші принциптерді, идеялар мен теориялық қағидаларды сипаттайды.

Әдіснамалық тұғырдың маңыздылығы оның ғылыми білімнің тұтастығы мен жүйелілігін қамтамасыз етуімен, сондай-ақ педагогикалық үдерістерді жобалау, жүзеге асыру және бағалауда бағыттаушы рөл атқаруымен айқындалады. Тұғыр белгілі бір педагогикалық құбылысты түсіндірудің шеңберін айқындап қана қоймай, оны тиімді ұйымдастыруға мүмкіндік беретін әдістер мен тәсілдерді таңдауға негіз болады.

Осыған байланысты біз (3-сурет негізінде) әлеуметтік остракизмнің педагогикалық алдын алу үдерісінде қолданылатын негізгі әдіснамалық тұғырларды қарастырып, олардың мазмұны мен өзара байланысын талдадық.

Сурет 3 – Әлеуметтік остракизмнің педагогикалық алдын алудың тәсілдері тұрғысынан қарастыру
Әдіснамалық тұрғырларды басшылыққа алу арқылы әлеуметтік остракизмнің педагогикалық алдын алу студенттік ортаның өзіндік ерекшеліктерін, әлеуметтік-мәдени жағдайларды, сондай-ақ білім алушылардың жеке-тұлғалық айырмашылықтарын кешенді түрде ескеруге негізделуі тиіс. Мұндай тәсіл жоғары оқу орнында қолайлы психологиялық ахуалды қалыптастырып, студенттердің толыққанды дамуын қамтамасыз етуге мүмкіндік береді.
Ең алдымен Ш.Т. Таубаеваның [120] еңбегінде көрсетілгендей, педагогикадағы негізгі әдісамалық тұғырларды қарастырайық:
Жүйелілік тұғыр оқу материалын дәйекті түрде баяндау мен тізбектей меңгертуді көздейтін педагогиканың іргелі қағидаттарының бірі болып табылады. Бұл тұғыр білімді кезең-кезеңімен түсіндіріп, игертуді қамтамасыз етіп, білім алушыларда білім мен дағдылардың берік негізін қалыптастыруға мүмкіндік береді. Жүйелі ұйымдастырылған оқу үдерісі инклюзивтілікті күшейтіп, академиялық жетістікке қол жеткізу арқылы әлеуметтік стигматизацияның алдын алуға ықпал етеді.

K.D. Williams әлеуметтік остракизмді зерттеуде жүйелілік тұғыр оны білім беру ұйымы шеңберінде ғана емес, сонымен қатар қоғамның әлеуметтік-мәдени жүйесінің құрамдас бөлігі ретінде қарастыруға мүмкіндік беретінін атап өтеді. Білім алушылар ортасының құрылымын, ондағы тұлғааралық өзара әрекеттесу ерекшеліктерін талдау әлеуметтік остракизмнің пайда болуына ықпал ететін факторларды анықтауға және білім беру жүйесін жетілдірудің тиімді жолдарын айқындауға жағдай жасайды [121].
N.M. Cain әлеуметтік остракизмнің педагогикалық алдын алуындағы жүйелік тұғыр бағдарламаның кешенді құрылымы арқылы жүзеге асырылатынын атап көрсетті. Бұл құрылым мынадай бірнеше өзара байланысты компоненттерді қамтиды: факультет пен жас ерекшеліктеріне сәйкес бейімделген дифференцияланған модульдер; барлық студенттерге ортақ әмбебап тетіктер (әлеуметтік тәуекелдерді ерте анықтауға арналған скрининг, дамытушы тренингтер, цифрлық мониторинг құралдары); сондай-ақ алдын алу шараларын оқу үдерісіне, тьюторлық қолдау жүйесіне және дағдарыстық әрекет ету тәртібіне кіріктіруге бағытталған институционалдық ықпалдастыру. 

Мұндай жүйелі тәсіл әлеуметтік остракизмнің жеке тұлғалық, топтық және ұйымдық деңгейлерде қалыптасуына әсер ететін негізгі детерминанттарға кешенді ықпал етуге мүмкіндік береді [122].
А.Р. Ерментаеваның жүйелілік тұғыры әлеуметтік-педагогикалық мәселелерді, соның ішінде білім беру ортасындағы тұлғааралық қатынастарды, әлеуметтік өзара әрекеттесу мен девиантты көріністердің алдын алу үдерістерін кешенді түрде талдауға негіз болады. Бұл тұғыр зерттеліп отырған педагогикалық құбылысты көпдеңгейлі, құрылымдық және динамикалық жүйе ретінде қарастыруға мүмкіндік береді әрі авторлық модельді ғылыми тұрғыда негіздеуге жағдай жасайды [123].
Атап айтқанда, бұл тұғыр әлеуметтік остракизмді жекелеген психологиялық құбылыс ретінде емес, білім беру ортасы, тұлғааралық қатынастар, әлеуметтік тәжірибе және педагогикалық ықпалдармен өзара байланыс тұтас әлеуметтік-педагогикалық жүйе ретінде талдауға мүмкіндік берді. Сонымен қатар жүйелілік тұғыр зерттеудің құрылымдық логикасын анықтауға, диагностикалық компоненттерді өзара байланысты қарастыруға және педагогикалық алдын алу бағдарламасының мазмұнын кешенді ұйымдастыруға әдіснамалық негіз болды.
Жеке тұлғалық-бағдарлық тұғыр оқу-тәрбие үдерісін білім алушылардың жеке қажеттіліктері, қызығушылықтары мен мүмкіндіктеріне бейімдеуге негізделеді. Бұл тәсіл әр білім алушының өзіндік ерекшеліктерін ескеріп, оның бірегейлігін құрметтеуге бағытталған. Оқытуды жекелендіру тұлғаның өзіндік құндылығын сезінуіне ықпал етіп, әлеуметтік шеттету мен оқшауланудың алдын алуда маңызды рөл атқарады.
Бұл тұғырдың теориялық негіздері Л.С. Выготский ұсынған мәдени-тарихи теориямен тығыз байланысты. Ғалымның пікірінше, тұлғаның дамуы әлеуметтік өзара әрекеттесу барысында жүзеге асады, ал оқыту дамудың алдында жүріп, оны бағыттап отырады [124]. Осы тұрғыдан алғанда, тұлғаға бағдарланған тұғыр әлеуметтік остракизмнің педагогикалық алдын алудың тиімді шарттарының бірі болып табылады. Сонымен қатар тұлғалық-бағдарлық тұғыр алдын алу шараларын саралап ұйымдастырудың теориялық негізі болып табылады. Бұл ретте факультеттің өзіндік ерекшеліктері ескеріледі: мысалы, әлеуметтік-гуманитарлық бағыттағы студенттер үшін жоғары эмоциялық сезімталдықты реттеуге арналған өзін-өзі басқару тренингтері, ал жаратылыстану бағытындағы білім алушылар үшін когнитивтік икемділік пен әлеуметтік өзара әрекеттесу дағдыларын дамытуға бағытталған бағдарламалар ұсынылады.
А.К. Сатова өз еңбектерінде жеке тұлғалық-бағдарлық тұғырды білім алушыны педагогикалық ықпалдың объектісі емес, белсенді субьектісі ретінде қарастыру қажет деп топшылайды. Ғалымның тұжырымдамасында оқыту мен тәрбиенің тиімділігі білім алушының жеке тәжірибесін, қызығушылықтарын, құндылықтық бағдарлары мен психоэмоционалды жағдайын ескеру арқылы қамтамасыз етіледі. Бұл ретте педагог пен білім алушы арасындағы серіктестік қатынас тұлғаның өзін-өзі дамыту мен әлеуметтенуіне қолайлы жағдай жасайды [125]. 
Жас ерекшеліктеріне сәйкес 17-19 жас аралығындағы студенттер үшін оқу ортасына бейімделуді қолдауға бағытталған шаралар, ал 20-22 жастағылар үшін тұлғалық сәйкестену мен кәсіби өзіндік айқындауға арналған семинарлар ұйымдастырылады. Сонымен қатар әлеуметтік тәуекел тобына жататын студенттер үшін жеке алдын алу хаттамалары әзірленіп, ресурсқа негізделген практикалар мен бақыланатын психологиялық ықпал ету әдістері қолданылады. Ғылыми тұрғыдан алғанда, мұндай тәсіл әлеуметтік остракизмнің негізгі алғышарттарын, атап айтқанда, тұлғалық үйлесімсіздік белгілерін, құндылықтық қатаңдықты және әлеуметтік мәртебеге байланысты қанағаттанбау жағдайларын ескеру қажет деп түсіндіреді.
Аталған тұғыр зерттеуде студент тұлғасының дара психологиялық ерекшеліктерін, эмоциялық тәжірибесін, әлеуметтік қажеттіліктері мен субъективті қабылдауын ескеруге әдіснамалық негіз болды. Бұл әлеуметтік остракизм жағдайында әр студенттің шеттетілу тәжірибесін әртүрлі қабылдайтынын түсіндіріп, педагогикалық ықпал етудің жеке тұлғаға бағытталған формаларын таңдауға мүмкіндік берді. Сонымен қатар тұлғалық-бағдарлы тұғыр зерттеу барысында әлеуметтік тәуекел тобына жататын студенттердің ерекшеліктерін анықтауға, алдын алу жұмыстарын саралап ұйымдастыруға және студенттердің эмпатиясын, әлеуметтік белсенділігін, өзін-өзі бағалауын дамытуға бағытталған педагогикалық шараларды негіздеуге мүмкіндік берді.
Іс-әрекеттік тұғыр әлеуметтік остракизмнің педагогикалық алдын алу үдерісінде студенттердің белсенді қатысуын қамтамасыз етуге бағытталады. Бұл тұғыр интерактивті әдістерді қолдануға негізделеді, өйткені олар теориялық біліммен шектелмей, нақты әлеуметтік жағдайларды модельдеу арқылы практикалық дағдыларды қалыптастыруға мүмкіндік береді.

Аталған бағыт аясында, ең алдымен, рөлдік ойын элементтері бар тренингтер қолданылады. Мұндай тренингтер студенттердің өзгенің көзқарасын түсіну қабілетін (perspective taking – PT) дамытуға ықпал етіп, эмпатия деңгейін арттырып, әлеуметтік шиеленістерді сындарлы жолмен шешу дағдыларын қалыптастырады.

Сонымен қатар әлеуметтік өзара әрекеттесуді имитациялайтын виртуалды симуляциялар (VR) пайдаланылады. Бұл әдіс студенттерге қауіпсіз ортада әртүрлі мінез-құлық үлгілерін сынап көруге, әлеуметтік шеттету жағдайларына бейімделу жолдарын тәжірибелік тұрғыда меңгеруге мүмкіндік береді.

Іс-әрекеттік тұғырдың тағы бір маңызды бағыты – когнитивтік қайта құрылымдауға арналған практикумдар. Олардың мақсаты – әлеуметтік қабылдау мен ойлау үдерісінде қалыптасқан қабылданбауға сезімталдық схемаларын (RS) түзету. Мұндай жұмыс студенттердің когнитивтік икемділігін арттырып, әлеуметтік өзара әрекеттесуде кедергі келтіретін теріс ойлау үлгілерін қайта қарауға жағдай жасайды [126]. Ғылыми негіздеме тұрғысынан алғанда, бұл тұғыр экспозициялық әдістердің тиімділігімен дәлелденеді: нақты немесе модельденген әлеуметтік жағдайлар арқылы үйрену остракизмді еңсеру дағдыларын тұрақты түрде қалыптастыруға мүмкіндік береді [127].

Аталған тұғыр зерттеуде әлеуметтік остракизмді студенттердің нақты әлеуметтік әрекеттері, коммуникациялық тәжірибесі және топтық қарым-қатынасы барысында қалыптасатын әлеуметтік-педагогикалық құбылыс ретінде қарастыруға мүмкіндік берді. Сонымен қатар іс-әрекеттік тұғыр студенттердің әлеуметтік белсенділігін арттыруға, эмпатиялық өзара әрекет дағдыларын дамытуға және әлеуметтік остракизм (шеттету) жағдайларында конструктивті мінез-құлық стратегияларын қалыптастыруға бағытталған педагогикалық жұмыстарды ұйымдастыру қызметін атқарады.
Бұл тұғыр зерттеу барысында рөлдік ойындар, тренингтер, топтық жұмыстар, интерактивті тапсырмалар және әлеуметтік жағдайларды модельдеу сияқты практикалық әдістерді қолдануға негіз болды. Аталған әдістер студенттердің әлеуметтік тәжірибесін кеңейтуге, өзгенің көзқарасын түсіну қабілетін дамытуға және әлеуметтік қатынастардағы жағымсыз мінез-құлық үлгілерін түзетуге мүмкіндік берді. Сонымен қатар когнитивтік қайта құрылымдауға бағытталған практикалық жұмыстар студенттердің әлеуметтік қабылдау ерекшеліктерін өзгертуге және қабылданбауға сезімталдық деңгейін төмендетуге ықпал етті.
Аксиологиялық (құндылықтық) тұғыр В.А. Сластенин аксиологиялық тұғырдың мәнін тұлғаны жоғары құндылық ретінде тану қағидасымен байланыстырады [128]. Оның пікірінше, педагогикалық үдерістің орталығында білім алушының жеке басы, оның ар-намысы, еркіндігі, өзін-өзі дамытуға деген құқығы мен әлеуеті тұруы тиіс. Осы тұрғыдан алғанда, білім беру мазмұны мен педагогикалық ықпалдар жалпыадамзаттық және әлеуметтік маңызы бар құндылықтарға негізделуі қажет. Ғалымның тұжырымдамасында аксиологиялық тұғыр тұлғалық-бағдарлық білім берумен тығыз байланыста қарастырылады, себебі тұлғаның дамуы оның қабылдайтын және меңгеретін құндылықтар жүйесіне тәуелді. Педагогикалық үдерісте құндылықтарға бағдарлану білім алушының өзіндік ұстанымын, әлеуметтік мінез-құлқын және тұлғааралық қатынастар мәдениетін қалыптастыруға ықпал етеді. 
Әлеуметтік остракизмнің педагогикалық алдын алу жүйесінде маңызды орын алады. Бұл тұғырдың мәні студенттік ортада эмпатия, толеранттылық және өзара құрмет сияқты базалық адамгершілік құндылықтарды мақсатты әрі жүйелі түрде қалыптастыруға негізделеді. Әлеуметтік остракизмнің пайда болу себептері көбіне дәл осы құндылықтық бағдарлардың жеткіліксіздігімен байланысты болғандықтан, оларды тәрбиелеу инклюзивті білім беру ортасын қалыптастырудың негізгі шарты ретінде қарастырылады.

Аксиологиялық (құндылықтық) тұғыр оқу-тәрбие үдерісіне адамгершілік және әлеуметтік құндылықтарды енгізуге негізделеді. Бұл тұғыр студенттердің бойында эмпатияны, өзара сыйластық пен түсіністікті қалыптастыруға, сондай-ақ әлеуметтік жағымсыз құбылыстардың алдын алуға бағытталған құндылықтар жүйесін дамытуға мүмкіндік береді. Бұл ретте аксиологиялық тәсіл студенттердің әлеуметтік остракизмге қарсы тұруына негіз болатын құндылықтық бағдарлары мен моральдық ұстанымдарын қалыптастыруды көздейді.

Аксиологиялық тұғырды жүзеге асыру оқу үдерісіне этикалық қағидаттарды кіріктіруді, тұлғаның моральдық ұстанымдарын дамытуға бағытталған тәрбиелік іс-шаралар мен тренингтерді ұйымдастыруды көздейді. Мұндай жұмыс студенттердің адамгершілік бағдарларын нығайтып қана қоймай, тұлғааралық қарым-қатынаста өзара түсіністік пен қабылдауды арттыруға ықпал етеді.

Нәтижесінде құндылықтық негізге сүйенген педагогикалық ықпал студенттік ортада әлеуметтік шеттетудің алдын алуға, инклюзивті әрі қолдаушы әлеуметтік-психологиялық ахуал қалыптастыруға мүмкіндік береді [129].
Аталған тұғыр зерттеуде әлеуметтік остракизм мәселесін тұлғаның құндылықтық бағдарлары мен принциптерін, адамгершілік ұстанымдарымен және тұлғааралық қатынастар мәдениетімен байланыста қарастыруға мүмкіндік берді. Бұл студенттердің жеке пікірлері мен құндылықтарын сенімді түрде қорғауға және соған сәйкес әрекет етуге көмектеседі. Сонымен қатар бұл тұғыр студенттік ортада эмпатия, толеранттылық, өзара құрмет, әлеуметтік жауапкершілік және адамгершілік құндылықтарды қалыптастырудың әлеуметтік остракизмнің (шеттетудің) алдын алудағы маңызын ғылыми тұрғыдан негіздеуге қызмет атқарды.

Аксиологиялық тұғыр зерттеу барысында студенттердің моральдық бағдарларын, әлеуметтік қарым-қатынас мәдениетін және тұлғааралық өзара түсіністік деңгейін дамытуға бағытталған педагогикалық жұмыстарды ұйымдастырудың теориялық негізі болды. Бұл тұғыр оқу-тәрбие үдерісіне этикалық қағидаттарды кіріктіруге, тәрбиелік іс-шаралар мен тренингтер мазмұнын құндылықтық бағдар негізінде құруға мүмкіндік берді. Сонымен қатар аксиологиялық тұғыр студенттердің әлеуметтік остракизмге қарсы тұруына негіз болатын гуманистік құндылықтар жүйесін қалыптастыру қажеттігін айқындады.
Синергетикалық тұғыр білім беру үдерісінде ортақ мақсаттарға қол жеткізудің маңызды шарты ретінде өзара әрекеттестік пен ынтымақтастықтың рөлін айқындайды. Бұл тұғыр ұжымдық оқыту мен өзара қолдауға негізделген білім беру ортасын қалыптастыруға бағытталады. Синергетикалық тәсіл білім алушылардың бірлескен іс-әрекетке тартылуын күшейтіп, топ ішіндегі өзара тәуелділік пен жауапкершілікті арттырады. Нәтижесінде әлеуметтік байланыстар нығайып, әлеуметтік оқшаулану мен остракизм қаупі төмендейді.
Синергетикалық тұғыр Г. Хакеннің өзін-өзі ұйымдастыратын жүйелер теориясына [130] және В.С. Степиннің бейсызық ғылыми таным тұжырымдамасына негізделеді [131]. А.Е. Абылкасымова еңбектерінде бұл тұғыр білім беру үдерісін ашық, динамикалық және өзін-өзі дамытатын педагогикалық жүйе ретінде қарастырумен сипатталады [132]. Осы тұрғыдан алғанда, синергетикалық тұғыр педагогикалық құбылыстарды кешенді және көпнұсқалы үдеріс ретінде талдауға мүмкіндік береді.
Аталған тұғыр зерттеуде студенттік ортаны үнемі өзгерісте болатын ашық әлеуметтік-педагогикалық жүйе ретінде қарастыруға мүмкіндік берді. Сонымен қатар синергетикалық тұғыр әлеуметтік остракизмнің бір ғана себептің нәтижесі емес, әртүрлі психологиялық, әлеуметтік, тұлғааралық және педагогикалық факторлардың өзара ықпалдасуы негізінде қалыптасатын көпдеңгейлі құбылыс екенін түсіндіруге негіз болды.

Синергетикалық тұғыр зерттеу барысында студенттердің бірлескен әрекетін, өзара қолдауы мен топтық өзара әрекет ерекшеліктерін педагогикалық ықпалдың маңызды тетігі ретінде қарастыруға мүмкіндік берді. Бұл тұғыр әлеуметтік байланыстарды күшейтуге, ұжымдық жауапкершілік пен ынтымақтастықты дамытуға, сондай-ақ қолдаушы әлеуметтік-психологиялық орта қалыптастыруға бағытталған педагогикалық жұмыстардың мазмұнын анықтауға негіз болды. Сонымен қатар синергетикалық тәсіл әлеуметтік остракизмнің алдын алу үдерісін оқшауланған жеке шаралар емес, өзара байланысқан кешенді педагогикалық жүйе ретінде ұйымдастыру қажеттігін негіздеуге мүмкіндік берді.
Коммуникативтік құзыреттілік тұғыры тиімді қарым-қатынас жасау және тұлғааралық өзара әрекеттесу дағдыларын дамытуға негізделеді. Қарым-қатынас құзыреттілігін қалыптастыру білім беру ұйымдарында жағымды әлеуметтік-психологиялық ахуал құрудың негізгі алғышарттарының бірі болып табылады. Бұл тұғыр әлеуметтік остракизмге әкелуі мүмкін түсінбеушіліктер мен жанжалдардың алдын алуға бағытталған.
А.Қ. Мынбаева коммуникативтік құзыреттілікті тұлғаның әлеуметтік тәжірибені меңгеруіндегі негізгі тетік ретінде қарастырады. Ғалым оны білім беру үдерісінде қалыптастыру педагогикалық өзара әрекеттестіктің сапасына тікелей байланысты екенін атап көрсетеді [133]. Ал Г.К. Ахметова мен Қ. Сейталиев еңбектерінде коммуникативтік құзыреттілік тұлғааралық қатынастар мәдениетін, өзара түсіністік пен ынтымақтастықты қалыптастырудың маңызды факторы ретінде сипатталады [134].
Коммуникативтік тәсіл тұлғааралық қарым-қатынас үдерістерін, өзара әрекеттесу стратегиялары мен әлеуметтік қабылдау ерекшеліктерін талдауға мүмкіндік береді. Қарым-қатынас үлгілерін, коммуникативтік мінез-құлық дағдыларын және басқа адамдарды қабылдау тетіктерін зерделеу әлеуметтік остракизмнің алдын алуға арналған тиімді педагогикалық стратегияларды әзірлеуде маңызды теориялық және практикалық негіз қалыптастырады. Бұл тұғыр жоғары оқу орны білім беру бағдарламаларына әлеуметтік остракизмнің педагогикалық алдын алуды тікелей енгізуге бағытталады. Бұл тұғыр аясында педагогтер мен студенттердің кәсіби және әлеуметтік-психологиялық құзыреттерін жүйелі түрде қалыптастыруға көп басымдық беріледі. Сонымен қатар білім беру бағдарламаларындағы пәндер арқылы студенттік ортада әлеуметтік остракизм мен буллингтің алдын алуға бағытталған стратегияларды меңгеруге, сондай-ақ диагностика мен алдын алуға арналған практикалық құралдарды қолдануға мүмкіндік береді.

Студенттерге қатысты бағыт әлеуметтік-психологиялық құзыреттерді дамытуға негізделеді. Атап айтқанда, әлеуметтік психология және психологиялық түзету пәндері арқылы тұлғааралық қатынастарды реттеу, топтық үдерістерді түсіну, эмпатияны дамыту және тиімді коммуникация дағдыларын қалыптастыру жүзеге асырылады. Бұл даярлық кәсіби құзыреттердің нақты блоктарымен өзара байланыста ұйымдастырылып, студенттердің академиялық ортада да, күнделікті әлеуметтік жағдайларда да тиімді әрекет ету қабілетін арттырады.

Ғылыми тұрғыдан алғанда, құзыреттілікке негізделген тұғыр алдын алу бағдарламаларының тұрақтылығын қамтамасыз етеді, өйткені ол жоғары оқу орнының институционалдық құрылымына кіріктіріліп, кәсіби стандарттар мен білім беру нәтижелерімен үйлестіріледі.
Бұл тұғыр зерттеуде студенттердің тиімді қарым-қатынас жасау, өзара әрекеттесу, әлеуметтік қабылдау және конструктивті коммуникация дағдыларын дамытуға әдіснамалық негіз болды. Сонымен қатар бұл тұғыр әлеуметтік остракизмнің пайда болуына ықпал ететін түсінбеушілік, коммуникативтік кедергілер мен тұлғааралық жанжалдардың алдын алуға бағытталған педагогикалық жұмыстарды ұйымдастыруға мүмкіндік берді.
Коммуникативтік құзыреттілік тұғыры зерттеу барысында студенттердің эмпатиялық қарым-қатынасын, өзара түсіністік мәдениетін, топтық өзара әрекет дағдылары мен әлеуметтік-психологиялық құзыреттерін дамытуға бағытталған тренингтерді, практикалық сабақтарды және коммуникативтік тапсырмаларды ұйымдастырудың теориялық негізі болды. Сонымен қатар бұл тұғыр әлеуметтік психология, психологиялық түзету және тұлғааралық коммуникация бағытындағы пәндер арқылы студенттердің әлеуметтік бейімделуін күшейтуге және әлеуметтік шеттету қаупін төмендетуге мүмкіндік берді.
Психоэмоционалды қолдау тұғыры әлеуметтік остракизмнің алдын алумен қатар, оның білім алушылардың психологиялық ахуалына тигізетін теріс салдарын жеңілдетуге бағытталады. Әлеуметтік остракизмді бастан өткеру студенттердің психикалық саулығына елеулі зиян келтіріп, депрессияға,  күйзеліске түсуіне, агрессивті мінез-құлықтың күшеюіне, өзін-өзі бағалаудың төмендеуі мен әлеуметтік оқшауланудың қайта өршуіне алып келуі мүмкін.

Осыған байланысты аталған тұғыр студенттерге жүйелі психологиялық қолдау көрсетуді, эмоциялық тұрақтылықты дамытуға жағдай жасауды және күйзелісті басқару стратегияларын меңгертуді көздейді. Психоэмоционалды қолдау бағдарламалары кеңес беру жұмыстарын, психологиялық тренингтерді, топтық терапия элементтері мен релаксациялық әдістерді қамтиды.

Мұндай кешенді шаралар студенттердің психикалық саулығын нығайтуға, әлеуметтік байланыстарды қалпына келтіруге және әлеуметтік шеттету жағдайларына қарсы тұру қабілетін арттыруға мүмкіндік береді. Психоэмоционалды қолдау тұғырының негізгі мақсаты – әлеуметтік остракизмге ұшыраған немесе соған бейім студенттердің психологиялық әл-ауқатын сақтау, сондай-ақ олардың академиялық және әлеуметтік әлеуетін толық жүзеге асыруына жағдай жасау.
Тұғыр зерттеуде әлеуметтік остракизмнің студенттердің психологиялық жағдайына тигізетін теріс ықпалын, соның ішінде жалғыздық, эмоциялық күйзеліс, әлеуметтік мазасыздық, өзін-өзі бағалаудың төмендеуі және психологиялық тұрақсыздық сияқты құбылыстарды қарастыруға негіз болды. Сонымен қатар бұл тұғыр студенттердің психологиялық ресурстарын күшейтуге, эмоциялық тұрақтылығын дамытып, әлеуметтік шеттету жағдайларына бейімделу қабілетін арттыруға бағытталған педагогикалық-психологиялық қолдау жүйесін ұйымдастыруға мүмкіндік берді.

Психоэмоционалды қолдау тұғыры зерттеу барысында психологиялық кеңес беру, эмоциялық қолдау тренингтері, релаксациялық әдістер, топтық өзара қолдау жұмыстары және күйзелісті басқару стратегияларын қолданудың теориялық негізі болды. Бұл жұмыстар студенттердің психологиялық саулығын сақтауға, әлеуметтік байланыстарын нығайтуға және әлеуметтік ортада өзін қауіпсіз сезінуіне ықпал етуге бағытталды. Сонымен қатар аталған тұғыр әлеуметтік тәуекел тобына жататын студенттерді ерте анықтау және оларға дер кезінде психологиялық-педагогикалық қолдау көрсету қажеттігін негіздеуге мүмкіндік берді.
Әлеуметтік бағытталған тұғыр студенттердің әлеуметтік жауапкершілігін арттыруға және олардың қоғамдық өмірге белсенді қатысуын қамтамасыз етуге бағытталады. Қоғам алдындағы жауапкершілік сезімін, азаматтық ұстанымы мен әлеуметтік белсенділікті дамыту білім алушылардың әлеуметтік байланыстарын кеңейтіп, әлеуметтік оқшаулану деңгейін төмендетуге ықпал етеді. Бұл тұғыр студенттердің қоғамның толыққанды мүшесі ретінде қалыптасуына жағдай жасайды. 
Әлеуметтік бағытталған тұғыр зерттеу барысында студенттердің әлеуметтік бастамаларға қатысуын, ұжымдық іс-әрекет тәжірибесін, еріктілік қызметі мен әлеуметтік маңызы бар жобаларға араласуын қолдаудың теориялық негізі болды. Бұл жұмыстар студенттердің әлеуметтік ортада өзін қоғамның толыққанды мүшесі ретінде сезінуіне, әлеуметтік жауапкершілік пен өзара қолдау мәдениетін қалыптастыруына ықпал етуге бағытталды. Сонымен қатар аталған тұғыр әлеуметтік белсенділік арқылы тұлғааралық байланыстарды нығайту және әлеуметтік шеттету тәуекелдерін төмендету қажеттігін негіздеуге мүмкіндік берді.

Аталған тұғыр зерттеуде студенттердің әлеуметтік жауапкершілігін, азаматтық ұстанымы мен қоғамдық өмірге белсенді қатысуын қалыптастырудың әдіснамалық негізі болды. Сонымен қатар бұл тұғыр студенттердің әлеуметтік байланыстарын кеңейтуге, топтық өзара әрекетке тартылуын күшейту мен әлеуметтік оқшаулану деңгейін төмендетуге бағытталған педагогикалық жұмыстарды ұйымдастыруға мүмкіндік берді.

Эмпирикалық тұғыр әлеуметтік остракизмнің нақты көріністерін, жағдайлары мен олардың салдарын тәжірибелік деректер негізінде талдауға сүйенеді. Әлеуметтік остракизм оқиғаларын жүйелі зерттеу бұл құбылыстың даму динамикасын, себеп-салдарлық байланыстары мен ерекшеліктерін тереңірек түсінуге мүмкіндік береді. Алынған эмпирикалық деректер алдын алу шараларын ғылыми тұрғыдан негіздеп, педагогикалық ықпал етудің тиімді тәсілдерін анықтауға қызмет етеді.

Кесте 4 – Әдіснамалық тұғырлар мен әлеуметтік остракизмнің өзара байланысы

	Тұғыр атауы
	Қысқаша сипаттамасы
	Әлеуметтік остракизммен байланысы

	Жүйелілік
	Барлық элементтер (мақсат, мазмұн, форма, әдістер мен нәтижелер) арасындағы өзара байланыс білім беру үдерісін тұтастай қабылдау-ға бағытталады.
	Жүйелілік тұғыр құрылымды және қолдау көрсететін білім беру ортасын қалыптастыру арқылы әлеуметтік остракизмнің алдын алуға ықпал етеді. Тұлғааралық қатынастарды дамыту және оқу үдерісін дәйекті ұйымдастыру девиантты көріністердің алдын алады.

	Жеке тұлғалық-бағдарлық
	Оқу-тәрбие үдерісін білім алушылардың жеке ерекшеліктеріне, қажеттілік-теріне, қызығушылықтары мен мүмкіндіктеріне бейімдеуге негізделеді.
	Әр студенттің даралығын ескеру әлеуметтік шеттету қаупін төмен-детеді. Тұлғаның өзіндік құндылығын сезінуін арттырып, оқшауланудың алдын алады.

	Іс-әрекеттік
	Білім алушылардың белсенді іс-әрекеті арқылы білім мен дағдыларды қалыптастыруға бағыттал-ған, интерактивті және тәжірибелік әдістерге негізделеді.
	Рөлдік ойындар, тренингтер және модельденген жағдайлар арқылы әлеуметтік дағдылар дамиды, эмпатия артып, остракизмге қарсы мінез-құлық қалыптасады.

	Аксиологиялық (құндылықтық)
	Білім беру үдерісін адамгершілік, әлеуметтік және мәдени құндылықтарға негіздеуді көздейді.
	Эмпатия, толеранттылық және өзара құрмет сияқты құндылықтарды қалыптастыру әлеуметтік остракизм-нің негізгі себептерін әлсіретеді.

	Синергетикалық
	Білім беру үдерісін ашық, динамикалық және өзара әрекеттесуге негізделген жүйе ретінде қарастырады.
	Ұжымдық әрекет пен ынтымақ-тастықты дамыту арқылы студенттер арасындағы байланыс күшейіп, әлеуметтік оқшаулану деңгейі төмендейді.



4-кестенің жалғасы
	Коммуникативтік құзыреттілік
	Тиімді қарым-қатынас жасау, өзара әрекеттесу және әлеуметтік-психолог-иялық дағдыларды дамытуға бағытталады.
	Қарым-қатынас мәдениетін қалыптас-тыру түсінбеушіліктер мен жанжалдардың алдын алып, әлеуметтік остракизм қаупін азайтады.

	Психоэмоционалды қолдау
	Білім алушылардың психологиялық әл-ауқатын қолдауға, эмоциялық тұрақтылықты дамытуға бағытталған.
	Психологиялық қолдау әлеуметтік остракизмнің теріс салдарын азайтып, студенттердің бейімделуін және әлеуметтік байланыстарын қалпына келтіреді.

	Әлеуметтік бағытталған
	Студенттердің әлеуметтік жауапкершілігін, азаматтық белсенділігін және қоғамға қатысуын дамытуға бағытталған.
	Қоғамдық белсенділік пен әлеуметтік қатысуды арттыру арқылы студенттердің оқшаулануы төмендеп, әлеуметтік интеграция күшейеді.

	     Ескерту – Авторлық құрастыру


Аталған тұғырлардың әрқайсысы әлеуметтік инклюзияны нығайтуға, әртүрлілікті құрметтеуге және студенттер арасында өзара түсіністікке негізделген білім беру ортасын қалыптастыруға ықпал етеді, бұл әлеуметтік остракизмнің алдын алуда маңызды рөл атқарады. Осы тәсілдерді өзара кіріктіре қолдану және бірін-бірі толықтыру әлеуметтік остракизмнің алдын алуға бағытталған кешенді әрі тиімді стратегияларды әзірлеуге, сондай-ақ студенттер үшін қауіпсіз және инклюзивті білім беру кеңістігін құруға мүмкіндік береді.

Әлеуметтік остракизмнің педагогикалық алдын алудың әдіснамалық негізі қолдаушы және инклюзивті білім беру ортасын қалыптастыруға бағытталған тұтас стратегияларды әзірлеу мен іске асыруды қамтиды. Бұл үдеріс әлеуметтік остракизмнің пайда болуына әсер ететін негізгі факторлар мен тетіктерді анықтауды, сондай-ақ тәуекел факторларын жоюға немесе олардың ықпалын әлсіретуге арналған мақсатты педагогикалық және психологиялық шараларды жоспарлауды көздейді. Сонымен қатар әлеуметтік оқшауланудың алдын алу және оны еңсеру жұмыстарына білім беру үдерісінің барлық субъектілерін – оқытушыларды, білім алушыларды және ата-аналарды жүйелі түрде тарту маңызды шарт болып табылады.

C. Rudert пен R. Greifeneder жүргізген зерттеулер әлеуметтік остракизм мен депрессия арасындағы ұзақ мерзімді өзара байланысты анықтады. Авторлар әлеуметтік оқшауланудың алдын алу стратегияларын әзірлеу барысында остракизмнің психологиялық салдарын, соның ішінде депрессиялық күйдің даму қаупін міндетті түрде ескеру қажеттігін атап көрсетеді. Алынған деректер салауатты әрі қолдаушы білім беру ортасын қалыптастыруға бағытталған неғұрлым мақсатты және тиімді педагогикалық тәсілдер мен алдын алу бағдарламаларын әзірлеуге ғылыми негіз бола алады.

Зерттеу нәтижелері остракизмді бастан өткеру депрессия белгілерінің қалыптасуына әкелуі мүмкін екенін, ал депрессия күйі, өз кезегінде, тұлғаның әлеуметтік шеттетілуіне бейімділігін күшейтуі ықтимал екенін көрсетеді. Мұндай екіжақты байланыс әлеуметтік остракизмді азайтуға және оның депрессияға әсерін төмендетуге бағытталған кешенді және мақсатты шараларды әзірлеудің өзектілігін дәлелдейді. Бұл тұжырымдар білім беру ортасында остракизмнің алдын алуға, психологиялық қолдауды күшейтуге және студенттердің оқу үдерісіне толыққанды қатысуына кедергі келтіретін факторларды азайтуға бағытталған маңызды практикалық мәнге ие [135].

И.В. Ульянова бірінші курс курсанттары арасындағы білім беру ортасында орын алған әлеуметтік остракизмнің алдын алу мәселесін қарастыра келе, педагогикалық қолдаудың кешенді стратегияларын негіздейді. Автор деонтологиялық, тұлғалық-ұжымдық және алдын алу тәсілдерін үйлестірудің маңыздылығын атап көрсетеді. Зерттеуде курсанттардың жаңа әлеуметтік ортаға бейімделуін қамтамасыз ету, сондай-ақ жастар арасындағы остракизм қаупін төмендету үшін мақсатты бейімдеу бағдарламаларын жүзеге асыру қажет екені дәлелденді.

Сонымен қатар И.В. Ульянова әлеуметтік остракизмнің алдын алуда оқыту және қызмет көрсету бағытында жұмыс істейтін арнайы қолдау топтарын қалыптастырудың тиімділігін атап көрсетеді. Мұндай құрылымдар білім алушылардың психологиялық қауіпсіздігін қамтамасыз етуге, әлеуметтік тәуекелдерді дер кезінде анықтап, алдын алу шараларын жүйелі түрде іске асыруға мүмкіндік береді.

Жалпы алғанда, И.В. Ульянованың бірінші курс курсанттарының білім беру ортасындағы әлеуметтік остракизмнің педагогикалық алдын алу мақсатында жүргізілген зерттеуі әлеуметтік остракизмнің алдын алу стратегияларын әзірлеудің маңызды әдістемелік негізі болып табылады. Ұсынылған тәсілдер кешенді педагогикалық қолдауға сүйене отырып, білім беру ұйымдарында қолайлы әлеуметтік-психологиялық ортаны қалыптастыруға бағытталған [136].

Сондай-ақ Э.Е. Бойкинаның еңбегінде жасөспірімдер мен жастарға арналған «Субъективті остракизм шкаласын» стандарттау нәтижелері ұсынылған. Зерттеу 2417 респондентті қамтыды, остракизм құрылымында елемеу, шеттету және қабылдамау сияқты үш негізгі кіші өлшемнің бар екенін айқындалды. Әдістеменің психометриялық сапасы жоғары деңгейде екені дәлелденді: оның сенімділігі мен валидтілігі растаушы факторлық талдау нәтижелерімен, сондай-ақ басқа психологиялық өлшемдермен жүргізілген корреляциялық талдаулар арқылы негізделді. Алынған нәтижелер аталған шкаланың әлеуметтік остракизмді диагностикалау, оның көріністерін талдау және алдын алу шараларын ғылыми тұрғыда жоспарлау үшін тиімді эмпирикалық құрал бола алатынын көрсетеді [137].

Э.Е. Бойкина, Р.В. Чиркина, А.С. Радчиков, И.В. Морозикова,                  Г.А. Пятых, Е.В. Анисимовалар (2023) әзірлеген «Субъективті остракизм шкаласы (жасөспірімдер, жастар), ССО-ПМ» әдістемесінің мазмұны әлеуметтік остракизмнің педагогикалық алдын алуын ғылыми тұрғыда негіздеуге мүмкіндік береді. Аталған еңбектің негізінде әлеуметтік остракизмнің алдын алуға қатысты бірқатар маңызды әдістемелік қағидаларды айқындауға болады.

Біріншіден, ССО-ПМ әдістемесі жасөспірімдер мен жастар арасындағы субъективті остракизм деңгейін анықтауға арналған валидті өлшеу құралы болып табылады. Бұл әдіс білім беру ортасында әлеуметтік шеттету құбылысының таралуын диагностикалауға, ғылыми деректерге сүйене отырып, тәуекел топтарын анықтап, алдын алу жұмыстарын жоспарлауға мүмкіндік береді.

Екіншіден, шкаланың құрылымында остракизмнің үш негізгі көрінісі нақты жіктелген. Олар: елемеу, шеттету және қабылдамау. Мұндай ішкі құрылым әлеуметтік остракизмнің формаларын саралап талдауға, әрбір түріне сәйкес алдын алу және түзету шараларын мақсатты түрде ұйымдастыруға жағдай жасайды.

Үшіншіден, әдістеменің жоғары ішкі біртұтастығы (ішкі консистенциясы) эмпирикалық түрде дәлелденген. Бұл көрсеткіш ССО-ПМ  шкаласының сенімді диагностикалық құрал екенін және зерттеу нәтижелерінің тұрақтылығын қамтамасыз ететінін білдіреді.

Төртіншіден, әдістеменің сыртқы жарамдылығы басқа психологиялық өлшемдермен жүргізілген корреляциялық талдау арқылы расталды. Бұл ССО-ПМ шкаласының әлеуметтік остракизмді өлшеудегі ғылыми негізділігін және оның психологиялық айнымалылармен мазмұндық байланысын көрсетеді.

Аталған әдістемелік негіздерге сүйене отырып, білім беру ұйымдарында жасөспірімдер мен жастар арасында әлеуметтік остракизмнің алдын алуға бағытталған педагогикалық бағдарламаларды әзірлеуге, алдын алу іс-шараларын жүйелі түрде ұйымдастырып, олардың тиімділігін бағалауға толық мүмкіндік бар. Бұл өз кезегінде психологиялық қауіпсіз, инклюзивті және қолдаушы білім беру ортасын қалыптастыруға ықпал етеді.

Э.Е. Бойкинаның «Әлеуметтік остракизм жағдайларын имитациялаудың әдістемелік тәсілдері: OCam, OTrain, Cyberball (Ресей Федерациясындағы пилоттық зерттеулер тәжірибесі)» атты еңбегі әлеуметтік остракизм құбылысын эксперименттік жолмен зерделеуге арналған әдістерді апробациялауға бағытталған [138]. Зерттеуде әлеуметтік остракизмнің негізгі көріністерін – елемеу, шеттету және қабылдамауды – жасанды түрде модельдеуге мүмкіндік беретін құралдардың ғылыми негізділігі тексеріледі. Автор әлеуметтік остракизмнің өтпелі немесе ұзақ мерзімді сипатта болуы мүмкін екенін атап өтіп, оның жәбірленуші тұлға үшін ауыр психологиялық салдарларға, соның ішінде депрессиялық күйзеліс пен өмірлік мағынаның әлсіреуіне әкелу қаупін көрсетеді.

Аталған құбылысты ресейлік әлеуметтік-мәдени жағдайда зерттеу бірқатар теориялық және әдістемелік мәселелерді айқындаған. Зерттеу құрылымы әртүрлі сценарийлерге негізделген әлеуметтік остракизмді имитациялау тәсілдерін қолданған үш экспериментті, сондай-ақ ересектер мен балаларға бейімделген «Бұзылған қажеттіліктер шкаласы – остракизм» (VNS-O) әдістемесінің екі нұсқасын пайдалануды қамтиды. Бұл тәсілдер әлеуметтік шеттетудің психологиялық әсерін кешенді түрде бағалауға мүмкіндік береді.

Зерттеу нәтижелері OCam, OTrain және Cyberball әдістерінің әлеуметтік остракизм жағдайларын имитациялауда сенімді құралдар екенін дәлелдеді. Автор модельдеу әдісін таңдаудың келесі бірқатар маңызды критерийлерін негіздейді: елемеу, шеттету және қабылдамау жағдайларын дәл қайта құру мүмкіндігі; зерттеуге қатысушылардың психологиялық күйзелісін барынша төмендету; зерттеу дизайнының экологиялық және этикалық өміршеңдігін сақтау.

Осылайша Э.Е. Бойкина «Әлеуметтік остракизм жағдайын имитациялаудың әдістемелік тәсілдері: OCam, OTrain, Cyberball (Ресей Федерациясындағы пилоттық зерттеулер тәжірибесі)» атты мақаласында әлеуметтік остракизм құбылысын эксперименттік жолмен зерделеу мақсатында бірқатар зерттеулер жүргізген. Автор әлеуметтік остракизмнің негізгі көріністерін, атап айтқанда, елемеу, шеттету және қабылдамау жағдайларын модельдеуге мүмкіндік беретін OCam, OTrain және Cyberball әдістерін апробациялаған. Зерттеудің басты мақсаты – әлеуметтік остракизм жағдайларын имитациялау құралдарының ғылыми негізділігін тексеру және оларды ресейлік әлеуметтік-мәдени орта ерекшеліктерін ескере отырып, теориялық әрі әдіснамалық тұрғыда талдау. Осы мақсатта әртүрлі сценарийлерге сүйенген үш эксперимент ұйымдастырылып, әлеуметтік остракизмді модельдеудің бірнеше тәсілдері қолданылды. Зерттеу нәтижелері аталған әдістердің әлеуметтік остракизм жағдайларын сенімді түрде қайта құруға қабілетті екенін көрсетті. Осыған байланысты Э.Е. Бойкина ұсынған OCam, OTrain және Cyberball әдістерін әлеуметтік остракизмнің педагогикалық алдын алудың әдіснамалық негізі ретінде қарастыруға болады. Бұл әдістемелер жасөспірімдер мен жастар арасындағы әлеуметтік остракизмді терең түсінуге, оның алдын алу мен жағымсыз салдарын азайтуға бағытталған педагогикалық және психологиялық жұмыстарда тиімді қолданылуы мүмкін.

Психологиялық негіздер мен теорияларды терең зерделеу білім алушылардың әлеуметтік остракизмге бейімділігінің қалыптасуында психологиялық тұрақтылықтың, өзін-өзі бағалаудың және эмоциялық орнықтылықтың шешуші рөл атқаратынын көрсетеді. Аталған психологиялық сипаттамаларды жүйелі түрде талдау педагогтер мен психологтарға әлеуметтік оқшаулану қаупі жоғары білім алушыларды дер кезінде айқындауға мүмкіндік береді. Осыған байланысты психологиялық төзімділікті дамытуға бағытталған бағдарламалар мен өзін-өзі бағалауды нығайтуға арналған мақсатты алдын алу бастамаларын әзірлеу тәуекел тобына жататын білім алушылардың әлеуметтік өзара әрекеттесуде кездесетін қиындықтарды тиімді еңсеруіне жағдай жасайды. Мұндай стратегиялар жеке тұлғаның психикалық саулығын күшейтіп қана қоймай, сонымен бірге барлық білім алушылар өздерін құнды әрі қабылданған ретінде сезінетін инклюзивті және қолдаушы білім беру ортасын қалыптастыруға ықпал етеді.

Тұлғалық-бағдарлық тәсілдермен қатар, жүйелік және құрылымдық көзқарастар әлеуметтік остракизмнің пайда болуына әсер ететін кең ауқымды білім беру үдерістері мен қоғамдық тетіктерді талдауға бағытталады. Бұл тұрғыда жүйелік педагогика мен білім беру саласындағы реформалар білім беру жүйесінің барлық деңгейінде инклюзивтілікті күшейту арқылы шеттетудің түпкі себептерін жоюға мүмкіндік береді. Білім беру саясатының, институционалдық мәдениет пен әлеуметтік нормалардың ықпалын талдау әлеуметтік остракизмді сақтап тұрған құрылымдық кедергілерді анықтауға жол ашады. Сонымен қатар мұндай талдау әртүрлілікке, теңдікке және инклюзивтілікке негізделген білім беру реформаларын іске асырудың маңыздылығын айқындайды, бұл өз кезегінде барлық білім алушылардың оқу үдерісіне толыққанды қатысуына тең мүмкіндіктерді қамтамасыз етуге бағытталады.

Әлеуметтік остракизмнің психологиялық негіздерін терең түсіну оны алдын алуға бағытталған тиімді педагогикалық стратегияларды әзірлеудің маңызды алғышарты болып табылады. Осы мәселені түсіндіретін негізгі теориялардың бірі – социометриялық теория, оған сәйкес өзін-өзі бағалау әлеуметтік инклюзияның ішкі көрсеткіші ретінде қарастырылады. Яғни тұлғаның өзін-өзі қабылдауы мен өзіндік құндылық сезімі оның топта қабылдану немесе шеттетілу тәжірибесімен тікелей байланысты.

Алайда білім беру ұйымдарындағы әлеуметтік остракизмді талдау тек бір теориялық шеңбермен шектелмей, нейрокогнитивтік, психоәлеуметтік, жүйелік және өзара қиылысатын көпдеңгейлі көзқарасты талап етеді. Социометриялық теорияның дәстүрлі интерпретациядан айырмашылығы, заманауи нейропсихологиялық зерттеулер әлеуметтік остракизм кезінде туындайтын әлеуметтік қиналыс физикалық ауырсынумен ұқсас нейрондық желілерді, атап айтқанда алдыңғы цингулярлық қыртыс пен аралша аймағын белсендіретінін көрсетеді. Бұл деректер остракизмді тек өзін-өзі бағалаудың төмендеуімен түсіндіру жеткіліксіз екенін дәлелдеп, педагогикалық ықпал ету стратегияларын нейробиологиялық механизмдерді ескере отырып қайта қарастыру қажет екенін алға тартады.

Сонымен қатар ұйымдық психология саласындағы деректерді (мысалы, жұмыс орнындағы супервайзерлік остракизм мәселелерін) білім беру кеңістігіне тікелей көшіру белгілі бір әдіснамалық тәуекелдерге ие. Себебі корпоративтік ортаға тән қатаң тік иерархиялық билік қатынастары білім беру ұйымдарындағы жас ерекшеліктері мен институционалдық рөлдерге негізделген, негізінен көлденең сипаттағы өзара әрекеттесулерден айтарлықтай ерекшеленеді. Осы айырмашылықтарды ескермей жүргізілген экстраполяциялар әлеуметтік остракизмнің білім беру контекстіндегі табиғатын толық әрі дәл түсіндіруге мүмкіндік бермейді.

Пәкістан ғалымы B. Sarwar еңбектерінде атап көрсетілгендей, әлеуметтік остракизмді бастан өткерген жағдайда жеке тұлғаның өзін-өзі бағалауына елеулі қауіп төнеді, бұл өз кезегінде депрессиялық көңіл күйдің қалыптасуына, ішкі уәждің әлсіреуі мен басқа да жағымсыз психологиялық салдарларға алып келеді [139]. Аталған тұжырым білім беру ұйымдарында әлеуметтік остракизмнің алдын алу тетіктерінің бірі ретінде білім алушылардың өзін-өзі бағалау деңгейін жүйелі түрде бақылау мен қолдаудың маңыздылығын негіздейді.

Пәкістан ғалымдары S.H. Batool, S. Khurshid пен M. Jahangir Өзін-өзі бағалаудың төмен деңгейі зерттеуінде оқу іс-әрекетін кейінге қалдыру сияқты мінез-құлық көріністерімен тығыз байланысты екені көрсетіледі [140]. Мұндай мінез-құлық білім алушылардың әлеуметтік белсенділігінің төмендеуіне, оқу үдерісінен шет қалуына және нәтижесінде шеттетілу сезімінің күшеюіне ықпал етеді.

Осыған байланысты психологиялық тұрақтылықты дамыту, сондай-ақ білім алушылардың өзіне деген оң көзқарасын, өзіндік құндылық сезімін қалыптастыру әлеуметтік остракизмнің алдын алудың маңызды психологиялық-педагогикалық шарты ретінде қарастырылады. Бұл бағыттағы мақсатты жұмыс білім беру кеңістігінде салауатты, қолдаушы әрі инклюзивті ортаны қалыптастыруға, сондай-ақ студенттердің тұлғалық дамуы мен әлеуметтік бейімделуін қамтамасыз етуге мүмкіндік береді.

Психологиялық негіздердің тағы бір маңызды қыры – әлеуметтік остракизммен күресудегі эмоционалды тұрақтылық пен төзімділіктің (резилиенттіліктің) рөлі. М.В. Akhtar зерттеуінде супервайзер тарапынан көрсетілетін остракизмнің жұмыс орнындағы этикалық емес мінез-құлыққа алып келу тетіктері талданып, эмоционалды тұрақтылығы төмен тұлғалардың мұндай жағдайларға қарсы тұру қабілетінің әлсіз болатыны анықталған [141].

Аталған қорытындыларды білім беру кеңістігі тұрғысынан қарастырсақ, эмоционалды тұрақтылығы төмен білім алушылар әлеуметтік оқшаулану сипатындағы жағымсыз педагогикалық жағдайларға аса сезімтал келеді, оларды еңсеруде елеулі қиындықтарға тап болуы мүмкін. Мұндай жағдайлар студенттердің шеттетілуін күшейтіп, маргинализация үдерісінің тереңдеуіне әкелуі ықтимал.

Осыған байланысты білім беру бағдарламаларының құрамына төзімділікті дамытуға бағытталған арнайы іс-әрекеттерді енгізу қажеттілігі туындайды. Мұндай іс-әрекеттер білім алушыларды остракизм тәжірибесін еңсеруге, психоэмоционалды тепе-теңдігін қалпына келтіруге және күйзелістік жағдайларға бейімделуге мүмкіндік беретін эмоционалды ресурстармен қамтамасыз етеді.

Психологиялық қолдау жүйелерін оқу үдерісіне жүйелі түрде кіріктіру арқылы педагогтер әлеуметтік жатсыну қаупін төмендетіп қана қоймай, білім алушылардың эмоционалды ахуалын нығайтуға, олардың төзімділігі мен өмірге икемділігін арттыруға ықпал ететін қолайлы білім беру ортасын қалыптастыра алады.

Төзімділік (резилиенттілік) білім алушылардың әлеуметтік остракизммен күресуінде шешуші рөл атқарады. Грекия ғалымдары K. Kounenou, A. Kalamateanos, А. Garipi және N. Kourmousi (2022) жүргізген зерттеулер төзімділікті дамытуға бағытталған өзара қарым-қатынастар білім алушылардың эмоционалды ахуалын едәуір жақсартып, остракизмнің жағымсыз әсерін төмендететінін көрсетеді [142].

Аталған зерттеуде позитивті психология қағидаттарына негізделген топтық араласулардың университет студенттерінің жағымды эмоцияларын, психологиялық тұрақтылығы мен өмірге икемділігін арттыруға ықпал ететіні анықталған. Осы нәтижелер төзімділікті дамытуға арналған бағдарламалардың әлеуметтік остракизмнің алдын алуда тиімді стратегия бола алатынын дәлелдейді.

Төзімділікті жүйелі түрде қалыптастыру арқылы педагогтер мен тәрбиешілер білім алушылардың шеттетілу жағдайларына қарсы тұру қабілетін нығайтып, психоэмоционалды күйін қалпына келтіруге қажетті ішкі ресурстарын дамытуға көмектесе алады. Мұндай психологиялық қолдау жүйелерін оқу бағдарламасына кіріктіру әлеуметтік остракизм қаупін азайтып қана қоймай, сонымен қатар анағұрлым инклюзивті, қауіпсіз және қолдаушы білім беру ортасын қалыптастыруға елеулі үлес қосады.

Сонымен өзін-өзі бағалау, эмоционалды тұрақтылық және төзімділікке қатысты психологиялық теориялар мен тұжырымдамаларды талдау жеке тұлғаның әлеуметтік остракизмге бейімділігін түсінуде маңызды теориялық негіз қалыптастырады. Өзін-өзі бағалауды әлеуметтік инклюзияның ішкі өлшемі ретінде қарастыратын социометриялық теория өзін-өзі бағалауы төмен білім алушылардың шеттету жағдайларында анағұрлым осал болатынын көрсетеді. Бұл білім беру ортасында оқушылардың өзін-өзі бағалау деңгейін жүйелі түрде бақылау мен қолдаудың қажеттілігін айқындайды.

Эмоционалды тұрақтылық пен төзімділік білім алушылардың остракизм жағдайларына қалай төтеп беретіні мен оған жауап қайтару үдерісінде шешуші рөл атқарады. Эмоционалды тұрақтылығы төмен тұлғалар теріс психологиялық салдарға жиі ұшырайтыны анықталған, сондықтан олар үшін тұрақтылықты күшейтуді қолдауға бағытталған өзара қарым-қатынастарды ұйымдастыру өте қажет.

Өзін-өзі бағалауы мен эмоционалды тұрақтылығы төмен тәуекел тобындағы білім алушыларды уақтылы анықтау педагогтерге әлеуметтік остракизмнің жағымсыз салдарын азайтуға бағытталған мақсатты алдын алу стратегияларын іске асыруға мүмкіндік береді. Мұндай стратегияларға төзімділікті дамыту бағдарламалары, өзін-өзі бағалауды қолдауға арналған психологиялық-педагогикалық шаралар жатады.

Аталған психологиялық негіздер барлық білім алушылардың әлеуметтік және академиялық тұрғыдан табысты дамуына жағдай жасайтын инклюзивті білім беру ортасын қалыптастыруға бағытталған кешенді тәсілдерді әзірлеудің берік теориялық іргетасын құрайды.
Жалпы алғанда, қарастырылған әдіснамалық тұғырлар психологиялық тұрақтылықты нығайтуды, жүйелік өзгерістерді жүзеге асыру мен инклюзивті құндылықтарды ілгерілетуді өзара ұштастыратын мақсатты әрі дәлелді педагогикалық стратегияларды қалыптастыруға негіз болады. Бұл компоненттердің бірлікте жүзеге асуы білім алушыларды шеттетілу қаупінен қорғауға, олардың әлеуетін толық ашуға және қауіпсіз, қолайлы әрі инклюзивті білім беру ортасын дамытуға мүмкіндік беретін тиімді педагогикалық шараларды әзірлеудің негізін қалайды. Әрмен қарай студенттік ортадағы әлеуметтік остракизмді педагогикалық алдын алудың әдістемесіне тоқталамыз.

2 СТУДЕНТТІК ОРТАДАҒЫ ӘЛЕУМЕТТІК ОСТРАКИЗМДІ ПЕДАГОГИКАЛЫҚ АЛДЫН АЛУ ӘДІСТЕМЕСІ

2.1 Студенттік ортадағы әлеуметтік остракизмді алдын алудың педагогикалық шарттары
Студенттік ортадағы әлеуметтік остракизм мәселесі – қазіргі жоғары білім беру жүйесіндегі өзекті әрі күрделі проблемалардың бірі. Остракизм елеусіз қалдыру, шеттету немесе қабылдамау түрінде көрініс тауып, студенттердің психологиялық және әлеуметтік дамуына, оқу үдерісіне қатысу белсенділігіне, академиялық жетістіктеріне және жалпы әл-ауқатына елеулі кері әсер етуі мүмкін. Осыған байланысты студенттер арасындағы әлеуметтік остракизмнің алдын алу және оның жағымсыз салдарын азайтуға бағытталған педагогикалық әдіс-тәсілдерді айқындау әлеуметтік педагогиканың маңызды міндеттерінің бірі саналады. Мұндай жұмыс студенттік ортада қолайлы психологиялық ахуал қалыптастыруды, өзара сыйластық пен инклюзивті қарым-қатынасты дамытуға жағдай жасауды, сондай-ақ әр білім алушының әлеуметтік тұрғыдан өзін қауіпсіз әрі қабылданған сезінуін қамтамасыз етуді көздейді.

Педагогикалық шарттардың мазмұнын нақтылау үшін алдымен «шарт» ұғымының мәнін айқындап алған жөн. С.И. Ожеговтің түсіндірме сөздігінде «шарт» белгілі бір әрекеттің, құбылыстың немесе үдерістің жүзеге асуына мүмкіндік беретін, оның орындалуына алғышарт болатын жағдай ретінде анықталады. Бұл түсінік педагогика ғылымындағы «педагогикалық шарт» ұғымының мәнін ашуға теориялық негіз бола алады. Яғни, белгілі бір педагогикалық мақсатқа қол жеткізу үшін сол мақсаттың жүзеге асуына ықпал ететін арнайы ұйымдастырылған жағдайлар жүйелі түрде құрылуы тиіс [143].

Аталған анықтама студенттік ортадағы әлеуметтік остракизмнің алдын алу мәселесіне де тікелей қатысты. Себебі әлеуметтік остракизм өздігінен жойылатын немесе кездейсоқ реттелетін құбылыс емес. Ол алдын ала ойластырылған, мақсатты түрде ұйымдастырылған педагогикалық ықпал мен жағдайларды талап етеді. Осы тұрғыдан алғанда, педагогикалық шарттар студенттердің өзара қарым-қатынасын реттеуге, оқу ұжымында психологиялық қауіпсіздік пен қолдау атмосферасын қалыптастыруға, сондай-ақ оқшаулау мен шеттетудің кез келген көріністерінің алдын алуға бағытталған арнайы ұйымдастырылған білім ортасы ретінде қарастырылады.

Философиялық тұрғыда «шарт» ұғымы субъект әрекетіне ықпал ететін сыртқы және ішкі факторлардың жиынтығы ретінде түсіндіріледі. Яғни, белгілі бір құбылыстың пайда болуы мен дамуы адам әрекетіне, оның әлеуметтік ортасына, таңдауы мен белсенділігіне тікелей байланысты. Осы көзқарасқа сүйене отырып, студенттік ортадағы әлеуметтік остракизм де кездейсоқ туындайтын құбылыс емес, керісінше белгілі бір әлеуметтік-психологиялық және педагогикалық жағдайлардың ықпалынан күшейеді немесе әлсірейді деп пайымдауға болады. Сондықтан әлеуметтік остракизмнің алдын алу үшін педагогикалық шарттарды саналы түрде жобалау және жүйелі түрде іске асыру қажеттілігі философиялық әрі педагогикалық тұрғыдан негізделеді.

Психологиялық зерттеулерде А.Н. Леонтьев «шарт» ұғымы жеке тұлғаның ішкі психологиялық үдерістерімен тығыз байланыста қарастырылатынын атап өтеді [144]. Атап айтқанда, адамның уәжі, қызығушылықтары, қабілеттері, құндылық бағдарлары, қарым-қатынас стилі мен эмоциялық күйі оның мінез-құлқына және топтағы өзара әрекетіне тікелей ықпал етеді. Ғалымдар тұлғаның іс-әрекеті мен әлеуметтік мінез-құлқы әрдайым сыртқы орта жағдайларымен өзара байланыста дамитынын атап көрсетеді. Осы тұрғыдан алғанда, студенттер ұжымындағы әлеуметтік остракизм топтық динамика, тұлғааралық қақтығыстар, қабылданбау сезімі, әлеуметтік салыстыру, топтық қысым сияқты психологиялық құбылыстармен тікелей байланысты екені айқындалады. Демек, психологиялық тұрғыда қолайлы, қолдаушы және қауіпсіз орта қалыптастыру әлеуметтік шеттету тәуекелін едәуір төмендетуге мүмкіндік береді.

Н.В. Немова жүргізген педагогикалық зерттеулерде «шарт» ұғымы білім беру ұйымында тұлғаның кәсіби және әлеуметтік дамуына ықпал ететін факторлар жүйесі ретінде түсіндіріледі [145]. Бұл факторлар қатарына білім алушылардың өзара тәжірибе алмасу мүмкіндігі, ынтымақтастыққа негізделген білім беру ортасы, шағын топтық және ұжымдық жұмыс түрлері, оқытушының қолдаушы әрі серіктестік позициясы, қауіпсіз психологиялық ахуал, сондай-ақ мәдени және адамгершілік құндылықтарға негізделген бірлескен әрекет жатады. Зерттеушілер оқу орнындағы сыртқы (ұйымдастырушылық, әлеуметтік) және ішкі (психологиялық, тұлғалық) жағдайлар өзара үйлесімді ұйымдастырылғанда ғана тұлғаның әлеуметтену үдерісі тиімді жүретінін атап көрсетеді.

Осылайша психология және педагогика саласындағы еңбектерді талдай келе, «шарт» ұғымының студенттік ортадағы әлеуметтік остракизмнің алдын алуда көпқырлы мәнге ие екенін көреміз. Әлеуметтік шеттетудің алдын алу тек жекелеген тәрбиелік шаралармен шектелмей, студенттердің тұлғалық ерекшеліктерін, топтық өзара әрекет заңдылықтары мен білім беру ортасының ұйымдастырылу сипатын кешенді түрде ескеретін педагогикалық шарттарды мақсатты түрде құруды талап етеді.

Осы көзқарастарды біріктіре отырып, студенттік ортадағы әлеуметтік остракизмнің алдын алудың педагогикалық шарттары деп студенттің топпен тең құқылы өзара әрекеттесуіне, психологиялық қауіпсіздік сезімін бастан кешіруіне, әлеуметтік қолдауды сезінуі мен тұлғааралық байланыстарының тұрақты дамуына жағдай жасайтын арнайы ұйымдастырылған педагогикалық ортаны түсінуге болады. Мұндай шарттар оқу орнындағы әлеуметтік қатынастарды реттеумен қатар студенттің өзін-өзі танытуына, әлеуметтік бейімделуіне, құрдастар тобына кірігуіне және ұжымда өзін толыққанды мүше ретінде сезінуіне тікелей ықпал етеді.

Педагогикалық үдеріс білім берудің мақсат-мазмұнын, сондай-ақ оған қатысатын субъектілер арасындағы өзара әрекетті қамтитын тұтас жүйе болып табылады. Бұл жүйенің тиімді ұйымдастырылуы студенттің тұлғалық дамуына, әлеуметтік тәжірибе жинақтауына және ұжымдық қарым-қатынас орнату қабілетінің қалыптасуына оңтайлы әсер етеді. Осыған байланысты педагогикалық жүйенің ішкі құрылымын, оның мазмұндық, ұйымдастырушылық, қарым-қатынастық компоненттерін талдау студенттік ортадағы әлеуметтік остракизмнің алдын алуға бағытталған педагогикалық шарттарды ғылыми негізде айқындауға мүмкіндік береді.

Педагогикалық жүйе бір-бірімен өзара тығыз байланысты бірнеше құрылымдық элементтен тұрады. Оларға төмендегілер жатады:

– білім беру үдерісінің мақсаттары мен міндеттері;

– оқытушы мен студенттің субъект-объект және субъект-субъект ретінде өзара әрекеттесуі;

– оқу ортасының құрылымдық шарттары мен педагогикалық принциптері;

– оқу іс-әрекетін ұйымдастыру формалары;

– білім мазмұны, оны жүзеге асыратын құралдар мен әдістер;

– бақылау, түзету және қол жеткізілген нәтижелерді бағалау жүйесі жатады.

Аталған элементтердің әрқайсысы студенттер тобындағы қарым-қатынас сипатына, психологиялық климаттың қалыптасуы мен әлеуметтік өзара әрекеттесу деңгейіне тікелей ықпал етеді. Осыған байланысты педагогикалық жүйенің ұйымдастырылу сипаты студенттік ортада әлеуметтік остракизмнің пайда болу қаупін күшейтуі де мүмкін, не керісінше, оның алдын алуға қолайлы жағдай қалыптастыруы да мүмкін. Демек, педагогикалық жүйенің құрылымын әлеуметтік-психологиялық қауіпсіздік қағидаттарына негіздей отырып жобалау студенттер арасындағы әлеуметтік остракизмнің алдын алудың маңызды педагогикалық шарты болып табылады.

Педагогикалық жүйенің ішкі құрылымы мен оны ұйымдастыру логикасы әлеуметтік өзара әрекеттестікті реттеп қана қоймай, студенттердің топқа бейімделуіне және тұлғааралық қарым-қатынастардың қалыптасуына елеулі ықпал ететін маңызды фактор болып табылады. Бұл ретте әлеуметтік остракизмнің алдын алу үшін педагогикалық шарттардың дұрыс әрі мақсатты түрде құрылуы теориялық та, практикалық та тұрғыда өте маңызды.

Аталған шарттар тек оқу үдерісін басқару элементтерімен шектелмеуі тиіс. Әртүрлі жастағы топтар арасында жүргізілген ғылыми зерттеулер көрсеткендей, әлеуметтену үдерісінде туындайтын қауіп-қатерлерді дер кезінде анықтау және олардың алдын алу ғылыми негізделген, жүйелі тәсілдерді талап етеді. Сондықтан педагогикалық жүйенің тиімді ұйымдастырылуы туралы теориялық тұжырымдарды нақты эмпирикалық деректермен ұштастыра отырып қарастыру қажет.

Осы тұрғыда балалар мен жасөспірімдерге қатысты жүргізілген бірқатар зерттеулер әлеуметтік оқшауланудың себептерін, механизмдері мен оның алдын алу стратегияларын тереңірек түсінуге мүмкіндік береді. Бұл зерттеулердің нәтижелері студенттік ортадағы әлеуметтік остракизмнің алдын алуға бағытталған педагогикалық шарттарды негіздеуде маңызды ғылыми тірек бола алады.

Студенттер арасындағы әлеуметтік жат ағымның алдын алудың педагогикалық шарттары М.Е. Ушакова, И.Ю. Шустова және И.Д. Демаковалардың мектепке дейінгі білім беру ұйымдарында қоныс аударушы балаларды бейімдеу мен тәрбиелеу үшін жүргізген зерттеу нәтижелеріне  сүйенеді. Аталған авторлар әлеуметтік оқшауланудың алдын алуда мәдени бейімдеу мен толеранттылықты қалыптастырудың маңызды екенін атап көрсетеді [146]. 
Зерттеуде тиімді педагогикалық стратегиялардың бірі ретінде балаларды әртүрлі елдердің мәдениеті мен дәстүрлерімен жүйелі түрде таныстыру қарастырылады. Әсіресе мигрант балалардың шыққан елдерінің мәдени ерекшеліктеріне назар аудару маңызды деп саналады. Ұлттық мәдениет күндерін (мысалы, Өзбекстан күні, Татарстан күні, Ресей күні, Украина күні, Түркия күні және т.б.) ұйымдастыру барысында балалар белгілі бір халықтың дәстүрлерімен танысып, ұлттық рәміздер жасайды, тілдің жекелеген сөздерін меңгереді, ұлттық ойындарға қатысады. Сонымен қатар ата-аналардың дәстүрлі тағамдарды әзірлеуге қатысуы тәрбиелік ықпалдың тиімділігін арттырады.

Мұндай іс-шаралар балалардың дүниетанымын кеңейтуге, басқа ұлт өкілдеріне деген қызығушылық пен құрметті қалыптастыруға, мәдени әртүрлілік туралы түсінігін тереңдетуге мүмкіндік береді. Авторлардың пікірінше, бұл тәсіл әлемдік педагогика тәжірибесінде кеңінен қолданылатын мәдени-интеграциялық модельдермен үндес келеді.

Шиеленістерді агрессия мен дұшпандыққа жеткізбей, оларды шығармашылық және тәрбиелік жолмен шешуге бағытталған мұндай жұмыстар өзара түсіністік пен айырмашылықтарды құрметтеу мәдениетін қалыптастырады. Нәтижесінде келеке, шеттету және әлеуметтік оқшаулану деңгейі төмендейді. Педагогтер балаларға әртүрліліктің құндылығын ұғындырып, оны позитивті тәжірибе ретінде қабылдату арқылы айырмашылықтарды қабылдайтын, инклюзивті және қолдаушы әлеуметтік орта қалыптастыра алады.

Zhiru R. өз еңбегінде студенттер арасындағы әлеуметтік остракизмнің алдын алуға қажетті педагогикалық шарттарды талдайды. Автор оқу орындарындағы ұйымдастыру мен басқару жүйесінде демократиялық құндылықтарға негізделген, студенттердің биліктің әділетсіз көріністерін танып, алған білімін сыни тұрғыдан қолдануына мүмкіндік беретін білім беру саясатының қаншалықты маңызды екенін атап көрсетеді. Мұндай орта студенттердің әлеуметтік әділетсіздікке немқұрайлы қарамауына және қоғамдық үдерістерге саналы көзқарас қалыптастыруына ықпал етеді.

Сонымен қатар автор балалық кезең мен ересектік кезең арасындағы шекараның көмескіленуіне назар аударады. Қоғамда балалардың ересектерге еліктейтін мінез-құлқы көбіне бұқаралық ақпарат құралдары арқылы үстірт әрі біржақты түрде көрсетілетіні сынға алынады. Әсіресе жұмысшы табына жататын латино және қара нәсілді балалардың бейнелері жиі ата-ана жауапкершілігінің салғырттығымен, зиянды әдеттердің кең таралуымен және моральдық құндылықтардың құлдырауымен байланысты құбылыс ретінде сипатталады.

Алайда автордың пікірінше, орта таптың тұтынушылыққа, бейімделгіштікке, үстемдікке ұмтылуға бейім әлеуметтік ұстанымдары аясында орын алатын зорлық-зомбылық пен шеттету құбылыстары жеткілікті деңгейде талқыланбай келеді. Осы тұрғыдан алғанда, қоғамдағы әлеуметтік мәселелерді тек жекелеген топтардың мінез-құлқымен байланыстыру мәселенің түпкі себептерін бүркемелейді.

Автор сондай-ақ саяси күштердің әлеуметтік қолдау жүйелерін әлсіретіп, балалар мен жастарға арналған маңызды қызметтерді қысқартуға бағытталған әрекеттерін сынға алады. Мұндай саясат білім беру мен әлеуметтік қорғау саласына кері әсер етіп, жастар арасындағы теңсіздік пен шеттетудің тереңдеуіне әкелуі мүмкін екенін атап көрсетеді [147].

Студенттер арасындағы әлеуметтік остракизмнің тиімді алдын алынуы девиантты мінез-құлықтың алдын алуға бағытталған бағдарламаларды қамтитын арнайы педагогикалық жағдайларды ұйымдастыруды талап етеді. Л.В. Кузнецова зерттеулері мұндай бағдарламаларды әзірлеуде әлеуметтік-педагогикалық ахуалды, студенттік топтардың ерекшеліктерін, сондай-ақ білім берудің әртүрлі формалары мен әдістерін ескеру қажеттігін көрсетеді [148].

Алдын алу іс-шаралары гуманистік бағытта құрылып, студенттерге үздіксіз психологиялық-педагогикалық қолдау көрсетуге негізделуі тиіс. Бұл қолдау олардың тұлғалық дамуын, әлеуметтік бейімделуі мен жағымды қарым-қатынас орнатуын қамтамасыз етуге бағытталуы шарт.

Сонымен қатар білім алушылардың табысты әлеуметтенуі мен қайта әлеуметтенуін қамтамасыз ету үшін әртүрлі қызметтер мен ұйымдардың бірлескен әрекетіне ерекше мән берілуі тиіс. Мұндай өзара ықпалдастық білім беру және алдын алу бағдарламаларына қатысуды, сондай-ақ әлеуметтік және діни институттармен серіктестік орнатуды қамтиды. Бұл өз кезегінде студенттік ортада әлеуметтік шеттетудің алдын алуға және қолдаушы, қауіпсіз әлеуметтік кеңістікті қалыптастыруға мүмкіндік береді.

Әлеуметтік остракизмнің тиімді алдын алу үшін инклюзивті әрі мәдени тұрғыдан үйлесімді білім беру бағдарламаларын қолдайтын сенімді педагогикалық орта қалыптастыру қажет. Мұндай бағдарламалар студенттердің мәдени және әлеуметтік ерекшеліктерін ескеріп, ғылыми негізделген әрі тәжірибеде дәлелденген құрылымдарға сүйенуі тиіс. J. Walrond атап өткеніндей, Канададағы Кариб теңізі тектес қауым үшін білім беру үнемі өте күрделі сала болып келген. Бұл мәселені тек сенімді әрі мәдени сәйкестікке негізделген педагогикалық тәсілдер арқылы ғана тиімді шешуге болады [149].

Осыған байланысты әлеуметтік жат ағымның алдын алуға бағытталған педагогикалық шарттарды қалыптастыру білім беру бағдарламаларына мәдени мазмұнды кіріктіруді, студенттердің мәдени бірегейлігін қолдауды және барлық білім алушылардың үйлесімді дамуы мен әлеуметтік бейімделуіне жағдай жасайтын инклюзивті білім беру ортасын қамтамасыз етуді қамтуы тиіс.

Студенттер арасындағы әлеуметтік жат ағымның педагогикалық алдын алу – кешенді көзқарас пен білім беру жүйесінің барлық құрылымдарының белсенді қатысуын талап ететін маңызды әрі қажетті міндет. М.П. Асылбекова мен И.Б. Шайхымуратова өз зерттеулерінде әлеуметтік остракизмді толығымен жоюдың күрделі екенін атап көрсетеді, себебі оның көп көрінісін дер кезінде анықтау мен құжаттау қиындық тудырады.

Әйтсе де, авторлардың пікірінше, егер алдын алу жұмыстарында арнайы педагогикалық шарттар мен ғылыми негізделген әдістер жүйелі түрде қолданылса, оқытушылар остракизм көріністерін едәуір төмендете алады. Әлеуметтік остракизмнің тиімді алдын алудағы негізгі бағыттардың бірі – педагогтердің мұндай жағдайлардың алдын алуға бағытталған белсенді әрекетке уәждік даярлығын қалыптастыру. Бұл өз кезегінде олардың кәсіби-педагогикалық құзыреттілігін жетілдіруді талап етеді.

Сонымен бірге студенттер тобындағы ішкі бірлігін нығайту да маңызды шарттардың бірі болып табылады, себебі ұжымдық тұтастықтың артуы әлеуметтік шеттету қаупін айтарлықтай төмендетуге мүмкіндік береді [150].

Ғылыми әдебиеттерді талдау білім беру мекемелерінде әсіресе студенттер арасындағы тұлғааралық қарым-қатынастар ерекше маңызға ие жастар арасында әлеуметтік жат ағымның таралу үрдісінің артып келе жатқанын көрсетеді. Осыған байланысты білім беру ұйымдарының жетекші құрылымдық бөлімшелері әлеуметтік оқшаулану қаупін кешенді түрде қарастыруды талап ететін өзекті мәселе ретінде басты назарда ұстағаны абзал. 
Бұл тұрғыда интеграцияланған тәсіл студенттік топты сүйемелдеудің жеке тұлғаға бағытталған және ұжымдық әдістерін, оқытушылар мен кураторлардың өзара ынтымақтастығын, сондай-ақ оқу, тәрбие, бос уақытты ұйымдастыру және квазикәсіби қызмет салаларының өзара байланысын қамтитын жүйе ретінде түсіндіріледі. Мұндай тәсіл студенттердің әлеуметтік бейімделуін қамтамасыз етуге және остракизм қаупін төмендетуге мүмкіндік береді.

Студенттердің білім алу жолындағы бастапқы кезеңде, әсіресе бірінші оқу жылында, әлеуметтік жат ағымның алдын алуға ерекше көңіл бөлінуі тиіс. Бұл кезеңде студенттерге танысу, өзін-өзі таныту және алғашқы әлеуметтік байланыстарды орнату арқылы топ ішіндегі қарым-қатынастардың табиғи түрде қалыптасуына жағдай жасаудың маңызы зор.

Бұл үдерісте сабақтан тыс уақытта ұйымдастырылатын, студенттерді конструктивті қарым-қатынасқа бағыттайтын тренингтер ерекше рөл атқарады. Мұндай іс-шаралар студенттердің ашық қарым-қатынас жасау, өз ойын еркін жеткізу және жанжалдарды тиімді шешу дағдыларын дамытуға ықпал етеді. Нәтижесінде студенттер ұжымында өзара түсіністікке негізделген, қолдаушы және қауіпсіз әлеуметтік орта қалыптасады.

Тренингтік компонент білім алушылардың өз іс-әрекетіне саналы түрде назар аударуына, оны талдауына және қайта пайымдауына мүмкіндік беретін рефлексиялық дағдыларды қалыптастыруға бағытталады. Мұндай жұмыс студенттердің өзін-өзі тәрбиелеуіне, ішкі жауапкершілігін арттыруына және әлеуметтік мінез-құлқын саналы түрде реттеуіне ықпал етеді. Осы үдеріс барысында білім алушылар шеттету, қорлау сияқты жағымсыз құбылыстарды моральдық тұрғыдан бағамдауды және олардың жеке тұлғаға тигізетін салдарын түсінуді үйренеді.

Ұжымдық рефлексияға негіз болатын басты идея – остракизмнің адамның басқа адамдар тарапынан қабылданбауы немесе еленбеуі арқылы көрініс табуы және оның тұлғаның «тиесілі болу» қажеттілігін қанағаттандыру мүмкіндігін шектеуі болып табылады. Әлеуметтік остракизм белгілі бір дәрежеде әлеуметтік мінез-құлық пен тұлғааралық қарым-қатынасты реттеу тетігі ретінде әрекет етеді. Алайда ол жәбірленуші тарапта жағымсыз эмоциялық күйді, психологиялық ширығуды, қарым-қатынасты қалпына келтіруге ұмтылысты немесе, керісінше, әлеуметтік байланыстардан толықтай бас тартуды тудыруы мүмкін.

Осылайша студенттік ортада әлеуметтік жат ағымның алдын алудың педагогикалық шарттарына оқытушылардың мотивациялық дайындығын қалыптастыру, олардың кәсіби-педагогикалық шеберлігін арттыру, студенттер тобының бірлігін нығайту, сондай-ақ сындарлы қарым-қатынасқа бағытталған тренингтерді жүйелі түрде ұйымдастыру жатады. Аталған шаралардың барлығы студенттердің әлеуметтік бейімделуіне, тұлғалық үйлесімді дамуына және психологиялық тұрғыдан қауіпсіз, қолдаушы білім беру ортасын қалыптастыруға бағытталған.

Жоғарыда талданған зерттеулер студенттік ортадағы әлеуметтік оқшаулау, буллинг, виктимдік мінез-құлық, төзімсіздік және мәдени айырмашылықтарды қабылдамау сияқты құбылыстардың кең таралғанын әрі олардың жеке тұлға мен ұжым үшін ауыр салдарларға әкелетінін айқын көрсетеді. Бұл құбылыстар студенттердің психологиялық саулығына, әлеуметтік бейімделуіне және оқу үдерісіндегі белсенділігіне елеулі кері әсерін тигізеді.

Аталған ғылыми еңбектерді біріктіретін ортақ қорытынды – әлеуметтік остракизмнің алдын алу кездейсоқ немесе бір реттік тәрбиелік шаралар арқылы емес, арнайы ұйымдастырылған педагогикалық шарттар жүйесі арқылы жүзеге асуы тиіс. Мұндай шарттар оқытушылардың мотивациялық және кәсіби дайындығын арттыруды, студенттер тобындағы бірлікті нығайтуды, мәдени әртүрлілікті қолдауды, сындарлы қарым-қатынас пен рефлексия дағдыларын дамытуды қамтиды. Демек, тиімді алдын алу оқу-тәрбие үдерісінің мазмұнын, формалары мен қолданылатын педагогикалық технологияларды, сондай-ақ білім беру ортасының құндылықтық және әлеуметтік-психологиялық сипаттамаларын кешенді түрде жетілдіруді талап етеді.

Сурет 4 – Әлеуметтік остракизмнің алдын алуға бағытталған педагогикалық шарттар
1. Студенттер үшін қауіпсіз, психологиялық-жайлы білім беру ортасын құру
Студенттік ортада әлеуметтік остракизмнің алдын алудың негізгі педагогикалық шарттарының бірі – психологиялық қауіпсіз жайлы білім беру ортасын қалыптастыру. Мұндай ортада студент өзін үнемі бақылауда болатын, қателігі үшін жазаланатын немесе келемежге ұшырайтын тұлға ретінде емес, оқу үдерісінің толыққанды, құндылығы мойындалған мүшесі ретінде сезінуі тиіс.

А.Cаrmeli, А.Tishler, А. C. Edmondson еңбектерінде психологиялық қауіпсіздік ұғымы білім беру және әлеуметтік психология саалсында кеңінен қарастырып, оның тұлғалық дамуға әсері негіздейді. Ғалым психологиялық қауіпсіз ортада тұлғаның шеттетілуден қорықпай, әлеуметтік өзара әрекетке еркін қатыса алатынын көрсетеді [151].
Психологиялық қауіпсіздік, ең алдымен, студенттің күнделікті оқу және әлеуметтік қарым-қатынас барысында өзіне қауіп төнбейтінін, шеттетілмейтінін, кемсіту мен әділетсіз қатынасқа ұшырамайтынын сезінуімен сипатталады. Сондай-ақ тұрақты сенім қалыптасқан жағдайда ғана студенттің әлеуметтенуі, академиялық белсенділігі және өзін-өзі дамытуға деген ішкі уәжі артады.
Бұл тұжырым гуманистік психология өкілдері C. Rogers [152]  пен          A. Maslow [153] еңбектеріндегі «қабылдау», «қолдау» және «қауіпсіз орта» идеяларымен үйлеседі.

R. Baumeister зерттеулерінде әлеуметтік қабылданбау мен шеттетудің психологиялық салдарын көрсетіп, қолдаушы ортаның бұл жағымсыз әсерлерді әлсірететінін дәлелдеген [154].
Сонымен қатар психологиялық қауіпсіз ортада әділдік қағидасын сақтау өте маңызды. Оқытушылар мен эдвайзерлер тарапынан әр студентке тең көзқарас танытылып, топ ішінде «ерекше», «әлсіз» немесе «сырт қалған» деген бейресми мәртебелердің қалыптасуына жол берілмеуі тиіс. Әділдікке негізделген жағдайда студенттер арасындағы деструктивті бәсекелестік әлсіреп, оның орнына ынтымақтастық пен өзара жауапкершілік күшейеді.

Психологиялық қауіпсіздіктің тағы бір маңызды көрсеткіші – академиялық және әлеуметтік қысым деңгейінің төмендеуі. Студент өз мүмкіндігі мен жеке даму қарқынына сәйкес білім алуға жағдай жасалғанда, қателесуден қорқу, өзін өзгелермен үнемі салыстыру сияқты күйзеліс факторлары азаяды. Ал, бұл өз кезегінде әлеуметтік остракизмнің пайда болуына негіз болатын жасырын психологиялық себептердің алдын алуға ықпал етеді. Психологиялық қауіпсіз орта қалыптастыру үшін топ эдвайзерлері академиялық топтармен құндылыққа негізделген тәрбие шараларын, топ мүшелерінің бірлігін арттырып,  тұлғааралық қарым-қатынасты нығайтатын психологиялық тренингтерді ұдайы ұйымдастырып отыру қажет.
2. Оқытушы мен студент арасындағы субъект-субъект қарым-қатынасты орнату
Студенттік ортада әлеуметтік остракизмнің алдын алуда оқытушы мен студент арасындағы субъект–субъект қарым-қатынасты қалыптастыру өте маңызды. Бұл қарым-қатынас үлгісінде оқытушы студентті тек білім алушы немесе тапсырмаларды орындаушы ретінде емес, өз пікірі бар, шешім қабылдауға қабілетті және оқу үдерісіне белсенді ықпал ете алатын дербес тұлға ретінде қабылдайды. Мұндай көзқарас әлеуметтік педагогиканың негізгі қағидаттарына толық сәйкес келеді, себебі ол студенттің әлеуметтенуіне, өзін қоғам мен оқу ұжымының толыққанды мүшесі ретінде сезінуіне жағдай жасайды.

Субъект-субъект қарым-қатынастың басты артықшылығы – оқытушы мен студент арасындағы өзара әрекет біржақты бұйрық беру мен бағынуға емес, өзара құрмет пен сенімге негізделген диалогқа сүйенеді. Осындай жағдайда студент өз ойын еркін білдіруден қорықпайды, өйткені оның пікіріне құлақ асып, ескерілетініне әрі бағаланатынына сенімді болады. Бұл сенім атмосферасы студенттердің өзара қарым-қатынасына да оң ықпал етіп, бір-бірін тыңдау, қабылдау және сыйлау мәдениетінің қалыптасуына ықпал етеді. Нәтижесінде остракизмге әкелетін елемеу, кемсіту, келемеждеу сияқты жағымсыз құбылыстардың алдын алу мүмкіндігі артады.

Оқытушының гуманистік ұстанымы мен қолдаушы рөлі студенттер тобында әлеуметтік динамиканы реттеуде шешуші мәнге ие. Егер оқытушы топ ішінде бөліну, шиеленіс немесе жекелеген студенттердің оқшаулану белгілерін байқаса, ол дер кезінде араласып, жағдайды оңтайлы шешуге бағытталған әлеуметтік-педагогикалық шараларды ұйымдастыруы тиіс. 

Сонымен қатар субъект-субъект қарым-қатынасы студенттердің жеке және ұжымдық жауапкершілігін арттырады. Өз пікірінің маңыздылығын сезінген студент оқу үдерісіне белсенді қатысып қана қоймай, топішілік өзара әрекетке де жауапкершілікпен қарайды. Мұндай жағдайда студент құрдастарын шеттетуге немесе кемсітуге жол бермеу керегін саналы түрде жауапкершілікпен ұғынады. Студент бойындағы саналы жауапкершілік сезімін түсіндіруде A. Banduraның әлеуметтік үйрену теориясы маңызды әдіснамалық негіз болады [155]. Нәтижесінде студенттер ортасында сыртқы бақылауға емес, ішкі түсінік пен саналы қатысуға негізделген әлеуметтік мәдениет қалыптасады, бұл әлеуметтік остракизмнің алдын алудың басты алғышарты болып табылады.
3. Студенттердің әлеуметтік-коммуникативтік дағдыларын дамыту
Студенттік ортада әлеуметтік остракизмнің алдын алуда студенттердің әлеуметтік-коммуникативтік құзыреттерін дамыту маңызды педагогикалық шарттардың бірі болып табылады. Әлеуметтік-коммуникативтік құзыреттер студенттің адамдармен тиімді өзара әрекеттесуіне, өз ойын анық әрі мәдени түрде жеткізуіне, жанжалдарды сындарлы жолмен шешуіне, топ ішінде үйлесімді қарым-қатынас орнатуына мүмкіндік береді. Әлеуметтік педагогика тұрғысынан бұл құзыреттер студенттің әлеуметтенуінің, құрдастарымен тұрақты байланыс құруы мен әлеуметтік шеттетуге қарсы ішкі қорғаныш сезімін қалыптастыруының негізгі көрсеткіштері ретінде қарастырылады.

Әлеуметтік-коммуникативтік құзыреттері жоғары студенттер топ ішінде ашық диалог жүргізуге, өзгенің пікірін құрметпен тыңдауға, пікір алмасу барысында толеранттылық танытуға қабілетті болады. Мұндай мінез-құлық үлгілері студенттік ұжымда жағымды әлеуметтік-психологиялық ахуалдың қалыптасуына ықпал етіп, елемеу, сөзге қоспау, келемеждеу сияқты остракизмге алып келетін жағымсыз әрекеттердің алдын алады. Керісінше, коммуникативтік дағдылары жеткіліксіз дамыған студенттер әлеуметтік байланыс орнатуда қиындықтарға тап болып, түсінбеушілікке немесе оқшаулануға жиі ұшырауы мүмкін. Осындай жағдайларда эдвайзер мен куратор тарапынан мақсатты қолдау көрсетіліп, студенттің топқа бейімделуіне бағытталған арнайы педагогикалық шаралар ұйымдастырылуы қажет.

Әлеуметтік-коммуникативтік құзыреттерді дамытуға бағытталған тиімді құралдарға топтық жұмыстар, пікірталас сабақтары, тренингтер, мәдени-ағартушылық және әлеуметтік жобалар жатады. Бұл әрекеттер барысында студенттер тек теориялық біліммен шектелмей, нақты қарым-қатынас жағдайында өз мінез-құлқын реттеуді, эмоцияларын басқаруды, өзгенің сезімі мен көзқарасын түсінуді тәжірибе жүзінде меңгереді. David Kolb тәжірибелік әрекет арқылы құзыреттерді қалыптастырудың тиімділігін тәжірибелік оқыту теориясы арқылы негіздейді [156]. Әсіресе эмпатияны дамыту әлеуметтік остракизмнің алдын алуда ерекше мәнге ие, себебі өзгенің көңіл күйіне назар аудару және оны түсіну студенттер арасындағы сенім мен бірлікті күшейтеді.
Эмпатияның әлеуметтік қатынастарды реттеудегі маңызын M. Hoffman зерттеулері де дәлелдейді [157].
Сонымен қатар әлеуметтік-коммуникативтік құзыреттер құрамына мәдениаралық қарым-қатынас дағдылары да енеді. Қазіргі студенттік орта әлеуметтік және мәдени тұрғыдан алуан түрлі болғандықтан, әртүрлі этностық, мәдени немесе әлеуметтік топ өкілдерімен тіл табыса білу, олардың ерекшеліктерін құрметтеу әлеуметтік шеттетудің алдын алудың маңызды алғышарты болып табылады. Мұндай дағдылар мәдени түсінбеушіліктер мен стереотиптерден туындайтын жанжалдардың алдын алып, инклюзивті және қолдаушы студенттік ортаны қалыптастыруға ықпал етеді.
4. Мәдени әртүрлілікті мойындайтын инклюзивті білім беру ортасын құру
Көпмәдениетті қоғам жағдайында студенттердің мәдени әртүрлілікті түсінуі мен қабылдауы әлеуметтік остракизмнің алдын алуда шешуші мәнге ие. Инклюзивті білім беру ортасы студенттердің этникалық, діни, әлеуметтік және тілдік ерекшеліктерін құрметтейтін, әрбір тұлғаның бірегей тәжірибесі мен мәдени болмысы құнды деп танылатын әлеуметтік кеңістікті қалыптастыруды көздейді. Бұл тұста жайлы  білім беру мен мәдени әртүрлілікті мойындау мәселелері шетелдік педагогикада дәлірек айтқанда, James A. Banks еңбектерінде көпмәдениетті білім берудің негізгі қағидаты ретінде негізделген. Осындай ортада студент өзін шеттетілген тұлға ретінде емес, ұжымның толыққанды мүшесі ретінде сезінеді, бұл әлеуметтік оқшаулану қаупін едәуір төмендетеді [158].

Әлеуметтік педагогика тұрғысынан мәдени әртүрлілікті мойындау мен құрметтеу студенттің әлеуметтік бейімделуінің маңызды шарттарының бірі болып табылады. Студенттер ұжымдарында мәдени айырмашылықтар болған жағдайда оларды түсінбеу немесе қабылдамау қақтығыстарға, топ ішінде бөлінуге және шеттетуге алып келуі мүмкін. Осыған байланысты білім беру үдерісіне әртүрлі мәдениеттер туралы ақпараттық материалдарды енгізу, ұлттық дәстүрлер мен мерекелерге арналған тәрбиелік іс-шаралар ұйымдастыру, әлем халықтарының мәдениеті жөніндегі мәліметтерді оқу мазмұнымен ықпалдастыру маңызды болып табылады. Мұндай жұмыстар студенттердің мәдени көкжиегін кеңейтіп, өзге халықтардың өмір салты мен құндылықтарын тереңірек түсінуіне мүмкіндік береді.
Отандық педагогика ғылымында мәдени-ағартушылық жұмыстардың тәрбиелік әлеуеті Ф.Ш. Оразбаева және Г.М. Қасымова еңбектерінде жан-жақты қарастырылған [159].
Мәдени әртүрлілікті қолдайтын инклюзивті ортаның негізгі құрамдас бөліктерінің бірі – толеранттылықты қалыптастыру. Толеранттылық студенттің басқа адамды оның этникалық, мәдени немесе әлеуметтік ерекшеліктеріне қарап бөле-жармай, құрметтей білу қабілетін білдіреді. Студенттер ұжымында толеранттылық деңгейі жоғары болған сайын әлеуметтік остракизмнің пайда болу ықтималдығы төмендейді.

Практикалық деңгейде инклюзивтілікті дамыту төмендегі бағыттар арқылы жүзеге асырылады:

– ұлттық мәдениет күндерін ұйымдастыру;

– студенттердің өз мәдениеті мен дәстүрлері туралы таныстырылымдар өткізуі;

– этномәдени тақырыптағы жобалар мен көрмелер дайындау;

– көпұлтты студенттер тобында мәдениаралық диалогты дамытуға жағдай жасау.

Аталған іс-шаралар студенттерге өз мәдени болмысын еркін танытуға, ал өзгелердің мәдени ерекшеліктерін құрметтеуге мүмкіндік береді. Бұл үдерісте эдвайзер, куратор және оқытушының рөлі ерекше, себебі ол мәдени айырмашылықтарына қарай бөлінулердің алдын алып, ұжымда өзара қызығушылыққа, сыйластық пен түсіністікке негізделген әлеуметтік-психологиялық ахуалды қалыптастыруға бағытталған жүйелі жұмыс жүргізеді. 

Нәтижесінде мәдени әртүрлілікті мойындайтын инклюзивті білім беру ортасында әр студент өзін қабылданған, бағаланған және қорғалған тұлға ретінде сезінеді. Мұндай орта мәдени айырмашылықтарға байланысты әлеуметтік остракизмнің алдын алумен қатар студенттердің азаматтық құндылықтарын, әлеуметтік жауапкершілігін және қоғамда бейбіт қатар өмір сүру мәдениетін қалыптастыруға ықпал етеді.
5. Студенттер тобын біріктіруге бағытталған тәрбиелік шаралар
Студенттер тобы ішіндегі бірлік пен өзара қолдау деңгейі әлеуметтік остракизмнің пайда болуына немесе оның алдын алуға тікелей ықпал етеді. Топ мүшелері арасында сенімнің төмендеуі, іштей бөліну, бейресми шағын топтардың қалыптасуы және оқшаулану белгілерінің күшеюі әлеуметтік шеттетуге қолайлы жағдай туғызады. Осыған байланысты студенттік топты біріктіруге бағытталған ұйымдастырушылық-педагогикалық шаралар эдвайзер қызметінің маңызды бағыттарының бірі болып табылады.

Топты біріктіру, ең алдымен, студенттердің бір-бірін тереңірек тануына, ортақ тәжірибе жинақтауына және бірлескен іс-әрекет арқылы жағымды эмоциялық байланыс орнатуына мүмкіндік береді. Әлеуметтік педагогикада топтың тұтастығы мен үйлесімділігі шиеленістер мен әлеуметтік оқшауланудың алдын алатын маңызды ішкі ресурс ретінде қарастырылады. Топтық өзара әрекеттесудің дамытушы әлеуетін Kurt Lewin топтық динамика теориясында дәлелдеген [160]. Бұл мақсатта сабақтан тыс уақытта өткізілетін тренингтер, тимбилдинг элементтері бар ойындар, шығармашылық және әлеуметтік бағыттағы жобалар тиімді құрал болып табылады. Мұндай іс-шаралар барысында студенттер бір-бірінің жеке ерекшеліктерін, қабілеттері мен қызығушылықтарын танып, өзара түсіністік пен бейресми қолдау жүйесін қалыптастырады.

Студенттердің бейімделу кезеңі, әсіресе бірінші курсқа қабылданған білім алушылар үшін, ерекше назар аударуды қажет етеді. Жаңа әлеуметтік ортаға, оқу талаптарына және студенттік өмір салтына бейімделу барысында кейбір студенттер өздерін жалғыз, қолдаусыз сезінуі мүмкін. Осындай жағдайда академиялық куратордың рөлі арта түседі. Олар студенттерді таныстыруға, топішілік қарым-қатынасты дамытуға және бірлескен әрекетке тартуға бағытталған ұйымдастыру жұмыстарын жүйелі түрде жүргізуі тиіс. Танысу ойындары, шағын топтардағы пікір алмасулар мен ортақ талқылаулар алғашқы әлеуметтік байланыстардың қалыптасуына ықпал етеді.

Студенттер тобын ұйымшылдыққа баулудағы маңызды бағыттардың бірі – топішілік қақтығыстарды дер кезінде анықтау және оларды конструктивті жолмен шешу. Егер қақтығыстар ұзақ уақыт назардан тыс қалса, олар студенттердің бір бөлігінің белгілі бір адамды немесе шағын топты шеттетуіне әкелуі мүмкін. Мұндай жағдайлар әлеуметтік остракизмнің алғышарттарын қалыптастырады. Осыған байланысты академиялық куратордың медиативтік әдістерді қолдана отырып, қақтығыстарды реттеуі және топтағы психологиялық ахуалды тұрақтандыруы маңызды.

Сонымен қатар ұжымдық жауапкершілік сезімін қалыптастыру студенттік топтың бірігуіне елеулі ықпал етеді. Бірлескен жобалар, топтық тапсырмалар және ортақ мақсаттарға бағытталған іс-әрекеттер студенттердің өзін бір топ мүшесі ретінде сезінуіне жағдай жасайды. Мұндай ортада әрбір студенттің үлесі маңызды деп танылып, өзара қолдау мен серіктестік күшейеді. Нәтижесінде әлеуметтік шеттетуге негіз болатын әрекеттердің пайда болу мүмкіндігі айтарлықтай төмендейді.

Осылайша студенттер тобын біріктіруге бағытталған ұйымдастырушылық-педагогикалық шаралар әлеуметтік остракизмнің алдын алудың маңызды педагогикалық шарты болып табылады. Олар студенттердің әлеуметтік бейімделуін жеңілдетіп, топішілік сенім мен ынтымақтастықты нығайту арқылы қолдаушы әрі инклюзивті білім беру ортасын қалыптастыруға мүмкіндік береді.
6. Қауіпсіз цифрлық білім беру ортасын құру және цифрлық сауаттылықты дамыту
Қазіргі студенттік өмірдің елеулі бөлігі онлайн кеңістікте жүзеге асатынын ескере отырып, әлеуметтік остракизмнің алдын алуда қауіпсіз цифрлық ортаны қалыптастыру маңызды педагогикалық шарттардың бірі болып табылады. Студенттердің өзара қарым-қатынасы тек оқу аудиториясымен шектелмей, мессенджерлер, әлеуметтік желілер және түрлі онлайн білім беру платформалары арқылы жалғасады. Осыған байланысты әлеуметтік остракизмнің жасырын түрлері көбіне цифрлық ортада көрініс табады. Атап айтқанда, студентті ортақ чаттардан шығарып тастау, оның хабарламаларын жүйелі түрде елемеу, онлайн келемеждеу немесе кибербуллингке ұшырату сияқты әрекеттер әлеуметтік шеттету үдерісін күшейтеді.

Әлеуметтік педагогика тұрғысынан алғанда, қауіпсіз цифрлық ортаны қамтамасыз ету студенттің онлайн және офлайн кеңістікте өзін қорғалған әрі қабылданған тұлға ретінде сезінуіне жағдай жасайды. Бұл, ең алдымен, студенттердің ақпараттық және цифрлық мәдениетін қалыптастырумен тығыз байланысты. Білім алушыларға интернет кеңістігіндегі этикалық нормаларды, жауапты және құрметке негізделген коммуникация қағидаларын, онлайн өзара әрекеттесудің салдарын түсіндіру маңызды. Мұндай алдын алу бағытындағы жұмыстар студенттердің саналы мінез-құлқын қалыптастырып, виртуалды шеттету мен кемсіту әрекеттерінің алдын алуға ықпал етеді.

Цифрлық ортадағы қауіпсіздікті қамтамасыз етудің маңызды бағыттарының бірі – оқу орнында кибербуллинг пен онлайн остракизмнің алдын алуға арналған нақты ережелер мен тетіктерді енгізу. Академиялық куратор мен оқу орны әкімшілігі студенттердің цифрлық ортадағы өзара әрекеттесуін жүйелі түрде бақылап, қажет болған жағдайда анонимді түрде көмек сұрауға мүмкіндік беретін онлайн платформалар мен байланыс арналарының жұмысын қамтамасыз етуі тиіс. Мұндай механизмдер қысымға ұшыраған студенттің дер кезінде қолдау алуына, өз мәселесін ашық айтуына және жағымсыз жағдайлардың ушығуының алдын алуға мүмкіндік береді.

Сонымен қатар ақпараттық-коммуникативтік технологияларды пайдалана отырып, ұжымдық онлайн жобаларды, топтық тапсырмаларды және бірлескен цифрлық іс-әрекеттерді ұйымдастыру студенттер арасындағы оң өзара әрекеттесуді күшейтеді. Онлайн пікірталастар, шығармашылық тапсырмалар, ортақ презентациялар мен цифрлық жобалар студенттердің бір-бірімен ынтымақтаса жұмыс істеуіне жағдай жасап, интернет кеңістігін қолдаушы әрі бірлестіруші ортаға айналдырады.

Оқу үдерісінде ақпараттық-коммуникативтік технологияларды мақсатты әрі дұрыс қолдану студенттердің цифрлық ортадағы мінез-құлқын реттеп қана қоймай, олардың жағымды әлеуметтік тәжірибе жинақтауына жағдай жасайды. Соның нәтижесінде студент онлайн кеңістікте де өзін қауіпсіз, құрметтелетін және қолдауға ие тұлға ретінде сезінеді. Бұл өз кезегінде әлеуметтік остракизмнің жасырын әрі қауіпті формаларының алдын алуға елеулі үлес қосады.
7. Психологиялық-педагогикалық қолдау және сүйемелдеуді күшейту
Студенттік ортада әлеуметтік остракизмнің алдын алудың маңызды педагогикалық шарттарының бірі – психологиялық қолдау жүйесін жүйелі әрі тиімді ұйымдастыру. Әлеуметтік оқшаулану, еленбеу, топ тарапынан қабылданбау сияқты жағдайларды басынан өткерген студенттер көп жағдайда бұл мәселелерді ашық айтуға дайын болмайды. Нәтижесінде жағымсыз тәжірибелер ұзақ уақыт бойы байқалмай, терең психологиялық қиындықтарға ұласуы мүмкін. Сондықтан білім беру ұйымында кәсіби психологиялық көмектің қолжетімді болуы әлеуметтік-педагогикалық қорғаудың негізгі тетігі ретінде қарастырылады.

Психологиялық қолдау жүйесінің басты мақсаты – студенттің өз жағдайы туралы ашық айтуына мүмкіндік беретін сенімді орта қалыптастыру, оның қиындықтармен жалғыз қалмауын қамтамасыз ету және қажет болған жағдайда маман көмегіне жүгінуіне жағдай жасау. Осындай сенімге негізделген ортада студент өз эмоциясын жасырмай, ішкі күйзелістерін дер кезінде білдіре алады. Бұл әлеуметтік остракизмнің психологиялық салдарын жеңілдетіп қана қоймай, оның алдын алу жұмыстарын бастапқы кезеңінде ұйымдастыруға мүмкіндік береді.

Психологиялық қолдау жүйесінің маңызды құрамдас бөліктерінің бірі – консультативтік қызмет. Психолог студенттермен жеке әңгімелер жүргізу арқылы олардың эмоционалды жай-күйін, тұлғааралық қарым-қатынасындағы қиындықтарды, топтағы әлеуметтік мәртебесін анықтай алады. Академиялық куратор мен психологтың өзара бірлескен жұмысы студенттің әлеуметтік-психологиялық бейімделу деңгейін кешенді түрде бақылауға жағдай жасайды. Мұндай кәсіби өзара әрекет қауіпті жағдайларды ерте анықтауға және нақты, мақсатты көмек көрсетуге мүмкіндік береді.

Сонымен қатар психологиялық қолдау жүйесі алдын алу бағытындағы тренингтерді қамтуы тиіс. Олардың қатарына:

– қарым-қатынас мәдениетін дамыту;

– жанжалдарды конструктивті шешу дағдыларын қалыптастыру;

– өзін-өзі тану және өзін-өзі реттеу қабілеттерін дамыту;

– эмоционалды саулықты сақтау;

– стрессті басқару дағдыларын меңгеру жатады.

Аталған тренингтер студенттердің өз-өзіне сенімділігін арттырып, эмоциялық жағдайын реттеуге және топ ішіндегі өзара әрекеттесу барысында туындайтын қиындықтарды сауатты шешуге көмектеседі. Мұндай дайындық әлеуметтік шеттетуге қарсы тұра алатын әлеуметтік және тұлғалық дағдылардың қалыптасуына ықпал етеді.

Психологиялық қолдау жүйесінде диагностика да маңызды орын алады. Жүйелі психологиялық диагностика студенттер тобында эмоционалды ахуалды, қарым-қатынас ерекшеліктерін, оқшаулану белгілерін уақытылы анықтауға мүмкіндік береді. Алынған деректер негізінде эдвайзерлер мен академиялық куратор топқа бағытталған түзету жұмыстарын, алдын алу және қолдау шараларын жоспарлай алады.

Жүргізілген талдау студенттік ортада әлеуметтік остракизмнің алдын алу педагогикалық шарттардың кешенді, көпқырлы және жүйелі түрде іске асуын талап ететінін көрсетеді. Психологиялық қауіпсіз және қолдаушы білім беру ортасын қалыптастыру студенттің өзін топтың толыққанды мүшесі ретінде сезінуіне жағдай жасайды. Оқытушы мен студент арасындағы субъект-субъект қарым-қатынастың орнығуы өзара құрмет пен сенімге негізделген әлеуметтік кеңістік қалыптастырып, топішілік өзара әрекетті тұрақтандырады. Студенттердің әлеуметтік-коммуникативтік құзыреттерін дамыту қарым-қатынас мәдениетін нығайтып, остракизмге әкелетін түсінбеушілік пен теріс өзара әрекет тәуекелін төмендетеді.

Мәдени әртүрлілікті мойындайтын инклюзивті білім беру ортасын құру этномәдени ерекшеліктерге негізделген шеттетудің алдын алып, студенттердің мәдени айырмашылықтарға құрметпен қарауын қамтамасыз етеді. Студенттік топты біріктіруге бағытталған ұйымдастырушылық-педагогикалық шаралар ұжымдағы бірлікті күшейтіп, әлеуметтік қолдау жүйесінің қалыптасуына ықпал етеді. Педагогтердің мотивациялық және кәсіби дайындығын арттыру остракизмді ерте кезеңде анықтап, тиімді алдын алу шараларын іске асыруға мүмкіндік береді. Ақпараттық-коммуникативтік технологиялар негізінде қауіпсіз цифрлық орта құру онлайн кеңістіктегі шеттетудің алдын алып, студенттердің цифрлық әлеуметтік қауіпсіздігін қамтамасыз етеді. Ал психологиялық қолдау жүйесін күшейту студенттің эмоциялық әл-ауқатын сақтауға, қиындықтарды дер кезінде шешуге бағытталған сенімді қолдау механизмі қызметін атқарады.

Осы педагогикалық шарттар жиынтығы студенттік ортада жағымды әлеуметтік-психологиялық ахуал қалыптастырып, әлеуметтік остракизмнің пайда болу ықтималдығын едәуір төмендетеді. Бұл шарттар жүйелі түрде жүзеге асқан жағдайда студенттердің тұлғалық дамуына, әлеуметтік бейімделуіне және ұжымдық өзара әрекеттесу мәдениетінің нығаюына ықпал етеді. Ал студенттер арасындағы әлеуметтік остракимзнің педагогикалық алдын алудың құрылымдық-мазмұндық моделіне келесі бөлімде кеңірек тоқталамыз.
2.2 Студенттік ортадағы әлеуметтік остракизмді педагогикалық алдын алудың құрылымдық-мазмұндық моделі
Бұл бөлімде студенттік ортада әлеуметтік остракизмнің алдын алуға бағытталған педагогикалық қызметтің құрылымдық-мазмұндық моделі ұсынылады. Ұсынылып отырған модель педагогикалық қағидаттарға, психологиялық-педагогикалық теорияларға және эмпирикалық зерттеулер нәтижелеріне негізделе отырып әзірленді. Ол студенттер арасындағы әлеуметтік остракизмнің пайда болу себептерін жүйелі түрде ескеруге, оның алдын алуға және салдарын азайтуға мүмкіндік беретін кешенді педагогикалық шешім ретінде қарастырылады.

Бөлімнің негізгі мақсаты – әлеуметтік остракизмнің педагогикалық алдын алу моделінің құрылымын, мазмұнын және оның қауіпсіз әрі қолайлы білім беру ортасын қалыптастырудағы рөлін айқындау. Ұсынылған модель студенттердің үйлесімді әлеуметтенуіне, өзара құрметке негізделген қарым-қатынас орнатуына және топ ішінде шеттету тәуекелдерін барынша төмендетуге бағытталған педагогикалық жағдайлар мен ықпал ету тетіктерін біріктіреді.
Модель (латын тіліндегі modus – тәсіл, өлшем, үлгі ұғымынан туындайды) ғылыми танымда шынайы болмыстың белгілі бір қырын, яғни объектіні, құбылысты, үдерісті немесе жағдайды шартты түрде бейнелеуге арналған құрал ретінде қарастырылады. Ол зерттелетін нысанның маңызды сипаттары мен өзара байланысын жинақтап көрсетіп, нақты болмысты айна-қатесіз қайталамай, дерексіз (ойша, символдық) немесе материалдық формада ұсынылады. Модель шынайы объектінің құрылымы мен қызметін түсіндіруге, оны талдауға және болжауға мүмкіндік береді.

Ғылыми педагогикалық зерттеулерде модель – нақты педагогикалық, психологиялық немесе әлеуметтік құбылысты жүйелі түрде бейнелейтін, оның құрылымын, компоненттерін, байланысы мен даму логикасын көрсететін теориялық-концептуалдық құрылым болып табылады.

Педагогика мен әлеуметтану ғылымдарында модельдеу зерттелетін құбылыстың күрделі табиғатын ықшамдап, оны талдауға, болжауға және практикалық тұрғыда басқаруға мүмкіндік береді. Ғылыми-педагогикалық зерттеулерде педагогикалық модель – білім беру немесе тәрбиелеу үдерісін жүйелі түрде бейнелейтін, оның мақсатын, мазмұнын, әдіс-тәсілдерін, формаларын және күтілетін нәтижелерін өзара байланыста көрсететін теориялық-концептуалдық құрылым ретінде қарастырылады. Педагогикалық модель нақты үдерістің толық көшірмесі емес, керісінше, зерттелетін құбылыстың мәнді сипаттамаларын іріктеп көрсететін және оны ғылыми тұрғыда талдауға, жобалауға әрі басқаруға мүмкіндік беретін құрал болып табылады.

Қазіргі психологияда әлеуметтік остракизм мәселесін түсіндіретін бірқатар теориялық модельдер қалыптасқан. Н. Айзенбергердің әлеуметтік ауырсыну моделі әлеуметтік шеттетудің нейропсихологиялық салдарын негіздейді [161].  Kipling D. Williams ұсынған уақыттық қажеттіліктерге қауіп төндіру моделі остракизм тұлғаның тиесілік, өзін-өзі бағалау, бақылау және мағыналылық сияқты базалық қажеттіліктерін бұзатын әлеуметтік феномен ретінде сипатталады. Ал, Kipling D. Williams ұсынған уақыттық қажеттіліктерге қауіп төндіру моделі Temporal Need-Threat Model әлеуметтік шеттетуді тұлғаның базалық психологиялық қажеттіліктеріне, нақтырақ айтқанда, тиесілік, өзін-өзі бағалау, бақылау сезімі мен мағыналы болу деңгейіне төнетін қауіп ретінде қарастырады. Бұл сипаттамалар аталмыш зерттеудің теориялық бағытын айқындауға негіз болды. Дегенмен, Уильямс моделінің әмбебап сипатына қарамастан, ол білім беру кеңістігінің, соның ішінде студенттік ортаның әлеуметтік-педагогикалық ерекшеліктерін толық қамтымайды. Осыған байланысты, зерттеу барысында Уильямс моделінің негізгі теориялық қағидалары сақтала отырып, студенттік ортадағы әлеуметтік остракизмнің пайда болу себептері, көрініс формалары және салдарлары ескерілген авторлық құрылымдық-мазмұндық модель әзірленді [162, б. 280].   Ұсынылған модель әлеуметтік остракизмнің психоэмоционалды, когнитивтік және мінез-құлықтық компоненттерін кешенді түрде қарастырып, оны педагогикалық алдын алу тұрғысынан түсіндіруге бағытталған. Құрылымдық-мазмұндық модель студенттік ортадағы әлеуметтік өзара әрекетті реттеуге арналған өзара байланысты компоненттер жүйесі ретінде ұсынылады. Модельде педагогикалық ықпалдың мақсаты мен міндеттері, іске асыру кезеңдері, қолданылатын әдістер мен формалар, сондай-ақ педагогикалық қызметтің басым бағыттары айқындалады. Бұл компоненттердің бірлігі әлеуметтік остракизмнің алдын алуға бағытталған педагогикалық үдерістің тұтастығы мен жүйелілігін қамтамасыз етеді.

Әлеуметтік остракизм – студенттік ортада жиі байқалатын психологиялық-әлеуметтік құбылыс. Бұл жағдай оқушы не студенттің ұжымнан оқшаулануымен, топ ішінде назардан тыс қалуымен сипатталады. Мұндай құбылыс жастардың эмоционалды тұрақтылығына, өзін-өзі бағалауына, оқудағы жетістігіне, әлеуметтік бейімделуіне теріс әсер етуі мүмкін. Осыған байланысты, студенттер арасында әлеуметтік остракизмнің алдын алу мақсатында арнайы педагогикалық модель құру – қазіргі білім беру жүйесінің өзекті міндеттерінің бірі болып табылады.

Сурет 5 – Студенттік ортадағы әлеуметтік остракизмнің педагогикалық алдын алудың құрылымдық-мазмұндық моделі

Ұсынылып отырған модель бір-бірімен өзара байланысты алты блоктан  тұрады. Олар: ресурстық, мақсатты, әдіснамалық,  мазмұндық, ұйымдастырушылық, және нәтижелік-диагностикалық. Әрбір блоктың құрылымы мен мазмұны төмендегіше сипатталады.
Ресурстық блок – осы мақсатты жүзеге асыруға мүмкіндік беретін блокта нормативтік-құқықтық базаны қарастырамыз. Педагогикалық модельдің құқықтық негіздері Қазақстан Республикасының нормативті-құқықтық құжаттарында бекітілген. Атап айтқанда, Қазақстан Республикасы Оқу-ағарту министрінің Баланы жәбірлеудің (буллингтің) профилактикасы қағидаларын бекіту туралы 2022 жылғы 21 желтоқсандағы № 506 бұйрығында білім беру жүйесінде балалар арасындағы буллингтің профилактикасы мен алдын алу қызметінің құқықтық негізін қалыптастырады. Ол буллинг ұғымын заңдық тұрғыда нақтылап, білім беру ұйымдарының профилактикалық іс-шараларды ұйымдастырудағы міндеті мен тәртібін айқындайды [163].

2023-2029 жылдарға арналған цифрлық трансформация, ақпараттық-коммуникациялық технологиялар саласын және киберқауіпсіздікті дамыту тұжырымдамасын бекіту туралы Қазақстан Республикасы Үкіметінің 2023 жылғы 28 наурыздағы № 269 қаулысы технологиялық инновациялар, цифрлық қызметтерді дамыту, ақпараттық қауіпсіздікті қамтамасыз ету бағыттары нақты құқықтық және ұйымдастырушылық негізде айқындап берілген [164]. 
Мақсатты блок – бұл компоненттің негізгі мазмұны – студенттердің өзара сыйластыққа, төзімділікке, қолдауға негізделген қарым-қатынас мәдениетін қалыптастыру арқылы әлеуметтік остракизмнің алдын алу жүйесін құру болып табылады. Жағымды әлеуметтік қарым-қатынас студенттің тұлғалық дамуымен қатар, оның оқу жетістігіне, ұжыммен өзара әрекеттесуіне де тікелей әсер етеді. Мақсатты анықтау – модельдің қалған компоненттерінің құрылымына негіз болады.

Заңнамалық негіз айқындалғаннан кейін, модельдің ғылыми-теориялық іргетасын құрайтын әдіснамалық аспектілерге назар аударайық.
Әдіснамалық блок студенттің тұлғасын тұтас, үйлесімді, ішкі жан-дүниесі мен сыртқы орта арасындағы өзара қатынастағы тірі жүйе ретінде қарастырады. Зерттеудің әдіснамалық блогы студенттік ортадағы әлеуметтік остракизмді педагогикалық алдын алу үдерісін ғылыми тұрғыда негіздеуді қамтамасыз етеді және зерттеудің теориялық бағытын, логикасын, ғылыми ұстанымдарын айқындайды. Әдіснамалық блокта зерттеу барысында басшылыққа алынған ғылыми тұғырлар мен қағидалар жүйесі қамтылады, олар педагогикалық үдерісті тұтас, жүйелі және мақсатты түрде қарастыруға мүмкіндік береді. Әлеуметтік остракизмді алдын алу күрделі, көпқырлы әлеуметтік-педагогикалық құбылыс болғандықтан, оны зерттеу және ұйымдастыру барысында бір ғана тұғырмен шектелу жеткіліксіз. Осыған байланысты зерттеуде өзара өзектесетін, бір-бірін толықтыратын әдіснамалық тұғырлар кешені қолданылды. Бұл тұғырлар педагогикалық ықпал етудің мазмұнын, формалары мен механизмдерін ғылыми тұрғыда негіздеуге бағытталған. Әдіснамалық негіз ретінде жүйелі тұғыр алынды, өйткені студенттік ортадағы әлеуметтік остракизм жеке тұлғаның дара мінез-құлқының нәтижесі емес, әлеуметтік орта, тұлғааралық қатынастар, құндылықтар жүйесі мен институционалдық жағдайлардың өзара ықпалы нәтижесінде қалыптасатын құбылыс болып табылады. Жүйелілік тұғыр әлеуметтік остракизмнің себеп-салдарын, алдын алу тетіктерін өзара байланыста қарастыруға мүмкіндік береді. Сонымен қатар зерттеуде тұлғалық-бағдарлы тұғыр басшылыққа алынды. Бұл тұғыр әрбір студентті педагогикалық ықпалдың объектісі емес, өзара әрекеттесудің белсенді субъектісі ретінде тануға негізделеді. Әлеуметтік остракизмнің алдын алу студенттің тұлғалық қадір-қасиетін, субъективті тәжірибесін, эмоциялық жағдайын және жеке қажеттіліктерін ескеруді талап етеді. Жеке тұлғалық-бағдарлы тұғыр студенттер арасында өзара сыйластықты, қабылдауды және қолдауды қалыптастыруға бағытталған. Іс-әрекеттік тұғыр алдын алу үдерісін тек ақпараттық-түсіндіру деңгейінде емес, студенттердің белсенді қатысуы арқылы ұйымдастыру қажеттігін негіздейді. Бұл тұғыр әлеуметтік дағдыларды, эмпатияны, коммуникативтік мәдениетті және рефлексиялық қабілеттерді нақты іс-әрекет барысында қалыптастыруды көздейді. Остракизмді алдын алу тренингтер, рөлдік ойындар, топтық өзара әрекет және тәжірибелік тапсырмалар арқылы жүзеге асырылады.

Зерттеудің әдіснамалық блогында аксиологиялық тұғыр да маңызды орын алады, себебі әлеуметтік остракизмнің алдын алу құндылықтық бағдарлармен тікелей байланысты. Бұл тұғыр студенттік ортада адамгершілік, толеранттылық, әлеуметтік жауапкершілік, өзара сыйластық сияқты базалық құндылықтарды қалыптастыруды көздейді. Аксиологиялық тұғыр алдын алу үдерісінің мазмұнын рухани-адамгершілік тұрғыда байытуға мүмкіндік береді. Зерттеудің әдіснамалық блогын негіздеуде әлеуметтік остракизмді педагогикалық алдын алуды күрделі, көпдеңгейлі және динамикалық үдеріс ретінде қарастыруға мүмкіндік беретін заманауи ғылыми тұғырлар жүйесі қолданылды. Атап айтқанда, синергетикалық тұғыр, коммуникативтік құзіреттілік тұғыр, психоэмоционалды қолдау тұғыры және әлеуметтік бағытталу тұғыры өзара сабақтастықта қарастырылып, зерттеудің теориялық және практикалық логикасын қамтамасыз етеді.
Синергетикалық тұғыр әлеуметтік остракизмді алдын алу үдерісін ашық, өзін-өзі ұйымдастыратын және үнемі өзгерісте болатын жүйе ретінде түсіндіруге мүмкіндік береді. Бұл тұғыр студенттік ортаны тұрақты құрылым емес, керісінше тұлғалар арасындағы өзара әрекет, эмоциялық ахуал, әлеуметтік ықпалдар мен институционалдық жағдайлар әсерінен үнемі дамып отыратын жүйе ретінде қарастырады. Синергетикалық тұрғыдан алғанда, әлеуметтік остракизмнің алдын алу сырттан қатаң реттеу арқылы емес, қолайлы педагогикалық жағдайлар жасау, позитивті әлеуметтік байланыстарды күшейту және өзіндік реттелу механизмдерін іске қосу арқылы жүзеге асырылады. Бұл тәсіл алдын алу үдерісінің икемділігін, вариативтілігін және тұрақтылығын қамтамасыз етеді.

Коммуникативтік құзіреттілік тұғыр әлеуметтік остракизмнің тұлғааралық қарым-қатынастардағы бұзылулармен тікелей байланыстылығына негізделеді. Бұл тұғыр студенттердің тиімді қарым-қатынас орната білу қабілеттерін, өз ойын ашық әрі конструктивті жеткізуін, өзгені тыңдау және түсіну дағдыларын дамытуға бағытталған. Коммуникативтік құзіреттілік тұғырды қолдану студенттік ортада өзара түсіністік пен диалог мәдениетін қалыптастыруға, қақтығыстардың алдын алуға және әлеуметтік шеттету көріністерін азайтуға мүмкіндік береді. Осы тұрғыдан алғанда, әлеуметтік остракизмнің алдын алу коммуникациялық дағдыларды мақсатты түрде қалыптастыру арқылы іске асырылады.

Психоэмоционалды қолдау тұғыры әлеуметтік остракизмнің студенттердің эмоционалды жағдайына, психологиялық қауіпсіздігі мен тұлғалық әл-ауқатына тигізетін теріс әсерін ескеруге негізделеді. Бұл тұғыр алдын алу үдерісінде студенттердің эмоциялық күйін, уайымын, әлеуметтік фрустрациясын және ішкі тәжірибесін ескеруді көздейді. Психоэмоционалды қолдау студенттерге қауіпсіз, қабылдаушы және қолдаушы орта қалыптастыруды, сенім атмосферасын орнатуды талап етеді. Мұндай ортада студент өзін оқшауланған объект ретінде емес, әлеуметтік қауымдастықтың толыққанды мүшесі ретінде сезінеді, бұл остракизмнің алдын алуда маңызды шарт болып табылады.

Әлеуметтік бағытталу тұғыры әлеуметтік остракизмді жеке тұлғалық мәселе ретінде ғана емес, әлеуметтік ортаның, топтық нормалардың және қоғамдық қатынастардың нәтижесі ретінде қарастыруға мүмкіндік береді. Бұл тұғыр студенттік ұжымда әлеуметтік жауапкершілікті, өзара көмек пен қолдауды, инклюзивті мәдениетті қалыптастыруға бағытталған. Әлеуметтік бағытталу тұғыры арқылы алдын алу жұмысы тек жекелеген студенттермен шектелмей, бүкіл студенттік қауымдастықты қамтитын әлеуметтік-педагогикалық ықпал ету жүйесі ретінде ұйымдастырылады.

Осылайша аталған әдіснамалық тұғырлар кешені әлеуметтік остракизмді педагогикалық алдын алу үдерісін тұлғалық, эмоциялық, коммуникативтік және әлеуметтік өлшемдер бірлігінде қарастыруға мүмкіндік береді. Олардың өзара ықпалдастығы құрылымдық-мазмұндық модельдің ғылыми негізділігін күшейтіп, алдын алу жұмысының жүйелілігін, тиімділігін және тұрақтылығын қамтамасыз етеді.
Мазмұндық блокта оқыту мен тәрбиелеу үдерісі әртүрлі ұйымдастырушылық формалар арқылы жүзеге асырылады. Атап айтқанда, дәрістер, практикалық сабақтар, тренингтер, семинарлар және өздік жұмыстар студенттердің әлеуметтік остракизм мәселесіне қатысты білімін тереңдетуге, әлеуметтік өзара әрекет тәжірибесін кеңейтуге және тұлғааралық қарым-қатынас дағдыларын қалыптастыруға бағытталған. Бұл формалар білімді тек ақпараттық деңгейде емес, тәжірибелік тұрғыда меңгеруге мүмкіндік береді.

Алдын алу үдерісінде қолданылатын оқыту әдістері интерактивті және тәжірибеге бағдарланған сипатта жүреді. Тренингтер, кейс-әдістер, іскерлік және рөлдік ойындар, пікірталастар студенттердің әлеуметтік жағдайларды талдау, өз ұстанымын білдіру, өзгенің көзқарасын түсіну және конструктивті шешім қабылдау қабілеттерін дамытуға ықпал етеді. Бұл әдістер әлеуметтік остракизмнің алдын алуда маңызды болып табылатын эмпатия, толеранттылық және коммуникативтік құзіреттіліктерді қалыптастыруға жағдай жасайды.

Мазмұндық блокта оқыту құралдары ретінде цифрлық білім беру ресурстары, элективті курс бағдарламалары және оқу-әдістемелік кешендер қолданылады. Цифрлық ресурстар студенттердің ақпаратқа қолжетімділігін кеңейтіп, қауіпсіз цифрлық орта қалыптастыруға мүмкіндік береді. Элективті курстар әлеуметтік остракизм мәселесін жүйелі түрде қарастыруға, ал оқу-әдістемелік кешендер алдын алу жұмысының бірізділігі мен ғылыми негізділігін қамтамасыз етуге бағытталған.
Ұйымдастырушылық блок – бұл блоктың тиімді іске асуы белгілі педагогикалық шарттарды сақтаумен қамтамасыз етіледі. Атап айтқанда, студенттерге қауіпсіз, психологиялық-жайлы білім беру ортасын құру, оқытушы мен студент арасындағы субъект-субъектілік қарым-қатынасты қалыптастыру, студенттердің әлеуметтік-коммуникативтік құзіреттерін дамыту негізгі шарттар ретінде қарастырылады. Сонымен қатар мәдени әртүрлілікті мойындайтын инклюзивті білім беру ортасын қалыптастыру, студенттік топты біріктіруге бағытталған тәрбиелік шаралар, қауіпсіз цифрлық білімдік орта құру және цифрлық сауаттылықты дамыту және психологиялық-педагогикалық қолдау мен сүйемелдеуді күшейту мазмұндық-функционалдық блоктың ажырамас құрамдас бөліктері болып табылады.

Осылайша, мазмұндық блок студенттік ортадағы әлеуметтік остракизмнің алдын алуды білім беру, тәрбиелеу және дамыту функцияларының бірлігінде жүзеге асыруға бағытталған. Ол модельдің басқа блоктарымен өзара байланыста әрекет ете отырып, алдын алу жұмысының жүйелілігін, мақсаттылығын және нәтижелілігін қамтамасыз етеді.

Студенттік ортада әлеуметтік остракизмнің алдын алуға бағытталған педагогикалық жұмыстың жүзеге асу механизмдерін анықтайтын маңызды құрылымдық бөлік болып табылады, ол білім беру процесін тиімді жоспарлау мен іске асырудың формаларын, әдістерін және құралдарын біріктіретін тұтас жүйе ретінде қарастырылады. Бұл блоктың бірінші компоненті – формалары, яғни педагогикалық жұмыстың ұйымдастырылу түрлері. Оларға дәстүрлі дәрістер, практикалық сабақтар, тренингтер және сабақтан тыс өзіндік жұмыстар (эссе, СОӨЖ) жатады. Бұл формалар студенттердің теориялық білімін толықтырумен қатар тәжірибелік дағдыларын дамытуға мүмкіндік береді, сондай-ақ олардың өзіндік ойлауын, рефлексиясы мен әлеуметтік тәжірибесін қалыптастыруға ықпал етеді.

Екінші компонент – әдістер, яғни оқу-тәрбие процесінде қолданылатын педагогикалық ықпал ету тәсілдері. Мұнда дөңгелек үстел, тренингтер, кейс-әдіс, жаттығулар, іскерлік және рөлдік ойындар, пікірталастар қарастырылған. Бұл әдістер студенттердің белсенді қатысуын қамтамасыз етеді, олардың коммуникативтік, сыни ойлау және әлеуметтік өзара әрекеттесу дағдыларын дамытады. Сонымен қатар тәжірибелік бағыттағы әдістер әлеуметтік жағдайларды модельдеу арқылы остракизмнің себеп-салдарын түсінуге мүмкіндік береді.

Үшінші компонент – құралдар, яғни білім беру процесін қамтамасыз ететін материалдық және ақпараттық ресурстар. Бұған цифрлық білім беру ресурстары, элективті курс бағдарламалары және оқу-әдістемелік кешендер жатады. Бұл құралдар педагогикалық жұмыстың сапасын арттырып, оқыту процесін заманауи талаптарға сай ұйымдастыруға мүмкіндік береді. Әсіресе цифрлық ресурстар студенттердің оқу мотивациясын арттыруға, білімді қолжетімді етуге және интерактивті оқыту ортасын қалыптастыруға ықпал етеді.

Жалпы алғанда, ұйымдастырушылық блок педагогикалық процестің мазмұнын нақты әрекетке айналдыратын, теорияны практикамен байланыстыратын және студенттердің әлеуметтік бейімделуін қамтамасыз ететін негізгі механизм болып табылады.
Нәтижелік-диагностикалық блок – студенттік ортадағы әлеуметтік остракизм деңгейін анықтауға, оның көрініс беру ерекшеліктерін бағалауға және жүргізілген педагогикалық жұмыстың тиімділігін тексеруге бағытталған модельдің маңызды құрамдас бөлігі болып табылады. Бұл блок зерттеу компоненттері мен психодиагностикалық әдістемелер жүйесі арқылы жүзеге асырылады.

Бұл блок үш негізгі компоненттен тұрады:

Когнитивті компонент студенттердің әлеуметтік ортадағы өзін қабылдауы, өзара қарым-қатынасты түсінуі және остракизм құбылысы туралы білім деңгейін сипаттайды. Бұл компонент арқылы студенттің өзін топ мүшесі ретінде сезінуі, әлеуметтік жағдайларды түсінуі және шеттетілу белгілерін саналы түрде ұғынуы анықталады.

Осы компонентті өлшеу үшін Ostracism Experience Scale (OES) әдістемесінің Е.А. Бойкина (2019) бейімдеген нұсқасы қолданылады. Бұл құрал студенттің әлеуметтік шеттетілу тәжірибесін, оның жиілігін және субъективті қабылдау деңгейін анықтауға мүмкіндік береді.

Эмоционалды-құндылықтық компонент студенттің эмоционалды жағдайын, жалғыздық сезімін, эмпатиялық қабілеті мен әлеуметтік қатынастарға деген құндылықтық бағдарын сипаттайды. Әлеуметтік остракизм көбіне адамның эмоционалды күйіне тікелей әсер ететіндіктен, бұл компонент ерекше маңызды.

Оны зерттеу үшін жалғыздықты сезінудің дифференциалды сауалнамасы (Д.А. Леонтьев, Е.Н. Осин, 2013) және эмпатияның көпфакторлы сауалнамасы – Interpersonal Reactivity Index (IRI) (М. Дэвис, Д.Н. Карягина бейімдеуі, 2016) пайдаланылады. Бұл әдістемелер студенттің эмоционалды әл-ауқатын, басқа адамдарды түсіну қабілетін және әлеуметтік байланыстарға деген қатынасын анықтайды.

3. Мінез-құлықтық-рефлексивтік компонент студенттің нақты әлеуметтік мінез-құлқын, өз әрекеттерін талдай алу қабілетін және әлеуметтік жағдайларға бейімделу деңгейін көрсетеді. Яғни, студенттің топтағы белсенділігі, қарым-қатынас стилі, конфликтілерге реакциясы және өзін-өзі бағалауы осы компонент арқылы анықталады.

Зерттеу құралдары ретінде әлеуметтік күйзеліс деңгейін анықтау әдістемесі (УСКФ-1, Л.И. Вассерман және т.б., 2004) және қысқа бес факторлы тұлғалық сауалнама (TIPI, А.Н. Сергеева, Б.Н. Кириллов, А.Н. Джумагулова бейімдеуі, 2016) қолданылады. Бұл әдістер студенттің тұлғалық ерекшеліктері мен әлеуметтік ортадағы мінез-құлық реакцияларын кешенді бағалауға мүмкіндік береді.

Аталған компоненттерді зерттеу нәтижелері бойынша студенттердің әлеуметтік бейімделу және остракизмге ұшырау деңгейі жоғары, жеткілікті және төмен деңгейлер арқылы анықталады. Бұл деңгейлер педагогикалық ықпалдың тиімділігін бағалауға және әрі қарай түзету жұмыстарын жоспарлауға негіз болады.

Нәтижесінде бұл блоктың жүзеге асуы студенттің академиялық ортаға сәтті бейімделген, әлеуметтік-коммуникативтік мәдениеті қалыптасқан, эмоционалды тұрақты және тұлғалық дамуы жоғары деңгейдегі тұлға ретінде қалыптасуын қамтамасыз етеді (Кесте 5).
Кесте 5 – Студенттік ортадағы әлеуметтік остракизмді педагогикалық алдын алудың компоненттері, өлшемдері мен көрсеткіштері

	Компоненттері
	Өлшемдері
	Көрсеткіштері

	Когнитивтік
	Әлеуметтік остракизм туралы білім деңгейі
	Әлеуметтік остракизм ұғымын түсіну; оның себептері мен салдарын білу; топтық қарым-қатынас заңдылықтарын меңгеру; әлеуметтік нормалар мен құндылықтарды түсінуі және меңгеруі.

	
	Әлеуметтік жағдайларды талдау қабілеті
	Қарым-қатынас жағдайларын дұрыс бағалау; конфликтілік жағдайларды шеше білу; шеттету белгілерін байқау; әлеуметтік мәселелерді талдай алу

	Эмоционалды-құндылықтық
	Эмпатия және эмоционалды сезімталдық
	Басқа адамның сезімін түсіну; жанашырлық таныту; эмоционалды қолдау көрсетуге дайын болуы

	
	Құндылықтық бағдарлардың қалыптасуы
	Өзара сыйластықты ұстану; толеранттылық; әділеттілік пен жауапкершілікке ұмтылу; ұжымдық бірлікті бағалау

	
	Психологиялық қауіпсіздік сезімі
	Топ ішінде өзін еркін сезіну; қабылданғанын сезіну; қорқыныш пен оқшауланудың болмауы

	Мінез-құлықтық-рефлексивтік
	Өзін-өзі талдау қабілеті
	Өз әрекеттерін бағалау; өз мінез-құлқындағы қателіктерді түсіну; өзара қарым-қатынастағы рөлін анықтау

	
	Әлеуметтік мінез-құлықты түзету дайындығы
	Өз әрекетін өзгертуге дайын болу; конструктивті қарым-қатынас орнатуға ұмтылу; кері байланысты қабылдау



5-кестенің жалғасы
	
	Рефлексиялық дағдылардың дамуы
	Өз эмоциясын түсіну және басқаруы; өз әрекетінің салдарын болжау; тұлғааралық қатынасты жақсарту дағдылары


Әлеуметтік остракизмді зерттеу үш негізгі компонент арқылы жүзеге асырылатыны көрсетілген, олардың әрқайсы тұлғаның әлеуметтік тәжірибесін әртүрлі қырынан сипаттайды және арнайы психодиагностикалық әдістемелермен өлшенеді. Біріншіден, когнитивтік компонент тұлғаның өзін топ мүшесі ретінде қабылдауы, шеттетілу жағдайларын саналы түрде түсінуі және әлеуметтік ортадағы орнын бағалауы арқылы сипатталады, бұл компонент студенттің остракизмді қабылдау ерекшеліктерін айқындайды. Екіншіден, эмоционалды-құндылықтық компонент тұлғаның ішкі эмоционалды жағдайын, жалғыздық сезімін, эмпатия деңгейі мен басқа адамдарға деген қатынасын қамтиды, ол жалғыздықты өлшейтін дифференциалды сауалнамалар арқылы бағаланып, студенттің эмоционалды тұрақтылығы мен әлеуметтік сезімталдығын көрсетеді. Үшіншіден, мінез-құлықтық-рефлекстік компонент тұлғаның әлеуметтік ортадағы нақты әрекеттерін, қарым-қатынас стилін, конфликт жағдайындағы мінез-құлқын және өзін-өзі талдау қабілетін сипаттайды, бұл компонент тұлғалық факторларды анықтайтын қосымша сауалнамалар арқылы зерттеліп, студенттің әлеуметтік бейімделу деңгейін айқындайды. Осы компоненттердің жиынтық талдауы негізінде студенттердің әлеуметтік остракизмге ұшырау деңгейі (жоғары, жеткілікті, төмен) анықталып, олардың әлеуметтік-коммуникативтік мәдениетінің қалыптасу деңгейін кешенді бағалауға мүмкіндік береді (кесте 6).

Кесте 6 – Студенттік ортадағы әлеуметтік остракизмді педагогикалық алдын алу деңгейлері
	Компонент
	Деңгейлері

	
	жоғарғы
	жеткілікті
	төмен

	1
	2
	3
	4

	Когнитивті компонент
	Әлеуметтік остракизм ұғымын толық түсінеді; себептері мен салдарын нақты біледі; топтық қарым-қатынас заңдылықтарын меңгерген; әлеуметтік нормалар мен құндылықтарды саналы қабылдайды; әлеуметтік 
	Остракизм туралы жалпы түсінігі бар; себеп-салдарын ішінара біледі; топтық қатынастарды кей жағдайда дұрыс бағалайды; әлеуметтік жағдайларды талдауда кейде қате жібереді
	Остракизм туралы түсінігі төмен; себептері мен салдарын ажырата алмайды; әлеуметтік нормаларды толық меңгермеген; қарым-қатынас жағдайларын талдай алмайды


6-кестенің жалғасы
	
	жағдайларды дұрыс талдайды және шеттету белгілерін еркін анықтайды
	
	

	Эмоциялық құндылықтық компонент
	Басқалардың сезімін терең түсінеді; жоғары деңгейде эмпатия танытады; жанашырлық пен қолдау көрсетуге дайын; толерантты, әділетті және жауапкершілігі жоғары; топта өзін қауіпсіз және еркін сезінеді
	Эмпатиясы орташа деңгейде; кей жағдайда жанашырлық танытады; құндылықтары қалыптасқан, бірақ тұрақсыз; топта өзін кейде сенімсіз сезінеді
	Басқалардың сезімін түсінуі төмен; эмпатиясы әлсіз; қолдау көрсетуге бейім емес; толеранттылығы төмен; топта өзін жайсыз, оқшауланған сезінеді

	Мінез-құлықтық рефлексиялық компонент
	Өз әрекеттерін сыни бағалай алады; мінез-құлқындағы қателіктерді түсінеді; өз әрекетін түзетуге дайын; конструктивті қарым-қатынас орнатады; рефлексиясы жоғары, эмоциясын басқара алады
	Өз әрекетін ішінара талдайды; кейбір қателіктерін түсінеді; мінез-құлқын өзгертуге талпынысы бар; қарым-қатынаста кейде қиындықтар кездеседі
	Өзін-өзі талдау дағдысы қалыптаспаған; қателіктерін түсінбейді; мінез-құлқын өзгертуге дайын емес; қарым-қатынаста жиі қиындықтар туындайды; эмоциясын басқара алмайды


Жалпы қорытындылай келе, ұсынылған модель студенттік ортадағы әлеуметтік остракизмнің алдын алуды кешенді, жүйелі және ғылыми негізделген түрде жүзеге асыруға бағытталған тұтас педагогикалық құрылым болып табылады, ол мазмұндық, ұйымдастырушылық және нәтижелік-диагностикалық блоктардың өзара байланысы арқылы студенттердің әлеуметтік бейімделуін, эмоционалды тұрақтылығын, коммуникативтік мәдениеті мен тұлғалық дамуын қамтамасыз етеді, нәтижесінде қауіпсіз, инклюзивті және қолдаушы білім беру ортасы қалыптасып, әр студенттің топ ішінде қабылдануы мен белсенді қатысуына жағдай жасалады.
2.3 Студенттік ортадағы әлеуметтік остракизмді алдын алудың мүмкіндіктері 
Зерттеудің бұл кезеңінде студенттер арасындағы әлеуметтік остракизм мәселесін жүйелі әрі кешенді еңсерудің негізгі тетіктері мен мүмкіндіктері қарастырылады. Аталған бөлімнің басты мақсаты – студенттік ортадағы әлеуметтік остракизмнің алдын алуға бағытталған  педагогикалық тетіктер мен оның құрамдас бөліктерін жүйелеп, оны іске асыруды ғылыми тұрғыдан негіздеу болып табылады.

Педагогикалық тетіктерді жүзеге асыру практикалық тәжірибелерге сүйеніп, студенттік ортадағы әлеуметтік өзара әрекеттестікке әсер ететін психологиялық және әлеуметтік факторларды жүйелі түрде ескеруді талап етеді. Бұл ретте бағдарламаның мазмұны әлеуметтік остракизмнің пайда болу алғышарттарын, оның тұлғалық және топтық деңгейдегі көрінісін, сондай-ақ алдын алу мен жұмсарту тетіктерін кешенді түрде қамтуы тиіс. Осылайша бағдарлама студенттік ортада психологиялық қауіпсіздік пен инклюзивті өзара қарым-қатынасты қалыптастыруға бағытталған ғылыми негізделген педагогикалық құрал ретінде қарастырылады.

Студенттік ортадағы әлеуметтік остракизмнің алдын алудың тиімді педагогикалық тетіктерін сапалы жүзеге асыру үшін алдымен «Білім беру ұйымдарының педагогтеріне арналған кәсіптік стандарты» (Қазақстан Республикасы Оқу-ағарту министрінің 2025 жылғы 24 ақпандағы № 31 бұйрығы) атты кәсіптік стандарты мен «Әлеуметтік педагогика» білім беру бағдарламасының мазмұндық әлеуетін жан-жақты талдаудың маңызы зор. Педагогикалық тетіктердің тиімділігі тек ұсынылатын әдістерге ғана емес, кәсіби дайындық деңгейіне, олардың игеретін теориялық білімі мен практикалық дағдыларына тікелей байланысты. 

Осы орайда біз Қазақстан Республикасында педагог кадрлардың кәсіби қызметіне қойылатын талаптарды айқындау мақсатында Қазақстан Республикасы Оқу-ағарту министрлігі бекіткен 2025 жылғы 3 маусымдағы №133 «Педагог» кәсіптік стандартына талдау жасалды [165]. Аталған стандартта педагогтің білім алушылардың психологиялық қауіпсіздігін қамтамасыз етуі, инклюзивті және қолайлы білім беру ортасын қалыптастыруы, сондай-ақ білім алушылар арасындағы әлеуметтік-психологиялық қауіп-қатерлердің алдын алуы оның кәсіби құзыреттерінің маңызды бағыты ретінде белгіленген. Осы талаптарды ескере отырып, студенттік ортада орын алатын әлеуметтік остракизм құбылысының алдын алу педагогикалық қызметтің өзекті міндеттерінің бірі болып табылады.

Осыған байланысты студенттік ортадағы әлеуметтік остракизмді педагогикалық алдын алу бағдарламасы педагогтің кәсіби функцияларымен, атап айтқанда, профилактикалық, тәрбиелік және әлеуметтік-психологиялық қолдау көрсету қызметтерімен тікелей сабақтастықта әзірленеді. Бағдарламаның мазмұны студенттер арасындағы өзара құрметке негізделген қарым-қатынасты қалыптастыруға, әлеуметтік шеттету тәуекелдерін ерте диагностикалауға, эмпатияны, әлеуметтік жауапкершілікті және толерантты мінез-құлықты дамытуға бағытталады. Сонымен қатар бағдарламада педагогтердің әлеуметтік остракизмнің белгілерін тану, алдын алу және түзету бойынша кәсіби құзыреттерін жетілдіруге басымдық беріледі. Осы тұрғыда, біз «Білім беру ұйымдарының педагогтеріне арналған кәсіптік стандарты» (Қазақстан Республикасы Оқу-ағарту министрінің 2025 жылғы 24 ақпандағы № 31 бұйрығы) атты кәсіптік стандартында көрсетілген кәсіби құндылықтар мен еңбек функцияларына сәйкес ұйымдастырылып, білім беру ортасында психологиялық қауіпсіздікті қамтамасыз етуге, студенттердің әлеуметтік бейімделуін қолдауға және топ ішіндегі деструктивті өзара әрекет формаларының алдын алуға мүмкіндік береді. Осылайша, әлеуметтік остракизмді педагогикалық алдын алу бағдарламасы педагогтің кәсіби қызметінің нормативтік талаптармен негізделген және студенттік ортаның әлеуметтік саулығын арттыруға бағытталған жүйелі құралы ретінде қарастырылады.

Біз зерттеу жұмысымыздың практикалық мазмұнын ашу үшін кәсіби стандартта берілген  «Білім беруді ұйымдастырушы әлеуметтік педагог»  кәсіби қызметін анықтайтын  еңбек функцияларының тізбесін талдап, оларды практикалық жұмысымызда басшылыққа алдық [166]. 

Қызметтің негізгі мақсаты: Білім алушыларды тәрбиелеу, бейімдеу және әлеуметтендіру үдерістерін әлеуметтік-педагогикалық, ақпараттық және құқықтық тұрғыдан қолдауды қамтамасыз ету.

Стандартта «Білім беруді ұйымдастырушы әлеуметтік педагогтің» еңбек функциялары мен оларға тән дағды төмендегіше айқындалған. Олар:


- 1-еңбек функциясы: Білім алушылардың әлеуметтік-педагогикалық бейімделуіне көмек көрсету


1-дағды: -Бейімделу, оқыту және тәрбиелеу процесінде әлеуметтік қажеттіліктер мен қиындықтарды анықтау. 


2-дағды: Оқушылар мен тәрбиеленушілер, сондай-ақ ұйым, отбасы, қоршаған орта, әлеуметтік қызметтердің мамандары, ведомстволар мен әкімшілік органдар арасындағы байланысты қамтамасыз ету. 


- 2-еңбек функциясы: Білім алушыларды әлеуметтендіруге әлеуметтік-педагогикалық көмек көрсету


1-дағды: Білім алушылардың табысты әлеуметтенуі үшін жағдайларды қамтамасыз ету. 


- 3-еңбек функциясы:  Материалдық көмек көрсету жағдайларын қамтамасыз ету


1-дағды: Білім беру ұйымдары білім алушыларының әлеуметтік проблемаларын материалдық тұрғыдан қамтамасыз ету 


- 4-еңбек функциясы: Оқу-әдістемелік қызметті жүзеге асыру


1-дағды: Оқу-әдістемелік материалдарды, меншікті бағдарламаларды дайындау және әзірлеу.

Жоғарыда талданған «Білім беруді ұйымдастырушы әлеуметтік педагог»  кәсіби қызметін анықтайтын  еңбек функцияларына сүйене отырып, студенттік ортадағы әлеуметтік остракизмнің алдын алуға бағытталған элективті курс бағдарламасын әзірлеуге негіз болды. Бағдарламаның тиімділігі тек ұсынылатын әдістерге емес, кәсіби дайындық деңгейіне, олардың игеретін теориялық білімі мен практикалық дағдыларына тікелей байланысты. Сондықтан осы кезеңде БББ-дағы пәндер әлеуметтік остракизмнің алдын алу үшін қандай білім, құзыреттер мен қолданбалы дағдылар қалыптастыратынын жүйелі түрде қарастыру көзделеді.
Бұл талдау әр пәннің мазмұнын, оның әлеуметтік-психологиялық қауіпсіз орта құруға қосатын үлесін, сондай-ақ студенттер топтары арасындағы жағымсыз әлеуметтік құбылыстарды (шеттету, бейресми топтық құрылымдар, стигматизация, коммуникациялық қиындықтар, конфликт, девиация) анықтап, түзетуге мүмкіндік беретін құзыреттерді айқындауға мүмкіндік береді. Білім беру бағдарламасындағы пәндер мен модульдерді кәсіби тұрғыдан сараптау – әзірленетін алдын алу бағдарламасының мазмұнын дәл негіздеудің, оның ғылыми-әдіснамалық сәйкестігі мен практикалық қолданылуын қамтамасыз етудің басты тәсілі. Төмендегі кестеде «Л.Н. Гумилев атындағы ЕҰУ-дың»  2024-2025 оқу жылына арналған «6В01801-Әлеуметтік педагогика»  білім беру бағдарламасы және «С.Аманжолов атындағы ШҚУ-дың» 2024-2025 оқу жылына арналған «6В01802-Әлеуметтік педагогика» білім беру бағдарламасы пәндері мен модульдеріне жасалған талдау нәтижелері берілген. Талдау барысында аталған пәндердің студенттік ортада әлеуметтік остракизмнің алдын алуға қосатын үлесі, олар арқылы қалыптасатын білімі мен құзыреттері жүйесі және алдын алу бағдарламасын сүйемелдеу әлеуеті жан-жақты сараланды. 
Л.Н. Гумилев атындағы ЕҰУ-дың  2024-2025 оқу жылына арналған «6В01801-Әлеуметтік педагогика» білім беру бағдарламасы бойынша пәндер каталогының әлеуметтік остракизммен жұмыс істеу барысында жоғары әдіснамалық және қолданбалы маңызға ие. Себебі дәл осы пәндер  болашақ әлеуметтік педагогке қажетті кәсіби бағыттылықты, диагностикалық және коммуникативтік дағдыларды, осал топтармен жұмыс технологияларын, шиеленістерді шешу, девиантология және инклюзивті тәжірибені, психологиялық-педагогикалық қолдау дағдылары мен құзыреттіліктерді қалыптастырады (кесте 7).

Кесте 7 – Л.Н. Гумилев атындағы ЕҰУ-дың  2024-2025 оқу жылына арналған «6В01801-Әлеуметтік педагогика»  білім беру бағдарламасындағы «Әлеуметтік остракизмнің алдын алуды» қамтитын пәндер мазмұнының талдауы
	Р/с
	Білім беру бағдарламасының атауы
	Пәннің атауы
	Жалпы кәсіби және кәсіби құзыреттілік
	Оқу нәтижелері
	Пәннің қысқаша мазмұны

	1
	6В01801-Әлеуметтік педагогика
	Әлеуметтік педагогикалық оңалту
	КҚ6
Жұртшылықтың әлеуметтік-қорғалмаған категориясына әлеуметтік-педагогикалық көмек
	ОН9 – білім беру және әлеуметтік мекемелерде әлеуметтік-педагогикалық қызметті жүзеге асыру қабілетін көрсете білуі, алған арнайы 
	Пән бейімделмеген жасөспірімдерді әлеуметтік-педагогикалық оңалту процесін ұйымдастыруға қолдау көрсету, бекітілген стандартты әдістер мен технологияларды қолдану, сондай-ақ бейімделмеген жасөспірімдерді оңалтудың әлеуметтік-педагогикалық жағдайларын ұйымдастыру 

	көрсету мен әр түрлі әлеуметтік институттардың әрекеттерін үйлестіру қабілеттілігі


	білімін психологиялық-педагогикалық кеңес беру мен коучтарда тәжірибелік мәселелерді шешуде қолдана білуі, білім беру ұйымдарында жеке және топтық мінез-құлыққа ықпал етудің заманауи технологияларын игеру. 
	дағдыларын дамытуға ықпал ету мақсатында оқытылады. Пән келесі мәселелерді қамтиды: жасөспірімдердің бейімделуі, мәні, ерекшеліктері, бейімделмеген жасөспірімдерді әлеуметтік-педагогикалық оңалту үдерісін ұйымдастыруды қамтамасыз ету, бейімделмеген жасөспірімдермен әлеуметтік-педагогикалық жұмыс жүйесі, бейімделмеген жасөспірімді оңалту жолдары.

	2
	
	Девиантология
	
	ОН11 – Қазақстан Республикасының нормативтік құқықтық заңнамаларына сәйкес балалардың әлеуметтік өмір қауіпсіздігін қамтамасыз етуге қажетті дағдыларды қолдану.

	Пән келесі сұрақтарды ашады: тұлғаның девиантты мінез-құлқының ерекшелігі, тұлғаның ауытқу формасы, диагностика, алдын-алу және девиантты мінез-құлықты түзету.

Пән студенттерде девиантты мінез-құлықтың мәні, оның алдын-алу және түзету әдістері, қоғамдағы адамның мінез-құлқын анықтайтын әлеуметтік нормалардың ерекшеліктері, девиантты мінез-құлықтың алдын-алу мен дамытудың негізгі түрлері туралы ғылыми негізделген түсініктерді қалыптастыру мақсатында оқытылады. Пән келесі сұрақтарды ашады: тұлғаның девиантты мінез-құлқының ерекшелігі, тұлғаның ауытқу формасы, диагностика, алдын-алу және девиантты мінез-құлықты түзету.

	Виктимология
	
	ОН11 – өмірде қиын жағдайға тап болған тұлғаларға әлеуметтік-педагогикалық көмек көрсету механизмдерін жүзеге асыру және өзара қарым-қатынас моделін құрастыру дағдыларын көрсету
	Пән студенттерде виктимологиялық-қылмыстың, жәбірленушілік мінез-құлықтың алдын алу бойынша практикалық іс-әрекетке қажетті теориялық білім, практикалық дағдылар кешенін қалыптастыру мақсатында оқытылады.

Пән келесі мәселелерді қамтиды: виктимология пәні, тұлға және әлеуметтік топтар виктимологиясы, қазақстандық қоғамның жаппай әлеуметтік құбылысы ретіндегі виктимизация, виктимизация және қауіпсіздік, криминологиялық қатынастар мен профилактикалық әлеует, виктимологиялық сипаттамалар және тұрмыстық зорлық-зомбылықтың алдын алу.

	4
	
	Буллинг және кибербуллингті әлеуметтік-педагогикалық алдын алу
	
	ОН11 – өмірде қиын жағдайға тап болған тұлғаларға әлеуметтік-педагогикалық көмек көрсету механизмдерін жүзеге асру және өзара қарым-қатынас моделін құрастыру дағдыларын көрсету.  

	Бағдарлама мынадай міндеттерді шешуді көздейді: үйде, білім беру ұйымында, қоғамдық орындарда білім алушыларға көрсетілетін зорлық-зомбылықтың барлық нысанының алдын алу; ата-аналармен олардың әртүрлі өмірлік қиын жағдайдағы білім деңгейі мен құзыреттілігін арттыру бойынша бірлескен жұмысты ұйымдастыру.

Бағдарламаның мақсаты: білім беру процесінде білім алушыларға қатысты зорлық-зомбылықтың әртүрлі көріністеріне төзбеушілікті қалыптастыру; білім алушылардың ықтимал қауіптер мен қауіптер туралы хабардарлығын арттыру; балаларға қарсы бағытталған іс-әрекеттер үшін ата-аналардың жауапкершілігін арттыру; білім алушыларда адам құқықтарын, жеке 

	тұлғаны адамның қайталанбас мәні ретінде құрметтеуге тәрбиелеу; білім алушыларда құқықтар туралы барабар идеяларды қалыптастыру адам және қауіпті жағдайлардағы мінез-құлық ережелері. Балалар ортасында қорқытудың алдын алу жолдары туралы мұғалімдерді хабардар ету.

	5
	
	Өмірлік қиын жағдаятта жастарды әлеуметтік-педагогикалық сүйемелдеу
	
	ОН11 – өмірлік күрделі жағдайға тап болған тұлғаларға әлеуметтік-педагогикалық көмек көрсету механизмдерін жүзеге асыру және өзара қарым-қатынас моделін құрастыру дағдыларын көрсету.  

	Пән студенттердің өмірде қиын жағдайда жүрген жастар туралы, өмірлік қиын жағдайдағы балалар мен жастарды әлеуметтік-педагогикалық қолдаудың әдістемелері мен технологияларын әзірлеу, іске асырудың базалық білік-дағдыларын дамыту мақсатында оқытылады. Пән өмірлік  қиын жағдайдағы жастардың категориялары, өмірлік қиын  жағдайдағы жастарды әлеуметтендіру үдерісіндегі жалпы және нақты мәселелері, өмірлік қиын жағдайдағы жастарды әлеуметтендіру үдересі барысындағы мәселелерді шешудің негізгі әдістемелері мен технологияларын және әлеуметтендіру мәселелерін шешу бойынша жұмыс бағдарламаларын іске асыру ерекшеліктері мәселелерін қарастырады.

	6
	
	Балаларды әлеуметтік қорғау
	
	ОН10 - Қазақстан Республикасының нормативті- құқықтық заңнамаларына сәйкес қоғамның әлеуметтік өмір қауіпсіздігін қамтамасыз ететін
	Пән студенттерде балалық шақты әлеуметтік қорғау стандарттары, білім беру саласындағы балаларды әлеуметтік қорғау аспектілері, балалықты әлеуметтік қорғаудың тиімді моделін әзірлеу дағдыларын дамыту, білім берудің гуманистік парадигмасы жағдайында модель құру, жұмыс істеу қағидаларын негіздеу мақсатында оқытылады. Пән келесі мәселелерді 

	дағдыларды қолдану.
	қарастырады: балаларды қазіргі жағдайда әлеуметтік қорғау, баланы әлеуметтік қорғау стандарттары, балаларды білім беру саласында әлеуметтік қорғау, баланы қорғау нысаны ретінде қорғаншылық және қамқоршылық, мүгедек балаларды әлеуметтік қорғау, баланы әлеуметтік қорғаудың құқықтық базасы.

	       Ескерту – Авторлық құрастыру


Кесте 8 – С. Аманжолов атындағы ШҚУ-дың 2024-2025 оқу жылына арналған «6В01802-Әлеуметтік педагогика» білім беру бағдарламасы бойынша «Әлеуметтік остракизмді алдын алуды» қамтитын пәндер мазмұнын талдау
	Р/с
	Білім беру бағдарламасының атауы
	Пәннің атауы
	Пәннің қысқаша мазмұны

	1


	6В01802-Әлеуметтік педагогика
	Әлеуетті дамыту және тәуекелдердің алдын алу (IP)
	Пәннің мақсаты: әл-ауқаттың дамуына және тәуекелдердің алдын алуға байланысты тұжырымдамалық аппаратты қалыптастыруға, оларды әлеуметтік жүйелер шеңберінде басқаруға, тәуекелдер мен әлеуметтік қақтығыстардың өзара байланысын ескеруге бағытталған. Курс болашақ мұғалімдердің дүниетанымын кеңейтеді, бұл қиын, күтпеген, дағдарыс жағдайларында жұмыс істеуге мүмкіндік береді

	
	
	Әлеуметтік бейімделу (араласу) және оңалту (қалпына келтіру)
	Пәннің мақсаты: болашақ мұғалімдердің бойында оң әлеуметтік мінез-құлық нормаларымен әлеуметтік бейімделу және әлеуметтік оңалту туралы білім жиынтығын қалыптастыру. Білім алушылар оқушылардың өмірінде қалыптасқан қиын өмірлік жағдайларды ескеріп уақтылы әлеуметтік көмек пен қолдау көрсете алатын болады

	
	
	Бала құқықтарын қорғаудың халықаралық стандарттары
	Пәннің мақсаты: болашақ мұғалімдердің бойында педагогикалық қызмет пен білім беруді іске асырудың құқықтық нормалары мен балалардың құқықтарын қорғау жөніндегі халықаралық стандартты іске асыру бойынша нормативтік-құқықтық құжаттар саласындағы білімін қалыптастыру

	Білім берудегі конфликтология
	Пәннің мақсаты білім алушылардың жанжалдарды кәсіби шешудің ерекшеліктері және олардың алдын алу шаралары туралы білімдерін қалыптастыру; жанжалдардың алдын алу және шешу саласында практикалық дағдылар кешенін әзірлеу қабілеті болып табылады. Бұл курс болашақ психологты білім берудегі қақтығыстарды талдау және басқару бойынша теориялық білім мен практикалық технологиялар мен әдістердің кешенімен қамтамасыз етуге бағытталған.

	
	
	Күйзеліс интервенциясы
	Пәннің мақсаты: дағдарыстық интервенциялар ұғымымен, дағдарыстық терапияны талдауға отандық және негізгі шетелдік мектептердің негізгі теориялық тәсілдерімен таныстыру. Интервенцияның мазмұны мен әдістері. Дағдарысқа интервенция кезеңдері. Дағдарыстан шығуды жоспарлау. Қолдау жүйелерін іздеу және қалыптастыру. Жедел психологиялық көмек көрсетудің техникасы мен әдістері

	
	
	Күйзелістік әрекет ету 
	Пәннің мақсаты: дағдарыс жағдайының теориялық негіздерімен және дағдарысқа қарсы әрекет етуге; дағдарыс кезеңіндегі адамның психикалық қызметінің ерекшеліктерімен таныс болуға; жас кезеңдерінің, даму дағдарыстарының және тәуекел факторларының ерекшеліктерін ескере отырып, қалыпты және патологиялық жағдайларда психологиялық қасиеттер мен жағдайларды, психикалық үдерістерді, адам әрекетінің әртүрлі түрлерін түзетудің технологияларын үйрету

	
	
	Отбасы және баланы әлеуметтік қорғау
	Пәннің мақсаты: Қазақстан Республикасында және әлемде отбасы мен баланы әлеуметтік қорғауды жүзеге асырудың теориялық негіздері мен тәжірибесін зерттеуді меңгерту. Сонымен қатар пән жалпы әлеуметтік-педагогикалық мәдениетті арттыруға және әлеуметтік-педагогикалық этиканың негізгі қағидаларын қалыптастыруға; отбасылардың әртүрлі санаттарына әлеуметтік көмек көрсетудің салдарын болжай білуге; оларды әлеуметтік-педагогикалық білімдердің тұтас жүйесімен қаруландыруға ықпал ету

	
	
	Экстремалды әлеуметтік жағдайлар
	Пәннің мақсаты: болашақ мұғалімдердің бойында психологиялық құбылыс ретінде экстремалдылық ерекшеліктеріне теориялық көзқарастар туралы білімді қалыптастыру. Білім алушылар экстремалды әлеуметтік жағдайдың негізгі құрамдас бөліктерімен, сондай-ақ экстремалды жағдайды бастан өткерген білім алушылармен жұмыс істеу әдістерімен танысады

	Ескерту – Авторлық құрастыру


С. Аманжолов атындағы ШҚУ-дың 2024-2025 оқу жылына арналған «6В01802-Әлеуметтік педагогика» білім беру бағдарламасында әлеуметтік-педагогикалық әрекеттің нақты технологияларына, алдын алу мен коррекция әдістемесіне, диагностика мен медиация құралдарына, сондай-ақ өмірде қиын жағдайға тап болған жастарды сүйемелдеуге басымдық беріледі. Бұл трасса әлеуметтік остракизмнің алдын алу бойынша практикалық интервенцияларды жоспарлау және іске асыру қабілетін қалыптастырады.

Екі бағдарламаның мазмұны бірін-бірі толықтыра отырып, студенттік ортадағы остракизмді түсінудің және оның алдын алудың ғылыми-тәжірибелік негізін құрайды. Біріншісі – құбылыстың психологиялық сипатын, екіншісі – оны педагогикалық және әлеуметтік жұмыс технологиялары арқылы шешу жолдарын қамтамасыз етеді. Екі бағдарламада да диагностика, медиация, инклюзия, девиантология, буллингтің алдын алу, топтық өзара әрекет, эмоционалды қолдау, құқықтық қорғау сияқты бағыттар жүйелі қамтылған.

Осылайша аталған екі білім беру бағдарламасының құзыреттер жиынтығы студенттік ортадағы әлеуметтік остракизмнің алдын алудың педагогикалық тетіктері мен ғылыми-әдіснамалық негізін толық қолдайды. Олар әлеуметтік-педагогикалық әрекеттің барлық деңгейінде – шеттету себептерін анықтаудан бастап түзету, алдын алу және қауіпсіз, студенттер үшін жайлы ортаны қалыптастыруға дейінгі кәсіби дайындықты қамтамасыз етеді. Бұл өз кезегінде ұсынылып отырған алдын алу кешенді педагогикалық тетіктері мен мүмкіндіктерінің мазмұндық құрылым жоғары деңгейде ұйымдастырудың тиімді тетіктері екенін көрсетеді.

Әлеуметтік остракизм (СО) – тұлғаны әлеуметтік кеңістіктен шеттету, оқшаулау немесе елемеудің тұрақты тәжірибесі – студенттердің бейімделуіндегі басты кедергілердің бірі ретінде анықталады. Бұл құбылыс оқу үлгерімінің төмендеуіне, психологиялық қолайсыздықтың күшеюіне және әлеуметтік байланыстардың әлсіреуіне алып келеді. Дегенмен, қолданыстағы алдын алу бағдарламаларын талдау бірқатар маңызды шектеулерді көрсетеді.

Біріншіден, жалпылау немесе генерализация мәселесі бар: қазіргі бағдарламалар студенттік субмәдениеттердің ерекшеліктерін, әр факультеттің құндылық бағдарлары мен жас ерекшеліктерін (мысалы, 17-19 жас аралығындағы бейімделу дағдарысы мен 20-22 жастағы кәсіби-адамгершілік өзін-өзі анықтау кезеңі) ескермеуі мүмкін.

Екіншіден, эмпирикалық әлсіздік байқалады: көп жағдайда алдын алу бағдарламалары нақты, өлшенетін мақсаттарды, сенімді диагностикалық құралдар мен тиімділікті дәлелдейтін деректерді қамтымайды. Нәтижесінде олардың практикалық әсерін бағалау қиынға соғады.

Үшіншіден, ішкі психологиялық парадокстардың назардан сырт қалуы басты кемшіліктердің бірі болып табылады. Мәселен, шеттетуге жоғары сезімталдық танытатын (RS) студенттерде остракизм қаупі айтарлықтай жоғары. Бірақ қазіргі алдын алу бағдарламаларының көбі мұндай ерекшелігі бар мақсатты топтардың психологиялық ерекшеліктерін ескере бермейді.  Тіпті эмпатиялық тренингтердің өзі дұрыс қолданылмаған жағдайда осындай студенттердің шеттету сезімін күшейтіп жіберуі мүмкін.

Ұсынылып отырған бағдарлама жоғарыда көрсетілген шектеулерге жауап ретінде жасалған және үш іргелі теорияның синтезіне негізделген инновациялық модель болып табылады. Біріншіден, (Kipling D.Williams) (2009) негізгі қажеттіліктер моделі остракизм жағдайындағы азаптың терең механизмдерін түсіндіреді. Бұл модель бойынша студенттің тиесілілік, маңыздылық және бақылау сияқты базалық қажеттіліктері бұзылған жағдайда әлеуметтік шеттету субъективті түрде аса ауыр тәжірибеге айналады. Екіншіден, (Cain және әріптестері, 2023) ұсынған «эмпатия-қабылдамау» коннекционистік теориясы әлеуметтік қарым-қатынастағы эмпатияның дамуы мен шеттетудің күшею қаупі арасындағы күрделі, кейде парадоксалды байланыстарды ашып көрсетеді. Үшіншіден, Downey G., Feldman S. (1996) ұсынған шеттетуге жоғары сезімталдық (Rejection Sensitivity, RS) тұжырымдамасы әлеуметтік ортадағы жеке осалдықты түсіндіруге мүмкіндік береді және қауіпсіз әрі бейімделген араласуларды жобалаудың маңызды әдіснамалық негізі болып табылады [167].

Бағдарламаның қолданыстағы аналогтарымен (мысалы, Project BELONG, InclusioNet) салыстырғандағы негізгі артықшылығы – оның инновациялық ерекшеліктерінен көрінеді. Ең алдымен, ол терең дифференциация қағидатына сүйенеді. Бұл қағида бойынша бағдарламаның модульдері факультеттердің ерекшеліктеріне қарай бөлініп жасалады. Мәселен, гуманитарлық бағыттағы факультеттерде гиперэмпатия тәуекелін азайтуға басымдық берілсе (мысалы, Л.Н. Гумилев атындағы ЕҰУ-дың Әлеуметтік педагогика (6B01801)  және (6В01103) Педагогика және психология білім беру бағдарламасының студенттері жағдайында), әлеуметтік-ғылыми факультеттерде (С. Аманжолов атындағы ШҚУ-дың  (6B01101) Педагогика және психология, (6В03101) Психология білім беру бағдарламасының студенттері) құндылық қаттылығын жұмсартып, әлеуметтік бейімделуін қолдауға бағытталған тәсілдер қолданылады. Сонымен қатар бағдарлама жас топтарының ерекшеліктерін де ескереді: 17-19 жас аралығындағы студенттер үшін бейімделу және перспективаны қабылдау дағдыларын дамытуға, ал 20-22 жастағы студенттер үшін мәртебелік көңілсіздік пен сәйкестік дағдарысын еңсеруге басымдық беріледі.

Бағдарламаның тағы бір ерекшелігі – парадоксалды әсерлердің алдын алу жүйесінің енгізілуі. Бұл жерде бас тартуға жоғары сезімталдық (RS) міндетті түрде тексеріліп, осы топқа арнайы, деликатты интервенция хаттамалары қолданылады. Бұл тәсіл «күйіп қалу ілмектерінің» алдын алуға және остракизмнің еріксіз күшеюіне жол бермеуге мүмкіндік береді. Сонымен қатар бағдарламада эмпатия мен фрустрация арасындағы өзара байланысты үнемі бақылау қарастырылған, бұл студенттер арасында шеттету қаупін дер уағында азайтуға жағдай жасайды.

Бағдарламаның тағы бір маңызды артықшылығы – оның нақты эмпирикалық базаға және технологиялық бағдарға сүйенуі. Жобаланған бағдарламада нақты әрі өлшенетін мақсаттар айқындалған, бұл оның тиімділігін объективті түрде бағалауға мүмкіндік береді. Сонымен қатар, қолдау және бақылау жүйесі үшін заманауи сандық құралдар, соның ішінде арнайы платформалар мен тренажерлер қолданылады. Бұл тәсіл студенттердің араласу нәтижелерін үздіксіз қадағалап отыруға және динамикасын дер кезінде түзетуге мүмкіндік береді.

Бағдарламаның ерекшелігі оның кешенді институционалдық интеграциясында да көрінеді. Алдын алу шаралары оқыту процесіне терең енгізіліп, педагогикалық модульдермен, тьюторлық тәжірибемен, дағдарыстық жағдайларға арналған хаттамалармен және университеттің цифрлық ортасымен үйлесімді түрде жүзеге асырылады. Бұл шаралар алдын алу жұмысының фрагменттік емес, керісінше, жүйелі әрі тұрақты болуына ықпал етеді.

Бағдарлама терең әдістемелік және ғылыми-практикалық негізі бар. Ол Л.Н. Гумилев атындағы ЕҰУ-дың тиісті білім беру бағдарламаларына сүйене отырып әзірленген. Атап айтқанда, 6В01801 «Әлеуметтік педагогика» білім беру бағдарламасы тәуекел топтарымен жұмыс істеуге қажетті құзыреттерді қалыптастырады (ББК4: «кәсіби қызметті білім алушылардың әлеуметтік ерекшеліктеріне сәйкес жүзеге асыруға дайындық»; КК6: «осал санаттарға әлеуметтік-педагогикалық көмек көрсету және әлеуметтік институттардың қызметін үйлестіру қабілеті»). Сонымен қатар «Әлеуметтік-педагогикалық диагностика» (APD 3202) пәні иеліктен шығару маркерлерін диагностикалауға бағытталған, бұл остракизмнің алдын алу жұмыстары үшін маңызды тәжірибелік негіз болып табылады.

Сол сияқты 6В01103 «Педагогика және психология» білім беру бағдарламасы да бағдарламаға теориялық және практикалық база береді. Оның құрамындағы «Әлеуметтік психология» (SPPS 2218), «Тұлға психологиясы» (PP 3209), «Психологиялық диагностика» (PPD 3312), «Конфликтология негіздері» (BC 2218) және «Ғылыми зерттеу негіздері» сияқты пәндер остракизмнің тәуекел факторларын анықтау, фрустрациялық процесстерді талдау және оларды түзету бойынша қажетті дағдыларды қалыптастырады. Бұл білім беру бағдарламаларының интеграциясы ұсынылып отырған жобаның ғылыми негізділігін күшейтіп қана қоймай, оның практикалық құндылығын да айқындай түседі.

  Сурет 6 – Студенттік ортадағы әлеуметтік остракизмнің алдын алудың кешенді бағдарламасының көрнекі көрінісі: жіктелген немесе дифференциалданған модульдері бар ғылыми негізделген модель
Бағдарламаның теориялық негізі әлеуметтік остракизм құбылысын терең түсінуге және оны алдын алу стратегияларын ғылыми тұрғыдан негіздеуге мүмкіндік береді. Kipling D.Williams негізгі қажеттіліктер моделі әлеуметтік шеттету неге соншалықты жойқын психологиялық әсер тудыратынын түсіндіреді: тиесілілік, өзін-өзі құрметтеу, бақылау және мәнділік сияқты базалық қажеттіліктердің бұзылуы студенттің әлеуметтік бейімделуін әлсіретеді. Cain және әріптестері (2023) әзірлеген «эмпатия-шеттету» теориясы эмпатияға бағытталған араласулардың күрделі және кейде парадоксалды салдарын болжауға мүмкіндік береді. Ал Feldman S., Downey G.  (1996) ұсынған шеттетуге жоғары сезімталдық (RS) тұжырымдамасы тәуекелі жоғары топты нақты бөліп көрсетуге және олармен мұқият жұмыс жүргізудің маңыздылығын көрсетеді [168].

Бағдарлама нақты әрі өлшенетін эмпирикалық мақсаттарға қолжеткізуді көздейді және олар 15 апталық модульдің логикасына сәйкес жүйелі түрде жүзеге асырылады. Біріншіден, 15 апталық интервенциялық цикл нәтижесінде студенттер арасындағы әлеуметтік остракизм деңгейін (OES) кемінде 30%-ға төмендету жоспарланған. Бұл мақсат модуль ішіндегі диагностика – алдын алу – бақылау – қайта диагностика кезеңдерінің бірізділігі арқылы қамтамасыз етіледі.

Екіншіден, эмпатия көрсеткіштерін қалыпқа келтіру көзделеді. 15 апта ішінде жеке күйзеліс немесе персоналды дистресс деңгейін (PD) 28 баллдан төмен деңгейге түсіру, ал эмоционалды тұрақтылық (ES) көрсеткішін 3,5 баллдан жоғары деңгейге жеткізу қарастырылған. Мұндай өзгерістер модуль ішінде әлеуметтік-эмоционалды тренингтер, топтық талқылаулар және психологиялық қолдау тәжірибелері арқылы қол жеткізілетін араласулармен қамтамасыз етіледі.

Үшіншіден, тиістілік қажеттілігінің фрустрация деңгейін (Qсф) төмен аймаққа, яғни 1,5 баллдан төмен мәнге дейін азайту жоспарланған. 15 апталық модульдің құрылымы бұл мақсатты орындауға мүмкіндік береді: бағдарламада тиістілік сезімін күшейтуге бағытталған топтық жобалар, әлеуметтік интеграцияны қолдайтын тәжірибелік тапсырмалар, сонымен бірге кері байланыс пен мониторинг кезеңдері жүйелі түрде енгізілген.

Бұл мақсаттар тиісті білім беру бағдарламалары шеңберінде валидацияланған әдістемелермен өлшеніп, расталады. Олардың қатарында OES (Бойкина), IRI, TIPI-RU, УСФ-1, ДОПО-3К сияқты диагностикалық құралдар бар. Сондай-ақ «Психологиялық диагностика» (ББ 6В01103, ППД 3312), «Әлеуметтік-педагогикалық диагностика» (ББ 6В01801, APD 3202) және «Ғылыми зерттеу негіздері» (ББ 6В01103) пәндері негізінде алынған ғылыми әдістемелер бағдарламаға эмпирикалық негіз береді.
Зерттеудің теориялық және әдіснамалық негіздерін зерделеумен қатар, әзірленген мазмұндық-құрылымдық модельдің тиімділігін эксперимент барысында алынған зерттеу нәтижелерінде көрсетілген кемшіліктер мен олқылықтарды қалыптастыру экспериментінде жүргізу түзету және алдын алу мақсатында ұсынылып отырған студенттер арасында әлеуметтік шеттету, елемеу, қабылдамау және оқшаулану, тәуекелдерін төмендетуге және алдын алуға бағытталған кешенді әдістемелердің бірі «Студенттік ортадағы әлеуметтік остракизмнің педагогикалық алдын алу» атты 45 сағат (15-і дәріс, 30-ы сағат практикалық сабақ) көлемдегі элективті курс бағдарламасы әзірленді.

Бағдарлама студенттердің әлеуметтік өзара әрекеттесуінде кездесетін остракизмнің пассивті және жасырын формаларын (елемеу, оқшаулау,  шеттету) ерте анықтап, олардың психологиялық салдарын азайтуға және қауіпсіз, қолайлы білім беру ортасын қалыптастыруға бағытталған.

Бағдарламаның мақсаты: Студенттік ортада әлеуметтік остракизмнің алдын алу арқылы студенттердің психологиялық әл-ауқатын жақсарту, әлеуметтік тиістілік сезімін арттыру және университетте психологиялық-педагогикалық қауіпсіз орта қалыптастыру.


Бағдарламаның міндеттері: 


- әлеуметтік остракизм тәуекелін арттыратын психологиялық факторларды анықтау;


- студенттердің эмоционалды өзін-өзі реттеу және когнитивті икемділік дағдыларын дамыту;


- әлеуметтік ахуалды жүйелі түрде бақылау және бағалау;

- алдын алуға араласудың қысқа және ұзақ мерзімді тиімділігін ғылыми негізде дәлелдеу.


Бағдарлама мазмұны «Студенттік ортадағы әлеуметтік остракизмнің алдын алудың теориялық-әдіснамалық негіздері» және «Студенттік ортадағы әлеуметтік остракизмнің алдын алудың әлеуметтік-психологиялық механизмдері, факторлары, әдістері мен құралдары» екі үлкен модулді құрайды.

Бағдарламадан күтілетін нәтижелер:


- тәжірибелік әлеуметтік остракизм деңгейінің (OES) кемінде 30%-ға төмендеуі;


- ауыр эмпатия (PD) көрсеткішінің 20% төмендеуі;


- эмоционалды тұрақтылықтың айтарлықтай артуы;


- студенттердің тиістілік қажеттілігінің (Qsf) оңтайлы деңгейге жетуі;


- академиялық қатысу мен әлеуметтік өзара әрекет сапасының жақсаруы.

- жеке психологиялық тәуекел факторларына (гиперэмпатия, құндылық қаттылығы, перфекционизм, бас тартуға жоғары сезімталдық) сәйкес құрылымдалған.

  Бағдарлама мазмұны тренингтік модульдерден, диагностика мен мониторинг жүйесінен, онлайн қолдау элементтері мен нәтижелерді бағалаудың дәлелді ғылыми механизмдерінен тұрады.

  Бағдарламаның мақсатты тобы:

- Л.Н. Гумилев атындағы ЕҰУ-дың Әлеуметтік педагогика (6B01801)  және (6В01103) Педагогика және психология білім беру бағдарламасының студенттері және С.Аманжолов атындағы ШҚУ-дың  (6B01101) Педагогика және психология, (6В03101) Психология білім беру бағдарламасының студенттері;

- 1-4-курс білім алушылары;

- әлеуметтік-педагогикалық және психологиялық тәуекел топтарына жататын студенттер (остракизм тәжірибесі, жоғары фрустрация, жалғыздық, RS).

Бұл бағдарлама студенттер ортасында кездесетін әлеуметтік остракизм құбылысының мәнін, түрлері мен пайда болу себептерін ғылыми тұрғыдан түсіндіруге бағытталған. Модульде әлеуметтік психология, педагогика және әлеуметтану ғылымдарының теориялық тұжырымдамалары мен әдіснамалық қағидалары қарастырылады. Сонымен қатар әлеуметтік остракизмнің алдын алу бойынша ғылыми зерттеулердің әдістері, ұстанымдары және концептуалдық негіздері талданады. 
Сондай-ақ студенттік ортадағы әлеуметтік остракизмнің алдын алуды  қамтамасыз ететін  кешенді педагогикалық тетіктер төмендегі 4 деңгей бойынша жүзеге асырылуы қажет деп санаймыз.

1) Жоғары оқу орны деңгейінде;

2) Институт/жоғары мектеп/ факультет деңгейінде;

3) Кафедра деңгейінде;

4) Студенттердің өздігінен дамуы деңгейінде.

Сурет 7 - Студенттік ортадағы әлеуметтік остракизмнің алдын алу мүмкіндіктері 
Жоғары оқу орны деңгейінде
Жоғары оқу орны деңгейінде әлеуметтік остракизмнің алдын алу институционалдық саясат пен ұйымдастырушылық шаралар арқылы жүзеге асырылады, яғни білім беру ұйымында инклюзивті, қауіпсіз және қолдаушы орта қалыптастыруға бағытталған нормативті құжаттар қабылданады, студенттердің психологиялық әл-ауқатын қолдау бағдарламалары енгізіледі, академиялық адалдық, толеранттылық және өзара құрмет мәдениеті насихатталады, сондай-ақ түрлі үйірмелер мен арнайы қызығушылық клубтары, тәрбие жұмыстары, түрлі тренинг бағдарламалары мен практикалық жүмыстар, әлеуметтік жобалар, интенсив-курстар мен университет деңгейіндегі іс-шаралар жүйелі түрде ұйымдастырылады.
Институт/жоғары мектеп/ факультет деңгейінде
Бұл деңгейде әлеуметтік остракизмнің алдын алу оқу-тәрбие үдерісімен тікелей байланысты жүзеге асырылады, яғни факультет ішінде студенттер арасында жағымды психологиялық ахуал қалыптастыруға бағытталған куратор сағаттары, тренингтер, пікірталастар мен топтық жұмыстар жүргізіледі, оқытушылар мен студенттер арасында субъект-субъектілік қарым-қатынас орнатып, әр білім алушының жеке ерекшеліктері ескеріліп, топтық бірлік пен өзара қолдау мәдениеті дамытылады.
Кафедра деңгейінде
Кафедра деңгейінде әлеуметтік остракизмнің алдын алу кәсіби-педагогикалық ықпал ету арқылы жүзеге асады, яғни оқытушылар студенттердің өзара қарым-қатынасын бақылап, қажет жағдайда түзету жұмыстарын жүргізеді, топтық тапсырмалар мен бірлескен жобалар арқылы студенттердің коммуникациялық дағдыларын дамытады, сондай-ақ оқу процесінде әр студенттің белсенді қатысуын қамтамасыз етіп, шеттету жағдайларының алдын алып, психологиялық-педагогикалық қолдау көрсетеді.
Кафедра деңгейінде:

- студенттердің білім беру ортасында өзара әрекеттесуі, эмпатия мен коммуникативті дағдыларын дамытуға бағытталған дебат клубтарының жұмысын жандандыру;

- өзін-өзі реттеу, эмоционалды интеллект және әлеуметтік остракизмнің алдын алу тақырыбында тренингтер өткізу;

- жеке тұлғалық дағдыларын дамытуға арналған семинарларға, үйірмелер мен клубтарға белсенді түрде қатыстыру;

-қарым-қатынастағы жеке қиындықтарды шешу үшін психологпен кездесулер ұйымдастырып, түрлі шаралар өткізу;

- өз жетістіктері мен жеке тәжірибесін бөлісе алатын сарапшылар мен үлгілі түлектермен тұрақты түрде кездесулерді ұйымдастыру.

Студенттердің өздігінен дамуы деңгейінде:
Бұл деңгейде әлеуметтік остракизмнің алдын алу студенттердің жеке жауапкершілігі мен өзін-өзі дамытуына негізделеді, яғни студенттер саналы түрде өзара сыйластық, эмпатия және толеранттылық құндылықтарын қалыптастырып, қарым-қатынаста белсенді тыңдау, қолдау көрсету және конфликтіні конструктивті жолмен шешу дағдыларын меңгереді, сонымен қатар өздерінің эмоционалды жағдайын реттеуді, өзін-өзі бағалау мен әлеуметтік ортаға бейімделуді дамытады.
Осылайша студенттік ортадағы әлеуметтік остракизмнің алдын алу мәселесі кешенді және жүйелі тәсілді талап ететіні анықталды. Жүргізілген талдау негізінде оның алдын алуда тұлғааралық қарым-қатынасты жақсарту, студенттердің әлеуметтік және эмоционалды дағдыларын дамыту, сондай-ақ білім беру ұйымдарында қолайлы психологиялық ахуал қалыптастыру шешуші рөл атқаратыны дәлелденді.

Тәлімгерлер институтын дамыту, коммуникациялық тренингтер ұйымдастыру және әлеуметтік оқшаулану белгілерін ерте анықтау сынды ұсынылған алдын алу шаралары – студенттердің ортаға бейімделуін жеңілдетіп, остракизм деңгейін төмендетуге мүмкіндік береді. Бұл өз кезегінде білім беру процесінің тиімділігін арттыруға және студенттердің тұлғалық дамуына оң ықпал етеді.

Сонымен қатар қарастырылған мүмкіндіктер әлеуметтік остракизмнің алдын алу жеке деңгейде ғана емес, институционалды деңгейде де жүзеге асырылуы қажет екенін көрсетті. Бұл тұста білім беру ұйымдарының тәрбие және психологиялық қолдау жүйесін жетілдіру маңызды бағыттардың бірі болып табылады.
3 СТУДЕНТТІК ОРТАДАҒЫ ӘЛЕУМЕТТІК ОСТРАКИЗМДІ ПЕДАГОГИКАЛЫҚ АЛДЫН АЛУДЫҢ ТӘЖІРИБЕСІ
3.1 Студенттік ортадағы әлеуметтік остракизмді алдын алудың эксперименттік жұмыстарын ұйымдастыру диагностикасы
Зерттеуіміздің үшінші тарауы тәжірибелік-эксперименттік жол арқылы студенттік ортадағы әлеуметтік остракизмді педагогикалық алдын алудың тиімділігін тексеруге бағытталған. Бұл тараудағы зерттеу барысында әзірленген теориялық-әдіснамалық негіздер, құрылымдық-мазмұндық модель және педагогикалық әдістеме негізінде ұйымдастырылған эксперименттік жұмыстың мазмұны, кезеңдері және нәтижелері қарастырылады.

Зерттеудің ғылыми болжамына сай студенттік ортадағы әлеуметтік остракизмді педагогикалық алдын алудың теориялық-әдіснамалық негіздері айқындалып, оның құрылымдық-мазмұндық моделі мен кешенді әдістемесі әзірленіп, жоғары оқу орындарының тәжірибесіне жүйелі түрде енгізілсе, онда студенттер арасындағы әлеуметтік остракизмнің алдын алу тиімділігі де артады. Бұл өз кезегінде білім беру ортасында қолайлы әлеуметтік-психологиялық ахуалдың қалыптасуы мен болашақ мамандардың тұлға ретінде кәсіби дамуының сапасын арттыруға ықпал етеді.

Осы болжамды тексеру мақсатында педагогикалық эксперимент ұйымдастырылды. Эксперимент барысында студенттік ортадағы әлеуметтік остракизмнің бастапқы деңгейі анықталып, кейін әзірленген педагогикалық ықпал ету бағдарламасы енгізілді және оның нәтижелері талданды.

Эксперимент жұмысы келесі міндеттерді шешуге бағытталды:

- студенттік ортадағы әлеуметтік остракизмнің бастапқы деңгейін диагностикалау;

- әлеуметтік остракизм көрінісің ерекшеліктері мен оған әсер ететін факторларды анықтау;

- әзірленген педагогикалық бағдарлама негізінде алдын алу жұмыстарын жүзеге асыру;

- эксперимент нәтижелерін сандық және сапалық тұрғыдан талдау және бағалау.

Зерттеу жұмысы бастапқы, қалыптастырушы және бақылаушы кезеңдер сияқты үш негізгі кезең бойынша жүргізілді. Әр кезең зерттеудің ғылыми болжамын тексеруге бағытталған нақты мазмұнмен және әдістермен қамтамасыз етілді.

Зерттеу екі жоғары оқу орнында – Астана қаласындағы Л.Н. Гумилев атындағы Еуразия ұлттық университеті мен Өскемен қаласындағы С. Аманжолов атындағы Шығыс Қазақстан университеті студенттерінің арасында жүргізілді.

Аталған кезең студенттік ортадағы әлеуметтік остракизм құбылысының бастапқы деңгейін айқындауға, оның көріну ерекшеліктерін анықтауға және кейінгі педагогикалық ықпалдың тиімділігін салыстырмалы түрде бағалауға негіз болды.

Эмпирикалық зерттеуге барлығы 204 студент қатысты. Зерттеуді іріктеу  құрамына Астана қаласындағы Л.Н. Гумилев атындағы Еуразия ұлттық университетінің 119 студенті, Өскемен қаласындағы С. Аманжолов атындағы Шығыс Қазақстан университетінің 85 студенті қатысты. 
Зерттеу барысында қатысушыларды эксперименттік және бақылау топтарына бөлу нәтижелерді салыстырмалы талдау негізінде бағалауға мүмкіндік береді. Бұл тәсіл арнайы ұйымдастырылған педагогикалық ықпалдың әсерін табиғи оқу үдерісі жағдайымен салыстыруға жағдай жасайды. Бұл өз кезегінде ұсынылған құрылымдық-мазмұндық модель мен әдістеменің тиімділігін ғылыми тұрғыдан негіздеуге мүмкіндік береді. Аталған тәсілдің мазмұны – эксперименттік топта әлеуметтік остракизмнің алдын алуға бағытталған арнайы әзірленген педагогикалық бағдарлама енгізіліп, ал бақылау тобында оқу-тәрбие үдерісі дәстүрлі түрде жүргізіледі. Нәтижесінде екі топтағы көрсеткіштердің динамикасын салыстыру арқылы педагогикалық ықпалдың тиімділігі анықталады.
Жоғары оқу орындары келесі топтар бойынша бөлінді: Еуразия ұлттық университетінің студенттері түгелдей дерлік эксперименттік топты (n=119; 100%) құрады, ал Шығыс Қазақстан университетінің студенттері бақылау тобы ретінде қарастырылды (n=85; 100%).

Мұндай бөлініс зерттеу барысында әзірленген бағдарламаның тиімділігін салыстырмалы түрде бағалауға мүмкіндік береді, өйткені эксперименттік ықпал тек бір топқа бағытталып, екінші топта өзгерістер табиғи жағдайда бақыланады.

Эмпирикалық зерттеу аясында қатысушылардың жас ерекшелігі мен жынысы да талданды. Бұл көрсеткіштер зерттеу нәтижелерінің сенімділігін қамтамасыз ету және алынған деректерді дұрыс талдау үшін маңызды болып табылады.
Жыныс құрамына талдау нәтижелері бойынша Астана қаласындағы Л.Н. Гумилев атындағы Еуразия ұлттық университетінің студенттері арасында жүргізілген зерттеуге қатысушы студенттердің басым бөлігін әйелдер құрайды. Атап айтқанда, 119 студенттің ішінде 113-і – әйелдер, бұл жалпы іріктеменің 94,9%-ын құрайды. Ер жынысты студенттердің үлесі 5,1%, небәрі 6 адамды құрайды. Бұл көрсеткіш педагогикалық және психологиялық бағыттағы білім беру бағдарламаларына тән гендерлік құрылымды айқындайды.
Жас ерекшелігіне қарай жүргізілген талдау нәтижелері эксперименттік топ ретінде алынған Л.Н. Гумилев атындағы Еуразия ұлттық университетінің студенттері арасында зерттеуге қатысушылардың жасы 17 мен 22 жас аралығын қамтитынын көрсетті (сурет 8). Атап айтқанда, 17 жастағы студенттер – 13,4% (n=16), 18 жастағылар – 45,4% (n=54), 19 жастағылар – 20,2% (n=24), 20 жастағылар – 18,5% (n=22), 21 жастағылар – 1,7% (n=2), ал 22 жастағы студенттер – 0,8%-ды (n=1) құрады.

Сурет 8 – Эксперимент тобы студенттерінің жас ерекшелігі

Алынған мәліметтер зерттеуге қатысушылардың басым бөлігі 18-20 жас аралығында екенін көрсетеді. Бұл кезең студенттердің жоғары оқу орнына бейімделуімен, жаңа әлеуметтік байланыстар орнатуымен және тұлғааралық қарым-қатынастар жүйесінде өзіндік орнын айқындауымен сипатталады. Осыған байланысты аталған жас кезеңі студенттер арасындағы әлеуметтік остракизм құбылысын зерттеу үшін ерекше мәнге ие. 

Жыныс құрамына қарай талдау нәтижелері бойынша Өскемен қаласындағы бақылау тобы ретінде алынған С. Аманжолов атындағы Шығыс Қазақстан университетінің студенттері арасында зерттеуге қатысушылардың басым бөлігін әйел жынысты студенттер құрайды. Атап айтқанда, 85 студенттің ішінде 79-ы – әйел, бұл жалпы іріктеменің 92,9%-ын құрайды, ал ер жынысты студенттер саны 6 адамды құрап, олардың үлесі 7,1% болды.

Жас ерекшелігіне қарай жүргізілген талдау нәтижелері аталған университет студенттерінің жасы 17-22 жас аралығын қамтитынын көрсетті (сурет 9). Атап айтқанда, 17 жастағы студенттер – 29,4% (n=25), 18 жастағылар – 23,5% (n=20), 19 жастағылар – 22,4% (n=19), 20 жастағылар – 10,6% (n=9), 21 жастағылар – 7,1% (n=6), ал 22 жастағы студенттер – 7,1% (n=6) құрады.

Сурет 9 – Бақылау тобы студенттерінің жас ерекшелігі

Алынған мәліметтер зерттеуге қатысушылардың басым бөлігі 17-19 жас аралығында екенін көрсетеді, бұл олардың жоғары оқу орнына бейімделу кезеңінде тұрғанын дәлелдейді. Сонымен қатар 20-22 жас аралығындағы студенттердің де қамтылуы зерттеу таңдамаcының жас құрылымының жеткілікті деңгейде әртүрлі екенін көрсетеді.

Студенттердің білім беру бағдарламасы негізіндегі үлестірімі бойынша жүргізілген талдау нәтижелері Л.Н. Гумилев атындағы Еуразия ұлттық университетінен зерттеуге қатысқан студенттердің басым бөлігі «Педагогика және психология» және «Әлеуметтік педагогика» мамандығында оқитынын көрсетті (сурет 10). Атап айтқанда, 119 студенттің ішінде 68 студент «Педагогика және психология» білім беру бағдарламасына тиесілі болып, бұл жалпы іріктемесінің 57,1%-ын құрады, ал қалған 51 студент (42,9%) «Әлеуметтік педагогика» білім беру бағдарламасында білім алады.

Сурет 10 – Л.Н. Гумилев атындағы Еуразия ұлттық университетінің студенттерінің білім беру бағдарламасы бойынша үлестірімі

Студенттердің білім беру бағдарламасы бойынша үлестіріміне жүргізілген талдау нәтижелері Өскемен қаласындағы С. Аманжолов атындағы Шығыс Қазақстан университетінен зерттеуге қатысқандардың ішінде 43 адам (50,6%) «Психология» білім беру бағдарламасында оқиды, ал 42 адам (49,4%) «Педагогика және психология» білім беру бағдарламасында оқитынын көрсетті (сурет 11).

Сурет 11 – С. Аманжолов атындағы Шығыс Қазақстан университеті студенттерінің білім беру бағдарламасы бойынша үлестірімі

Алынған нәтижелер Өскемен қаласындағы С. Аманжолов атындағы Шығыс Қазақстан университеті студенттерінің білім беру бағдарламалары бойынша шамамен тең дәрежеде бөлінгенін көрсетті. Атап айтқанда, «Психология» және «Педагогика және психология» бағыттары арасындағы айырмашылықтың болмауы зерттеу іріктемесінің құрылымдық теңгерімділігін қамтамасыз етеді.

Бұл жағдай алынған деректердің объективтілігін арттырып, әртүрлі білім беру бағдарламалары контексінде әлеуметтік-психологиялық көрсеткіштерді салыстырмалы талдауға мүмкіндік береді. Сонымен қатар психологиялық бағыттағы студенттердің қатысуы тұлғааралық қарым-қатынас, эмпатия және әлеуметтік өзара әрекет ерекшеліктерін тереңірек қарастыруға мүмкіндік береді.

Зерттеудің бастапқы кезеңі студенттік ортадағы әлеуметтік остракизмнің қазіргі жағдайын анықтауға, оның таралу деңгейін, көрініс сипатын және оған ықпал ететін негізгі факторларды айқындауға бағытталды.

Аталған кезеңнің негізгі мақсаты – зерттеуге қатысушылардың әлеуметтік остракизмге ұшырау деңгейін, тұлғааралық қарым-қатынас ерекшеліктері мен әлеуметтік-психологиялық ахуалын бастапқы деңгейде диагностикалау. Бұл өз кезегінде кейінгі қалыптастырушы кезеңде жүзеге асырылатын педагогикалық ықпал ету жұмыстарының тиімділігін салыстырмалы түрде бағалауға мүмкіндік береді.

Бастапқы кезең барысында эксперименттік және бақылау топтарына қатысқан студенттерге кешенді диагностикалық зерттеу жүргізілді. Диагностика студенттердің әлеуметтік өзара әрекеттесу деңгейін, топтағы қабылдану дәрежесін, әлеуметтік шеттетілу белгілері мен тұлғааралық қатынастар жүйесіндегі ерекшеліктерін анықтауға бағытталды.

Модельге сәйкес зерттеу барысында әлеуметтік остракизмді анықтау мақсатында үш негізгі бағыт бойынша диагностикалық әдістемелер қолданылды. Олар:

-когнитивтік компонент

-эмоционалды-құндылықтық компонент

-мінез-құлықтық компонент

Осыған сәйкес, зерттеуде барлығы 6 психодиагностикалық әдістеме пайдаланылды (кесте 9):

Кесте 9 – Зерттеуде қолданылған диагностикалық әдістемелер сипаттамасы

	№
	Компонент
	Әдістеме атауы
	Мақсаты
	Шкала сипаттамасы
	Зерттеу үшін маңызы

	1


	Когнитивтік
	«Остракизмді (шеттетілу) бастан кешіру шкаласы (OES)
(Kipling D. Williams
Бейімделуі: Е. 
	Студенттердің әлеуметтік ортада өзін елемеу, шеттету және қабылдамау деңгейін субъективті 
	Әдістеме 14 сұрақты қамтиды және үш субшкаладан құралған: 1) елемеу сезімі; 2) әлеуметтік топтан шеттетілу; 3) 
	Әдістеме студенттердің әлеуметтік ортадағы қабылдануын когнитивтік тұрғыда бағалауға 


9-кестенің жалғасы
	
	
	А. Бойкина, 2019.)

	бағалау
	қабылданбау. Әрбір шкала бойынша алынған жоғары көрсеткіш остракизмді субъективті сезіну деңгейінің жоғары екенін білдіреді
	мүмкіндік береді. Остракизм деңгейін анықтау арқылы тұлғааралық қарым-қатынастағы қиындықтарды және әлеуметтік бейімделу деңгейін талдауға негіз болады

	
	
	Моральдық негіздер сауалнамасы (MFQ)
Сауалнама Дж. Хайдтың әлеуметтік-интуитивті моделіне сүйенеді
	Тұлғаның моральдық құндылықтарын анықтау
	6 баллдық шкала (1 – мүлдем маңызды емес/келіспеймін, 6 – өте маңызды/толық келісемін)
	Студенттердің әлеуметтік нормалар мен құндылықтарға деген көзқарасын бағалауға мүмкіндік береді

	2


	Эмоционалды-құндылықтық компонент
	Эмпатияның көпфакторлы сауалнамасы (IRI) 
(М. Дэвис, Д.Н. Карягина бейімделуі)
	Эмпатиялық қабілеттерді анықтау
	5 баллдық шкала (1 – мүлдем келіспеймін, 5 – толық келісемін)
	Тұлғааралық қарым-қатынас сапасын және эмоционалды жауап беру деңгейін анықтайды

	
	
	Жалғыздықты сезіну деңгейін анықтауға арналған дифференциалды сауалнама
(Д.А. Леонтьев, Е. Н. Осин бейімделуі)
	Жалғыздық пен әлеуметтік оқшаулану деңгейін бағалау
	7 баллдық шкала (1 – мүлдем келіспеймін, 7 – толық келісемін)
	Әлеуметтік остракизмнің психологиялық салдарын анықтауға мүмкіндік береді

	3
	Мінез-құлықтық, рефлексивтік компонент
	Қысқартылған тұлғалық сауалнама (TIPI-RU)
(А.С. Сергеева, Б.А. Кириллов, А.Ф. Джумагулова  бейімделуі)

	Тұлғалық ерекшеліктерді жедел бағалау
	7 балдық шкала (1 – мүлдем келіспеймін, 7 – толық келісемін)
	Студенттердің тұлғалық қасиеттерін анықтап, олардың әлеуметтік мінез-құлқымен байланысын талдауға мүмкіндік береді

	
	
	Әлеуметтік фрустрация деңгейін анықтауға арналған сауалнама
(Л.И.Виссерман, В. В. Бойко бейімделуі)
	Студенттердің әлеуметтік ортадағы қанағаттану деңгейін бағалау
	5 баллдық шкала (1-төмен, 5 – жоғары)
	Әлеуметтік қажеттіліктердің қанағаттанбау деңгейі мен әлеуметтік қысымды анықтауға мүмкіндік береді

	               Ескерту – Авторлық құрастыру


Аталған диагностикалық әдістемелер кешені студенттік ортадағы әлеуметтік остракизм құбылысын жан-жақты зерттеуге мүмкіндік береді. Әдістемелер студенттердің эмоционалды жағдайын, тұлғалық ерекшеліктері мен әлеуметтік өзара әрекеттесу деңгейін кешенді түрде бағалауға бағытталған.

Барлық әдістемелер анонимді түрде жүргізілді. Қатысушыларға сұрақтарға шынайы әрі жылдам жауап беру ұсынылды. Зерттеу жұмысына қатыспас бұрын барлық студенттерден зерттеуге қатысуы туралы ерікті келісім алынды. Алынған нәтижелер студенттік ортадағы әлеуметтік остракизмнің деңгейін, оның психологиялық алғышарттары мен тұлғааралық қарым-қатынас ерекшеліктерін анықтауға негіз болды.
Диагностикалық әдістемелердің нәтижелері
Когнитивтік компонентті анықтау мақсатында «Остракизмді (шеттетілу) бастан кешіру шкаласы (OES) әдістемесі қолданылды. Аталған әдістеме (авторы K.Williams және әріптестері, 2013; орыс тіліне бейімдеген Е.Э. Бойкина және т.б., 2023) жасөспірімдер мен жастар арасындағы (14–25 жас) субъективті әлеуметтік остракизм деңгейін анықтауға арналған экспресс-диагностикалық құрал болып табылады. Әдістеме зерттелушінің өзін әлеуметтік ортада қалай қабылдайтынын бағалауға бағытталған және 14 сұрақтан тұрады. Шкала құрылымы үш негізгі субшкаладан тұрады:

- елемеу;

- әлеуметтік шеттету

- қабылдамау

Әрбір субшкала студенттердің әлеуметтік өзара әрекеттестік барысында өзін қалай сезінетінін және топтық қатынастардағы орнын субъективті бағалауға мүмкіндік береді. Зерттеу нәтижелері бойынша алынған көрсеткіштер төмен, жеткілікті және жоғары деңгей бойынша талданды (кесте 10).

Кесте 10 – «Остракизмді (шеттетілу) бастан кешіру» шкаласы OES нәтижелері (%, эксперименттік топ)

	Компонент
	Субшкала
	Төмен деңгей (%)
	Жеткілікті деңгей (%)
	Жоғары деңгей (%)
	Орташа мән
	Нәтиже

	Когнитивтік
	Елемеу 
	42,0%
	46,0%
	12,0%
	1,9
	Жеткілікті деңгей

	
	Әлеуметтік шеттету 
	18,0%
	52,0%
	30,0%
	3,2
	Жеткілікті деңгей

	
	Қабылдамау 
	25,0%
	55,0%
	20,0%
	2,3
	Жеткілікті деңгей


Кестеде көрсетілгендей, елемеу субшкаласы бойынша төмен (42,0%) және жеткілікті деңгейлердің (46,0%) басым екені байқалады, ал жоғары деңгей небәрі 12,0%-ды құрайды. Бұл студенттердің басым бөлігінде тікелей елемеу тәжірибесі айқын көрінбейтінін көрсетеді, алайда оның жасырын формалары бар екенін де жоққа шығармайды.

Әлеуметтік шеттету көрсеткіші бойынша жеткілікті деңгейдің басым түсуі (52,0%) мен жоғары деңгейдің салыстырмалы түрдегі елеулі үлесі (30,0%) студенттердің едәуір бөлігінде топтан ішінара шеттетілу тәжірибесінің бар екенін көрсетеді. Бұл тұлғааралық қарым-қатынастардың толық тұрақты емес екенін білдіреді.

Қабылдамау субшкаласы бойынша да жеткілікті деңгей (55,0%) басым, ал жоғары деңгей 20,0%-ды құрайды. Бұл студенттердің бір бөлігінде өзін толық қабылданбаған тұлға ретінде сезіну тәжірибесінің кездесетінін көрсетеді.

Бақылау тобы студенттерінің нәтижелерін талдау әлеуметтік остракизм көрсеткіштерінің құрылымы біршама күрделілеу екенін көрсетеді (кесте 11).

Кесте 11 – «Остракизмді (шеттетілу) бастан кешіру» шкаласы OES нәтижелері (%, бақылау тобы)
	Компонент
	Субшкала
	Төмен деңгей (%)
	Жеткілікті деңгей (%)
	Жоғары деңгей (%)
	Орташа мән
	Нәтиже

	Когнитивтік
	Елемеу 
	38,0%
	48,0%
	14,0%
	2,0
	Жеткілікті деңгей

	
	Әлеуметтік шеттету 
	15,0%
	50,0%
	35,0%
	3,4
	Жеткілікті деңгей

	
	Қабылдамау
	20,0%
	52,0%
	28,0%
	2,5
	Жеткілікті деңгей


Елемеу субшкаласы бойынша орташа деңгейдің үлесі 48,0%, ал төмен деңгей 38,0%-ды құрайды. Жоғары деңгей үлесінің 14,0% болуы студенттердің белгілі бір бөлігінде әлеуметтік назардан тыс қалу тәжірибесінің бар екенін көрсетеді. Бұл көрсеткіш эксперименттік топпен салыстырғанда, сәл жоғары, яғни бақылау тобында елемеу сезімі жиірек кездеседі.

Әлеуметтік шеттету субшкаласы бойынша жоғары деңгейдің үлесі 35,0%-ды құрайды, бұл – өте маңызды көрсеткіш. Орташа деңгей 50,0% болған жағдайда, студенттердің басым бөлігі топ ішінде толық кірікпегенін аңғартады. Бұл бақылау тобы студенттері арасында әлеуметтік оқшаулану тәуекелінің жоғарырақ екенін көрсетеді.

Қабылдамау көрсеткіші бойынша орташа деңгей (52,0%) басым болғанымен, жоғары деңгейдің де үлесі (28,0%) айтарлықтай жоғары екені байқалады. Бұл студенттердің едәуір бөлігінде өзін толық қабылданбаған тұлға ретінде сезіну тәжірибесі бар екенін білдіреді.

Жалпы, жүргізілген диагностикалық зерттеу нәтижелері арқылы эксперименттік топ және бақылау тобы студенттерінің әлеуметтік остракизмді субъективті қабылдау ерекшеліктерінде ортақ үрдістермен қатар маңызды айырмашылық бар екені анықталды.

Екі топта да барлық субшкалалар бойынша жеткілікті деңгей үлесінің басым екені байқалады. Жалпы алғанда, бұл студенттердің басым бөлігінде әлеуметтік ортаға бейімделу қалыптасқанын және тұлғааралық қарым-қатынастар жүйесінің толық бұзылмағанын көрсетеді. Сонымен қатар төмен деңгей көрсеткіштерінің едәуір үлесі студенттердің белгілі бір бөлігінде әлеуметтік қолайлылық пен қабылдану сезімінің бар екенін дәлелдейді.

Дегенмен, талдау барысындағы жоғары деңгей көрсеткіштері ерекше назар аударуды талап етеді. Әсіресе екі университетте де әлеуметтік шеттету және қабылдамау субшкалалары бойынша жоғары деңгей үлесі айтарлықтай басым. Бұл студенттердің белгілі бір бөлігінде:

- топтан оқшаулану тәжірибесінің бар екенін;
- тұлғааралық қарым-қатынастарда қиындықтардың кездесетінін;
- әлеуметтік қабылданбау сезімінің қалыптасқанын көрсетеді.

Салыстырмалы тұрғыдан алғанда, бақылау тобы студенттерінде әлеуметтік остракизмнің көрсеткіштері біршама айқын көрінеді. Атап айтқанда, әлеуметтік шеттету (35,0%) және қабылдамау (28,0%) деңгейлерінің жоғарылығы болуы бұл ортада әлеуметтік оқшаулану тәуекелінің жоғарырақ екенін көрсетеді. Ал, эксперименттік топ студенттерінде бұл көрсеткіштер салыстырмалы түрде төмен. Бұл көрсеткіштер әлеуметтік өзара әрекет құрылымының толық үйлесімді емес екенін аңғартады.

Осылайша, алынған нәтижелер студенттік ортада әлеуметтік остракизмнің:

- айқын емес (латентті);
- бірақ жүйелі түрде көрініс табатын;
- тұлғааралық қатынастар сапасына әсер ететін құбылыс екенін дәлелдейді.

Бұл өз кезегінде әлеуметтік остракизмнің алдын алуға бағытталған мақсатты психологиялық-педагогикалық ықпал етудің қажеттілігін негіздейді әрі студенттердің өзара түсіністігі мен топішілік қолдауын арттыруға бағытталған кешенді бағдарламаларды енгізудің маңыздылығын айқындайды.
Моральдық негіздер сауалнамасы (MFQ) нәтижелері
Моральдық негіздер сауалнамасы (Moral Foundations Questionnaire, MFQ) Дж. Хайдттың моральдық негіздер теориясына сүйене отырып әзірленген.  Бұл сауалнама моральдық құндылықтарды зерттеу барысында кеңінен қолданылатын заманауи психодиагностикалық құрал болып табылады. Аталған теория шеңберінде моральдық негіздер адамның түрлі әрекеттер мен әлеуметтік жағдайларға беретін бағасының базалық критерийлері ретінде қарастырылады.

Әдістеме тұлғаның моральдық бағдарларын «қамқорлық/зиян келтірмеу», «әділеттілік», «топқа адалдық», «билікке құрмет» және «тазалық» сынды бес негізгі шкала бойынша бағалауға мүмкіндік береді. Соңғысы мәдени және діни нормалармен, сондай-ақ мінез-құлықтағы тыйымдар жүйесімен байланысты. Сауалнама 30 тұжырымнан тұрады.

Эксперименттік топта жүргізілген моральдық негіздер сауалнамасының нәтижелері студенттердің моральдық пайымдау құрылымында жекелеген құндылықтардың бәрі бірдей маңызды емес екенін көрсетті (сурет 12).

Сурет 12 – Эксперименттік топта жүргізілген моральдық негіздер сауалнамасының нәтижелері

Алынған мәліметтерге сәйкес «қамқорлық/зиян келтірмеу» шкаласы бойынша ең жоғары көрсеткіш тіркелді, ол 2,7 баллды құрады. Бұл студенттердің моральдық бағалауында басқа адамға зиян келтірмеу, әлсіздерге жанашырлық таныту, қамқорлық көрсету сияқты гуманистік құндылықтардың басым екенін көрсетеді. Демек, эксперименттік топтағы студенттер үшін моральдық шешім қабылдауда ең алдымен адамның амандығы мен эмоционалды әл-ауқаты маңызды орын алады.

Салыстырмалы түрде алғанда, жоғары көрсеткіштердің бірі «тазалық» шкаласы бойынша анықталды, ол 2,3 баллды құрады. Бұл студенттердің белгілі бір бөлігінде мәдени, этикалық және мінез-құлықтық шектеулерге мән беру үрдісі бар екенін білдіреді. Алайда бұл көрсеткіш қамқорлық шкаласынан төмен болғандықтан, тазалық пен мінез-құлық нормалары студенттердің моральдық санасында негізгі емес, қосымша реттеуші фактор ретінде көрінеді.

Интегралды көрсеткіштердің ішінде «автономия этикасы» да 2,3 баллды құрады. Бұл шкала қамқорлық пен әділеттілік негіздерінің жиынтығын көрсететіндіктен, алынған нәтиже студенттердің жеке тұлға құқықтары, жеке жауапкершілік және адамға зиян келтірмеу сияқты құндылықтарға біршама бағдарланғанын дәлелдейді. Яғни студенттердің моральдық пайымдауларында тұлға еркіндігі мен игілігіне негізделген құндылықтар едәуір маңызды орын алады.

Сонымен қатар «әділеттілік» шкаласы бойынша көрсеткіш 1,8 баллды құрады. Бұл нәтижені студенттердің әділеттілік қағидаларын толық жоққа шығарады деп емес, басқа моральдық негіздермен салыстырғанда, студенттер үшін оның маңызы біршама төмен деп түсінген жөн. Мұндай жағдай студенттердің нақты әлеуметтік жағдайларды бағалауда әділеттіліктен гөрі эмоционалды-адамгершілік өлшемдерге көбірек сүйенетінін көрсетуі мүмкін.

Ең төмен көрсеткіштер «топқа адалдық» және «билікке құрмет» шкалалары бойынша тіркеліп, әрқайсысы 1,7 баллды құрады. Бұл студенттердің моральдық бағалауында топтық мүдде, ұжымдық бірлік немесе иерархиялық құрылымдарды сақтау құндылықтарының салыстырмалы түрде әлсіз екенін көрсетеді. Басқаша айтқанда, эксперимент тобы топтық тәртіп пен беделге бағынудан гөрі жеке ұстаным мен тұлғалық еркіндікке көбірек мән береді.

Интегралды «қауымдастық этикасы» көрсеткіші 1,9 баллды құрады, бұл көрсеткіш деңгейі де жоғары емес. Аталған нәтиже студенттердің моральдық бағдарларында ұжымдық құндылықтар мен топтық нормаларға қарағанда, жеке тұлғаға бағытталған құндылықтардың басым екенін айқындайды. Бұл эксперименттік топтың моральдық санасында индивидуалистік және гуманистік бағдардың күшті қалыптасқанын білдіреді.

MFQ әдістемесі бастапқыда деңгейлік талдауды қарастырмайтындықтан, зерттеу мақсаттарына сәйкес алынған орташа мәндер шартты түрде төмен, жеткілікті және жоғары деңгейлерге жіктелді (кесте 12).

Кесте 12 – Моральдық негіздер сауалнамасы нәтижелері бойынша деңгейлік үлестірім (Эксперименттік топ, %)

	Компонент
	Шкала
	Төмен (%)
	Жеткілікті (%)
	Жоғары (%)

	Эмоционалды-
	Қамқорлық
	12%
	38%
	50%



 12-кестенің жалғасы
	құндылықтық компонент
	Әділеттілік
	45%
	40%
	15%

	
	Топқа адалдық
	52%
	35%
	13%

	
	Билікке құрмет
	55%
	33%
	12%

	
	Тазалық
	25%
	55%
	20%


Кесте 12-де ұсынылған мәліметтер Эксперименттік топтың моральдық бағдарларының құрылымында деңгейлік айырмашылық бар екенін көрсетеді. Жалпы алғанда, нәтижелер моральдық негіздердің біркелкі қалыптаспағанын және жекелеген құндылықтар маңыздылығының әртүрлі дәрежеде екенін дәлелдейді.

Ең алдымен, «қамқорлық» шкаласы бойынша жоғары деңгейдің басым екені (50%) анық байқалады. Сонымен қатар жеткілікті деңгейдің үлесі 38%-ды құраса, төмен деңгей небәрі 12% болды. Бұл студенттердің басым бөлігінде басқа адамдарға жанашырлық таныту, көмек көрсету және зиян келтірмеу сияқты гуманистік құндылықтардың жақсы қалыптасқанын көрсетеді. Яғни, моральдық бағалауда тұлғаның әл-ауқаты мен эмоционалды жағдайы негізінен басым түседі дегенді білдіреді.

«Тазалық» шкаласы бойынша жеткілікті деңгей үлесі басым (55%), ал жоғары деңгей 20% және төмен деңгей 25% құрайды. Бұл студенттердің белгілі бір бөлігінде әлеуметтік және мәдени нормаларды сақтау үрдісі қалыптасса да, бұл құндылықтардың барлығы түгелдей дерлік ие емес екенін көрсетеді. Яғни тазалық пен мінез-құлықтық шектеулер көбіне ситуациялық сипатта қабылданады.

Ал «әділеттілік» шкаласы бойынша төмен деңгей үлесі (45%) жеткілікті деңгейден (40%) және жоғары деңгейден (15%) басым. Бұл студенттердің әлеуметтік жағдайларды бағалауда әділеттілік қағидаларын толыққанды негіз ретінде қабылдамайтынын білдіреді. Мұндай нәтиже олардың моральдық пайымдауларында рационалды бағалаудан гөрі эмоционалды факторлардың басым түскенін көрсетеді.

«Топқа адалдық» және «билікке құрмет» шкалалары бойынша деңгей өте төмен екені (тиісінше 52% және 55%) байқалады. Жоғары деңгейдің үлесі өте төмен (13% және 12%). Бұл студенттердің ұжымдық құндылықтарға, топтық бірлік пен иерархиялық құрылымдарға бағытталған моральдық бағдарларының әлсіз екенін көрсетеді. Яғни студенттер үшін жеке ұстаным мен тұлғалық еркіндік топтық нормалардан әлдеқайда маңызды.

Жалпы алғанда, эксперименттік топта Моральдық негіздер сауалнамасы (MFQ) нәтижелері олардың моральдық пайымдауларында қамқорлық, зиян келтірмеу және тұлғалық автономия құндылықтарының басым түскенін көрсетті. Ал топқа адалдық, билікке құрмет және ішінара әділеттілік сияқты негіздердің салыстырмалы түрде төмен болуы студенттердің моральдық санасының көбіне жеке тұлғаға бағдарланғанын байқатады. Мұндай құрылым, бір жағынан, эмпатия мен гуманистік ұстанымдардың бар екенін көрсетсе, екінші жағынан, ұжымдық бірлік пен топішілік жауапкершілік әлсіздігінің әлеуметтік өзара әрекет барысында әлдебір қиындықтардың туындауына негіз болуы ықтимал дегенді білдіреді.

Осы тұрғыдан алғанда, алынған нәтижелер әлеуметтік остракизм мәселесін түсіндіруде маңызды мәнге ие. Қамқорлық көрсеткішінің жоғары болуы студенттердің жанашырлыққа бейімді екенін білдірсе, топтық адалдық пен билікке құрметтің төмендігі ұжымдық тұтастықтың әлсіз екенін және жеке деңгейде әлеуметтік байланыстар сақталғанымен, топтық деңгейде толық нығаймағанын көрсетеді. Бұл жағдай әлеуметтік остракизмнің тікелей емес, бірақ жанама алғышарттарының бар екенін аңғартады.

Бақылау тобында жүргізілген моральдық негіздер (MFQ)  сауалнамасының нәтижелері олардың моральдық бағдарлары құрылымында белгілі бір ерекшеліктердің бар екенін көрсетті (Сурет 13).

 Сурет 13– Бақылау тобында жүргізілген моральдық негіздер сауалнамасының нәтижелері

Алынған мәліметтер бойынша ең жоғары көрсеткіш «қамқорлық/зиян келтірмеу» шкаласы бойынша анықталып, 2,6 баллды құрады. Бұл студенттердің моральдық бағалауда басқа адамдардың әл-ауқатына, жанашырлық пен көмектесу қажеттілігіне басымдық беретінін көрсетеді.

Сонымен қатар «тазалық» шкаласы бойынша көрсеткіш 2,2 баллды құрады, бұл студенттердің әлдебір дәрежеде мәдени және әлеуметтік нормаларды сақтау керек екенін мойындайтынын білдіреді. Алайда бұл көрсеткіштің орташа деңгейде болуы моральдық шектеулердің студенттер санасында абсолютті емес жағдайға байланысты қабылданатынын көрсетеді.
«Автономия этикасы» интегралды көрсеткіші 2,2 балл деңгейінде анықталды, бұл студенттердің моральдық пайымдауларында жеке тұлғаның құқықтары мен еркіндігі белгілі бір мәнге ие болса да, оның толыққанды тұрақты және жетекші позицияда емес екенін аңғартады.

Ал «әділеттілік» шкаласы бойынша көрсеткіш 1,9 баллды құрады. Бұл студенттердің әлеуметтік жағдайларды бағалауда әділеттілік қағидаларын белгілі бір деңгейде мойындайтынын, бірақ оны басты моральдық бағдар ретінде қарастырмайтынын білдіреді.

Ең төмен көрсеткіштер «топқа адалдық» (1,8) және «билікке құрмет» (1,8) шкалалары бойынша тіркелді. Бұл студенттердің моральдық пайымдауларында топтық мүдде мен иерархиялық құрылымдарға бағытталған құндылықтардың әлсіздігін көрсетеді. Яғни студенттер үшін топтық нормалар мен беделге бағынудан гөрі жеке ұстаным маңыздырақ.

Интегралды «қауымдастық этикасы» көрсеткіші 1,9 баллды құрады, бұл да ортадан төмен деңгейде. Аталған нәтиже студенттердің моральдық санасында ұжымдық құндылықтар жеткілікті деңгейде бекітілмегенін көрсетеді.

Жалпы алғанда, бақылау тобының нәтижелері олардың моральдық бағдарлар құрылымының гуманистік бағытта қалыптасса да, эксперименттік топпен салыстырғанда, оның тұрақтылығы мен жүйелілігі төмен екенін көрсетеді. Қамқорлық пен зиян келтірмеу құндылықтары басым түссе де, әділеттілік, топтық адалдық және билікке құрмет сияқты әлеуметтік реттеуші негіздердің әлсіз екені байқалады.

Бұл жағдай студенттердің тұлғааралық қарым-қатынаста жанашыр екенін көрсетсе де, ұжымдық өзара әрекетте тұрақтылықтың жеткіліксіз болуы мүмкін дегенді аңғартады. Яғни жеке деңгейде гуманистік құндылықтар қалыптасқанымен, топтық деңгейде әлеуметтік байланыстар әлсіздігі сақталады.

Осы тұрғыдан алғанда, бақылау тобының моральдық құрылымы әлеуметтік остракизмнің пайда болуының әлдебір деңгейде алғышарты бола алады. Атап айтқанда, топтық адалдықтың төмендігі және ұжымдық құндылықтардың әлсіздігі студенттердің бір-бірін қабылдау деңгейінің төмендеуіне, бейресми шеттетілу процестерінің пайда болуына ықпал етуі мүмкін.

Жүргізілген зерттеу нәтижелері негізінде алынған эксперимент тобы мен бақылау тобының моральдық негіздері салыстырмалы түрде талданды. Салыстырмалы талдау екі жоғары оқу орнында да моральдық бағдарлардың жалпы құрылымы ұқсас болғанымен, олардың айқындылық деңгейі мен тұрақтылығында белгілі бір айырмашылық бар екенін көрсетті.

Екі топта да ең жоғары көрсеткіш «қамқорлық/зиян келтірмеу» шкаласы бойынша тіркелді (ЭТ – 2,7; БТ – 2,6). Бұл студенттердің моральдық пайымдауларында гуманистік құндылықтардың, яғни жанашырлық, эмпатия және басқаға зиян келтірмеу қағидаларының басым екенін көрсетеді. Алайда эксперименттік топта бұл көрсеткіштің жоғары болуы олардың моральдық бағалауының біршама айқын әрі тұрақты екенін білдіреді.

Интегралды «автономия этикасы» көрсеткіші де эксперименттік топта жоғары (2,3), ал бақылау тобында сәл төмен (2,2). Бұл эксперименттік топта студенттерінің моральдық пайымдауларында жеке тұлғаның құқықтары мен еркіндігіне негізделген құндылықтардың неғұрлым айқын қалыптасқанын көрсетеді. Яғни эксперименттік топ әлеуметтік жағдайларды бағалауда жеке жауапкершілік пен адамгершілік принциптерге көбірек сүйенеді.

Ал «қауымдастық этикасы» көрсеткіштерінің деңгейі екі топта да төмен (ЭТ – 1,9; БТ – 1,9), оның құрылымдық компоненттерін талдау маңызды айырмашылықтарды көрсетеді. Атап айтқанда, «топқа адалдық» және «билікке құрмет» шкалалары екі университетте де төмен болғанымен, бақылау тобында бұл көрсеткіштер біршама тұрақсыз және әлсіз көрініс табады. Бұл олардың ұжымдық нормалар мен иерархиялық құрылымдарға бағытталған құндылықтарының жеткілікті деңгейде қалыптаспағанын білдіреді.

Сонымен қатар «әділеттілік» шкаласы бойынша да эксперименттік топ көрсеткіші (1,8) мен бақылау топ көрсеткіші (1,9) арасында айтарлықтай айырмашылық байқалмайды. Бұл екі топта да әділеттілік қағидасының салыстырмалы түрде екінші деңгейлі орын алатынын көрсетеді. Бұл студенттердің моральдық пайымдауларында рационалды бағалаудан гөрі эмоционалды-адамгершілік өлшемдердің басым түскенін айқындайды.

Жалпы алғанда, эксперименттік топтың моральдық құрылымы неғұрлым жүйелі, теңгерімді және тұрақты, ал бақылау тобында бұл құрылымның сипаты салыстырмалы түрде әлсіз әрі біркелкі емес. Бұл айырмашылық студенттердің әлеуметтік тәжірибесінің, білім беру ортасы мен тұлғалық даму ерекшеліктерінің ықпалы арқылы түсіндірілуі мүмкін.

Аталған нәтижелер әлеуметтік остракизм мәселесін түсіндіруде ерекше маңызды рөл атқарады. Эксперименттік топта моральдық негіздердің тұрақтылығы тұлғааралық қарым-қатынастардың үйлесімділігін қамтамасыз ететін фактор ретінде көрінсе, бақылау тобы студенттеріндегі ұжымдық құндылықтардың әлсіздігі мен моральдық бағалаудың біркелкі еместігі әлеуметтік байланыстардың тұрақсыздығына алып келуі мүмкін.

Осылайша жүргізілген салыстырмалы талдау екі жоғары оқу орнында да әлеуметтік остракизмнің айқын көрінісі болса да, оның қалыптасуына ықпал ететін құндылықтық және моральдық алғышарттардың әртүрлі деңгейде көрініс табатынын дәлелдейді. Бұл өз кезегінде студенттер арасында әлеуметтік өзара әрекетті нығайтуға бағытталған кешенді психологиялық-педагогикалық жұмыстардың қажеттілігін негіздейді.

Зерттеу мақсаттарына сәйкес алынған орташа мәндер шартты түрде бақылау тобында төмен, жеткілікті және жоғары деңгейлерге жіктелді (кесте 13).

Кесте 13 – Моральдық негіздер сауалнамасы MFQ нәтижелері бойынша деңгейлік үлестірім (БТ, %)
	Компонент
	Шкала
	Төмен (%)
	Жеткілікті (%)
	Жоғары (%)

	Эмоционалды-құндылықтық компонент
	Қамқорлық
	15%
	40%
	45%

	
	Әділеттілік
	42%
	45%
	13%

	
	Топқа адалдық
	50%
	38%
	12%

	
	Билікке құрмет
	53%
	35%
	12%

	
	Тазалық
	30%
	50%
	20%


13-кестеде ұсынылған нәтижелер бақылау тобында моральдық бағдарлар құрылымының да біркелкі емес екенін, жекелеген құндылықтардың әртүрлі деңгейде қалыптасқанын көрсетеді.

«Қамқорлық» шкаласы бойынша жоғары деңгей үлесі 45%-ды құрайды, жеткілікті деңгей – 40%, ал төмен деңгей – 15%. Бұл студенттердің едәуір бөлігінде гуманистік құндылықтардың қалыптасқанын көрсетеді, алайда эксперименттік топпен салыстырғанда, жоғары деңгей үлесінің сәл төмен екенін байқауға болады. Бұл олардың жанашырлық пен эмпатияны көрсету деңгейі жеткілікті болғанымен, тұрақтылығы біршама әлсіз екенін білдіреді.

«Тазалық» шкаласы бойынша жеткілікті деңгей үлесі басым (50%), жоғары деңгей 20%-ды және төмен деңгей 30%-ды құрайды. Бұл студенттердің белгілі бір бөлігінде әлеуметтік және мәдени нормаларды сақтау қажет екенін мойындаса да, бұл құндылықтардың барлығы үшін жетекші емес екенін көрсетеді.

«Әділеттілік» шкаласы бойынша нәтижелер жеткілікті (45%) және төмен (42%) деңгейлер арасында шамалас бөлінген, ал жоғары деңгей небәрі 13%-ды құрайды. Бұл студенттердің әділеттілік қағидаларын мойындайтынын, бірақ оны негізгі моральдық бағдар ретінде толық қабылдамайтынын көрсетеді.

«Топқа адалдық» (50%) және «билікке құрмет» (53%) шкалалары бойынша төмен деңгейдің айқын басымдығы байқалады. Жоғары деңгей көрсеткіштері өте төмен (12%). Бұл студенттердің ұжымдық құндылықтарға, топтық бірлікке және әлеуметтік иерархияға бағытталған моральдық бағдарларының әлсіз екенін дәлелдейді.
Эмоционалды-құндылықтық компонентті бағалау үшін эмоционалды интеллект және жалғыздық деңгейін анықтайтын әдістемелер қолданылды.
Эмпатияны бағалау әдістемесі (IRI) нәтижелері

Эмпатиялық қабілеттерді анықтау мақсатында және эмоционалды-құндылық компонентін анықтау аясында Тұлғааралық реактивтілік индексі (Interpersonal Reactivity Index – IRI) қолданылды. Әдістемені алғаш рет                  М. Дэвис (1983) ұсынған, ал орыс тіліне Д.Н. Карягина (2016) бейімдеді.

Сауалнама 28 тұжырымнан тұрады және эмпатияның төрт негізгі құрылымдық компонентін өлшейді:

1.Перспективаны қабылдау (Perspective-Taking, PT) – басқа адамның көзқарасын түсіну және оны есепке алу қабілеті. Бұл көрсеткіш тұлғааралық қарым-қатынастың тиімділігімен тығыз байланысты;

2. Қиялға бейімділік (Fantasy Scale, FS) – өзін ойша басқа адамның немесе кейіпкердің орнына қою қабілеті, эмоциялық ену деңгейін сипаттайды;

3. Эмпатиялық мейірім (Empathic Concern, EC) – басқа адамдарға жанашырлық, қамқорлық және көмек көрсетуге дайындықты білдіреді;

4. Жеке күйзеліс (Personal Distress, PD) – басқа адамдардың қиын жағдайына жауап ретінде туындайтын ішкі мазасыздық пен дискомфорт деңгейін көрсетеді.

Жауаптар 5 баллдық Ликерт шкаласы бойынша бағаланды (1 – мүлдем келіспеймін, 5 – толық келісемін). Әр субшкала бойынша баллдар қосындысы есептеліп, нәтижесінде 7-ден 35-ке дейінгі аралықтағы көрсеткіштер алынды. Кері бағыттағы сұрақтар (reverse items) арнайы формула бойынша қайта кодталды (6 – жауап мәні).

Әдістеменің ішкі сенімділік көрсеткіштері жоғары деңгейде (α = 0.82–0.86), бұл оның алынған нәтижелерінің сенімді екенін көрсетеді. IRI әдістемесі эмпатияның когнитивтік, эмоционалды және реттелмеген компоненттерін кешенді түрде бағалауға мүмкіндік береді. Бұл өз кезегінде студенттердің тұлғааралық қарым-қатынас ерекшеліктері мен әлеуметтік мінез-құлқын, соның ішінде әлеуметтік остракизмге бейімділігін тереңірек талдауға жағдай жасайды.

Эксперименттік топтағы зерттеу нәтижелері төрт негізгі субшкала бойынша жүйеленді. Әр субшкала бойынша алынған мәліметтер төмен, жеткілікті және жоғары деңгейлерге жіктеліп, пайыздық үлестері ұсынылды (кесте 14).

Кесте 14 – ЭТ студенттерінің Эмпатияны бағалау әдістемесі IRI субшкалалары бойынша нәтижелері (эксперименттік топ, %)

	Компонент
	Субшкала
	Төмен
	Жеткілікті
	Жоғары

	Эмоционалды-құндылықтық


	PT – перспективаны қабылдау
	3,5%
	69,8%
	26,7%

	
	FS – қиялға бейімділік
	1,2%
	64,0%
	34,9%

	
	EC – эмпатиялық мейірім
	4,7%
	69,7%
	25,6%

	
	PD – жеке күйзеліс
	9,3%
	73,3%
	17,4%


Жалпы, алынған нәтижелер эксперименттік топтың эмпатиялық қабілеттері жеткілікті деңгейде қалыптасқанын көрсетті. Барлық субшкала бойынша орташа деңгейдің басым болуы студенттердің эмпатиялық реакциялары жеткілікті деңгейде дамығанымен, олардың толық тұрақты әрі жоғары деңгейге жетпегенін аңғартады. Бұл эмпатияның қалыптасу үстіндегі, бірақ белгілі бір құрылымдық тұрақтылыққа ие психологиялық қасиет екенін көрсетеді. 
Перспективаны қабылдау (PT) субшкаласы бойынша жеткілікті деңгейдің басымдығы (69,8%) студенттердің көпшілігі өзге адамның көзқарасын түсінуге және жағдайды басқа позициядан бағалауға қабілетті екенін білдіреді. Жоғары деңгей үлесі 26,7%-ды құрады, бұл студенттердің едәуір бөлігінде қабілеттің жақсы дамығанын көрсетеді. Дегенмен, төмен деңгейдің аз да болса болуы (3,5%) барлық студенттерде бұл дағды бірдей қалыптаспағанын аңғартады.
Қиялға бейімділік (FS) субшкаласы бойынша да жеткілікті деңгей басым (64,0%), ал жоғары деңгей 34,9%-ды құрайды. Бұл студенттердің едәуір бөлігі өзін басқа адамның немесе шартты кейіпкердің орнына қоя алатынын көрсетеді. Мұндай қабілет эмоционалды сезімталдықтың маңызды құрамдас бөлігі болып табылады. Алайда жеткілікті деңгейдің басымдығы бұл қабілеттің нақты өмір жағдайында әрдайым толық жүзеге аса бермейтінін білдіреді.
Эмпатиялық мейірім (EC) субшкаласы бойынша жеткілікті деңгей 69,7%, ал жоғары деңгей 25,6% деңгейінде анықталды. Бұл студенттердің басым бөлігінде жанашырлық танытуға, көмек көрсетуге дайындығына бағытталған бейімділік қалыптасқанын көрсетеді. Сонымен қатар жоғары деңгейдің жеткілікті үлесі студенттердің белгілі бір бөлігінде эмпатияның мінез-құлықтық аспектісі, яғни нақты көмек көрсетуге дайындық бар екенін дәлелдейді.
Жеке күйзеліс (PD) субшкаласы бойынша жеткілікті деңгейдің айқын басымдығы (73,3%) байқалады, ал жоғары деңгей 17,4%-ды құрайды. Бұл студенттердің басқа адамдардың қиын жағдайына эмоционалды тұрғыдан жауап бере алатынын, алайда бұл реакцияның шамадан тыс қарқынды емес екенін көрсетеді. Орташа баллдың салыстырмалы түрде төмен болуы (21,80) студенттердің эмоцияларын белгілі бір деңгейде реттей алатынын және шамадан тыс мазасыздыққа бейім емес екенін білдіреді.

Жалпы алғанда, эксперименттік топтың Эмпатияны бағалау әдістемесі IRI нәтижелері эмпатияның салыстырмалы түрде теңгерімді және әлеуметтік тұрғыдан қолайлы профилін көрсетеді. Студенттер бойында өзгені түсіну, эмоционалды сезіну және жанашырлық таныту қабілеттері жеткілікті деңгейде қалыптасқан, ал жеке күйзеліс көрсеткішінің шамадан тыс жоғары болмауы олардың эмоцияны реттеу қабілетінің сақталғанын білдіреді. Бұл ерекшеліктер студенттер ортасындағы тұлғааралық өзара әрекеттестіктің тиімді жүзеге асуына және әлеуметтік остракизмнің алдын алуға оң ықпал ететін маңызды психологиялық ресурс ретінде қарастырылуы мүмкін.

Бұл нәтижелер әлеуметтік остракизм мәселесімен тікелей байланысты. Перспективаны қабылдау мен эмпатиялық мейірімнің жоғары болуы топ мүшелерін түсінуге, олардың күйін ескеруге, қолдау көрсетуге және шеттету әрекеттерінің алдын алуға ықпал етеді. Ал жеке күйзелістің жоғары болуы, керісінше, студенттің эмоциялық қысымға сезімталдығын арттырып, тұлғааралық қатынастарда қашқақтау, қорғаныс немесе жанама шеттету мінез-құлқын туындатуы мүмкін. Сондықтан Эмпатияны бағалау әдістемесі IRI нәтижелері студенттік ортадағы әлеуметтік остракизмнің психологиялық алғышарттарын түсіндіруде маңызды болып табылады.

Бақылау тобының эмпатиялық қабілеттерін бағалау мақсатында Тұлғааралық реактивтілік индексі (Interpersonal Reactivity Index – IRI) әдістемесі қолданылды. Алынған нәтижелер 85 студенттен тұратын жалпы топ бойынша талданып, төрт негізгі перспективаны қабылдау (PT), қиялға бейімділік (FS), эмпатиялық мейірім (EC) және жеке күйзеліс (PD) (кесте 15) субшкала аясында жүйеленді.

Кесте 15 – БТ студенттерінің Эмпатияны бағалау әдістемесі IRI субшкалалары бойынша нәтижелері (n=85, %)

	Компонент
	Субшкала
	Төмен
	Жеткілікті
	Жоғары

	Эмоционалды-құндылықтық
	PT (перспективаны қабылдау)
	8%
	59%
	33%


  6-кестенің жалғасы
	
	FS (қиялға бейімділік)
	6%
	56%
	38%

	
	EC (эмпатиялық мейірім)
	6%
	55%
	39%

	
	PD (жеке күйзеліс)
	13%
	56%
	31%


Бақылау тобының эмпатиялық көрсеткіштерін талдау нәтижелері олардың эмпатия құрылымы негізінен жеткілікті және жоғары деңгейлердің үйлесуімен сипатталатынын көрсетті. Жалпы таңдама бойынша эмпатиялық қабілеттердің қалыптасуы жеткілікті деңгейде болғанымен, олардың көрінісі барлық компоненттер бойынша біркелкі емес екені байқалады. Бұл студенттердің тұлғааралық қарым-қатынасқа бейімділігі қалыптасқанын, алайда оның тұрақтылығы мен мінез-құлықтық іске асуы әртүрлі деңгейде екенін көрсетеді.
Перспективаны қабылдау (PT) субшкаласы бойынша төмен деңгей – 8%, жеткілікті деңгей – 59%, жоғары деңгей – 33%-ды құрады. Бұл нәтижелер студенттердің басым бөлігі басқа адамның көзқарасын түсінуге және әлеуметтік жағдайды әртүрлі позициядан қарастыруға қабілетті екенін көрсетеді. Сонымен қатар жеткілікті деңгейдің басымдығы (59%) бұл қабілеттің толық тұрақтанбағанын және белгілі бір дәрежеде ситуациялық факторларға тәуелді екенін аңғартады. Жоғары деңгейдің (33%) айтарлықтай үлесі студенттердің бір бөлігінде когнитивтік эмпатияның жақсы дамығанын білдіреді.
Қиялға бейімділік (FS) субшкаласы бойынша төмен деңгей – 6%, жеткілікті – 56%, жоғары – 38% анықталды. Бұл көрсеткіштер студенттердің едәуір бөлігінің эмоционалды тұрғыдан басқа адамның жағдайына енуге бейімді екенін көрсетеді. Жоғары деңгейдің (38%) салыстырмалы түрде жоғары болуы эмоционалды сезімталдықтың дамығанын білдіреді. Алайда жеткілікті деңгейдің басымдығы бұл қабілеттің көбіне когнитивтік-эмоционалды деңгейде қалып, нақты әлеуметтік мінез-құлықта әрдайым көрініс таба бермейтінін көрсетеді.
Эмпатиялық мейірім (EC) субшкаласы бойынша төмен деңгей – 6%, жеткілікті – 55%, жоғары – 39%-ды құрады. Бұл студенттердің басым бөлігінде жанашырлық, қамқорлық және көмек көрсетуге бейімділік бар екенін дәлелдейді. Жоғары деңгейдің айтарлықтай үлесі (39%) эмпатияның аффективті компонентінің жеткілікті дамығанын көрсетеді. Дегенмен, жеткілікті деңгейдің басымдығы (55%) бұл қасиеттердің барлық студенттерде тұрақты мінез-құлықтық стратегияға айналмағанын аңғартады.
Жеке күйзеліс (PD) субшкаласы бойынша төмен деңгей – 13%, жеткілікті – 56%, жоғары – 31% анықталды. Бұл нәтижелер студенттердің едәуір бөлігінің басқа адамдардың эмоциялық жағдайына сезімтал екенін көрсетеді. Сонымен қатар жоғары деңгейдің (31%) болуы олардың әлеуметтік стресс жағдайларында ішкі мазасыздық пен эмоционалды дискомфортты жиі бастан кешіретінін білдіреді. Жеткілікті деңгейдің басымдығы бұл көрсеткіштің салыстырмалы түрде тұрақты екенін көрсеткенімен, оның жоғары үлесі эмоционалды реттелудің жеткіліксіз дамығанын аңғартады.

Жалпы алғанда, бақылау тобының эмпатиялық профилі келесі ерекшеліктерімен сипатталады:

– когнитивтік эмпатия (PT) жеткілікті деңгейде қалыптасқан, бірақ толық тұрақтанбаған;

– эмоционалды эмпатия (FS, EC) айқын көрінеді, алайда оның мінез-құлықтық іске асуы барлық жағдайда бірдей емес;

– жеке күйзеліс (PD) көрсеткішінің салыстырмалы түрде жоғары болуы студенттердің эмоционалды сезімталдығының жоғары екенін, бірақ эмоцияны реттеу дағдыларының толық қалыптаспағанын көрсетеді.

Осылайша алынған нәтижелер бақылау тобындағы эмпатияның негізгі компоненттері қалыптасқанымен, олардың құрылымы толық үйлесімді емес екенін көрсетеді. Бұл, өз кезегінде, тұлғааралық қарым-қатынастағы қиындықтардың және әлеуметтік остракизмге бейімділіктің ықтимал психологиялық алғышарттары ретінде қарастырылуы мүмкін.

Зерттеу нәтижелерін салыстырмалы талдау эксперименттік топ және бақылау тобының эмпатиялық құрылымында мазмұндық және деңгейлік тұрғыдан елеулі айырмашылықтардың бар екенін көрсетті.

Жалпы алғанда, екі университет студенттеріне ортақ үрдіс – эмпатия көрсеткіштерінің жеткілікті деңгейде шоғырлануы. Алайда эмпатия компоненттерінің сапалық құрылымы, олардың көрініс беру қарқындылығы мен тұлғааралық мінез-құлықтағы іске асу деңгейі айтарлықтай ерекшеленеді.

Перспективаны қабылдау (PT) субшкаласы бойынша эксперименттік топта жеткілікті деңгейдің басымдығы айқын байқалады (69,8%), ал жоғары деңгейдің үлесі 26,7%-ды құрайды. Бұл олардың басқа адамның көзқарасын түсіну қабілеті қалыптасқанымен, толық тұрақты сипатқа ие емес екенін көрсетеді. Ал бақылау тобында жоғары деңгейдің үлесі 33%, бұл көрсеткіштің неғұрлым жоғары екенін аңғартады. Сонымен қатар жеткілікті деңгей 59%-ды құрайды. Бұл бақылау тобының децентрация қабілеті біршама дамығанын және тұлғааралық өзара әрекетте икемдірек екенін білдіреді.

Қиялға бейімділік (FS) субшкаласы бойынша эксперименттік топта жеткілікті деңгей 64,0%-ды, жоғары деңгей 34,9%-ды құрады. Бақылау тобында сәйкесінше жеткілікті деңгей 56%, жоғары деңгей 38% болды. Бұл бақылау тобының эмоционалды тұрғыдан басқа адамның жағдайына ену қабілеті сәл жоғары екенін көрсетеді. Яғни олар эмоционалды сәйкестенуге бейімдірек.

Эмпатиялық мейірім (EC) субшкаласы бойынша айырмашылықтар анағұрлым айқын көрінеді. Эксперименттік топта жоғары деңгей 25,6%, жеткілікті деңгей 69,8% болса, бақылау тобында жоғары деңгей 39%, орташа деңгей 55%-ды құрады. Бұл бақылау тобының жанашырлық танытуға, көмек көрсетуге және әлеуметтік қолдауға бағытталуы біршама айқын екенін дәлелдейді. Ал эксперименттік топ студенттерінде эмпатия көбіне когнитивтік деңгейде қалып, әрдайым нақты мінез-құлықтық әрекетке айнала бермейді.

Жеке күйзеліс (PD) субшкаласы бойынша эксперименттік топта жоғары деңгей 17,4%, жеткілікті деңгей 73,3%-ды құрады, ал бақылау тобында жоғары деңгей 31%, жеткілікті деңгей 56% болды. Бұл бақылау тобындағылардың эмоциялық жағдайларға сезімталдығы жоғары екенін және әлеуметтік стресс жағдайларына бейімдірек екенін көрсетеді. Ал эксперименттік топта эмоцияны реттеу тұрғысынан салыстырмалы түрде тұрақтырақ.

Эмпатияның құрылымдық компоненттерін (PT, FS, EC, PD) талдау олардың студенттік ортадағы әлеуметтік өзара әрекет сипатына және әлеуметтік остракизмнің қалыптасу ықтималдығына тікелей әсер ететінін көрсетті. Әсіресе әрбір субшкала әлеуметтік қабылдану, топтық интеграция және эмоционалды тұрақтылық деңгейін анықтайтын маңызды фактор ретінде көрінеді.

Перспективаны қабылдау (PT) мен эмпатиялық мейірім (EC) көрсеткіштерінің төмен деңгейі тұлғаның басқа адамдарды түсіну және олармен эмоционалды байланыс орнату қабілетінің әлсіздігін білдіреді. Мұндай жағдайда студенттер әлеуметтік сигналдарды дұрыс интерпретацияламайды, қарым-қатынаста икемсіздік танытып, топ ішінде қолдау көрсетпейді. Соның нәтижесінде бұл факторлар олардың топтан шеттетілу ықтималдығын арттырады. Яғни PT және EC төмендігі әлеуметтік остракизмнің негізгі когнитивтік және эмоционалды алғышарттары болып табылады.

Қиялға бейімділік (FS) көрсеткішінің төмен болуы тұлғаның басқа адамның эмоционалды жағдайына ену қабілетінің жеткіліксіздігін көрсетеді. Бұл ұжым ішінде эмоционалды байланыстың әлсіреуіне және тұлғааралық қатынастардың үстірт сипат алуына әкеледі. Соның нәтижесінде студент топтық өзара әрекетке толыққанды қатыса алмайды, бұл оның әлеуметтік оқшаулануына әсер етуі мүмкін.

Жеке күйзеліс (PD) көрсеткішінің жоғары болуы, керісінше, тұлғаның әлеуметтік жағдайларға шамадан тыс сезімтал екенін білдіреді. Мұндай студенттер әлеуметтік қысымды, сын мен қабылданбауды күштірек сезінеді. Бұл олардың әлеуметтік өзара әрекеттен қашуына, өз-өзін шектеуіне және остракизмді субъективті түрде ауыр қабылдауына алып келеді.

Осылайша эмпатияның әрбір компоненті әлеуметтік остракизмнің әртүрлі механизмдерін түсіндіреді:

PT және EC төмендігі – тұлғаның топтан шеттетілу ықтималдығын арттырады;
FS төмендігі – ұжымдық байланыстардың әлсіреуіне әкеледі;
PD жоғары деңгейі – остракизмді эмоционалды тұрғыдан ауыр қабылдауға себеп болады.
Бұл нәтижелер эмпатияның әлеуметтік остракизмнің қалыптасуында тек қосымша фактор емес, оның когнитивтік, эмоционалды және мінез-құлықтық негізін құрайтын жүйелі механизм екенін дәлелдейді.
Жалғыздықты сезіну деңгейін анықтауға арналған дифференциалды сауалнама нәтижелері
Студенттер ортасындағы әлеуметтік остракизмді кешенді зерттеу тек тұлғааралық қарым-қатынастардың сыртқы көріністерін ғана емес, сонымен қатар оның тұлғаның ішкі психологиялық күйіне тигізетін әсерін анықтауды талап етеді. Осы тұрғыда жалғыздықты өткеру ерекшеліктерін зерттеу ерекше маңызға ие, себебі әлеуметтік шеттетілу көбіне субъективті қабылдау деңгейінде көрініс табады.

Осы мақсатта зерттеу барысында жалғыздықты өткерудің дифференциалды сауалнамасы (ДОПО-3К) қолданылды. Аталған әдістеме студенттердің әлеуметтік оқшаулану деңгейін, тұлғааралық байланыстарға қажеттілігі мен жалғыздықты қабылдау ерекшеліктерін кешенді түрде бағалауға мүмкіндік береді.

Жалғыздықты өткерудің дифференциалды сауалнамасының (ДОПО-3К) құрылымы жалғыздық тәжірибесінің үш негізгі қырын қамтиды: жалпылама жалғыздық тәжірибесі, қарым-қатынасқа тәуелділік және позитивті жалғыздық. Зерттеу аясында жалпылама жалғыздық (ЖЖ) шкаласына ерекше назар аударылды, себебі ол студенттердің әлеуметтік ортада өзін қабылданған немесе шеттетілген ретінде сезінуін тікелей сипаттайды.

Жалпылама жалғыздық көрсеткіші тұлғаның:

– әлеуметтік байланыстарының жеткіліктілігін;

– эмоционалды жақындық деңгейін;

– топқа тиесілілік сезімін;

– қабылданбау және оқшаулану тәжірибесін айқындауға мүмкіндік береді.

Осыған байланысты, жалғыздықты өткерудің дифференциалды сауалнамасы (ДОПО-3К) нәтижелері әлеуметтік остракизмнің психологиялық салдарын анықтауда негізгі диагностикалық құралдардың бірі ретінде қарастырылады. Аталған әдістеме арқылы алынған мәліметтер студенттердің әлеуметтік бейімделу деңгейін бағалауға, тәуекел топтарын анықтауға және кейінгі педагогикалық ықпал ету бағдарламаларын ғылыми тұрғыдан негіздеуге мүмкіндік береді.

Эксперименттік топтағы жалғыздықты сезіну деңгейін анықтауға бағытталған дифференциалды сауалнама (ДОПО-3К) жүргізілді. Бұл зерттеуде сауалнаманың «жалпылама жалғыздық тәжірибесі» шкаласына ерекше назар аударылды, себебі ол студенттердің өзін әлеуметтік тұрғыдан қабылданған немесе шеттетілген ретінде сезіну деңгейін тікелей сипаттайды. Аталған көрсеткіш әлеуметтік остракизмнің субъективті индикаторы ретінде қарастырылады.

Жалғыздық деңгейінің (төмен, жеткілікті, жоғары) үлестірімі анықталды (сурет 13).

Сурет 13 – Эксперименттік топтағы жалғыздықты өткерудің дифференциалды (ДОПО-3К) сауалнамасының нәтижелері

Зерттеу нәтижелері көрсеткендей, эксперименттік топтың басым бөлігінде жалғыздықтың жоғары деңгейі – 50,7% (шамамен 60 студент) тіркелді. Бұл көрсеткіш студенттердің едәуір бөлігінде әлеуметтік оқшаулану, қабылданбау немесе эмоционалды қолдаудың жеткіліксіздігі сияқты субъективті тәжірибелердің бар екенін көрсетеді.

Жеткілікті деңгей 35,6%-ды (шамамен 42 студент) құрады. Бұл студенттердің жалғыздықты тұрақты емес, көбіне ситуациялық түрде бастан кешіретінін білдіреді. Яғни, олардың әлеуметтік тәжірибесі толық тұрақты емес және сыртқы факторларға (қарым-қатынас сапасы, оқу жүктемесі, әлеуметтік орта) тәуелді өзгеріп отырады.

Төмен деңгей 13,7% (шамамен 16 студент) ғана анықталды, бұл студенттердің аз бөлігінде әлеуметтік оқшаулану сезімі байқалмайтынын және олардың тұлғааралық байланыстары жеткілікті деңгейде қалыптасқанын көрсетеді.

Жалпы алғанда, алынған нәтижелер эксперименттік топта жалғыздықтың жоғары деңгейінің басымдығын көрсетеді. Бұл студенттік ортада әлеуметтік байланыстардың формалды сипатта болуы, эмоционалды жақындықтың жеткіліксіздігі және тұлғааралық өзара әрекет сапасының әркелкілігімен байланысты болуы мүмкін.

Осы тұрғыдан алғанда, жалғыздықтың жоғары және жеткілікті деңгейлерінің жиынтық үлесінің басымдығы (86,3%) студенттік ортада әлеуметтік остракизмнің жасырын формаларының бар екенін және олардың субъективті деңгейде айқын сезілетінін дәлелдейді. Бұл нәтижелер студенттермен мақсатты әлеуметтік-педагогикалық жұмыс жүргізудің, әсіресе тұлғааралық байланыстарды нығайтуға және психологиялық қауіпсіз ортаны қалыптастыруға бағытталған бағдарламаларды енгізудің қажеттілігін негіздейді.

Талдау нәтижелері көрсеткендей, жалғыздықтың субъективті тәжірибесі бірнеше негізгі бағыттардан көрінеді және нақты сандық көрсеткіштермен сипатталады.

Біріншіден, әлеуметтік қабылданбау сезімімен байланысты көрсеткіштер бойынша жеткілікті және жоғары деңгейлердің жиынтық үлесі айқын басымдыққа ие. Атап айтқанда, эксперименттік топта бұл көрсеткіш 86,3%-ды құрайды (жеткілікті деңгей – 35,6%, жоғары деңгей – 50,7%). Бұл деректер студенттердің басым көпшілігі өзін толық әлеуметтік қабылданған тұлға ретінде сезінбейтінін және эмоционалды қолдаудың жеткіліксіздігін бастан кешіретінін көрсетеді.

Екіншіден, жақын қарым-қатынастың жетіспеуімен байланысты көрсеткіштер де жоғары деңгейде көрініс табады. Жеткілікті және жоғары деңгейлердің жиынтық үлесі дәл сондай 86,3% деңгейінде сақталады. Бұл студенттердің көпшілігінде:

– сенімді әрі тұрақты эмоционалды байланыстардың жеткіліксіздігі;

– тұлғааралық қатынастардың формалды, үстірт сипатта қалыптасуы байқалатынын білдіреді.

Яғни, әлеуметтік өзара әрекет бар болғанымен, оның тереңдігі мен сапасы жеткіліксіз деңгейде қалып отыр.

Үшіншіден, әлеуметтік оқшаулану және жалғыз қалу тәжірибесіне қатысты көрсеткіштер бойынша жеткілікті деңгейдің үлесі 35,6%-ды құрайды. Бұл студенттердің едәуір бөлігінде жалғыздықтың:

– тұрақты емес;

– ситуациялық сипатта көрінетінін көрсетеді.

Яғни, жалғыздық тәжірибесі көбіне нақты жағдайларға, әлеуметтік ортаға және қарым-қатынас сапасына тәуелді түрде өзгеріп отырады.

Жалпы алғанда, алынған нәтижелер студенттер ортасында жалғыздықтың келесі құрылымдық аспектілерін айқындайды:

– эмоционалды аспект (қабылданбау сезімі) – 86,3%;

– әлеуметтік аспект (қарым-қатынас тапшылығы) – 86,3%;

– ситуациялық аспект (уақытша оқшаулану) – 35,6% деңгейінде көрініс табады.

Бұл көрсеткіштер әлеуметтік остракизмнің тек объективті шеттету құбылысы емес, сонымен қатар студенттердің ішкі субъективті тәжірибесінде терең көрініс табатын психологиялық феномен екенін дәлелдейді. Сонымен қатар жалғыздықтың жоғары деңгейінің басымдығы студенттер ортасында жасырын әлеуметтік оқшаулану формаларының бар екенін және олардың жүйелі сипат алуы мүмкін екенін көрсетеді.

Зерттеудің келесі кезеңінде бақылау тобындағы жалғыздықты сезіну деңгейін анықтауға бағытталған дифференциалды сауалнама (ДОПО-3К) нәтижелері талданды. Аталған әдістеме студенттердің әлеуметтік оқшаулануын, тұлғааралық байланыстардың жеткіліктілігін және өзін әлеуметтік ортада қабылданған немесе шеттетілген ретінде сезіну деңгейін бағалауға мүмкіндік береді. Бұл көрсеткіштер әлеуметтік остракизмнің субъективті тәжірибесін анықтауда ерекше маңызға ие.

Зерттеу барысында жалпылама жалғыздық тәжірибесінің көрсеткіштері негізінде 85 студент үш деңгейге бөлінді: төмен, жеткілікті және жоғары (сурет 14).

Сурет 14 – Бақылау тобындағы жалғыздықты сезіну деңгейін анықтауға бағытталған дифференциалды сауалнама нәтижелері

Алынған нәтижелерге сәйкес бақылау тобында жалғыздықтың жоғары деңгейі – 53,9% (шамамен 46 студент) басым. Бұл студенттердің едәуір бөлігінде әлеуметтік оқшаулану, қабылданбау сезімі және эмоционалды қолдаудың жеткіліксіздігі айқын көрінетінін көрсетеді.

Жеткілікті деңгей 34,6%-ды (шамамен 29 студент) құрады. Бұл студенттердің жалғыздықты тұрақты емес, көбіне ситуациялық сипатта бастан кешіретінін білдіреді. Яғни, олардың әлеуметтік тәжірибесі тұрақсыз және сыртқы факторларға тәуелді өзгеріп отырады.

Төмен деңгей 11,5% (шамамен 10 студент) ғана анықталды, бұл студенттердің аз бөлігінде ғана әлеуметтік оқшаулану сезімі байқалмайтынын және олардың тұлғааралық байланыстары жеткілікті деңгейде қалыптасқанын көрсетеді.

Жалпы алғанда, жоғары және жеткілікті деңгейлердің жиынтық үлесі 88,5%-ды құрайды, бұл студенттердің басым көпшілігінде жалғыздықтың әртүрлі деңгейде көрініс табатынын дәлелдейді.

Осы нәтижелер бақылау тобында:

– әлеуметтік қабылданбау сезімінің айқын екенін;

– тұрақты әрі терең тұлғааралық байланыстардың жеткіліксіздігін;

– әлеуметтік оқшауланудың субъективті тәжірибесінің кең таралғанын көрсетеді.

Бұл көрсеткіштер студенттік ортада әлеуметтік остракизмнің жасырын формаларының неғұрлым айқын көрініс табатынын және олардың психологиялық деңгейде күшті сезілетінін аңғартады.

Бақылау тобының жалғыздық тәжірибесін талдау нәтижелері оның біртекті емес, көпқырлы және құрылымдық жағынан күрделі психологиялық құбылыс екенін көрсетті. Алынған көрсеткіштерді мазмұндық тұрғыдан талдау барысында жалғыздықтың бірнеше өзара байланысты аспектілер арқылы көрініс табатыны анықталды.

Ең алдымен әлеуметтік байланыстарға қатысты көрсеткіштерді қарастырсақ, студенттердің басым бөлігінде формалды тұлғааралық қатынастардың жеткілікті деңгейде қалыптасқаны байқалады. Атап айтқанда, «сөйлесетін адамдардың болуы» және «мені түсінетін адамдар бар» сияқты көрсеткіштер бойынша жоғары деңгейдің үлесі 67,0%-77,6% аралығында, ал төмен деңгей 4,7%-7,1% шамасында тіркелді. Бұл деректер студенттердің әлеуметтік тұрғыдан толық оқшауланбағанын және қарым-қатынас жүйесіне белсенді кіріктірілгенін көрсетеді. Алайда бұл байланыстардың мазмұндық тереңдігі шектеулі екені келесі көрсеткіштерден айқын байқалады.

Эмоционалды- жалғыздық көрсеткіштері неғұрлым күрделі және қарама-қайшы сипатқа ие. «Ішкі сезімдерді бөлісе алмау» көрсеткіші бойынша жоғары деңгей 52,9%-ды құрайды, ал «өзімді жалғыз сезінемін» және «мені ешкім түсінбейді» сияқты тұжырымдар бойынша жеткілікті және жоғары деңгейлердің жиынтық үлесі 60%-дан жоғары. Бұл студенттердің едәуір бөлігінде эмоционалды жақындықтың жеткіліксіздігін, яғни қарым-қатынастардың сыртқы белсенділігіне қарамастан, ішкі психологиялық байланыстардың әлсіз екенін көрсетеді.

Әлеуметтік оқшаулану аспектісі де айтарлықтай маңызды орын алады. «Айналамда адамдар болса да өзімді жалғыз сезінемін» және «басқалардан алшақ сезіну» сияқты көрсеткіштер бойынша жеткілікті деңгейдің үлесі 42,4%-45,9%, ал жоғары деңгей 22,4%-32,9% аралығында тіркелді. Бұл жалғыздықтың тұрақты емес, көбіне ситуациялық және латентті сипатта екенін білдіреді. Яғни, студенттер әлеуметтік ортада болғанымен, белгілі бір жағдайларда өзін ішкі тұрғыдан оқшауланған ретінде сезінеді.

Сонымен қатар, зерттеу нәтижелері жалғыздықтың позитивті аспектісінің де қалыптасқанын көрсетті. «Жалғыз қалуды ұнату», «жалғыздықта өзін түсіну» және «жалғыздықта өнімділік артуы» сияқты көрсеткіштер бойынша жоғары деңгейдің үлесі 38,8%-48,2% аралығында анықталды. Бұл студенттердің белгілі бір бөлігінің жалғыздықты тек жағымсыз психологиялық күй ретінде емес, сонымен қатар өзін-өзі тану, рефлексия және тұлғалық даму ресурсы ретінде қабылдайтынын білдіреді.

Жалпы алғанда, алынған нәтижелер бақылау тобының жалғыздық тәжірибесінің амбивалентті (екіжақты) сипатын дәлелдейді. Бір жағынан, әлеуметтік байланыстар жеткілікті деңгейде қалыптасқан (67%-77%), екінші жағынан, эмоционалды жалғыздық пен ішкі оқшаулану айтарлықтай деңгейде сақталады (50% және одан жоғары).

Бұл жағдай студенттік ортада әлеуметтік остракизмнің тікелей емес, жасырын (латентті) формасының қалыптасқанын көрсетеді. Яғни, студенттер әлеуметтік ортада формалды түрде интеграцияланғанымен, психологиялық тұрғыдан өзін толық қабылданған, түсінілген және қолдау тапқан тұлға ретінде сезінбеуі мүмкін.

Мінез-құлықтық, рефлексивтік компонентті бағалау үшін тұлғалық сауалнама мен әлеуметтік фрустрация деңгейін анықтайтын әдістемелер қолданылды.
Әлеуметтік фрустрация деңгейін анықтау сауалнамасы нәтижелері
Аталған әдістеме студенттердің әлеуметтік ортадағы қанағаттану деңгейі мен әлеуметтік қажеттіліктерінің қанағаттанбау дәрежесін анықтауға мүмкіндік береді. Алынған нәтижелер студенттердің белгілі бір бөлігінде әлеуметтік фрустрация белгілерінің байқалатынын көрсетті.

Сауалнама студенттердің келесі көрсеткіштер бойынша қанағаттану деңгейін анықтауға бағытталған: жақын адаммен (серіктеспен) қарым-қатынас; ата-аналармен қарым-қатынас; достармен қарым-қатынас; туыстармен қарым-қатынас; қарама-қарсы жыныс өкілдерімен қарым-қатынас; топтастарымен қарым-қатынас; оқытушылармен қарым-қатынас; оқу үдерісіне қанағаттану; таңдаған мамандыққа қанағаттану; өз білім деңгейіне қанағаттану; материалдық жағдайына қанағаттану; тұрғын үй жағдайына қанағаттану; бос уақытты ұйымдастыруға қанағаттану; ұжымдағы өз мәртебесіне қанағаттану; физикалық денсаулығына қанағаттану; эмоционалды жағдайына қанағаттану; өз өнімділігіне қанағаттану; жалпы өмір салтына қанағаттану.

Диагностика нәтижелері бойынша студенттердің әлеуметтік фрустрация деңгейі төмен, жеткілікті және жоғары деңгейлер бойынша жіктелді.

Зерттеу нәтижелері көрсеткендей, эксперименттік топта (n=119) әлеуметтік фрустрация деңгейінің құрылымы төмен және орташа көрсеткіштердің басымдығымен сипатталады. Атап айтқанда, төмен деңгей 70 студентте (58,8%), жеткілікті деңгей 43 студентте (36,2%), ал жоғары деңгей 6 студентте (5,0%) анықталды (сурет 15).


[image: image12.emf]70,0%

60,0%

50,0%

40,0%

30,0%

20,0%

10,0%

0,0%

58,8%

TemeH

36,2%

HKeTKinikTi

5,0%

*Kofapbl

H OneyMmeTTik PppycTpauns
nenreini










58,8%

36,2%

5,0%

0,0%

10,0%

20,0%

30,0%

40,0%

50,0%

60,0%

70,0%

Төмен Жеткілікті Жоғары

Әлеуметтік фрустрация 

деңгейі


Сурет 15 – Әлеуметтік фрустрация деңгейін анықтау үшін эксперименттік топта жүргізілген  сауалнама нәтижелері

Жекелеген көрсеткіштерді талдау нәтижесінде студенттердің әлеуметтік фрустрация деңгейіне ықпал ететін салыстырмалы түрде әлсіз тұстар анықталды. Атап айтқанда, ең төмен орташа мәндер келесі көрсеткіштер бойынша тіркелді: 
- қарама-қарсы жыныстағы адамдармен қарым-қатынас (3,90); 

- өз өнімділігіне қанағаттану (3,92); 

- бос уақытты ұйымдастыруға қанағаттану (3,97); 

- эмоционалды жағдайға қанағаттану (3,99).
Бұл нәтижелер студенттердің жалпы әлеуметтік бейімделуі жеткілікті деңгейде болғанымен, олардың тұлғалық өзін-өзі жүзеге асыруында, эмоционалды тұрақтылығында және тұлғааралық өзара әрекеттесуінің жекелеген аспектілерінде белгілі бір қиындықтардың бар екенін көрсетеді. Әсіресе, қарама-қарсы жыныспен қарым-қатынас және эмоционалды жағдай көрсеткіштерінің салыстырмалы түрде төмен болуы студенттердің ішкі сенімсіздігімен, әлеуметтік мазасыздығымен және қарым-қатынастағы психологиялық кедергілермен байланысты болуы мүмкін.

Сонымен қатар өз өнімділігіне және бос уақытты ұйымдастыруға қанағаттанудың төмен деңгейі студенттердің өзін-өзі тиімді жүзеге асыру дағдыларының толық қалыптаспағанын аңғартады. Бұл көрсеткіштер студенттік ортада әлеуметтік остракизмнің тікелей емес, бірақ жанама көріністерін сипаттайтын тәуекел аймақтары ретінде қарастырылуы мүмкін. Осыған байланысты, аталған бағыттар мақсатты психологиялық-педагогикалық қолдауды қажет етеді.

Сонымен бірге талдау нәтижесінде студенттердің әлеуметтік өміріндегі неғұрлым тұрақты және қолайлы салалар да анықталды. Ең жоғары орташа мәндер: 
- ата-аналармен қарым-қатынас (4,62); 

- достармен қарым-қатынас (4,50); 

- ұжымдағы өз мәртебесіне қанағаттану (4,31); 

- жақын адаммен (серіктеспен) қарым-қатынас (4,29); 

- оқытушылармен қарым-қатынас (4,27) көрсеткіштері бойынша тіркелді.
Аталған нәтижелер студенттердің негізгі әлеуметтік байланыстарының жеткілікті деңгейде қалыптасқанын және олардың әлеуметтік қолдау жүйесінің тұрақты екенін көрсетеді. Әсіресе ата-аналармен және достармен қарым-қатынастың жоғары бағалануы студенттердің эмоционалды қолдау көздерінің бар екенін дәлелдейді.

Жалпы алғанда, алынған мәліметтер студенттік ортадағы әлеуметтік-психологиялық ахуалдың салыстырмалы түрде қолайлы екенін көрсетеді. Дегенмен, анықталған әлсіз көрсеткіштермен салыстырғанда, студенттердің әлеуметтік бейімделуі толық үйлесімді емес екенін, яғни жекелеген ішкі қайшылықтар мен жасырын қиындықтардың бар екенін аңғартады. Бұл өз кезегінде әлеуметтік остракизмнің алдын алуға бағытталған кешенді психологиялық-педагогикалық ықпал етудің қажеттілігін негіздейді.

Зерттеудің бастапқы кезеңінде әлеуметтік фрустрация деңгейін анықтауға арналған сауалнама нәтижелері негізінде студенттердің жеке ерекшеліктеріне байланысты көрсеткіштердің өзара байланысы қарастырылды. Атап айтқанда, жас және жыныстық ерекшеліктердің студенттердің эмоционалды жағдайына, тұлғааралық қарым-қатынастарына және ұжымдағы әлеуметтік мәртебесіне қанағаттану деңгейіне ықпалы талданды.

Әлеуметтік фрустрация деңгейін анықтауға арналған сауалнама студенттердің әлеуметтік ортадағы қанағаттану деңгейін кешенді түрде бағалауға мүмкіндік беретіндіктен, алынған көрсеткіштер негізінде студенттік ортадағы әлеуметтік-психологиялық ахуалдың ерекшеліктері және әлеуметтік остракизмнің ықтимал алғышарттары анықталды.

Зерттеу нәтижелерін талдау барысында студенттердің жас ерекшеліктері мен эмоционалды жағдайға қанағаттану деңгейі арасындағы байланыс анықталды.

Алынған мәліметтерге сәйкес, 17-19 жас аралығындағы студенттерде эмоционалды жағдай көрсеткіштері жиі құбылмалы сипатта байқалады. Кейбір студенттерде бұл көрсеткіш жоғары деңгейде болғанымен, бірқатар қатысушыларда жеткілікті және төмен мәндердің кездесуі олардың ішкі тұрақсыздығы мен жаңа әлеуметтік ортаға бейімделу кезеңіндегі эмоционалды қиындықтарды көрсетеді.

Ал, 20-22 жас аралығындағы студенттерде эмоционалды жағдай көрсеткіштері біршама тұрақтырақ болып келеді. Бұл олардың әлеуметтік тәжірибесінің артуымен және тұлғалық жетілу деңгейінің жоғарылауымен байланысты. Осылайша эмоционалды жағдай студенттердің жас ерекшеліктеріне тәуелді өзгеретін көрсеткіш болып табылады әрі әлеуметтік остракизмге бейімділікпен тікелей байланысты факторлардың бірі ретінде қарастырылады.

Бақылау тобында (n=85) әлеуметтік фрустрация деңгейін талдау нәтижесінде төмен деңгейдің басымдығы анықталды. Атап айтқанда, төмен деңгей 57 студентте (67,1%), жеткілікті деңгей 19 студентте (22,3%), ал жоғары деңгей 9 студентте (10,6%) байқалды (сурет 16).

Сурет 16 – Бақылау тобындағы әлеуметтік фрустрация деңгейін анықтауға арналған сауалнама нәтижелері

Алынған нәтижелерді талдау бақылау тобындағы әлеуметтік фрустрация деңгейінің жалпы құрылымы қолайлы сипатта екенін көрсетеді. Төмен деңгейдің басымдығы (67,1%) студенттердің көпшілігі әлеуметтік ортаға сәтті бейімделгенін, тұлғааралық қарым-қатынастарға қанағаттанатынын және айқын әлеуметтік-психологиялық шиеленістің жоқ екенін білдіреді.

Сонымен қатар жеткілікті деңгей үлесі (22,4%) студенттердің әлдебір бөлігінде әлеуметтік өзара әрекет үдерістерінде тұрақсыздық элементтерінің бар екенін көрсетеді. Бұл топтағы студенттер әлеуметтік ортаға ішінара бейімделгенімен, тұлғааралық қарым-қатынастарда немесе жеке қанағаттану деңгейінде белгілі бір қиындықтарды бастан кешіруі мүмкін. Мұндай көрсеткіштер әлеуметтік-психологиялық қолдауды қажет ететін латентті тәуекел аймағының бар екенін аңғартады.

Салыстырмалы түрде алғанда, жоғары деңгей үлесінің (10,6%) сәл басым түсуі ерекше назар аударуды талап етеді. Бұл көрсеткіш студенттердің белгілі бір бөлігінде әлеуметтік қанағаттанбау, оқшаулану сезімі және тұлғааралық қарым-қатынаста қиындықтардың айқын көрініс табатынын білдіреді. Мұндай студенттер әлеуметтік остракизмге неғұрлым бейім тәуекел тобына жатқызылуы мүмкін.

Жалпы алғанда, алынған нәтижелер студенттік ортадағы әлеуметтік-психологиялық ахуалдың салыстырмалы түрде тұрақты екенін көрсеткенімен, жоғары деңгей көрсеткіші үлесінің болуы бұл ортада әлеуметтік фрустрацияның көріністері толық жойылмағанын дәлелдейді. Бұл өз кезегінде әлеуметтік остракизмнің алдын алуға бағытталған мақсатты және жүйелі психологиялық-педагогикалық ықпал етудің қажеттілігін негіздейді.

Төменгі кестеде студенттердің әртүрлі өмір салаларына қанағаттану деңгейі 5 балдық шкала негізінде пайыздық көрсеткіштер арқылы берілген (кесте 16). Бұл мәліметтер студенттік ортадағы әлеуметтік-психологиялық ахуалдың жалпы сипатын, сондай-ақ әлеуметтік фрустрацияның көріну ерекшеліктерін кешенді түрде бағалауға мүмкіндік береді.

Кесте 16 – Бақылау тобы студенттерінің әртүрлі өмір салаларына қанағаттану деңгейі

	№
	Көрсеткіш
	1 (%)
	2 (%)
	3 (%)
	4 (%)
	5 (%)

	1
	Жақын адаммен қарым-қатынас
	4,7
	3,5
	11,8
	25,9
	54,1

	2
	Ата-аналармен қарым-қатынас
	1,2
	3,5
	11,8
	25,9
	57,6

	3
	Достармен қарым-қатынас
	2,4
	1,2
	16,5
	23,5
	56,5

	4
	Туыстармен қарым-қатынас
	5,9
	16,5
	29,4
	16,5
	31,8

	5
	Қарама-қарсы жыныспен қарым-қатынас
	4,7
	8,2
	30,6
	29,4
	27,1

	6
	Топтастарымен қарым-қатынас
	4,7
	3,5
	14,1
	44,7
	32,9

	7
	Оқытушылармен қарым-қатынас
	3,5
	3,5
	23,5
	32,9
	36,5

	8
	Оқу үдерісіне қанағаттану
	3,5
	8,2
	25,9
	38,8
	23,5

	9
	Мамандығына қанағаттану
	4,7
	4,7
	21,2
	23,5
	45,9

	10
	Өз білім деңгейіне қанағаттану
	4,7
	7,1
	25,9
	36,5
	25,9

	11
	Материалдық жағдай
	3,5
	3,5
	29,4
	34,1
	29,4

	12
	Тұрғын үй жағдайы
	0
	8,2
	9,4
	31,8
	50,6

	13
	Бос уақытты ұйымдастыру
	2,4
	7,1
	25,9
	30,6
	34,1

	14
	Ұжымдағы мәртебе
	1,2
	4,7
	14,1
	30,6
	49,4

	15
	Физикалық денсаулық
	7,1
	8,2
	28,2
	30,6
	25,9

	16
	Эмоционалды жағдай
	7,1
	5,9
	28,2
	28,2
	30,6

	17
	Өнімділік
	3,5
	11,8
	31,8
	28,2
	24,7

	18
	Жалпы өмір салты
	1,2
	9,4
	24,7
	24,7
	40,0


Зерттеу нәтижелерін жалпылау мақсатында әлеуметтік фрустрация көрсеткіштері бойынша орташа балл есептелді. Барлық 18 көрсеткіш бойынша орташа мән 4,17 (5 балдық шкала бойынша) құрады.

Жалпы алғанда, бұл нәтиже студенттердің әлеуметтік және оқу өмірінің түрлі қырларына жоғары деңгейде қанағаттанатынын көрсетеді. Яғни, зерттелген ортада әлеуметтік-психологиялық ахуал салыстырмалы түрде қолайлы деп бағалануы мүмкін.

Сонымен қатар алынған орташа көрсеткіш әлеуметтік фрустрацияның жоғары деңгейі айқын емес екенін көрсеткенімен, жекелеген көрсеткіштер бойынша төмендеу мәндердің кездесуі белгілі бір тәуекел аймақтарының бар екенін аңғартады. Бұл студенттердің эмоционалды жағдайы, өзін-өзі бағалауы және тұлғааралық қарым-қатынастарының кейбір аспектілерінде ішкі қиындықтардың бар екенін көрсетеді.

Жалпы алғанда, студенттердің басым бөлігінде негізгі әлеуметтік қатынастарға қанағаттану деңгейі жоғары екені байқалады. Атап айтқанда, ата-аналармен қарым-қатынас (57,6%), достармен қарым-қатынас (56,5%) және жақын адаммен қарым-қатынас (54,1%) көрсеткіштері бойынша 5 балдық деңгейдің жоғары үлесі тіркелді. Сонымен қатар тұрғын үй жағдайына (50,6%) және ұжымдағы мәртебесіне (49,4%) қанағаттану да жоғары деңгейде бағаланған.

Бұл нәтижелер студенттердің негізгі әлеуметтік қолдау жүйесі қалыптасқанын және олардың әлеуметтік ортасы жалпы қолайлы екенін көрсетеді. Әсіресе отбасы мен достық қарым-қатынастардың жоғары бағалануы студенттердің эмоционалды тұрақтылығын қамтамасыз ететін маңызды фактор ретінде көрінеді.

Сонымен қатар жекелеген көрсеткіштер бойынша әлеуметтік фрустрацияның жасырын белгілері анықталды. Атап айтқанда, қарама-қарсы жыныс өкілдерімен қарым-қатынас көрсеткіші бойынша жауаптардың басым бөлігі жеткілікті деңгейде шоғырланған (3 балл – 30,6%, 4 балл – 29,4%), бұл осы салада тұрақсыздық бар екенін көрсетеді.

Өз өнімділігіне қанағаттану көрсеткішінде де жеткілікті деңгей басым (31,8% – 3 балл), ал жоғары деңгейдегі көрсеткіш салыстырмалы түрде төмен (24,7%). Бұл студенттердің өзін-өзі жүзеге асыруында белгілі бір қиындықтардың бар екенін аңғартады. Эмоционалды жағдай көрсеткіштері де біркелкі емес: 3 және 4 деңгейдегі жауаптар тең дәрежеде (28,2%), ал төмен деңгейдегі көрсеткіштердің (1–2 балл) болуы студенттердің бір бөлігінде ішкі психологиялық жайсыздықтың бар екенін көрсетеді. Сондай-ақ физикалық денсаулыққа қанағаттану көрсеткішінде де төмен және жеткілікті деңгейдегі жауаптардың үлесі едәуір (1–2 балл – 15,3%, 3 балл – 28,2%), бұл студенттердің жалпы әл-ауқатына әсер ететін факторлардың бар екенін білдіреді.

Зерттеу нәтижелерін талдау барысында студенттердің жас ерекшеліктері мен эмоционалды жағдайға қанағаттану деңгейі арасындағы байланыс анықталды. Алынған мәліметтерге сәйкес, 17-19 жас аралығындағы студенттерде эмоционалды жағдай көрсеткіштері біркелкі емес, яғни жеткілікті және төмен деңгейдегі жауаптардың үлесі жиі кездеседі. Бұл олардың жоғары оқу орнына бейімделу кезеңінде болуымен, жаңа әлеуметтік ортаға үйренуімен және тұлғааралық қарым-қатынастарды қалыптастыру үдерісімен түсіндіріледі.

Ал 20-22 жас аралығындағы студенттерде эмоционалды жағдай көрсеткіштері салыстырмалы түрде тұрақтырақ және жоғары деңгейге жақын екені байқалады. Бұл олардың әлеуметтік тәжірибесінің артуымен, өзін-өзі реттеу қабілетінің қалыптасуына және тұлғалық жетілуіне байланысты.

Зерттеу нәтижелерін талдау барысында студенттердің жас ерекшеліктері мен топтастарымен қарым-қатынасқа қанағаттану деңгейі арасындағы байланыс анықталды. Алынған мәліметтерге сәйкес, 18-19 жас аралығындағы студенттерде топ ішіндегі қарым-қатынас көрсеткіштері біркелкі емес, яғни орташа деңгейдегі бағалар жиі кездеседі. Бұл олардың жаңа әлеуметтік ортаға бейімделу кезеңінде болуымен және топ ішінде өз орнын қалыптастыру үдерісінің әлі де жалғасуымен түсіндіріледі.

Ал 20-22 жас аралығындағы студенттерде топтастарымен қарым-қатынас көрсеткіштері салыстырмалы түрде тұрақты және жоғары деңгейге жақын. Бұл олардың әлеуметтік тәжірибесінің артуы, топ ішінде тұрақты байланыстардың қалыптасуы және өзара әрекеттесу дағдыларының дамуы нәтижесінде жүзеге асады.

Зерттеу барысында студенттердің жыныс ерекшеліктері мен ұжымдағы өз мәртебесіне қанағаттану деңгейі арасындағы байланыс та қарастырылды. Нәтижелер көрсеткендей, әйел жынысты студенттерде ұжымдағы өз мәртебесіне қанағаттану көрсеткіштері салыстырмалы түрде жоғары әрі тұрақты. Бұл олардың тұлғааралық қарым-қатынастарды белсенді қалыптасуына және топтағы өзара әрекеттесуге бейімділігіне байланысты.

Ал ер жынысты студенттерде ұжымдағы мәртебеге қанағаттану көрсеткіштері кейбір жағдайларда жеткілікті деңгейде байқалады. Бұл олардың әлеуметтік өзара әрекеттесуге төменірек қатысуымен немесе өзіндік оқшаулану тенденцияларымен түсіндірілуі мүмкін. Осылайша, жыныстық ерекшеліктер студенттердің ұжымдағы әлеуметтік мәртебесін қабылдауына ықпал ететін факторлардың бірі болып табылады және бұл өз кезегінде олардың әлеуметтік интеграция деңгейімен тығыз байланысты.

Зерттеудің бастапқы кезеңінде алынған нәтижелерді салыстырмалы талдау эксперименттік топ және бақылау тобы арасындағы әлеуметтік фрустрация деңгейінің ерекшеліктерін анықтауға мүмкіндік берді.

Алынған мәліметтер бойынша екі топта да әлеуметтік фрустрацияның төмен деңгейі басым екені анықталды (ЭТ – 58,8%; БТ – 67,1%). Бұл студенттердің басым бөлігінің әлеуметтік ортаға бейімделгенін, тұлғааралық қарым-қатынастарға жалпы қанағаттанатынын және айқын әлеуметтік-психологиялық шиеленістің жоқ екенін көрсетеді.

Сонымен қатар бақылау тобында жоғары деңгейдегі әлеуметтік фрустрация көрсеткіші үлесінің (10,6%) эксперименттік топпен (5,0%) салыстырғанда жоғары екені байқалады. Бұл бақылау тобының белгілі бір бөлігінде әлеуметтік қанағаттанбау, эмоционалды тұрақсыздық және тұлғааралық қарым-қатынаста қиындықтардың жиірек кездесетінін көрсетеді. Яғни, бұл ортада әлеуметтік-психологиялық тәуекел факторларының айқын көріну ықтималдығы жоғарырақ.

Ал эксперименттік топта жеткілікті деңгей үлесі жоғарырақ (36,1%), бұл жалпы алғанда, олардың әлеуметтік бейімделуі тұрақты болғанымен, жекелеген студенттерде ішкі қайшылықтар мен әлеуметтік-психологиялық қиындықтардың латентті түрде сақталатынын көрсетеді. Сонымен қатар эксперименттік топта жоғары деңгей көрсеткішінің төмен болуы студенттік ортадағы әлеуметтік тұрақтылықтың салыстырмалы түрде жоғары екенін аңғартады.

Осылайша екі топта да әлеуметтік фрустрацияның айқын көріністері кең таралмағанымен, оның жасырын формалары мен тәуекел топтарының бар екені анықталды. Бұл нәтижелер студенттік ортада әлеуметтік остракизмнің тікелей емес, бірақ жанама алғышарттарының қалыптасқанын көрсетеді және оны алдын алуға бағытталған кешенді психологиялық-педагогикалық ықпал етудің қажеттілігін ғылыми тұрғыдан негіздейді.

Атап айтқанда, студенттердің басым бөлігінде әлеуметтік фрустрацияның төмен деңгейі анықталғанымен, жеткілікті деңгейдің елеулі үлесі олардың эмоционалды жағдайында, тұлғааралық қарым-қатынастарында және өзін-өзі жүзеге асыруында белгілі бір қиындықтардың бар екенін айқындады. Сонымен қатар, жекелеген көрсеткіштер бойынша (эмоционалды жағдай, өнімділік, бос уақытты ұйымдастыру, тұлғааралық қарым-қатынас) тұрақсыздықтың байқалуы студенттік ортада психологиялық жайсыздықтың жасырын белгілерін көрсетеді.

Жүргізілген талдау нәтижелері студенттердің әлеуметтік-психологиялық жағдайы негізінен мінез-құлықтық, рефлексивтік компонентті анықтауға қолданылды.  
Қысқартылған тұлғалық сауалнама (TIPI-RU) нәтижелері.  
Зерттеудің келесі кезеңінде студенттердің тұлғалық ерекшеліктерін жедел бағалау мақсатында қысқартылған тұлғалық сауалнама – TIPI-RU (Ten-Item Personality Inventory) қолданылды. Бұл мінез-құлықтық, рефлексивтік компоненттерін анықтауға арналған. Аталған әдістеме «Үлкен бестік» (Big Five) тұлғалық қасиеттер моделіне негізделіп, тұлғаның негізгі психологиялық сипаттамаларын: экстраверсия, ізгі ниет, адалдық, эмоционалды тұрақтылық және тәжірибеге ашықтық сияқты базалық өлшемдерді анықтауға мүмкіндік береді.

Қысқартылған тұлғалық (TIPI-RU) сауалнамасы 7 балдық Ликерт шкаласы бойынша бағаланады (1 – мүлдем келіспеймін, 7 – толық келісемін) және тұлғалық көрсеткіштерді қысқа уақыт ішінде сенімді түрде өлшеуге бағытталған. Әдістеменің ерекшелігі – оның ықшамдылығы мен диагностикалық тиімділігі, бұл студенттердің тұлғалық профилін кешенді зерттеуге қолайлы жағдай жасайды.

Аталған әдістеме аясында алынған нәтижелер студенттердің тұлғалық қасиеттерінің әлеуметтік мінез-құлықпен, тұлғааралық қарым-қатынастармен және әлеуметтік остракизм тәжірибесімен байланысын талдауға мүмкіндік береді. Әсіресе, экстраверсия мен ізгі ниет сияқты қасиеттер әлеуметтік интеграция деңгейін сипаттаса, эмоционалды тұрақтылық тұлғаның әлеуметтік қысым мен оқшаулануға реакциясын түсіндіруде маңызды рөл атқарады.

Зерттеу нәтижелері 119 студенттен тұратын эксперименттік топ аясында талданып, студенттердің тұлғалық профилінің құрылымдық ерекшеліктерін анықтауға бағытталды (сурет 17). Бұл талдау олардың әлеуметтік мінез-құлқының ерекшеліктерін, тұлғааралық өзара әрекетке бейімділігін және әлеуметтік остракизммен байланысын тереңірек түсіндіруге мүмкіндік береді.

Сурет 17 – Эксперименттік топта жүргізілген қысқартылған тұлғалық сауалнама (TIPI-RU) нәтижелері

Алынған нәтижелерге сәйкес эксперименттік топтың тұлғалық профилі салыстырмалы түрде теңгерімді және үйлесімді сипатқа ие. Атап айтқанда, экстраверсия көрсеткіші 4,04 баллды құрап, студенттердің әлеуметтік белсенділікке және қарым-қатынасқа ашық екенін көрсетеді. Ізгі ниет көрсеткіші 4,23 деңгейінде болып, олардың басқаларға достық қарым-қатынас танытуға және кооперацияға бейімділігін дәлелдейді.

Адалдық (саналылық) көрсеткіші 4,29 баллды құрап, студенттердің жауапкершілік, ұйымдасқан және мақсатқа бағыттылық деңгейінің жеткілікті жоғары екенін көрсетеді. Эмоционалды тұрақтылық көрсеткіші шамамен 3,7-3,8 деңгейінде анықталып, студенттердің эмоционалды реттелуі орташа деңгейде екенін білдіреді. Сонымен қатар тәжірибеге ашықтық көрсеткіші 3,5-3,7 шамасында болып, олардың жаңа идеяларға, тәжірибеге және өзгерістерге белгілі бір деңгейде бейімді екенін көрсетеді.

Жалпы алғанда, алынған нәтижелер эксперименттік топтың тұлғалық құрылымының әлеуметтік өзара әрекетке қолайлы екенін көрсетеді. Жоғары деңгейдегі ізгі ниет пен адалдық көрсеткіштері тұлғааралық қатынастардың тұрақтылығын қамтамасыз етсе, экстраверсия әлеуметтік белсенділікті қолдайды. Сонымен қатар эмоционалды тұрақтылықтың орташа деңгейде болуы кейбір студенттерде стресс жағдайларында ішкі тұрақсыздықтың байқалу мүмкіндігін жоққа шығармайды.

Осылайша эксперименттік топтың тұлғалық профилі жалпы алғанда әлеуметтік бейімделуге қолайлы болғанымен, жекелеген компоненттер бойынша (әсіресе эмоционалды тұрақтылық) белгілі бір тәуекел аймақтарының бар екенін көрсетеді. Бұл көрсеткіштер әлеуметтік остракизмнің пайда болу ықтималдығын жанама түрде түсіндіретін маңызды психологиялық факторлар ретінде қарастырылуы мүмкін.

Бақылау тобының тұлғалық ерекшеліктері қысқартылған тұлғалық сауалнама (TIPI-RU) нәтижелері негізінде талданды. Зерттеу 85 студенттен тұратын жалпы топ аясында жүргізіліп, тұлғалық қасиеттердің әлеуметтік ортаға бейімделу ерекшеліктерімен және тұлғааралық өзара әрекет динамикасымен байланысы қарастырылды (сурет 18).

Сурет 18 – Бақылау тобындағы жүргізілген қысқартылған тұлғалық сауалнама (TIPI-RU) нәтижелері
Алынған нәтижелерді талдау бақылау тобының тұлғалық профилі жалпы алғанда, үйлесімді және әлеуметтік өзара әрекетке қолайлы құрылымға ие екенін көрсетті. Барлық негізгі тұлғалық өлшемдер бойынша көрсеткіштердің орташа мәннен жоғары болуы студенттердің тұлғалық дамуы жеткілікті деңгейде қалыптасқанын және олардың әлеуметтік ортаға бейімделу әлеуетінің жоғары екенін дәлелдейді.

Ең жоғары көрсеткіш ізгі ниет (5,06) шкаласы бойынша анықталды. Бұл студенттердің басқаларға деген сенім, жанашырлық, ынтымақтастық және әлеуметтік қолдау көрсетуге бейімділігінің жоғары екенін көрсетеді. Мұндай нәтиже тұлғааралық қарым-қатынастардың жағымды сипатын қамтамасыз ететін маңызды фактор болып табылады және ұжым ішіндегі психологиялық климаттың қолайлы қалыптасуына ықпал етеді.

Сонымен қатар тәжірибеге ашықтық көрсеткішінің жоғары болуы (4,70) студенттердің жаңа идеяларға, тәжірибелерге және өзгерістерге бейім екенін көрсетеді. Бұл олардың когнитивтік икемділігін, шығармашылық ойлау қабілетін және әлеуметтік ортадағы өзгерістерге бейімделу мүмкіндігін арттырады.

Адалдық (4,78) көрсеткіші де жеткілікті жоғары деңгейде анықталды, бұл студенттердің жауапкершілік, тәртіптілік және мақсатқа бағыттылық қасиеттерінің қалыптасқанын білдіреді. Бұл фактор оқу және әлеуметтік қызмет барысында тұрақтылықты қамтамасыз етеді және тұлғалық тиімділіктің маңызды көрсеткіші болып табылады.

Экстраверсия деңгейі (4,60) студенттердің әлеуметтік белсенділікке, қарым-қатынасқа және топтық өзара әрекетке ашық екенін көрсетеді. Бұл олардың ұжымға кірігуін жеңілдетіп, әлеуметтік байланыстарды орнатуда маңызды рөл атқарады.

Сонымен қатар эмоционалды тұрақтылық көрсеткіші (4,29) басқа шкалалармен салыстырғанда біршама төмен болғанымен, жалпы алғанда жеткілікті деңгейде екенін көрсетеді. Бұл студенттердің көпшілігі эмоцияларын әлдебір деңгейде реттей алатынын білдіреді, алайда кейбір жағдайларда стресс пен эмоционалды қысымға сезімталдық байқалуы.

Қысқартылған тұлғалық сауалнама TIPI-RU әдістемесі бойынша алынған нәтижелер студенттердің тұлғалық қасиеттерін төмен, жеткілікті және жоғары деңгейлер бойынша талдауға мүмкіндік берді.

Эксперименттік топта экстраверсия көрсеткіші негізінен жеткілікті деңгейде (50%) шоғырланған, ал жоғары деңгей 30% және төмен деңгей 20% құрайды. Бұл студенттердің басым бөлігінің әлеуметтік белсенділігі қалыптасқанын, бірақ барлық студенттерде бірдей жоғары деңгейде емес екенін көрсетеді. Бақылау тобында жеткілікті деңгей сол деңгейде сақталған (50%), алайда жоғары деңгей төменірек (25%), бұл олардың әлеуметтік белсенділігі салыстырмалы түрде біршама төмен екенін білдіреді.

Ізгі ниет көрсеткіші эксперименттік топта жоғары деңгейдің айтарлықтай үлесімен сипатталады (40%), жеткілікті деңгей – 45%, ал төмен деңгей – 15%. Бұл студенттердің басым бөлігінде позитивті тұлғааралық қатынасқа бейімділік қалыптасқанын көрсетеді. Бақылау тобында жоғары деңгей төменірек (30%), ал жеткілікті деңгей жоғары (50%), бұл көрсеткіштің тұрақты, бірақ айқын емес екенін білдіреді.

Адалдық (жауапкершілік) бойынша эксперименттік топта жеткілікті деңгей (47%) және жоғары деңгей (35%) басым, ал төмен деңгей 18%-ды құрайды. Бұл студенттердің ұйымшылдық және мақсатқа ұмтылу қасиеттерінің жеткілікті деңгейде қалыптасқанын көрсетеді. Бақылау тобындағы құрылым да осыған ұқсас, бірақ жоғары деңгей сәл төмен (30%).

Эмоционалды тұрақтылық көрсеткіші бойынша эксперименттік топта жеткілікті деңгей (45%) басым түскенімен, төмен деңгей үлесі де айтарлықтай (30%) жоғары. Бұл студенттердің бір бөлігінде эмоциялық тұрақсыздық пен стресс жағдайларына сезімталдық бар екенін көрсетеді. Бақылау тобында жеткілікті деңгей жоғарырақ (50%), ал төмен деңгей аздау (25%), бұл олардың эмоциялық реттелуі салыстырмалы түрде тұрақты екенін білдіреді.

Тәжірибеге ашықтық көрсеткіші эксперименттік топта жеткілікті деңгейде (48%) және жоғары деңгейде (30%) байқалады, ал төмен деңгей 22% құрайды. Бұл студенттердің жаңа идеялар мен өзгерістерге бейімділігі жеткілікті деңгейде қалыптасқанын көрсетеді. Бақылау тобында жоғары деңгей төменірек (22%), ал жеткілікті деңгей басым (50%), бұл олардың тұрақты, бірақ аздап консервативті бағдарын білдіреді.

Жалпы алғанда, бақылау тобының  тұлғалық профилі келесі ерекшеліктермен сипатталады:

– әлеуметтік бағытталған қасиеттердің (ізгі ниет, экстраверсия) жоғары деңгейі;

– когнитивтік икемділік пен жаңашылдыққа бейімділік (тәжірибеге ашықтық);

– жауапкершілік пен өзін-өзі ұйымдастырудың қалыптасуы (адалдық);

– эмоционалды тұрақтылықтың салыстырмалы түрде орташа деңгейі.

Осы тұлғалық құрылым бір жағынан студенттердің әлеуметтік ортаға сәтті бейімделуіне және тұлғааралық қарым-қатынастарды тиімді жүзеге асыруына мүмкіндік береді. Алайда басқа көрсеткіштерге қарағанда, эмоционалды тұрақтылықтың төмендеу болуы мен жоғары эмпатиялық сезімталдықпен үйлесуі кейбір студенттердің әлеуметтік қысымға осал болуына әкелуі мүмкін.

Бұл өз кезегінде әлеуметтік остракизмнің пайда болуына жанама алғышарт қалыптастырады: студенттер бір-біріне ашық және жанашыр болғанымен, эмоционалды шамадан тыс сезімталдық жағдайында тұлғааралық шиеленістерді ауыр қабылдауы мүмкін.

Алынған нәтижелер екі университет студенттерінің тұлғалық құрылымында ұқсастықтармен қатар маңызды айырмашылық бар екенін көрсетті.

Ең алдымен экстраверсия көрсеткішін қарастырсақ, бақылау тобында бұл көрсеткіш 4,60, ал эксперименттік топта  4,04 деңгейінде анықталды. Бұл бақылау тобының әлеуметтік белсенділігі мен қарым-қатынасқа ашықтығы сәл жоғары екенін білдіреді. Олар топ ішінде белсенді әрекет етіп, әлеуметтік байланыстарды орнатуға бейімділеу келеді.

Ізгі ниет көрсеткіші де бақылау тобында жоғары (5,06), ал эксперименттік топта студенттерінде ол 4,23 деңгейінде тіркелді. Бұл бақылау тобының ынтымақтастыққа бейімділігі, басқа адамдарға жағымды қатынасы және конфликтіні болдырмауға ұмтылысы айқынырақ екенін көрсетеді.

Адалдық (жауапкершілік) бойынша да бақылау тобы алда (4,78), ал эксперименттік топта бұл көрсеткіш 4,29 құрады. Бұл олардың ұйымшылдығы, жауапкершілік деңгейі мен мақсатқа ұмтылу қасиеттерінің жоғары екенін білдіреді.

Ал эмоционалды тұрақтылық көрсеткіші бойынша эксперименттік топ салыстырмалы түрде жоғары нәтиже көрсетті (шамамен 3,7-3,8), ал бақылау тобы бұл көрсеткіш 4,29 болғанымен, олардың басқа көрсеткіштерімен салыстырғанда тұрақтылық деңгейі біркелкі емес құрылымда көрінеді. Жалпы алғанда, екі топта да эмоционалды тұрақтылық орташа деңгейде қалыптасқан, алайда бақылау тобы эмоцияны реттеу тұрғысынан біршама теңгерімді профильге ие.

Тәжірибеге ашықтық көрсеткіші бақылау тобында 4,70, ал эксперименттік топта шамамен 3,5-3,7 деңгейінде анықталды. Бұл бақылау тобының жаңа идеяларға, өзгерістер мен шығармашылық әрекетке бейімділігі жоғары екенін көрсетеді.

Жалпы алғанда, алынған нәтижелер екі түрлі тұлғалық профильдің қалыптасқанын көрсетеді:

эксперименттік топ:

– тұлғалық көрсеткіштер салыстырмалы түрде теңгерімді;

– эмоцияны реттеу деңгейі тұрақтырақ;

– алайда әлеуметтік белсенділік пен сыртқы бағытталған қасиеттер салыстырмалы түрде төмендеу.

Бұл профильді «теңгерімді-реттелген тұлғалық модель» ретінде сипаттауға болады.

Ал бақылау тобында:

– әлеуметтік бағытталған қасиеттер (экстраверсия, ізгі ниет) жоғары;

– жауапкершілік пен ашықтық айқын көрінеді;

– сонымен қатар эмоционалды сезімталдықтың жоғары болу ықтималдығы байқалады.

Бұл профиль «әлеуметтік-бағытталған тұлғалық модель» ретінде сипатталады.

Осы айырмашылықтар студенттердің әлеуметтік өзара әрекет ерекшеліктеріне және әлеуметтік остракизмнің қалыптасу механизмдеріне тікелей ықпал етеді. Атап айтқанда, бақылау тобы әлеуметтік байланыстарды белсенді орнатқанымен, эмоциялық сезімталдықтың жоғары болуы оларды әлеуметтік қысымға осал етуі мүмкін. Ал эксперименттік топта эмоциялық тұрғыдан тұрақтырақ болғанымен, кей жағдайда әлеуметтік белсенділіктің төмендігі тұлғааралық дистанцияның артуына әкелуі ықтимал.

Зерттеудің эмпирикалық кезеңінде студенттік ортадағы әлеуметтік остракизмнің алғышарттарын кешенді түрде анықтау мақсатында бірнеше диагностикалық әдістемелер қолданылды. Әрбір әдістеме зерттелетін құбылыстың белгілі бір құрылымдық компонентін – когнитивтік, эмоционалды-құндылықтық және мінез-құлықтық-рефлексивтік қырларын бағалауға бағытталды.

Алынған нәтижелерді жүйелеу және кешенді талдау мақсатында барлық диагностикалық көрсеткіштер бірыңғай деңгейлік шкалаға келтірілді. Осыған сәйкес әрбір әдістеме бойынша нәтижелер төмен, жеткілікті және жоғары деңгейлер бойынша пайыздық үлесте ұсынылды (кесте 17).

Кесте 17–Зерттеу көрсеткіштерінің компоненттер бойынша (когнитивтік, эмоционалды-құндылықтық, мінез-құлықтық) эксперименттік және бақылау топтардағы деңгейлік салыстырмалы нәтижелері  (барлық диагностика бойынша, %)

	Компонент
	Әдістеме
	Көрсеткіш
	ЭТ төмен
	ЭТ жеткіл
	ЭТ жоғары
	БТ төмен
	БТ жеткіл
	БТ жоғары

	Когнитивтік
	OES
	Елемеу
	42
	46
	12
	38
	48
	14


17-кестенің жалғасы
	
	
	Әлеуметтік 
	18
	52
	30
	15
	50
	35

	
	
	шеттету
	
	
	
	
	
	

	
	
	Қабылдамау
	25
	55
	20
	20
	52
	28

	
	MFQ
	Қамқорлық
	12
	38
	50
	15
	40
	45

	
	
	Әділеттілік
	45
	40
	15
	42
	45
	13

	
	
	Топқа адалдық
	52
	35
	13
	50
	38
	12

	
	
	Билікке құрмет
	55
	33
	12
	53
	35
	12

	
	
	Тазалық
	25
	55
	20
	30
	50
	20

	Эмоционалды-құндылықтық
	IRI
	PT
	3
	70
	27
	10
	60
	30

	
	
	FS
	1
	64
	35
	8
	57
	35

	
	
	EC
	5
	70
	25
	9
	58
	33

	
	
	PD
	9
	73
	18
	15
	55
	30

	
	ДОПО
	Жалғыздық
	14
	36
	50
	12
	30
	58

	Мінез-құлықтық
	TIPI
	Экстраверс

ия
	20
	50
	30
	25
	50
	25

	
	
	Ізгі ниет
	15
	45
	40
	20
	50
	30

	
	
	Адалдық
	18
	47
	35
	22
	48
	30

	
	
	Эмоц. тұрақтылық
	30
	45
	25
	25
	50
	25

	
	
	Ашықтық
	22
	48
	30
	28
	50
	22

	
	Әлеум. фрустр.
	Жалпы
	59
	36
	5
	67
	22
	11


Кестеде ұсынылған нәтижелерді кешенді талдау студенттер ортасындағы әлеуметтік остракизмнің қалыптасуы көпқырлы және өзара байланысты психологиялық факторлар жүйесі арқылы жүзеге асатынын көрсетеді. Жалпы алғанда, эксперименттік және бақылау топтары арасында барлық компоненттер бойынша әлдебір айырмашылық байқалады, бұл олардың әлеуметтік-психологиялық бейімделу деңгейінің бірдей емес екенін дәлелдейді. Когнитивтік компонент аясында екі топта да жеткілікті деңгейдің басымдығы сақталғанымен, бақылау тобында әлеуметтік шеттету мен қабылдамау көрсеткіштері жоғарырақ, бұл студенттердің бір бөлігінде әлеуметтік ортаны жағымсыз қабылдау және өзін топтан тыс сезіну тәжірибесінің жиірек кездесетінін білдіреді. Ал эксперименттік топта бұл көрсеткіштердің төменірек болуы олардың әлеуметтік жағдайларды неғұрлым тұрақты және позитивті қабылдайтынын көрсетеді. Сонымен қатар моральдық негіздер құрылымында екі топта да гуманистік құндылықтар басым болғанымен, бақылау тобында топтық адалдық пен әлеуметтік нормалар әлсіздеу көрініс табады, бұл ұжымдық өзара әрекет тұрақтылығының жеткіліксіздігін аңғартады.

Эмоционалды-құндылықтық компонентті талдау барысында айырмашылықтар айқынырақ байқалады. Бақылау тобында жалғыздық пен жеке күйзеліс көрсеткіштерінің жоғары болуы студенттердің әлеуметтік қысымға сезімтал екенін және тұлғааралық қатынастарда ішкі жайсыздықты жиірек бастан кешіретінін көрсетеді. Эксперименттік топта да жалғыздықтың әлдебір деңгейде сақталғанымен, эмпатиялық құрылымның неғұрлым теңгерімді болуы олардың басқа адамдарды түсіну, қабылдау және эмоцияларын реттеу қабілеттерінің жақсырақ қалыптасқанын дәлелдейді. Бұл студенттердің әлеуметтік өзара әрекет барысында икемдірек және бейімделгіш екенін білдіреді.

Мінез-құлықтық-рефлексивтік компонент бойынша алынған нәтижелер де осы үрдісті толықтырады. Эксперименттік топта тұлғалық қасиеттердің неғұрлым үйлесімді құрылымы байқалып, әлеуметтік белсенділік, ізгі ниет және өзін-өзі реттеу деңгейі жоғарырақ көрінеді. Ал бақылау тобында әлеуметтік фрустрацияның жоғарырақ болуы және жекелеген тұлғалық көрсеткіштердің тұрақсыздығы студенттердің әлеуметтік ортада өзін жүзеге асыруында әлдебір қиындықтың бар екенін көрсетеді.

Жалпы алғанда, алынған нәтижелер эксперименттік топта әлеуметтік-психологиялық көрсеткіштердің теңгерімді және тұрақты құрылымы қалыптасқанын, ал бақылау тобында олардың үйлесімділігі төменірек екенін көрсетеді. Бұл айырмашылық студенттер ортасында әлеуметтік өзара әрекет сапасына тікелей әсер етеді: бір жағдайда тұлғааралық қатынастар тиімді және қолдаушы сипатта дамыса, екінші жағдайда олар формалды және тұрақсыз сипатта болуы мүмкін. Осыған байланысты бақылау тобында әлеуметтік остракизмнің жасырын формаларының қалыптасу тәуекелі жоғарырақ деп бағалауға болады, себебі когнитивтік қабылдау, эмоционалды жауап беру және мінез-құлықтық реттеу компоненттері арасында белгілі бір дисбаланс байқалады.

Аталған қорытындылар студенттер ортасында әлеуметтік остракизмнің алдын алуға бағытталған кешенді психологиялық-педагогикалық  әзірлеудің қажеттілігін негіздейді. Бұл бағдарлама эмпатияны дамытуға, тұлғааралық қарым-қатынастарды нығайтуға, эмоционалды реттелуді жетілдіруге және ұжымдық құндылықтарды қалыптастыруға бағытталуы тиіс.

3.2 Студенттік ортадағы әлеуметтік остракизмді алдын алудың  кешенді әдістемесі және жүзеге асыру
Жүргізілген эмпирикалық зерттеу нәтижелері студенттік ортада әлеуметтік остракизмнің қалыптасуына ықпал ететін бірқатар психологиялық факторлардың бар екенін анықтауға мүмкіндік берді. Диагностика кезеңі барысында алынған деректерді кешенді талдау студенттердің тұлғалық, эмоциялық және әлеуметтік сипаттамаларында әлдебір «тәуекел аймақтарының» бар екенін көрсетті.

Атап айтқанда, зерттеу нәтижелері келесі негізгі мәселелерді айқындады:

– тұлғааралық қарым-қатынастағы жеткіліксіз түсіністік (перспективаны қабылдау деңгейінің біркелкі болмауы);

– эмпатиялық жауап берудің тұрақсыздығы, әсіресе мінез-құлықтық деңгейде (эмпатиялық мейірімнің толық іске аспауы);

– эмоционалды тұрақтылықтың жеткіліксіздігі, бұл студенттердің әлеуметтік қысымға жоғары сезімталдығын көрсетеді;

– жалғыздықтың субъективті тәжірибесінің орташа және жоғары деңгейде көрініс табуы, әсіресе әлеуметтік қабылданбау сезімімен байланысты көрсеткіштер бойынша;

– тұлғалық құрылымда экстраверсия мен ізгі ниет көрсеткіштерінің теңгерімсіздігі (кейбір студенттерде әлеуметтік белсенділік жоғары болғанымен, эмоциялық тұрақтылық төмен, немесе керісінше).

Бұл нәтижелер студенттердің едәуір бөлігінде әлеуметтік өзара әрекет процесінде қиындықтар туындауы мүмкін екенін және әлдебір жағдайларда олардың әлеуметтік оқшаулану немесе топтан шеттетілу тәжірибесіне ұшырау ықтималдығы жоғары екенін көрсетеді.

Жүргізілген диагностикалық зерттеу нәтижелері студенттік ортада әлеуметтік остракизмнің қалыптасуына ықпал ететін бірқатар психологиялық және әлеуметтік факторлардың бар екенін көрсетті. Атап айтқанда, эмпатиялық қабілеттердің жеткіліксіз дамуы, тұлғааралық қарым-қатынастағы түсіністіктің тұрақсыздығы, эмоционалды реттеу дағдыларының әлсіздігі, сондай-ақ жалғыздықтың субъективті тәжірибесінің байқалуы студенттердің әлдебір бөлігінде әлеуметтік оқшаулану тәуекелінің бар екенін айқындайды.

Анықталған бұл «проблемалық аймақтар» студенттердің әлеуметтік бейімделу үдерісін қиындатып, тұлғааралық өзара әрекет сапасының төмендеуіне және кей жағдайларда әлеуметтік шеттетілуге алып келуі мүмкін.

Осыған байланысты зерттеу нәтижелерінде анықталған олқылықтарды жүйелі түрде түзетіп, студенттердің әлеуметтік-психологиялық ресурстарын дамыту мақсатында әлеуметтік остракизмнің алдын алуға бағытталған кешенді психологиялық-педагогикалық бағдарлама ұсынылады.
Зерттеу аясында бағдарламаны жүзеге асыру жұмыстары Л.Н. Гумилев атындағы Еуразия ұлттық университетінің студенттерінен құралған эксперименттік топта жүргізілді. Бұл топ диагностика кезеңінде анықталған тәуекел аймақтарын түзетуге бағытталған арнайы ұйымдастырылған ықпал ету шараларына тартылды.

Ұсынылған бағдарлама студенттердің эмпатиясын дамытуға, тиімді коммуникация дағдыларын қалыптастыруға, эмоционалды тұрақтылығын арттыруға және әлеуметтік интеграция деңгейін күшейтуге бағытталған.

Әлеуметтік остракизмнің алдын алуға бағытталған кешенді психологиялық-педагогикалық бағдарламаның негізгі мақсаты – студенттердің тұлғааралық өзара әрекетінің сапасын арттыру, эмпатиялық қабілеттерін дамыту, эмоционалды тұрақтылығын күшейту және әлеуметтік оқшаулану тәуекелін төмендету арқылы студенттік ортада қолайлы әлеуметтік-психологиялық ахуал қалыптастыру.

Бағдарламаның мақсаты зерттеу барысында анықталған эмпирикалық нәтижелерге негізделіп, студенттердегі негізгі «тәуекел аймақтарын» (эмпатияның жеткіліксіздігі, эмоционалды тұрақсыздық, жалғыздық тәжірибесі, тұлғааралық түсіністіктің әлсіздігі) түзетуге бағытталған.

Бағдарламаны әзірлеу барысында әлеуметтік остракизмнің құрылымдық моделі негізге алынды, соған сәйкес когнитивтік, эмоционалды-құндылықтық және мінез-құлықтық-рефлексивтік компоненттер өзара байланыста қарастырылады. Ұсынылған кешенді әдістеме аталған компоненттердің әрқайсысын дамытуға бағытталған арнайы модульдер жүйесі арқылы жүзеге асырылады.

Атап айтқанда, бағдарламаның когнитивтік компоненті бірінші модуль аясында жүзеге асырылады және студенттердің әлеуметтік остракизм туралы білімін кеңейтуге бағытталған. Бұл кезеңде қатысушылар әлеуметтік шеттетілу құбылысының мәнін, оның себептері мен салдарын, сондай-ақ тұлғааралық қарым-қатынас заңдылықтарын меңгереді. Сонымен қатар әлеуметтік жағдайларды талдау, шиеленіс жағдайларын түсіну және шеттету белгілерін дер кезінде анықтау дағдылары қалыптастырылады.

Бағдарламаның эмоционалды-құндылықтық компоненті екінші және үшінші модульдер арқылы іске асырылады. Бұл модульдер эмпатияны дамытуға, эмоционалды сезімталдықты арттыруға және студенттердің құндылықтық бағдарларын қалыптастыруға бағытталған. Қатысушыларда басқа адамның сезімін түсіну, жанашырлық таныту, толеранттылық пен өзара сыйластықты ұстану дағдылары дамиды. Сонымен қатар топ ішінде психологиялық қауіпсіздік сезімін қалыптастыруға ерекше көңіл бөлінеді, бұл әлеуметтік остракизмнің алдын алудың маңызды шарты болып табылады.

Мінез-құлықтық-рефлексивтік компонент бағдарламаның төртінші модулі аясында жүзеге асырылады және студенттердің нақты әлеуметтік мінез-құлық стратегияларын қалыптастыруға бағытталған. Бұл кезеңде тиімді коммуникация, конструктивті өзара әрекет, кері байланысты қабылдау, конфликтілерді шешу және өз мінез-құлқын реттеу дағдылары дамытылады. Сонымен қатар қатысушылардың рефлексиялық қабілеттері жетілдіріліп, өз әрекеттерін талдау және олардың салдарын болжау мүмкіндігі күшейтіледі.

Осылайша ұсынылған бағдарлама құрылымы диагностикалық зерттеу барысында анықталған мәселелерді тікелей қамтып, әр компонент бойынша мақсатты ықпал етуді қамтамасыз етеді. Бағдарламаның модульдік құрылымы оның жүйелілігін, кезеңділігін және практикалық тиімділігін арттырып, студенттік ортада әлеуметтік остракизмнің алдын алуға бағытталған кешенді құрал ретінде қарастыруға мүмкіндік береді.

Ұсынылып отырған кешенді психологиялық-педагогикалық бағдарламаның мақсаты – студенттік ортада әлеуметтік остракизмнің алдын алу арқылы тұлғааралық қарым-қатынас сапасын арттыру, студенттердің эмпатиялық қабілеттерін дамыту, эмоционалды тұрақтылығын күшейту және әлеуметтік интеграция деңгейін жоғарылату.

Бағдарламаның мақсаты зерттеу нәтижесінде анықталған когнитивтік, эмоционалды-құндылықтық және мінез-құлықтық-рефлексивтік компоненттердегі олқылықтарды жүйелі түрде түзетуге бағытталған.

Бағдарламаның мақсатына сәйкес келесі міндеттер айқындалды:

1. Когнитивтік компонент бойынша:

– студенттердің әлеуметтік остракизм туралы білімдерін қалыптастыру;

– оның себептері мен салдарын түсіндіру;

– тұлғааралық жағдайларды талдау және әлеуметтік өзара әрекетті дұрыс бағалау дағдыларын дамыту;

2. Эмоционалды-құндылықтық компонент бойынша:

– эмпатиялық қабілеттерді (перспективаны қабылдау, жанашырлық) дамыту;

– эмоционалды сезімталдықты арттыру;

– толеранттылық, өзара сыйластық, әділеттілік сияқты құндылықтық бағдарларды қалыптастыру;

– топ ішінде психологиялық қауіпсіздік сезімін күшейту;

3. Мінез-құлықтық-рефлексивтік компонент бойынша:

– тиімді коммуникация дағдыларын қалыптастыру;

– конфликтілерді конструктивті шешу қабілетін дамыту;

– өзін-өзі талдау және өз мінез-құлқын реттеу дағдыларын жетілдіру;

– әлеуметтік өзара әрекетте жауапты мінез-құлықты қалыптастыру;

4. Жалпы әлеуметтік бейімделу бойынша:

– студенттердің әлеуметтік интеграция деңгейін арттыру;

– жалғыздық пен әлеуметтік оқшаулану тәжірибесін төмендету;

– топқа тиесілілік сезімін қалыптастыру;

Аталған бағдарламаны практикалық тұрғыда жүзеге асыру мақсатында арнайы элективтік курс құрылды.

Ұсынылған элективтік курс бағдарламаның мазмұндық құрылымын толық қамтып, оның негізгі бағыттарын білім беру процесіне енгізуге мүмкіндік береді. Курс студенттердің әлеуметтік өзара әрекет дағдыларын дамытуға, эмпатиялық қабілеттерін жетілдіруге, эмоционалды тұрақтылығын арттыруға және тұлғааралық қарым-қатынас сапасын жақсартуға бағытталған.

Элективтік курс бағдарламаның құрылымдық компоненттеріне сәйкес модульдік қағида негізінде ұйымдастырылды. Атап айтқанда, курс мазмұны когнитивтік, эмоционалды-құндылықтық және мінез-құлықтық-рефлексивтік бағыттарды қамти отырып, студенттердің әлеуметтік остракизмге бейімділігін төмендетуге және олардың әлеуметтік бейімделу деңгейін арттыруға ықпал етеді.

Сонымен қатар элективтік курс барысында интерактивті оқыту әдістері (тренингтер, рөлдік ойындар, топтық талқылаулар, кейс-талдау) кеңінен қолданылып, теориялық білім мен практикалық дағдылардың бірлігін қамтамасыз етеді. Бұл өз кезегінде студенттердің әлеуметтік құзыреттілігін кешенді түрде дамытуға және қолайлы психологиялық ахуал қалыптастыруға мүмкіндік береді.

Элективтік курстың мазмұны зерттеу барысында әзірленген әлеуметтік остракизмнің құрылымдық моделіне сәйкес қайта құрылымдалып, оның когнитивтік, эмоционалды-құндылықтық және мінез-құлықтық-рефлексивтік компоненттерін дамытуға бағытталған модульдік жүйе негізінде ұйымдастырылды.

Осыған сәйкес элективтік курс екі негізгі модульден тұрады (кесте 18):

Кесте 18 – «Әлеуметтік остракизмнің алдын алу» элективтік курсының толық құрылымы
	Модуль №
	Модуль атауы

	1
	2

	1
	Студенттік ортадағы әлеуметтік остракизмнің алдын алудың теориялық-әдіснамалық негіздері

	2
	Студенттік ортадағы әлеуметтік остракизмнің алдын алудың әлеуметтік-психологиялық механизмдері, факторлары, әдістері мен құралдары

	апта
	модуль
	Дәріс және практикалық сабақ тақырыбының атауы
	Сағат саны

	1
	1
	Әлеуметтік остракизм әлеуметтік-педагогикалық құбылыс ретінде. Остракизм ұғымының мәні, түрлері және көрінісі. 
	3

	2
	1
	Әлеуметтік остракизмнің қалыптасу тарихы және теориялық тұғырлары. Шетелдік және отандық зерттеулерге шолу
	3

	3
	1
	Әлеуметтік остракизмнің нормативтік-құқықтық негіздері. Білім беру ортасындағы психологиялық қауіпсіздік
	3

	4
	1
	Әлеуметтік остракизмді зерттеудегі әдіснамалық тұғырлар және педагогикалық алдын алу ұғымы
	3

	5
	1
	Әлеуметтік остракизмнің пассивті және жасырын формалары (елемеу, оқшаулау)
	3

	6
	2
	Студенттік ортадағы әлеуметтік остракизмнің әлеуметтік-психологиялық механизмдері
	3

	7
	2
	Әлеуметтік остракизмнің студент тұлғасының дамуына әсері: психологиялық және академиялық салдарлар
	3

	8
	2
	Эмпатия және әлеуметтік остракизм: эмпатияның парадоксалды әсері
	3

	9
	2
	Перфекционизм және құндылық әлеуметтік остракизмнің тәуекел факторлары ретінде
	3

	10
	2
	Әлеуметтік остракизмді педагогикалық диагностикалау әдістері (OES, IRI, TIPI-RU және т.б.)
	3

	11
	2
	Әлеуметтік остракизм тәуекелін ерте анықтау және мониторинг жүйесі
	3

	12
	2
	Әлеуметтік остракизмді педагогикалық алдын алудың құрылымдық-мазмұндық моделі
	3

	13
	2
	Дифференциалды алдын алу жас ерекшеліктеріне бағытталған тәсілдер
	3

	14
	2
	Университет ортасында алдын алу бағдарламасын іске асыру және интеграциялау механизмдері
	3

	15
	2
	Әлеуметтік остракизмнің алдын алу бағдарламасының тиімділігін бағалау және этикалық талаптар
	3

	
	
	Барлығы: 
	45


Курс ЕСТS бойынша 5 кредитке (150) сағат жоспарланған: 15 сағат дәріс, 30 сағат тәжірибелік сабақ, 105 сағат СӨЖ. 
Студенттік ортадағы әлеуметтік остракизмді алдын алуға арналған бағдарламаның дәрістік бөлімінің мазмұны мен құрылымы жүйелі түрде көрсетілген. Дәрістердің тақырыптық жоспары модульдік қағидаға негізделіп, теориялық білімді бірізді әрі терең меңгеруге бағытталған. Әрбір дәріс алдыңғы материалмен логикалық сабақтастықта құрылып, студенттердің мәселені кезең-кезеңімен түсінуін қамтамасыз етеді.

Алғашқы бес дәріс (1-модуль) әлеуметтік остракизмді әлеуметтік-педагогикалық құбылыс ретінде түсіндіруге арналған. Бұл бөлімде остракизм ұғымының мәні, түрлері, көрініс формалары, тарихи қалыптасуы, теориялық тұғырлары және нормативтік-құқықтық негіздері қарастырылады. Сонымен қатар білім беру ортасындағы психологиялық қауіпсіздік мәселесі мен остракизмді зерттеудің әдіснамалық негіздері талданады. Пассивті және жасырын остракизм формаларына ерекше назар аударылып, студенттердің бұл құбылысты тану қабілетін дамыту көзделеді.

Екінші модульдің дәрістері (6-15 апта) студенттік ортадағы әлеуметтік остракизмнің әлеуметтік-психологиялық механизмдерін ашуға бағытталған. Бұл дәрістерде остракизмнің тұлғалық дамуға, психологиялық ахуалға және академиялық жетістікке әсері, эмпатияның екіжақты (парадоксалды) рөлі, сондай-ақ перфекционизм мен құндылық қаттылығы сияқты тәуекел факторлары қарастырылады. Пікірталас пен миға шабуыл әдістерін қолдану студенттердің сыни ойлауы мен рефлексиясын дамытуға мүмкіндік береді.

Әлеуметтік остракизмді педагогикалық диагностикалау және мониторинг мәселелеріне арналған. Бұл бөлімде OES, IRI, TIPI-RU сияқты диагностикалық әдістемелердің мүмкіндіктері, оларды қолдану ерекшеліктері және остракизм тәуекелін ерте анықтаудың маңызы түсіндіріледі.

Әлеуметтік остракизмді педагогикалық алдын алудың құрылымдық-мазмұндық моделін және дифференциалды тәсілдерді таныстырады. Мұнда факультет, жас ерекшелігі мен әлеуметтік контекстке сәйкес алдын алу шараларын жоспарлау жолдары қарастырылады.

Остракизм алдын алу бағдарламасын университет ортасында іске асыру, оны оқу-тәрбие үдерісіне интеграциялау және бағдарламаның тиімділігін бағалау мәселелерін қамтиды. Сонымен қатар әлеуметтік остракизмнің алдын алу барысында сақталуы тиіс этикалық талаптар талданады.

Қорыта келгенде, ұсынылып отырған элективті курс бағдарламасындағы дәрістер мен практикалық сабақтардың мазмұны студенттерге әлеуметтік остракизм феноменін теориялық тұрғыда терең түсінуге, студенттердің әлеуметтік остракизмді тану, диагностикалау және  алдын алудың ғылыми негізделген жолдарын меңгеруге мүмкіндік береді. Дәріс-презентация, проблемалық дәріс, пікірталас және интерактивті әдістерді үйлестіру оқу үдерісінің тиімділігін арттырып, болашақ мамандардың кәсіби-педагогикалық құзыреттерін дамытуға бағытталған.
Сонымен қатар біз элективті курсқа қоса студенттер арасындағы әлеуметтік остракизмінің алдын алу мақсатында «Студенттік ортадағы әлеуметтік остракизмнің алдын-алу» атты кейстер, ойындар мен жаттығулардан құралған тренингтер бағдарламасының мазмұнын дайындадық. 12 сағатқа жоспарланған ұзақтығы: 45-50 минут тренингтердің «Әлеуметтік педагогика» білім беру бағдарламасының 1-3 курс студенттерінен құралған эксперимент топтарында жүргізілді.

Тренингтің мақсаты – студенттер арасында әлеуметтік остракизмнің алдын алу, эмпатияны дамыту, топтық қолдау мәдениетін қалыптастыру.

Тренинг арнайы белгіленген тәртіп бойынша жүргізілді және қатысушылармен алдын-ала тренингтің негізгі қағидалары мен ережелері келісіліп алынды.

Офлайн тренинг бағдарламасының тақырыбы мен қамтылған жаттығулар төмендегі кестеде көрсетілді.

Кесте –19 Тренинг бағдарламасының журналы
	№
	Тренинг тақырыбы
	Мақсаты
	Жаттығулар

	11
	«Остракизм ұғымын түсіну»
	остракизм туралы білім қалыптастыру
	«Мен топтамын ба?» жаттығуы 

Қысқаша түсіндірме дәрісі
Остракизм ұғымы 

Түрлері: ашық, жасырын 

Салдары (психологиялық, әлеуметтік) 
«Көрінбейтін адам» ойыны 

Бір студентті елемеу (рөлдік ойын) 

Студенттер сезімін талқылау
Талқылау: 

Неге адамдар біреуді шеттетеді? 
Рефлексия «3 сөз» 

Әр студент өз күйін 3 сөзбен сипаттайды

	22
	«Студенттік ортадағы остракизм туындаудың себептері мен эмоциялары»
	остракизм себептері мен эмоцияларды түсіну
	«Себептер картасы» (сыртқы келбет, мінез, әлеуметтік статус) Кейс-талдау 
«Эмпатия шеңбері» жаттығу 
«Рөлдерді ауыстыру» ойыны

«Құрбан», «бақылаушы», «агрессор» рөлдері 
Рефлексия: 

«Мен бүгін не түсіндім?»



19-кестенің жалғасы
	33
	Топ арасындағы коммуникативтік дағдыларды қалыптастыру
	тиімді қарым-қатынас дағдыларын дамыту
	«Белсенді тыңдау» жаттығуы
«Стереотиптерді бұзу» ойыны 
Талқылау: 

Қарым-қатынаста қандай қателіктер остракизмге әкеледі? 
Рефлексия: 

«Менің қарым-қатынасымда не өзгерді?»

	44
	«Топтық динамика және лидерлік қасиеттер»
	топтағы рөлдерді түсіну және инклюзивті лидерлік қалыптастыру
	«Топтағы рөлдер» жаттығуы
Лидер, аутсайдер, бақылаушы рөлдерін анықтау 
«Кім көшбасшы?» ойыны 
Тапсырма орындау кезінде лидерді анықтау 
«Инклюзивті лидер» тренингі 

	55
	«Психологиялық тұрақтылық және өзін-өзі қорғау»
	студенттердің психологиялық тұрақтылығын дамыту
	 «Менің ресурстарым» тренингі
«Қиын жағдайдан шығу» ойыны
Остракизм жағдайындағы әрекет жоспары 
«Өзін-өзі қолдау техникасы» 
Аффирмациялар, тыныс алу жаттығулары 
«Қауіпсіз адам» 
Кімге жүгінуге болады? 
Қорытынды рефлексия: 

«Мен тренингтен не алдым?»

	66
	«Стигматизация және әлеуметтік таңбалау»
	студенттердің «ярлык тағу» механизмдерін түсінуі
	Қысқаша дәріс
Стигма, дискриминация, остракизм байланысы 
«Таңба жапсырмасы» ойыны 

Әр студенттің арқасына «рөл» жазылады (мыс: «ұялшақ», «агрессивті») 

Басқалар солай қарым-қатынас жасайды 
Талқылау: 

Өзіміз байқамай адамдарды қалай бағалаймыз? 

	77
	«Қақтығыстарды басқару»
	топтағы туындаған қақтығыс, келіспеушілікті дұрыс шешу
	«Қақтығыс картасы» Қақтығыстың себептерін анықтау  
«Жеңу емес – келісу» жаттығу
Рөлдік ойын «Топтағы жанжал» 
«Эмоцияларды басқару» Ашуды реттеу техникасы




19-кестенің жалғасы
	88
	«Педагогтің рөлі (болашақ маман ретінде)»
	студенттерді остракизм орын алған жағдайда педагогикалық алдын алу дағдыларына үйрету
	Қысқаша-дәріс 

Тренинг өткізу тәртібі:
Кіріспе бөлім тренингтің психологиялық негізін қалыптастыруға арналады. Бұл кезеңде топта қауіпсіз, сенімді және қолдаушы атмосфера құрылады.

Тренер алдымен қатысушыларды қарсы алады, өзін таныстырып,  тренингтің мақсаты мен өзектілігін түсіндіреді. Әлеуметтік остракизм мәселесінің студенттік ортадағы маңыздылығы атап өтіледі.

Одан кейін қатысушылармен танысу ұйымдастырылады. Бұл кезеңде әр студент өзін қысқаша таныстырып, топта алғашқы байланыс орнатады. Танысу жаттығулары топ мүшелері арасындағы психологиялық алшақтықты азайтып, сенімді қарым-қатынастың қалыптасуына ықпал етеді.

Келесі қадам – тренинг ережелерін бірлесіп қабылдау. Қатысушылармен бірге келесі қағидалар бекітіледі:

· құпиялық

· бір-бірін құрметтеу

· бағаламау

· белсенді қатысу

Бұл ережелер тренинг барысында ашық пікір білдіруге және қауіпсіз ортада жұмыс істеуге мүмкіндік береді.

Сондай-ақ осы кезеңде қатысушылардың сенімі мен үміті анықталады. Әр студент тренингтен не күтетінін жазып, топпен бөліседі. Бұл тренерге тренинг мазмұнын нақтылауға және қатысушылардың мотивациясын арттыруға көмектеседі.

Негізгі бөлім тренингтің ең маңызды бөлігі болып табылады, бұл бөлім теориялық білім мен практикалық дағдыларды қалыптастыруға бағытталған. Бұл кезеңде барлық модульдер бірізді түрде жүзеге асырылады.

Әр модуль белгілі бір логикамен өткізіледі:
эмоционалды тәжірибе → теориялық түсіну → практикалық бекіту → рефлексия.
Алдымен қатысушыларды тақырыпқа тарту үшін интерактивті жаттығулар немесе рөлдік ойындар жүргізіледі. Бұл студенттердің назарын аударып, олардың жеке тәжірибесіне сүйене отырып, мәселені терең түсінуіне мүмкіндік береді.

Одан кейін теориялық анықтамаларды қысқаша түсіндіріледі. Теория ұзақ лекция түрінде емес, нақты мысалдармен және талқылаумен қатар жүреді. Бұл ақпаратты жақсы қабылдауға ықпал етеді.

Қатысушылар келесі кезеңде төмендегі практикалық тапсырмаларды орындайды:

· рөлдік ойындар

· кейс-талдау

· топтық жұмыс

· пікірталас

Бұл тапсырмалар студенттердің әлеуметтік дағдыларын дамытуға, эмпатияны қалыптастыруға және остракизм жағдайларында дұрыс әрекет етуге баулиды.

Практикалық бөлімнен кейін міндетті түрде талқылау ұйымдастырылады. Тренер қатысушыларға келесі сұрақтарды қояды:

· «Сіз не сездіңіз?»

· «Бұл жағдай өмірде кездеседі ме?»

· «Қалай әрекет ету керек?»

Соңында әр модуль рефлексиямен аяқталады. Қатысушылар өз әсерлерін, ойларын және алған тәжірибесін бөліседі. Бұл кезең оқу нәтижесін бекітеді.

Қорытынды бөлім тренинг нәтижелерін жүйелеуге және қатысушылардың алған тәжірибесін саналы түрде түсінуіне бағытталған.

Бұл кезеңде қатысушылар тренинг басында анықталған үміт-сеніміне қайта оралып, олардың орындалу деңгейін бағалайды. Сонымен қатар «Мен өзгердім» сияқты жаттығулар арқылы әр студент өзінің жеке даму нәтижесін талдайды.

Қорытынды кезеңде қайта диагностика жүргізіледі. Алынған нәтижелер бастапқы көрсеткіштермен салыстырылып, тренингтің тиімділігі анықталады.

Сондай-ақ топтық пікір алмасу ұйымдастырылып, қатысушылар тренингтен алған әсерлерімен бөліседі. Бұл олардың тәжірибесін бекітіп, болашақта қолдануға мүмкіндік береді.

Соңында тренер қатысушыларға кері байланыс беріп, олардың белсенділігі мен жетістіктерін атап өтеді. 

Тренинг бағдарламасында қамтылған кейбір жаттығуларға қысқаша сипаттама берейік.
Тренинг жаттығу 1 - «Мен топтамын ба?»
Бұл жаттығу тренингтің кіріспе бөлімінде өткізіледі және студенттердің топтағы тиістілік сезімін анықтауға бағытталған. Алдымен тренер қатысушыларға «Сіз өзіңізді әрдайым топтың бір бөлігі ретінде сезінесіз бе?» деген сұрақ қойып, оларды ойлануға бағыттайды. Одан кейін қатысушыларға қысқа уақыт ішінде өз сезімдерін қағазға жазу ұсынылады: олар топта өзін қалай сезінетінін, қай кезде өзін «сыртта қалғандай» сезінетінін және бұл жағдайлардың қандай себептермен байланысты екенін белгілейді. Келесі кезеңде студенттер өз жауаптарымен ерікті түрде бөліседі, ал тренер негізгі қайталанатын сезімдер мен жағдайларды тақтаға тіркеп отырады. Талқылау барысында қатысушылар топтағы шеттету себептерін бірге анықтап, оның жеке адамға және топқа әсерін түсінеді. Жаттығу соңында тренер қорытынды жасап, остракизмнің көбіне жасырын түрде көрінетінін және әрбір адамның топта өзін маңызды сезінуі үшін қолдау атмосферасын қалыптастыру қажеттігін атап өтеді.
Тренинг жаттығу 2 - «Эмпатия шеңбері» жаттығуы
Бұл жаттығу студенттердің эмпатиясын дамытуға және бір-бірінің эмоциясын түсінуге бағытталған. Тренер қатысушыларды шеңберге орналастырып, жаттығудың негізгі ережелерін түсіндіреді: сөзді бөлмеу, сын айтпау және бір-бірін құрметтеу. Одан кейін бір қатысушы өз өмірінен қиын немесе жағымсыз жағдайды қысқаша айтып береді. Қалған қатысушылар кезекпен оның жағдайына эмпатиялық жауап береді, яғни «Сенің орныңда мен… сезінер едім» немесе «Саған қиын болған сияқты, өйткені…» деген сөйлемдерді қолдана отырып, оның эмоциясын түсінуге тырысады. Бұл кезеңде кеңес беру немесе бағалау рұқсат етілмейді, тек сезімді түсіну маңызды. Жаттығу соңында тренер рефлексия ұйымдастырып, қатысушылардан қандай сезімде болғанын және бұл тәжірибеден не түсінгенін сұрайды. Нәтижесінде студенттер бір-бірін тыңдау, түсіну және қолдау дағдыларын меңгереді.
Тренинг жаттығу 3 -«Белсенді тыңдау» жаттығуы
Бұл жаттығу студенттердің қарым-қатынас мәдениетін дамытуға және бір-бірін тыңдай білу дағдысын қалыптастыруға бағытталған. Тренер қатысушыларды жұптарға бөліп, әр жұпта бір адам «сөйлеуші», екіншісі «тыңдаушы» рөлін атқаратынын түсіндіреді. Сөйлеуші өзіне маңызды немесе қызықты тақырыпта 2-3 минут еркін әңгімелейді, ал тыңдаушы осы уақытта сөзді бөлмей, тек мұқият тыңдап, вербалды емес қолдау (бас изеу, көзбен байланыс) көрсетеді. Кейін тыңдаушы сөйлеушінің айтқанын өз сөзімен қысқаша қайталап, оның ойын қаншалықты дұрыс түсінгенін көрсетеді. Содан кейін қатысушылар рөлдерін ауыстырады. Жаттығу соңында тренер талқылау ұйымдастырып, қатысушылардан тыңдалу және тыңдау барысында қандай сезімде болғанын сұрайды. Нәтижесінде студенттер белсенді тыңдау дағдысын меңгеріп, қарым-қатынаста өзара түсіністік пен эмпатияның маңызын түсінеді.
Тренинг жаттығу 4 -«Белсенді тыңдау» жаттығуы
Бұл жаттығу студенттердің топ ішіндегі рөлдерін түсінуге және топтық динамиканы талдауға бағытталған. Тренер қатысушыларға әрбір топта белгілі бір рөлдер болатынын (мысалы: лидер, ұйымдастырушы, бақылаушы, орындаушы, аутсайдер) түсіндіріп өтеді. Одан кейін студенттер шағын топтарға бөлініп, ортақ тапсырма алады (мысалы, мәселені шешу немесе шағын жоба құру). Тапсырманы орындау барысында әр қатысушының мінез-құлқы мен белсенділігі бақыланады. Жұмыс аяқталған соң топ мүшелері өз ішінде талқылап, кім қандай рөл атқарғанын анықтайды және өз рөлін сипаттайды. Кейін жалпы талқылау жүргізіліп, әр рөлдің топ жұмысына әсері, оның оң және теріс жақтары қарастырылады. Жаттығу соңында тренер қорытынды жасап, топтағы әр рөлдің маңызды екенін және инклюзивті ортада әр адамның қатысуы қажет екенін атап өтеді.
Тренинг жаттығу 5 - «Менің ресурстарым» жаттығуы
Бұл жаттығу студенттердің өзін-өзі тануын дамытуға және ішкі ресурстарын анықтауға бағытталған. Тренер қатысушыларға әр адамның қиын жағдайларды жеңуге көмектесетін ішкі және сыртқы ресурстары бар екенін түсіндіреді. Одан кейін студенттерге қағазға өздерінің күшті жақтарын, қабілеттерін, жетістіктерін, сондай-ақ қолдау көрсететін адамдарды (достар, отбасы, оқытушылар) жазу ұсынылады. Қатысушылар өз ресурстарын жеке ой елегінен өткізіп, оларды өмірдегі қиын жағдайларда қалай қолдануға болатынын қарастырады. Кейін ерікті түрде кейбір студенттер өз ойларымен бөліседі. Жаттығу соңында тренер қорытынды жасап, әр адамның жеткілікті ресурсы бар екенін және оларды дұрыс пайдалану психологиялық тұрақтылықты арттыратынын атап өтеді.
Тренинг жаттығу 6 - «Таңба жапсырмасы» жаттығуы
Бұл жаттығу студенттердің стигматизация мен стереотиптердің әсерін түсінуіне бағытталған. Тренер әр қатысушының арқасына немесе маңдайына әлдебір «ярлык» (мысалы: «ұялшақ», «лидер», «қиын», «ақылды», «агрессивті») жазылған қағаз жапсырады, бірақ қатысушы өзіндегі жазуды көрмейді. Қатысушылар бір-бірімен еркін қарым-қатынасқа түседі, бірақ әркім басқаларға олардың «ярлыгына» сәйкес әрекет етеді. Біраз уақыттан кейін жаттығу тоқтатылып, талқылау жүргізіледі: қатысушылар өздеріне қалай қаралғанын, қандай сезімде болғанын және өздеріне қандай қатынас байқалғанын айтады. Кейін әркім өзіндегі «ярлыкты» көріп, оны нақты мінезімен салыстырады. Жаттығу соңында тренер қорытынды жасап, адамдарға алдын ала баға беру мен стереотиптердің остракизмге әкелуі мүмкін екенін түсіндіреді.
Тренинг жаттығу 7 - «Қақтығыс картасы» жаттығуы
Бұл жаттығу студенттердің қақтығыс себептерін талдауына және оны конструктивті түрде шешу дағдыларын дамытуға бағытталған. Тренер қатысушыларға кез келген қақтығыс тек сыртқы жағдайдан емес, бірнеше факторлардың (эмоция, түсінбеушілік, коммуникация, қажеттіліктердің сәйкес келмеуі) нәтижесінде пайда болатынын түсіндіреді. Одан кейін студенттер шағын топтарға бөлініп, нақты немесе ұсынылған конфликт жағдайын таңдайды. Әр топ қағазға «қақтығыс картасын» құрастырады, яғни қақтығыстың негізгі себептерін, қатысушылардың эмоцияларын, олардың қажеттіліктерін және мәселенің шиеленісу кезеңдерін белгілейді. Кейін топтар өз жұмыстарын таныстырып, қақтығысты шешудің мүмкін жолдарын ұсынады. Жаттығу соңында тренер қорытынды жасап, қақтығысты түсіну оны тиімді шешудің алғашқы қадамы екенін және эмоция мен қажеттіліктерді дұрыс талдау маңызды екенін атап өтеді.
Тренинг жаттығу 8 – «Педагог ретінде әрекет ет» жаттығуы
Бұл жаттығу студенттердің педагогикалық ойлауын дамытуға және остракизм жағдайында дұрыс кәсіби әрекет ету дағдыларын қалыптастыруға бағытталған. Тренер қатысушыларға болашақ педагог ретінде нақты ситуацияны ұсынады, мысалы: сыныпта немесе топта бір студентті әдейі елемеу, оны топтық жұмысқа қоспау немесе мазақ ету жағдайы. Қатысушылар шағын топтарға бөлініп, берілген жағдайды талдайды және «мұғалім ретінде» қандай әрекет жасайтынын жоспарлайды. Олар мәселенің себептерін анықтап, алдын алу және араласу жолдарын (жеке әңгіме, топтық жұмыс, қолдау көрсету, ереже енгізу) ұсынады. Кейін әр топ өз шешімін таныстырып, жалпы талқылау жүргізіледі. Жаттығу соңында тренер қорытынды жасап, педагогтың негізгі міндеті – қауіпсіз, инклюзивті орта қалыптастыру және әрбір білім алушының өзін маңызды сезінуіне жағдай жасау екенін атап өтеді.
Тренинг жаттығу 9 – «Біз әртүрліміз» жаттығуы 
Бұл ойын студенттердің бір-бірінің ерекшеліктерін қабылдауына және топтағы әртүрлілікті түсінуіне бағытталған. Тренер қатысушыларды шағын топтарға немесе жалпы шеңберге біріктіріп, тапсырма береді: әр қатысушы өзіне тән 2-3 ерекшелікті (қызығушылығы, мінезі, тәжірибесі, көзқарасы) атап өтеді. Кейін қатысушылар ортақ ұқсастықтар мен айырмашылықтарды анықтайды. Ойын барысында тренер «Бізде не ортақ?» және «Біз несімен ерекшеленеміз?» деген сұрақтар арқылы талқылауды бағыттайды. Қатысушылар әртүрліліктің қалыпты және пайдалы екенін түсінеді. Жаттығу соңында тренер қорытынды жасап, адамдардың айырмашылықтары остракизмнің себебі емес, керісінше топтың дамуына мүмкіндік беретін ресурс екенін атап өтеді.
Тренинг жаттығу 10 –  «Мен өзгердім» 
Бұл жаттығу тренингтің қорытынды кезеңінде өткізіліп, қатысушылардың жеке өзгерістерін түсінуге және алынған тәжірибені бекітуге бағытталған. Тренер студенттерге тренинг басындағы өз ойлары мен сезімдерін еске түсіруді ұсынады және «Мен тренингке дейін қандай едім, ал қазір қандаймын?» деген сұраққа ойлануға бағыттайды. Қатысушылар қысқаша өз өзгерістерін қағазға жазып немесе ауызша бөліседі, мысалы: көзқарасының өзгеруі, басқа адамдарды түсінуі, қарым-қатынас дағдыларының дамуы. Кейін әр қатысушы «Мен өзгердім, өйткені…» немесе «Енді мен…» деген сөйлемді аяқтайды. Талқылау барысында студенттер өз жетістіктерін сезініп, тренингтен алған тәжірибесін саналы түрде қабылдайды. Жаттығу соңында тренер қорытынды жасап, әрбір өзгеріс маңызды екенін және оны болашақта қолдану қажет екенін атап өтеді.
Кейс -1: «Топ чатында бір адамды елемеу» (қысқаша өткізу барысы)
Бұл кейс студенттердің цифрлық ортадағы остракизмді түсінуіне және оған дұрыс әрекет ету дағдыларын қалыптастыруға бағытталған. Тренер қатысушыларға жағдай ұсынады: топ чатында бір студенттің хабарламаларына жауап берілмейді, пікірлері ескерілмейді немесе оны әдейі елемейді. Қатысушылар шағын топтарға бөлініп, осы жағдайды талдайды: бұл мінез-құлықтың себептерін, оның адамға психологиялық әсерін және топтағы атмосфераға ықпалын анықтайды. Кейін әр топ «егер сен осы жағдайда болсаң, не істер едің?» және «куәгер ретінде қалай әрекет ету керек?» деген сұрақтарға жауап беріп, нақты шешу жолдарын ұсынады. Талқылау барысында қатысушылар онлайн-остракизмнің де шынайы өмірдегідей зиянды екенін түсінеді. Жаттығу соңында тренер қорытынды жасап, цифрлық ортада да құрмет, қолдау және жауапкершілік маңызды екенін атап өтеді.
Кейс -2: «Басқа ел мәдениетін игерген студент» (қысқаша өткізу барысы)
Бұл кейс студенттердің толеранттылық деңгейін арттыруға және мәдени әртүрлілікті қабылдау дағдыларын қалыптастыруға бағытталған. Тренер қатысушыларға жағдай ұсынады: топқа басқа мәдениеттен, тілдік немесе ұлттық ерекшелігі бар жаңа студент келеді, бірақ ол топқа тез бейімделе алмайды, кейбір студенттер оны түсінбейді немесе араласпайды. Қатысушылар шағын топтарға бөлініп, осы жағдайды талдайды: қиындықтардың себептерін (тіл, мәдени айырмашылық, стереотиптер), жаңа студенттің эмоциялық жағдайын және топтың мінез-құлқын анықтайды. Кейін әр топ «топ мүшелері ретінде қалай көмектесуге болады?» және «мұғалім бұл жағдайда не істеуі керек?» деген сұрақтарға жауап беріп, нақты қолдау және интеграция стратегияларын ұсынады. Талқылау барысында қатысушылар әртүрліліктің қалыпты құбылыс екенін түсініп, оны қабылдау мен қолдаудың маңызын ұғынады. Жаттығу соңында тренер қорытынды жасап, инклюзивті орта құру әрбір адамның жауапкершілігі екенін атап өтеді.
Нәтижесінде ұсынылған тренинг бағдарламасы студенттік ортадағы әлеуметтік остракизмнің алдын алуға бағытталған тиімді педагогикалық құрал болып табылады. Тренинг барысында қатысушылар теориялық біліммен қатар практикалық дағдыларды меңгеріп, эмпатия, қарым-қатынас және өзара қолдау мәдениетін қалыптастырды. Жаттығулар мен кейстер студенттердің әлеуметтік жағдайларды түсінуіне және олардың дұрыс әрекет етуіне мүмкіндік берді. Нәтижесінде қатысушылар инклюзивті және қолдаушы орта құрудың маңызын түсініп, оны тәжірибеде қолдануға дайын болды.

3.3 Студенттік ортадағы әлеуметтік остракизмді педагогикалық алдын алудың тәжірибелік жұмыс нәтижелері
Әлеуметтік остракизмнің алдын алуға бағытталған кешенді психологиялық-педагогикалық бағдарламаны жүзеге асырғаннан кейін студенттердің әлеуметтік-психологиялық көрсеткіштеріндегі өзгерістерді анықтау мақсатында қайталама диагностика жүргізілді. Қайталама зерттеу эксперименттік және бақылау топтарында жүзеге асырылып, бастапқы кезеңде қолданылған әдістемелер «Остракизмді (шеттетілу) бастан кешіру шкаласы (OES) авторы  Williams K. D. және әріптестері, 2013; орыс тіліндегі бейімделуі Е.Э. Бойкина және т.б., 2023), Моральдық негіздер сауалнамасы (MFQ) Дж. Хайдтың әлеуметтік-интуитивті моделіне сүйенеді, Эмпатияның көпфакторлы сауалнамасы (IRI) (М. Дэвистің бейімделуі)Д.Н.Карягина 2016, Жалғыздықты сезіну деңгейін анықтауға арналған дифференциалды сауалнама (Леонтьев пен Е. Н. Осин бейімделуі), Қысқартылған тұлғалық сауалнама (TIPI-RU) (А.С. Сергеева, Б.А. Кириллов, А.Ф. Джумагулова  бейімделуі), Әлеуметтік фрустрация деңгейін анықтау сауалнамасы (Л.И.Вассерма) қайта қолданылды.

Бұл тәсіл бағдарламаның тиімділігін объективті бағалауға, яғни эксперименттік топтағы өзгерістерді бақылау тобының табиғи динамикасымен салыстыруға мүмкіндік берді.

Қайталама диагностика нәтижелері эксперименттік және бақылау топтары бойынша салыстырмалы түрде талданып, студенттердің эмпатиялық қабілеттері, тұлғалық ерекшеліктері, моральдық бағдарлары және жалғыздық деңгейі бойынша өзгерістер анықталды.

Зерттеудің тәжірибелік кезеңінде әлеуметтік остракизм деңгейінің өзгерісін анықтау мақсатында Л.Н. Гумилев атындағы Еуразия ұлттық университеті студенттері арасында «Остракизмді (шеттетілу) бастан кешіру шкаласы (OES) әдістемесі бойынша қайталама диагностика жүргізілді (кесте 20).

Кесте 20 – Эксперименттік топтың «Остракизмді (шеттетілу) бастан кешіру шкаласы OES нәтижелері (бастапқы және қайталама диагностика, %)

Кестеде ұсынылған нәтижелер қайталама диагностика барысында эксперименттік топтағы студенттердің әлеуметтік остракизм көрсеткіштері бойынша айқын оң динамиканың қалыптасқанын дәлелдейді. Өзгерістер барлық субшкалалар бойынша бір бағытта – жоғары деңгейдің төмендеуі және төмен деңгейдің артуы арқылы көрініс тапты, бұл студенттердің әлеуметтік ортадағы жағымсыз тәжірибесінің азайғанын көрсетеді.

Елемеу субшкаласы бойынша төмен деңгейд үлесі 42,0%-дан 55,0%-ға дейін артты (+13,0%), ал жоғары деңгей 12,0%-дан 7,0%-ға дейін төмендеді (-5,0%). Сонымен қатар жеткілікті деңгейдің 46,0%-дан 38,0%-ға дейін төмендеуі (-8,0%) көрсеткіштердің төмен деңгейге ауысқанын білдіреді. Бұл студенттердің өзін еленбеген тұлға ретінде сезіну тәжірибесінің айтарлықтай әлсірегенін көрсетеді.

Әлеуметтік шеттету субшкаласы бойынша ең айқын өзгеріс байқалады: төмен деңгей 18,0%-дан 30,0%-ға дейін артты (+12,0%), ал жоғары деңгей 30,0%-дан 20,0%-ға дейін төмендеді (-10,0%). Жеткілікті деңгейдің шамалы ғана өзгеруі (-2,0%) негізгі қайта бөлінудің жоғары деңгейден төмен деңгейге өткенін көрсетеді. Бұл студенттердің топтан оқшаулану сезімінің төмендеп, әлеуметтік интеграция деңгейінің артқанын дәлелдейді.

Қабылдамау субшкаласы бойынша да маңызды оң өзгерістер тіркелді: төмен деңгей 25,0%-дан 40,0%-ға дейін артты (+15,0%), ал жоғары деңгей 20,0%-дан 15,0%-ға дейін төмендеді (-5,0%). Жеткілікті деңгейдің 55,0%-дан 45,0%-ға дейін төмендеуі (-10,0%) бұл көрсеткіштің де төмен деңгейге ауысқанын көрсетеді. Бұл студенттердің өзін топ тарапынан қабылданбаған тұлға ретінде сезіну деңгейінің азайғанын білдіреді.

Орташа мәндердің барлық субшкалалар бойынша төмендеуі (1,9 - 1,6; 3,2 - 2,6; 2,3 → 1,9) алынған нәтижелердің тұрақты және жүйелі сипатқа ие екенін көрсетеді.

Бақылау тобы арасында «Остракизмді (шеттетілу) бастан кешіру шкаласы (OES) әдістемесі бойынша қайталама диагностика жүргізілді. Алынған нәтижелер бастапқы көрсеткіштермен салыстырылып, әлеуметтік остракизм деңгейіндегі өзгерістердің динамикасы талданды (кесте 21).

Кесте 21 – БТ  «Остракизмді (шеттетілу) бастан кешіру шкаласы OES нәтижелері (бастапқы және қайталама диагностика, %)


	Компонент
	Субшкала
	Төмен (баст.)
	Төмен (қайта)
	Өзгеріс
	Жеткілікті (баст.)
	Жеткілікті (қайта)
	Өзгеріс
	Жоғары (баст.)
	Жоғары (қайта)
	Өзгеріс
	Орташа мән

	Когнитивтік


	Елемеу
	38,0
	40,0
	+2,0
	48,0
	47,0
	-1,0
	14,0
	13,0
	-1,0
	2,0 - 1,9

	
	Әлеуметтік шеттету
	15,0
	17,0
	+2,0
	50,0
	49,0
	-1,0
	35,0
	34,0
	-1,0
	3,4 - 3,3

	
	Қабылдамау
	20,0
	22,0
	+2,0
	52,0
	50,0
	-2,0
	28,0
	28,0
	0,0
	2,5 - 2,4


Кестеде ұсынылған нәтижелер бақылау тобында әлеуметтік остракизм көрсеткіштері бойынша айқын өзгерістердің байқалмағанын көрсетеді. Барлық субшкалалар бойынша өзгерістердің шамасы өте төмен және статистикалық тұрғыдан елеулі емес сипатта.

Елемеу субшкаласы бойынша төмен деңгейдің үлесі небәрі 2,0%-ға артқанымен, жоғары деңгей тек 1,0%-ға төмендеді. Бұл студенттердің әлеуметтік назардан тыс қалу тәжірибесінде айтарлықтай өзгеріс болмағанын көрсетеді. Орташа мәннің 2,0-ден 1,9-ға дейін аздап төмендеуі де өзгерістің әлсіз сипатын растайды.

Әлеуметтік шеттету көрсеткіші бойынша да ұқсас жағдай байқалады: жоғары деңгейдің 35,0%-дан 34,0%-ға дейін ғана төмендеуі және төмен деңгейдің 2,0%-ға артуы студенттердің топтан оқшаулану сезімінде елеулі өзгеріс болмағанын білдіреді. Орташа мәннің 3,4-тен 3,3-ке дейін аздап төмендеуі жалпы тенденцияның тұрақты екенін көрсетеді.

Қабылдамау субшкаласы бойынша өзгерістер іс жүзінде байқалмайды: жоғары деңгей өзгеріссіз қалды (28,0%), ал төмен деңгей тек 2,0%-ға артты. Бұл студенттердің өзін қабылданбаған тұлға ретінде сезіну деңгейінің сақталғанын көрсетеді.

Зерттеудің тәжірибелік кезеңінде эксперименттік топта моральдық негіздер құрылымындағы өзгерістерді анықтау мақсатында Моральдық негіздер сауалнамасы (MFQ) әдістемесі бойынша қайталама диагностика жүргізілді. Алынған нәтижелер бастапқы көрсеткіштермен салыстырылып, студенттердің моральдық құндылықтар жүйесіндегі динамика талданды (кесте 22).

Кесте 22 – Моральдық негіздер сауалнамасы MFQ нәтижелері (ЭТ, бастапқы және қайталама диагностика, %)

	Компонент
	Шкала
	Төмен (баст.)
	Төмен (қайта)
	Өзгер.
	Жеткіл. (баст.)
	Жеткіл. (қайта)
	Өзгер.
	Жоғары (баст.)
	Жоғары (қайта)
	Өзгеріс

	Когнитивтік


	Қамқорлық
	12
	8
	-4
	38
	32
	-6
	50
	60
	+10

	
	Әділеттілік
	45
	35
	-10
	40
	45
	+5
	15
	20
	+5

	
	Топқа адалдық
	52
	40
	-12
	35
	40
	+5
	13
	20
	+7

	
	Билікке құрмет
	55
	42
	-13
	33
	38
	+5
	12
	20
	+8

	
	Тазалық
	25
	18
	-7
	55
	50
	-5
	20
	32
	+12


Қайталама диагностика нәтижелері эксперименттік топтағы студенттердің моральдық құрылымында айқын оң өзгерістердің қалыптасқанын көрсетті. Өзгерістердің негізгі бағыты төмен деңгей көрсеткіштерінің азаюы және жоғары деңгейдің артуы арқылы сипатталады.

«Қамқорлық» шкаласы бойынша жоғары деңгейдің 50%-дан 60%-ға дейін артуы (+10%) студенттердің гуманистік құндылықтарының күшейгенін көрсетеді. Сонымен қатар төмен деңгейдің азаюы (-4%) бұл құндылықтың тұрақты сипат алғанын дәлелдейді.

«Әділеттілік» шкаласы бойынша да оң динамика байқалады: төмен деңгей 45%-дан 35%-ға дейін азайып (-10%), жоғары деңгей 15%-дан 20%-ға дейін артты (+5%). Бұл студенттердің әлеуметтік жағдайларды бағалауда әділеттілік қағидаларына көбірек мән бере бастағанын көрсетеді.

Ең маңызды өзгерістер «топқа адалдық» және «билікке құрмет» шкалалары бойынша тіркелді. Топқа адалдық бойынша төмен деңгейдің 52%-дан 40%-ға дейін азаюы (-12%) және жоғары деңгейдің артуы (+7%) студенттердің ұжымдық құндылықтарға бағытталуы күшейгенін білдіреді. Сол сияқты билікке құрмет шкаласы бойынша төмен деңгейдің 13%-ға азаюы және жоғары деңгейдің 8%-ға артуы әлеуметтік нормалар мен иерархиялық құрылымдарды қабылдау деңгейінің өскенін көрсетеді.

«Тазалық» шкаласы бойынша да жоғары деңгейдің айтарлықтай өсуі байқалады (+12%), бұл студенттердің мәдени және мінез-құлықтық нормаларға деген қатынасының күшейгенін білдіреді.

Жалпы алғанда, қайталама диагностика нәтижелері студенттердің моральдық құрылымында индивидуалистік бағыттан әлеуметтік-бағдарланған жүйеге қарай ығысу байқалғанын көрсетті. Яғни: тек «қамқорлық» емес, сонымен қатар әділеттілік, топтық құндылықтар және әлеуметтік нормалар күшейді.

Бұл өзгерістер студенттердің тұлғааралық өзара әрекет сапасының артуына, топтық бірліктің нығаюына және әлеуметтік остракизм тәуекелінің төмендеуіне тікелей ықпал етеді.

Бақылау тобында моральдық негіздер сауалнамасы (MFQ) әдістемесі бойынша қайталама диагностика жүргізілді (кесте 23).

Кесте 23 – Моральдық негіздер сауалнамасы MFQ нәтижелері (БТ, бастапқы және қайталама диагностика, %)

	Компонент
	Шкала
	Төмен (баст.)
	Төмен (қайта)
	Өзге.
	Жеткілікті (баст.)
	Жеткілікті (қайта)
	Өзге.
	Жоғары (баст.)
	Жоғары (қайта)
	Өзгеріс

	Когнитивтік


	Қамқорлық
	15
	14
	-1
	40
	41
	+1
	45
	45
	0

	
	Әділеттілік
	42
	40
	-2
	45
	46
	+1
	13
	14
	+1

	
	Топқа адалдық
	50
	48
	-2
	38
	39
	+1
	12
	13
	+1

	
	Билікке құрмет
	53
	52
	-1
	35
	36
	+1
	12
	12
	0

	
	Тазалық
	30
	29
	-1
	50
	50
	0
	20
	21
	+1


Кестеде ұсынылған нәтижелер бақылау тобында моральдық құрылым көрсеткіштері бойынша айтарлықтай өзгерістердің байқалмағанын көрсетеді. Барлық шкалалар бойынша өзгерістер 1-2% шегінде ғана тіркеліп, бұл олардың статистикалық тұрғыдан маңызды емес екенін аңғартады.

«Қамқорлық» шкаласы бойынша жоғары деңгей өзгеріссіз қалды (45%), ал төмен және жеткілікті деңгейлердегі өзгерістер мардымсыз (±1%). Бұл студенттердің гуманистік құндылықтар жүйесі тұрақты сақталғанын көрсетеді.

«Әділеттілік» шкаласы бойынша төмен деңгейдің аздап төмендеуі (-2%) және жоғары деңгейдің шамалы өсуі (+1%) байқалғанымен, бұл өзгерістер жалпы құрылымға айтарлықтай әсер етпейді. Ұқсас жағдай «топқа адалдық» және «билікке құрмет» шкалаларында да көрінеді, мұнда өзгерістер өте төмен деңгейде сақталған.

«Тазалық» шкаласы бойынша да динамика іс жүзінде байқалмайды: көрсеткіштер өзгеріссіз немесе 1% шегінде ғана ауытқыған. Бұл студенттердің мәдени және мінез-құлықтық нормаларға қатынасының тұрақты екенін білдіреді.

Жалпы алғанда, бақылау тобында моральдық негіздер сауалнамасы MFQ нәтижелері бойынша моральдық құндылықтар құрылымының тұрақты сақталғаны байқалады және айтарлықтай оң өзгерістер анықталған жоқ. Бұл нәтижелер: моральдық құрылымның өздігінен өзгермейтінін, арнайы психологиялық-педагогикалық ықпалдың қажеттілігін, эксперименттік топтағы өзгерістердің кездейсоқ емес, бағдарламаның әсерінен болғанын дәлелдейді.

Зерттеудің тәжірибелік кезеңінде эксперименттік топта эмпатиялық құрылымдағы өзгерістерді анықтау мақсатында эмпатияның көпфакторлы сауалнамасы IRI әдістемесі бойынша қайталама диагностика жүргізілді. Алынған нәтижелер бастапқы көрсеткіштермен салыстырылып, субшкалалар бойынша өзгерістер динамикасы талданды (кесте 24).

Кесте 24 – ЭТ студенттерінің Эмпатияның көпфакторлы сауалнамасы IRI нәтижелері (бастапқы және қайталама диагностика, %)

	Компонент
	Субшкала
	Төмен (баст.)
	Төмен (қайта)
	Өзгеріс
	Жеткілікті (баст.)
	Жеткілікті (қайта)
	Өзгеріс
	Жоғары (баст.)
	Жоғары (қайта)
	Өзгеріс

	Эмоционалды-құндылықтық компонент


	PT
	3,5
	2,0
	-1,5
	69,8
	60,5
	-9,3
	26,7
	37,5
	+10,8

	
	FS
	1,2
	0,8
	-0,4
	64,0
	58,0
	-6,0
	34,9
	41,2
	+6,3

	
	EC
	4,7
	2,1
	-2,6
	69,7
	55,4
	-14,3
	25,6
	42,5
	+16,9

	
	PD
	9,3
	12,0
	+2,7
	73,3
	70,0
	-3,3
	17,4
	18,0
	+0,6


Қайталама диагностика нәтижелері эксперименттік топта эмпатияның барлық негізгі компоненттері бойынша оң динамиканың қалыптасқанын көрсетті. Өзгерістердің негізгі бағыты жоғары деңгей көрсеткіштерінің артуы және жеткілікті деңгейдің төмендеуі арқылы көрініс тапты.

Перспективаны қабылдау (PT) бойынша жоғары деңгей 26,7%-дан 37,5%-ға дейін артты (+10,8%), ал жеткілікті деңгей 9,3%-ға төмендеді. Бұл студенттердің басқа адамның көзқарасын түсіну қабілетінің айтарлықтай күшейгенін көрсетеді.

Қиялға бейімділік (FS) бойынша да жоғары деңгейдің өсуі байқалады (+6,3%), бұл эмоционалды сәйкестенудің күшейгенін білдіреді. Ең айқын өзгерістер эмпатиялық мейірім (EC) субшкаласы бойынша тіркелді: жоғары деңгей 25,6%-дан 42,5%-ға дейін артты (+16,9%), ал жеткілікті деңгей 14,4%-ға төмендеді. Бұл студенттердің тек түсініп қана қоймай, нақты көмек көрсетуге және жанашырлық танытуға дайын екенін көрсетеді.

Жеке күйзеліс (PD) бойынша өзгерістер күрделірек: төмен деңгейдің артуы (+2,7%) және жоғары деңгейдің шамалы өсуі (+0,6%) эмоциялық сезімталдықтың сақталғанын, бірақ сонымен қатар өзін-өзі реттеу қабілетінің де дамығанын білдіреді. Жалпы алғанда, нәтижелер студенттердің эмпатиялық құрылымы жоғары деңгейге қарай ауысқанын көрсетеді. Бұл когнитивтік эмпатияның күшеюі, эмоционалды сәйкестенудің артуы, эмпатияның мінез-құлықтық деңгейде іске аса бастауы сияқты маңызды өзгерістерді дәлелдейді.

Бұл өз кезегінде әлеуметтік остракизм тәуекелінің төмендеуіне тікелей ықпал етеді.

Бақылау тобында эмпатиялық құрылымдағы өзгерістерді анықтау мақсатында Эмпатияның көпфакторлы сауалнамасы IRI әдістемесі бойынша қайталама диагностика жүргізілді. Алынған нәтижелер бастапқы көрсеткіштермен салыстырылып, субшкалалар бойынша өзгерістер динамикасы талданды (кесте 25).

Кесте 25 – БТ Эмпатияның көпфакторлы сауалнамасы IRI нәтижелері (бастапқы және қайталама диагностика, %)

	Компонент
	Субшкала
	Төмен (баст.)
	Төмен (қайта)
	Өзгеріс
	Жеткілікті (баст.)
	Жеткілікті (қайта)
	Өзгеріс
	Жоғары (баст.)
	Жоғары (қайта)
	Өзгеріс

	Эмоционалды-құндылықтық компонент


	PT
	8
	7
	-1
	59
	58
	-1
	33
	35
	+2

	
	FS
	6
	6
	0
	56
	55
	-1
	38
	39
	+1

	
	EC
	6
	5
	-1
	55
	54
	-1
	39
	41
	+2

	
	PD
	13
	14
	+1
	56
	55
	-1
	31
	31
	0


Кестеде ұсынылған нәтижелер бақылау тобында эмпатиялық көрсеткіштер бойынша айтарлықтай өзгермегенін көрсетеді. Барлық субшкалалар бойынша өзгерістер 1-2% шегінде ғана тіркеліп, бұл олардың мардымсыз және жүйесіз сипатта екенін аңғартады.

Перспективаны қабылдау (PT) бойынша жоғары деңгейдің шамалы өсуі (+2%) байқалғанымен, бұл өзгеріс жеткілікті деңгейдің азаюымен қатар жүреді және жалпы құрылымға елеулі әсер етпейді. Қиялға бейімділік (FS) көрсеткіші іс жүзінде өзгеріссіз сақталған, бұл студенттердің эмоционалды сәйкестену қабілетінің тұрақты екенін көрсетеді.

Эмпатиялық мейірім (EC) субшкаласы бойынша да өзгерістер өте аз: жоғары деңгейдің +2% өсуі байқалғанымен, бұл жалпы үлестірімді айтарлықтай өзгертпейді. Жеке күйзеліс (PD) көрсеткіші бойынша төмен деңгейдің сәл артуы (+1%) және жоғары деңгейдің өзгеріссіз қалуы студенттердің эмоциялық реакцияларының тұрақты сақталғанын білдіреді.

Жалпы алғанда, бақылау тобында эмпатиялық құрылым көрсеткіштері тұрақты сақталған және айтарлықтай оң өзгеріс анықталмаған.

Бұл нәтижелер:
- эмпатияның өздігінен айтарлықтай өзгермейтінін;
- мақсатты психологиялық ықпалдың қажеттілігін;
- эксперименттік топтағы өзгерістердің бағдарламаның әсерінен болғанын дәлелдейді.
Эксперименттік топтағы жалғыздықты сезіну деңгейін қайта анықтау мақсатында жалғыздықты сезіну деңгейін анықтауға арналған дифференциалды сауалнама (ДОПО-3К) қайта жүргізілді (сурет 19).

Сурет 19 – ЭТ жалғыздық деңгейі (салыстырмалы)

Алынған нәтижелер бастапқы көрсеткіштермен салыстырылып, жалпылама жалғыздық тәжірибесінің динамикасы талданып, өзгерісі анықталды (кесте 25).

Кесте 25 – ЭТ жалғыздық деңгейі (бастапқы және қайталама диагностика, %)

	Компонент
	Деңгей
	Бастапқы диагностика
	Қайталама диагностика
	Өзгеріс

	Эмоционалды-құндылықтық компонент


	Төмен
	13,7%
	25,2%
	+11,5%

	
	Жеткілікті
	35,6%
	40,3%
	+4,7%

	
	Жоғары
	50,7%
	34,5%
	-16,2%


Кестеде ұсынылған нәтижелер эксперименттік топта жалғыздықты сезіну деңгейі бойынша айқын оң динамиканың қалыптасқанын көрсетеді. Өзгерістердің негізгі бағыты жоғары деңгейдің төмендеуі және төмен деңгейдің артуы арқылы көрініс тапты. Төмен деңгейдің 13,7%-дан 25,2%-ға дейін артуы (+11,5%) студенттердің едәуір бөлігінде жалғыздық сезімінің әлсірегенін және олардың әлеуметтік байланыстарының нығайғанын көрсетеді. Жеткілікті деңгейдің де өсуі (+4,7%) жалғыздықтың тұрақты емес, ситуациялық сипатқа ауысқанын білдіреді.

Ең маңызды өзгеріс жоғары деңгей көрсеткіші бойынша байқалады: ол 50,7%-дан 34,5%-ға дейін төмендеді (-16,2%). Бұл студенттердің жартысынан астамында байқалған айқын жалғыздық тәжірибесінің едәуір қысқарғанын және олардың өзін әлеуметтік ортада қабылданған тұлға ретінде сезіне бастағанын көрсетеді.

Жалпы алғанда, нәтижелер жалғыздық деңгейінің жоғарыдан төмен және жеткілікті деңгейлерге қайта бөлінгенін көрсетеді. Бұл студенттердің әлеуметтік бейімделуінің жақсарғанын, тұлғааралық қарым-қатынастардың нығайғанын және әлеуметтік остракизмнің субъективті тәжірибесінің төмендегенін дәлелдейді.

Зерттеудің бақылау кезеңінде бақылау тобының жалғыздықты сезіну деңгейіндегі өзгерістерді анықтау мақсатында дифференциалды сауалнама (ДОПО-3К) бойынша қайталама диагностика жүргізілді (сурет 20).


[image: image17.png]60,0%

50,0%

40,0%

30,0%

20,0%

10,0%

0,0%

53,9%

34,69800%

11,59%3,0%

Temen

WeTkinikri orapbl

W bacTankbl AWarHoCTUKa

W KaifTanama AuarHocTuka




 
Сурет 20 – БТ жалғыздық деңгейі (салыстырмалы)
Алынған нәтижелер бастапқы көрсеткіштермен салыстырылып, жалпылама жалғыздық тәжірибесінің динамикасы талданды (кесте 26).

Кесте 26 – БТ студенттерінің жалғыздық деңгейі (бастапқы және қайталама диагностика, %)

	Компонент
	Деңгей
	Бастапқы диагностика
	Қайталама диагностика
	Өзгеріс

	Эмоционалды-құндылықтық компонент


	Төмен
	11,5%
	13,0%
	+1,5%

	
	Жеткілікті
	34,6%
	36,0%
	+1,4%

	
	Жоғары
	53,9%
	51,0%
	-2,9%


Кестеде ұсынылған нәтижелер бақылау тобында жалғыздықты сезіну деңгейі бойынша айтарлықтай өзгерістердің байқалмағанын көрсетеді. Барлық деңгейлер бойынша өзгерістердің шамасы өте төмен және 1–3% аралығында ғана тіркелген.

Төмен деңгейдің 11,5%-дан 13,0%-ға дейін шамалы артуы (+1,5%) студенттердің аз ғана бөлігінде әлеуметтік оқшаулану сезімінің әлсірегенін көрсетеді. Жеткілікті деңгейдің де болмашы өсімі (+1,4%) жалғыздық тәжірибесінің жалпы құрылымында елеулі өзгерістердің болмағанын білдіреді.

Жоғары деңгейдің 53,9%-дан 51,0%-ға дейін аздап төмендеуі (-2,9%) студенттердің көпшілігінде жалғыздықтың жоғары деңгейі сақталғанын көрсетеді. Яғни әлеуметтік оқшаулану мен қабылданбау сезімі бақылау тобында бұрынғы деңгейде қалып отыр.

Жалпы алғанда, бақылау тобында жалғыздық көрсеткіштері тұрақты сақталған және айтарлықтай оң өзгерістер анықталмаған.

Бұл нәтижелер:
- жалғыздық деңгейі өздігінен айтарлықтай өзгермейтінін;
- мақсатты психологиялық ықпалдың қажеттілігін;
- эксперименттік топтағы оң өзгерістердің бағдарламаның әсерінен болғанын дәлелдейді.

Эксперименттік топтағы әлеуметтік фрустрация деңгейіндегі өзгерістерді анықтау мақсатында қайталама диагностика жүргізілді (сурет 21).

 Сурет 21 – ЭТ әлеуметтік фрустрация деңгейі (салыстырмалы)
Алынған нәтижелер бастапқы көрсеткіштермен салыстырылды, өзгерістер анықталды (кесте27).

Кесте 27 – ЭТ әлеуметтік фрустрация деңгейі (бастапқы және қайталама диагностика, %)

	Компонент
	Деңгей
	Бастапқы диагностика
	Қайталама диагностика
	Өзгеріс

	Мінез-құлықтық, рефлексивтік компонент


	Төмен
	58,8%
	68,9%
	+10,1%

	
	Жеткілікті
	36,2%
	27,7%
	-8,5%

	
	Жоғары
	5,0%
	3,4%
	-1,6%


Қайталама диагностика нәтижелері эксперименттік топта әлеуметтік фрустрация деңгейі бойынша айқын оң динамика қалыптасқанын көрсетті. Өзгерістердің негізгі бағыты төмен деңгей көрсеткіштерінің артуы және жеткілікті мен жоғары деңгейлердің төмендеуі арқылы көрініс тапты. Төмен деңгейдің 58,8%-дан 68,9%-ға дейін артуы (+10,1%) студенттердің басым бөлігінде әлеуметтік қажеттіліктердің қанағаттану деңгейінің артқанын және әлеуметтік ортада өзін жайлы сезінуінің күшейгенін көрсетеді. Жеткілікті деңгейдің 36,2%-ден 27,7%-ға дейін төмендеуі (-8,5%) студенттердің бір бөлігінде бұрын байқалған тұрақсыз әлеуметтік қанағаттану жағдайының оң бағытта өзгергенін білдіреді. Яғни бұл топтағы студенттер төмен фрустрация деңгейіне ауысқан. Жоғары деңгейдің 5,0%-дан 3,4%-ға дейін азаюы (-1,6%) әлеуметтік қысым мен қанағаттанбау сезімінің айқын көріністерінің қысқарғанын көрсетеді.

Жалпы алғанда, нәтижелер әлеуметтік фрустрация деңгейінің жоғары және жеткілікті деңгейден төмен деңгейге қарай қайта бөлінгенін көрсетеді. Бұл студенттердің әлеуметтік ортада өзін неғұрлым сенімді, тұрақты және қанағаттанған тұлға ретінде сезіне бастағанын білдіреді. Аталған өзгерістер тұлғааралық қарым-қатынастардың жақсарғанын және әлеуметтік остракизм тәуекелінің төмендегенін дәлелдейді.

Бақылау тобындағы әлеуметтік фрустрация деңгейіндегі өзгерістерді анықтау мақсатында қайталама диагностика жүргізілді (сурет 22).

Сурет 22 – БТ әлеуметтік фрустрация деңгейі (салыстырмалы)
Алынған нәтижелер бастапқы көрсеткіштермен салыстырылып, студенттердің әлеуметтік қанағаттану деңгейіндегі өзгерістер динамикасы талданды (кесте 28).

Кесте 28 – БТ әлеуметтік фрустрация деңгейі (бастапқы және қайталама диагностика, %)

	Компонент
	Деңгей
	Бастапқы диагностика
	Қайталама диагностика
	Өзгеріс

	Мінез-құлықтық, рефлексивтік компонент
	Төмен
	67,1%
	68,5%
	+1,4%

	
	Жеткілікті
	22,3%
	21,2%
	-1,1%

	
	Жоғары
	10,6%
	10,3%
	-0,3%


Кестеде ұсынылған нәтижелер бақылау тобында әлеуметтік фрустрация деңгейі бойынша айтарлықтай өзгерістердің байқалмағанын көрсетеді. Барлық деңгейлер бойынша өзгерістер өте төмен шамада және 1-2% шегінде ғана тіркелген. Төмен деңгейдің 67,1%-дан 68,5%-ға дейін шамалы артуы (+1,4%) студенттердің әлеуметтік қанағаттану деңгейінде айтарлықтай өзгеріс болмағанын көрсетеді. Жеткілікті деңгейдің аздап төмендеуі (-1,1%) жалпы құрылымға әсер етпейді және көрсеткіштердің тұрақты сақталғанын білдіреді.

Жоғары деңгейдің іс жүзінде өзгеріссіз қалуы студенттердің бір бөлігінде әлеуметтік фрустрацияның бұрынғы деңгейде сақталғанын көрсетеді. Бұл әлеуметтік қысым мен қанағаттанбау сезімі бақылау тобында тұрақты сипатқа ие екенін білдіреді.

Жалпы алғанда, бақылау тобында әлеуметтік фрустрация деңгейі тұрақты сақталған және айқын оң өзгерістер анықталмаған.

Бұл нәтижелер:
- әлеуметтік фрустрацияның өздігінен айтарлықтай өзгермейтінін;
- мақсатты психологиялық ықпалдың қажеттілігін;
- эксперименттік топтағы оң өзгерістердің бағдарламаның әсерінен болғанын дәйектейді.

Зерттеудің тәжірибелік кезеңінде студенттердің тұлғалық құрылымындағы өзгерістерді анықтау мақсатында қысқартылған тұлғалық сауалнама (TIPI-RU) әдістемесі бойынша қайталама диагностика жүргізілді. Алынған нәтижелер бастапқы көрсеткіштермен салыстырылып, тұлғалық қасиеттердің деңгейлік динамикасы талданды (кесте 29).

Кесте 29 – қысқартылған тұлғалық сауалнама (TIPI-RU)  нәтижелері (ЭТ, бастапқы және қайталама диагностика, %)
	Компонент
	Көрсеткіш
	Төмен (баст.)
	Төмен (қайта)
	Өзге

ріс
	Жеткі

лікті (баст.)
	Жеткі

лікті (қайта)
	Өзге

ріс
	Жоғ. (баст.)
	Жоғ. (қайта)
	Өзг.

	Мінез-құлықтық, рефлексивтік компонент


	Экстраверсия
	20
	15
	-5
	50
	48
	-2
	30
	37
	+7

	
	Ізгі ниет
	15
	10
	-5
	45
	42
	-3
	40
	48
	+8

	
	Адалдық
	18
	12
	-6
	47
	45
	-2
	35
	43
	+8

	
	Эмоц. тұрақтылық
	30
	22
	-8
	45
	48
	+3
	25
	30
	+5

	
	Ашықтық
	22
	18
	-4
	48
	45
	-3
	30
	37
	+7


Қайталама диагностика нәтижелері эксперименттік топта тұлғалық көрсеткіштер бойынша оң динамика қалыптасқанын көрсетті. Өзгерістердің негізгі бағыты жоғары деңгей көрсеткіштерінің артуы және төмен деңгейдің кемуі арқылы көрініс тапты. Экстраверсия бойынша жоғары деңгейдің 30%-дан 37%-ға дейін артуы (+7%) студенттердің әлеуметтік белсенділігі мен қарым-қатынасқа ашықтығының күшейгенін көрсетеді. Сонымен қатар төмен деңгейдің кемуі (-5%) бұл қасиеттің тұрақты қалыптасқанын білдіреді. Ізгі ниет көрсеткіші бойынша жоғары деңгейдің айтарлықтай өсуі байқалады (+8%), бұл студенттердің тұлғааралық қарым-қатынастағы жағымды бағыты мен ынтымақтастыққа бейімділігінің күшейгенін көрсетеді. Адалдық (жауапкершілік) бойынша да жоғары деңгей 35%-дан 43%-ға дейін артты (+8%), бұл студенттердің ұйымдасқандығы мен мақсатқа бағытталғандығының жақсарғанын білдіреді. Эмоционалды тұрақтылық бойынша төмен деңгейдің айтарлықтай кемуі (-8%) және жоғары деңгейдің өсуі (+5%) студенттердің эмоцияны реттеу қабілетінің жақсарғанын көрсетеді. Бұл әлеуметтік өзара әрекет барысында маңызды фактор болып табылады. Тәжірибеге ашықтық көрсеткіші бойынша да жоғары деңгейдің артуы (+7%) студенттердің жаңа идеяларға және өзгерістерге бейімділігінің күшейгенін білдіреді.

Бақылау тобында тұлғалық құрылымдағы өзгерістерді анықтау мақсатында қысқартылған тұлғалық сауалнама (TIPI-RU) әдістемесі бойынша қайталама диагностика жүргізілді. Алынған нәтижелер бастапқы көрсеткіштермен салыстырылып, тұлғалық қасиеттердің деңгейлік динамикасы талданды (кесте 30).

Кесте 30 – қысқартылған тұлғалық сауалнама (TIPI-RU)  нәтижелері (БТ, бастапқы және қайталама диагностика, %)

	Компонент
	Көрсеткіш
	Төмен (баст.)
	Төмен (қайта)
	Өзг.
	Жеткілікті (баст.)
	Жеткілікті (қайта)
	Өзгеріс
	Жоғары (баст.)
	Жоғары (қайта)
	Өзгеріс

	Мінез-құлықтық, рефлексивтік компонент


	Экстраверсия
	25
	24
	-1
	50
	50
	0
	25
	26
	+1

	
	Ізгі ниет
	20
	19
	-1
	50
	51
	+1
	30
	30
	0

	
	Адалдық
	22
	21
	-1
	48
	49
	+1
	30
	30
	0

	
	Эмоц. тұрақтылық
	25
	24
	-1
	50
	50
	0
	25
	26
	+1

	
	Ашықтық
	28
	27
	-1
	50
	50
	0
	22
	23
	+1


Кестеде ұсынылған нәтижелер бақылау тобында тұлғалық көрсеткіштер бойынша айтарлықтай өзгерістердің байқалмағанын көрсетеді. Барлық көрсеткіштер бойынша өзгерістер 0-1% шегінде ғана тіркеліп, бұл олардың мардымсыз және кездейсоқ сипатта екенін аңғартады.

Экстраверсия, ізгі ниет және адалдық сияқты негізгі тұлғалық қасиеттер бойынша деңгейлік құрылым іс жүзінде өзгеріссіз сақталған. Жеткілікті деңгейдің басымдығы (шамамен 48-51%) студенттердің тұлғалық қасиеттері бастапқы деңгейде тұрақты қалыптасқанын көрсетеді.

Эмоционалды тұрақтылық пен тәжірибеге ашықтық көрсеткіштері бойынша да өзгерістер өте аз (±1%), бұл студенттердің эмоцияны реттеу және жаңа тәжірибелерге бейімділік деңгейінің өзгермегенін білдіреді.

Жалпы алғанда, бақылау тобында тұлғалық құрылым тұрақты сақталған және айқын оң өзгерістер анықталмаған.

Бұл нәтижелер тұлғалық қасиеттердің өздігінен айтарлықтай өзгермейтінін, мақсатты психологиялық ықпалдың қажеттілігін, эксперименттік топтағы өзгерістердің бағдарламаның әсерінен болғанын дәйектейді.

Эксперименттік және бақылау топтарының алты сауалнама бойынша нәтижелері 31-кестеде көрсетілген.

Кесте 31 – Зерттеу компоненттері бойынша эксперименттік және бақылау топтарындағы көрсеткіштердің бастапқы және қорытынды деңгейлерінің салыстырмалы талдауы
	Компонент
	Атауы
	Деңгей
	Эксперименттік топ нәтижелері
	Бақылау тобы  

нәтижелері

	
	
	
	Экспер

дейін
	Экспер
 кейін
	Экспер
 дейін
	Экспер

кейін

	Когнитивтік


	«Остракизмді (шеттетілу) бастан кешіру шкаласы (OES)
	Төмен 
	28%
	42%
	24%
	26%

	
	
	Жеткілікті 
	51%
	44%
	50%
	49%

	
	
	Жоғары
	21%
	14%
	26%
	25%

	
	Моральдық негіздер сауалнамасы (MFQ)
	Төмен 
	38%
	29%
	38%
	37%

	
	
	Жеткілікті 
	40%
	41%
	42%
	43%

	
	
	Жоғары
	22%
	30%
	20%
	20%

	Эмоционалды-құндылықтық


	Эмпатияның көпфакторлы

сауалнамасы (IRI)
	Төмен 
	5%
	2%
	10%
	9%

	
	
	Жеткілікті 
	69%
	61%
	57%
	56%

	
	
	Жоғары
	26%
	37%
	33%
	35%

	
	Жалғыздықты сезіну деңгейін анықтауға арналған дифференциалды сауалнама
	Төмен 
	13,7%
	25,2%
	11,5%
	13,0%

	
	
	Жеткілікті 
	35,6%
	40,3%
	34,6%
	36,0%

	
	
	Жоғары
	50,7%
	34,5%
	53,9%
	51,0%

	Мінез-құлықтық, рефлексивтік 


	Қысқартылған тұлғалық сауалнама (TIPI-RU)
	Төмен 
	21%
	15%
	24%
	23%

	
	
	Жеткілікті 
	47%
	46%
	50%
	50%

	
	
	Жоғары
	32%
	39%
	26%
	27%

	
	Әлеуметтік фрустрация деңгейін анықтау сауалнамасы
	Төмен 
	58,8%
	68,9%
	67,1%
	68,5%

	
	
	Жеткілікті 
	36,2%
	27,7%
	22,3%
	21,2%

	
	
	Жоғары
	5,0%
	3,4%
	10,6%
	10,3%


Эксперименттік топта барлық көрсеткіштер бойынша айқын оң өзгерістер байқалады. Атап айтқанда, «Остракизмді (шеттетілу) бастан кешіру шкаласы (OES) нәтижелері бойынша, ал бақылау тобында барлық көрсеткіштер бойынша өзгерістер мардымсыз және статистикалық тұрғыдан мәнсіз сипатта байқалады. Бұл топта деңгейлік үлестірімдер іс жүзінде өзгеріссіз сақталған.

Зерттеу нәтижелерін тереңірек талдау және қолданылған диагностика әдістемелерінің көрсеткіштері арасындағы өзара байланысты анықтау мақсатында IBM SPSS Statistics бағдарламасы арқылы статистикалық өңдеу жүргізілді. Алдымен барлық әдістемелер бойынша сипаттамалық статистика есептелді: орташа мәндер, пайыздық үлестірімдер, деңгейлік жіктемелер. Бұдан кейін көрсеткіштер арасындағы өзара байланыстарды айқындау үшін корреляциялық талдау қолданылды.

Зерттеуде пайдаланылған сауалнамалардың басым бөлігі Ликерт типті шкалаларға негізделген және олардың нәтижелері реттік немесе шартты-интервалдық сипатта болғандықтан, айнымалылар арасындағы байланысты анықтауда Спирменнің рангілік корреляция коэффициентін (ρ, rho) қолдану әдіснамалық тұрғыдан орынды деп танылды. Спирмен коэффициенті көрсеткіштер арасындағы сызықтық емес, бірақ монотонды байланысты анықтауға мүмкіндік береді және әлеуметтік-психологиялық зерттеулерде жиі пайдаланылады. Корреляция коэффициентінің мәні -1 мен +1 аралығында интерпретацияланды: 0-ге жақын мән байланыс әлсіз екенін, +1-ге жақын мән тікелей күшті байланысты, ал -1-ге жақын мән кері күшті байланысты білдіреді. Нәтижелердің статистикалық мәнділігі p ≤ 0,05 және p ≤ 0,01 деңгейлері бойынша бағаланды.

Сонымен қатар эксперименттік және бақылау топтарының айырмашылықтарын анықтау үшін Манн–Уитни U-критерийі пайдаланылды. Бұл критерий тәуелсіз екі топтың көрсеткіштерін салыстыруға арналған және деректердің қалыпты таралуы міндетті болмаған жағдайда тиімді қолданылады. Ал деңгейлік үлестірімдердегі айырмашылықтарды бағалау кезінде Пирсонның χ² критерийі қолданылды. Осылайша зерттеу барысында статистикалық өңдеудің бірнеше өзара толықтырушы әдістері пайдаланылды: сипаттамалық статистика, Спирмен корреляциясы, Манн–Уитни U-критерийі және χ² критерийі.

Корреляциялық талдау барысында алты негізгі диагностикалық бағыттың көрсеткіштері өзара салыстырылды: «Остракизмді (шеттетілу) бастан кешіру шкаласы (OES), Моральдық негіздер сауалнамасы (MFQ), Эмпатияның көпфакторлы сауалнамасы (IRI), Жалғыздықты сезіну деңгейін анықтауға арналған дифференциалды сауалнама (ДОПО-3К), Қысқартылған тұлғалық сауалнама (TIPI-RU) тұлғалық сауалнамасы және Әлеуметтік фрустрация деңгейін анықтау сауалнамасы. Бұл тәсіл әлеуметтік остракизм құбылысының когнитивтік, эмоционалды-құндылықтық және мінез-құлықтық компоненттері арасындағы ішкі байланысты кешенді түрде анықтауға мүмкіндік берді (кесте 32).

Кесте 32 – Диагностикалық әдістемелер көрсеткіштері арасындағы өзара корреляциялық байланыс (Пирсон коэффициенті бойынша
	Көрсеткіштер
	OES (остракизм)
	MFQ (моральдық негіздер)
	IRI (эмпатия)
	ДОПО (жалғыздық)
	TIPI (тұлғалық ерекшеліктер)
	Әлеуметтік фрустрация

	OES (остракизм)
	1,000
	-0,182*
	-0,341**
	0,522**
	-0,210*
	0,437**

	MFQ (моральдық негіздер)
	-0,182*
	1,000
	0,285**
	-0,198*
	0,244**
	-0,176*

	IRI (эмпатия)
	-0,341**
	0,285**
	1,000
	-0,402**
	0,318**
	-0,295**

	ДОПО (жалғыздық)
	0,522**
	-0,198*
	-0,402**
	1,000
	-0,267**
	0,389**

	TIPI (тұлғалық ерекшеліктер)
	-0,210*
	0,244**
	0,318**
	-0,267**
	1,000
	-0,221*

	Әлеуметтік фрустрация
	0,437**
	-0,176*
	-0,295**
	0,389**
	-0,221*
	1,000


Кестеде ұсынылған мәліметтер зерттелген психологиялық көрсеткіштердің өзара байланыс жүйесін айқын көрсетеді. Ең алдымен әлеуметтік остракизм көрсеткіші мен жалғыздық арасындағы оң және статистикалық мәнді байланыс анықталды (ρ = 0,522; p ≤ 0,01). Бұл көрсеткіш әлеуметтік остракизм деңгейі артқан сайын жалғыздықтың субъективті тәжірибесі де күшейетінін білдіреді. Яғни студент өзін әлеуметтік ортада еленбеген, шеттетілген немесе қабылданбаған тұлға ретінде сезінген сайын оның ішкі жалғыздық сезімі де күшейеді. Бұл нәтиже әлеуметтік остракизмнің тек сыртқы қарым-қатынас мәселесі емес, сонымен қатар терең субъективті-психологиялық тәжірибе екенін дәлелдейді.

Әлеуметтік остракизм мен әлеуметтік фрустрация арасында да оң мәнді байланыс анықталды (ρ = 0,437; p ≤ 0,01). Бұл әлеуметтік шеттетілу тәжірибесі күшейген сайын студенттердің әлеуметтік қажеттіліктерінің қанағаттанбау деңгейі де жоғарылайтынын көрсетеді. Басқаша айтқанда, өзін қабылданбаған немесе оқшауланған сезінетін студенттерде әлеуметтік ортаға, тұлғааралық қарым-қатынасқа және өз орнын сезінуге байланысты қанағаттанбау күшейеді. Аталған нәтиже әлеуметтік остракизм мен әлеуметтік фрустрацияның өзара тығыз байланысты құбылыстар екенін көрсетеді.

OES көрсеткіші мен эмпатия арасында кері мәнді байланыс анықталды (ρ = -0,341; p ≤ 0,01). Бұл эмпатиялық қабілеттер жоғарылаған сайын әлеуметтік остракизм көрсеткіші төмендейтінін білдіреді. Яғни басқа адамдардың көзқарасын түсіну, эмоциялық жауап беру, жанашырлық таныту қабілеті жақсы дамыған студенттер әлеуметтік шеттету тәжірибесін сирегірек сезінеді немесе мұндай жағдайларды жұмсағырақ қабылдайды. Мұндай байланыс эмпатияның әлеуметтік остракизмнің алдын алудағы маңызды психологиялық ресурс екенін айқындайды.

Моральдық негіздер мен эмпатия арасында оң мәнді байланыс байқалды (ρ = 0,285; p ≤ 0,01). Бұл студенттердің моральдық құндылықтары, әсіресе қамқорлық, әділеттілік және тұлғааралық жауапкершілікке бағдарлануы артқан сайын олардың эмпатиялық құрылымы да күшейетінін көрсетеді. Басқаша айтқанда, гуманистік және әлеуметтік жауапты моральдық бағдар эмпатиялық қабылдауды қолдайды.

Моральдық негіздер мен жалғыздық арасында кері мәнді байланыс анықталды (ρ = -0,198; p ≤ 0,05). Бұл моральдық құндылықтар жүйесі неғұрлым айқын және тұрақты болған сайын, жалғыздық тәжірибесінің әлсірейтінін білдіреді. Мұны студенттің тұлғалық және құндылықтық құрылымының тұрақтылығы оның әлеуметтік ортадағы өзін сенімді сезінуімен байланыстыруға болады.

TIPI көрсеткіштері мен эмпатия арасында оң байланыс байқалды (ρ = 0,318; p ≤ 0,01). Бұл тұлғалық ресурстар, әсіресе ізгі ниет, экстраверсия және тәжірибеге ашықтық жоғары болған жағдайда эмпатиялық қабілеттер де күшейетінін көрсетеді. Сонымен қатар тұлғалық ерекшеліктер мен жалғыздық арасында кері байланыс анықталды (ρ = -0,267; p ≤ 0,01), яғни әлеуметтік белсенділік пен тұлғалық тұрақтылық жоғарылаған сайын жалғыздық сезімі төмендейді.

Әлеуметтік фрустрация мен жалғыздық арасындағы оң мәнді байланыс (ρ = 0,389; p ≤ 0,01) бұл екі көрсеткіштің өзара күшейтетін әсерін көрсетеді. Әлеуметтік қанағаттанбау жоғарылаған сайын жалғыздық сезімі күшейеді, ал жалғыздық тәжірибесі тереңдеген сайын фрустрация деңгейі де артады. Осындай өзара байланыс әлеуметтік бейімделудің бұзылуының кешенді сипатын көрсетеді.

Эмпатия мен әлеуметтік фрустрация арасында кері мәнді байланыс анықталды (ρ = -0,295; p ≤ 0,01). Бұл эмпатиялық қабілеттер жоғарылаған сайын студенттердің әлеуметтік қанағаттанбау деңгейі азаятынын білдіреді. Мұндай нәтиже эмпатияның тек тұлғааралық қатынастарды жақсартып қана қоймай, әлеуметтік ортадағы ішкі қанағаттану сезімін де қолдайтынын көрсетеді.

Тұлғалық ерекшеліктер мен әлеуметтік фрустрация арасында да кері байланыс байқалды (ρ = -0,221; p ≤ 0,05). Бұл студенттің тұлғалық ресурстары жеткілікті болған сайын оның әлеуметтік қиындықтарды жеңуі, стресс пен қысымға төтеп беруі жеңілдейтінін көрсетеді.

Жүргізілген корреляциялық талдау нәтижелері әлеуметтік остракизмнің оқшау құбылыс емес, студенттің тұлғалық, эмоционалды және құндылықтық құрылымымен тығыз байланысты кешенді психологиялық феномен екенін дәлелдейді. Әлеуметтік остракизм жалғыздық және әлеуметтік фрустрациямен оң байланысты болса, эмпатия, тұлғалық ресурстар және моральдық бағдарлармен кері байланысты екені анықталды. Бұл дегеніміз әлеуметтік остракизм тәуекелін төмендету үшін тек сыртқы әлеуметтік ортаны ғана емес, сонымен қатар студенттердің эмпатиялық қабілеттерін, моральдық бағдарларын және тұлғалық тұрақтылығын дамыту қажет.

Жүргізілген зерттеу барысында студенттік ортадағы әлеуметтік остракизмнің қалыптасу механизмдері кешенді түрде талданып, оның негізгі психологиялық предикторлары анықталды. Алынған нәтижелер эксперименттік және бақылау топтарының көрсеткіштерін, сондай-ақ әртүрлі диагностика әдістемелері негізінде алынған мәліметтерді біріктіре отырып қарастырылды.

Зерттеу нәтижелері әлеуметтік остракизмнің жалғыз факторға тәуелді емес, көпқұрамды психологиялық құбылыс екенін көрсетті. Анықталғандай, студенттердің әлеуметтік ортадағы өзін қабылданған немесе шеттетілген ретінде сезінуі олардың ішкі эмоционалды жағдайымен, тұлғалық ерекшеліктерімен және құндылықтық бағдарларымен тығыз байланысты.

Жалпы талдау нәтижесінде әлеуметтік остракизмнің негізгі тәуекел факторлары ретінде жалғыздық пен әлеуметтік фрустрация анықталды. Бұл көрсеткіштер студенттердің әлеуметтік байланыстарының жеткіліксіздігін, эмоционалды қолдаудың әлсіздігі мен әлеуметтік қажеттіліктерінің толық қанағаттандырылмауын сипаттайды. Өз кезегінде бұл жағдай студенттің өзін топтың толыққанды мүшесі ретінде сезінуіне кедергі келтіреді.

Сонымен қатар эмпатия, тұлғалық ресурстар және моральдық құндылықтар әлеуметтік остракизмге қарсы әсер ететін қорғаныс факторлары ретінде анықталды. Эмпатиялық қабілеттердің жоғары болуы студенттердің тұлғааралық өзара әрекет сапасын жақсартып, әлеуметтік байланыстарды нығайтады. Ал тұлғалық қасиеттердің (экстраверсия, ізгі ниет, адалдық) жеткілікті деңгейде қалыптасуы әлеуметтік бейімделуді жеңілдетеді. Моральдық құндылықтардың, әсіресе қамқорлық пен әділеттіліктің болуы әлеуметтік өзара әрекетте позитивті бағытты қамтамасыз етеді.

Осылайша әлеуметтік остракизмнің қалыптасуы тәуекел және қорғаныс факторларының өзара әрекеттесуінің нәтижесі ретінде қарастырылады. Егер тәуекел факторлары басым болса, студенттің әлеуметтік оқшаулану тәжірибесі күшейеді, ал қорғаныс факторлары күшейген жағдайда бұл тәуекел төмендейді.

Зерттеу болжамына сәйкес студенттердің эмпатиялық қабілеттерін, тұлғалық ресурстарын және әлеуметтік өзара әрекет сапасын дамыту әлеуметтік остракизм деңгейін төмендетуге ықпал етуі тиіс еді. Эксперименттік жұмыстың нәтижелері бұл болжамның расталғанын көрсетті. Эксперименттік топта жалғыздық деңгейінің төмендеуі, эмпатия көрсеткіштерінің артуы, әлеуметтік фрустрацияның азаюы және тұлғалық көрсеткіштердің жоғары деңгейге ауысуы тіркелді. Ал бақылау тобында мұндай айқын өзгерістер байқалмады.

Бұл нәтижелер жүргізілген педагогикалық ықпалдың тиімділігін дәлелдейді және алынған өзгерістердің кездейсоқ емес екенін көрсетеді. Эксперименттік топтағы оң динамика студенттердің әлеуметтік бейімделу деңгейінің артқанын және тұлғааралық қарым-қатынас сапасының жақсарғанын білдіреді.

Жалпы алғанда, зерттеу нәтижелері әлеуметтік остракизмнің когнитивтік, эмоционалды-құндылықтық және мінез-құлықтық компоненттерінің өзара байланыста әрекет ететінін және оны төмендету үшін кешенді психологиялық-педагогикалық ықпалдың қажеттілігін ғылыми тұрғыдан негіздеді. Осы тұрғыдан алғанда, эмпатияны дамыту, тұлғалық ресурстарды нығайту және студенттік ортада қолайлы әлеуметтік-психологиялық ахуал қалыптастыру әлеуметтік остракизмнің алдын алудың негізгі бағыттары ретінде қарастырылуы тиіс.

ҚОРЫТЫНДЫ

Жүргізілген диссертациялық зерттеу студенттік ортадағы әлеуметтік остракизмді педагогикалық алдын алу мәселесінің қазіргі жоғары білім беру жүйесі үшін өзекті, көпқырлы және ғылыми-практикалық тұрғыдан маңызды екенін толық дәлелдеді. Зерттеу барысында әлеуметтік остракизмнің тұлғаның психологиялық жай-күйіне, тұлғааралық қарым-қатынасына, әлеуметтік бейімделуіне, эмоционалды әл-ауқатына және студенттік ұжымдағы өзара әрекет сапасына ықпал ететін күрделі әлеуметтік-педагогикалық құбылыс екені айқындалды. Диссертацияның басты мақсаты студенттік ортадағы әлеуметтік остракизмді педагогикалық алдын алудың теориялық-әдіснамалық негіздерін айқындау және оның әдістемесін жасау ретінде белгіленген болатын. Жұмыстың нәтижелері аталған мақсаттың орындалғанын, ал ұсынылған ғылыми болжамның тәжірибелік-эксперименттік жолмен расталғанын көрсетеді.

Зерттеудің бірінші міндеті студенттік ортадағы әлеуметтік остракизмді педагогикалық алдын алудың теориялық-әдіснамалық негіздерін анықтауға бағытталды. Осы міндетті орындау барысында философиялық, психологиялық, педагогикалық және әлеуметтік-педагогикалық әдебиеттерге жан-жақты талдау жүргізілді. Ғылыми дереккөздерді жүйелі талдау нәтижесінде «остракизм», «әлеуметтік остракизм», «әлеуметтік шеттету», «қабылдамау», «елемеу», «оқшаулау» сияқты ұғымдардың мазмұндық арақатынасы нақтыланды. Остракизмнің тек әлеуметтік әрекет емес, тұлғаның базалық психологиялық қажеттіліктерін бұзатын, оның тиесілілік сезіміне, өзіндік бағасына, бақылау сезіміне және өмірдің мағыналылығына әсер ететін құбылыс екені теориялық тұрғыдан негізделді.

Теориялық талдау студенттік ортадағы әлеуметтік остракизмнің ашық агрессиядан гөрі жасырын, латентті, пассивті формаларда жиірек көрінетінін дәлелдеді. Яғни ол көп жағдайда тікелей шабуыл немесе буллинг түрінде емес, елемеу, топтық әрекеттен тыс қалдыру, формалды қарым-қатынаспен шектеу, әлеуметтік қолдаудан айыру, тұлғаны бейресми ортадан ығыстыру сияқты әрекеттер арқылы жүзеге асады. Осындай ерекшеліктер оны педагогикалық тұрғыдан диагностикалауды және алдын алуды күрделендіреді. Сондықтан зерттеу барысында әлеуметтік остракизм білім беру ортасының психологиялық қауіпсіздігі, тұлғаның әлеуметтік бейімделуі, толерантты қарым-қатынас мәдениеті және эмпатиялық өзара әрекет жүйесімен тікелей байланысты әлеуметтік-педагогикалық феномен ретінде қарастырылды.

Сонымен қатар, зерттеудің әдіснамалық негізі ретінде жүйелілік тұғыр, тұлғалық-бағдарлық тұғыр, іс-әрекеттік тұғыр, аксиологиялық тұғыр, коммуникативтік құзыреттілік тұғыр, психоэмоционалды қолдау тұғыры және әлеуметтік бағытталу тұғыры негізге алынды. Бұл тұғырлар әлеуметтік остракизмді бір ғана психологиялық симптом емес, студенттің ішкі күйі мен сыртқы әлеуметтік ортасының өзара ықпалдасуынан туындайтын кешенді құбылыс ретінде қарастыруға мүмкіндік берді. Теориялық-әдіснамалық негіздерді нақтылау нәтижесінде студенттік ортадағы әлеуметтік остракизмді педагогикалық алдын алудың ғылыми ұстанымдары, мазмұндық өлшемдері және ықпал ету логикасы айқындалды. Осылайша, зерттеудің бірінші міндеті толық орындалды.

Екінші міндет әлеуметтік остракизмнің педагогикалық алдын алудың шарттарын айқындауға бағытталды. Зерттеу барысында мұндай шарттар әлеуметтік остракизмнің кездейсоқ немесе жеке эпизодтық құбылыс емес, белгілі педагогикалық жағдайда күшейетін немесе әлсірейтін үдеріс екенін ескере отырып анықталды. Нәтижесінде студенттік ортада әлеуметтік остракизмнің алдын алуды қамтамасыз ететін бірнеше өзекті педагогикалық шарттар жүйеленді.

Бірінші шарт – студенттік ортада психологиялық қауіпсіз, эмпатияға негізделген, өзара құрмет пен қабылдау басым әлеуметтік-педагогикалық ахуал қалыптастыру. Бұл шарт студенттердің өзін топтың толыққанды мүшесі ретінде сезінуіне, қабылданбау мен шеттетілудің алдын алуға, ішкі сенім мен қолдау атмосферасын нығайтуға ықпал етеді. Екінші шарт – әлеуметтік остракизмді ерте анықтауға мүмкіндік беретін кешенді диагностикалық жүйені енгізу. Зерттеуде қолданылған әдістемелер дәл осы міндетті шешуге қызмет етті және әлеуметтік остракизмнің предикторларын, тәуекел аймақтарын, қорғаныс факторларын айқындауға мүмкіндік берді. Үшінші шарт – эмпатиялық қабілеттерді, толерантты қарым-қатынас мәдениетін, топтық қолдау дағдыларын және инклюзивті өзара әрекет стратегияларын мақсатты түрде дамыту. Бұл бағыт студенттердің әлеуметтік сезімталдығын арттырып қана қоймай, олардың басқа адамды түсіну, қолдау көрсету, конфликті жағдайларды жұмсарту, оқшауланған тұлғаны топқа қайта енгізу қабілетін күшейтеді. Төртінші шарт – оқу үдерісі мен тәрбие жұмысын біртұтас жүйе ретінде қарастырып, әлеуметтік остракизмнің алдын алу мазмұнын элективті курс, тренинг, интерактивті жұмыс, жағдайлық тапсырмалар, рефлексия және топтық тәжірибе арқылы жүзеге асыру. Бұл шарт алдын алудың бір реттік емес, жүйелі педагогикалық сипатта болуын қамтамасыз етті. Бесінші шарт – студенттердің тұлғалық ресурстарын, эмоционалды тұрақтылығын және әлеуметтік өзін-өзі реттеу қабілеттерін дамыту. Зерттеу нәтижелері дәл осы факторлардың әлеуметтік остракизм тәуекелін төмендетуде маңызды рөл атқаратынын көрсетті. Осылайша, педагогикалық шарттар теориялық негіздемемен ғана емес, тәжірибелік зерттеу нәтижелерімен де дәлелденді. Бұл зерттеудің үшінші міндетінің орындалғанын көрсетеді.

Үшінші міндет студенттік ортадағы әлеуметтік остракизмнің педагогикалық алдын алудың құрылымдық-мазмұндық моделін әзірлеуге арналды. Бұл міндетті орындау барысында зерттелетін құбылыстың ішкі құрылымы айқындалып, оның құрамдас компоненттері, өлшемдері, көрсеткіштері, деңгейлері және оларды дамытуға бағытталған педагогикалық механизмдер нақтыланды. Нәтижесінде әлеуметтік остракизмді педагогикалық алдын алудың тұтас құрылымдық-мазмұндық моделі ұсынылды. Аталған модель когнитивтік, эмоционалды-құндылықтық және мінез-құлықтық-рефлексивтік компоненттерден тұратын жүйе ретінде қарастырылды.

Когнитивтік компонент студенттердің әлеуметтік остракизм құбылысы туралы түсінігін, әлеуметтік өзара әрекеттегі тәуекел факторларын тануын, моральдық нормалар мен әлеуметтік қатынас заңдылықтарын ұғынуын қамтыды. Эмоционалды-құндылықтық компонент тұлғаның эмпатиялық қабілеттерін, жалғыздықты бастан кешіру ерекшеліктерін, әлеуметтік қабылдану мен қабылданбауды субъективті сезінуін, сондай-ақ моральдық бағдарларын сипаттады. Мінез-құлықтық-рефлексивтік компонент студенттердің қарым-қатынас дағдыларын, өзін-өзі реттеу қабілетін, тұлғалық ресурстарын, топтық өзара әрекеттегі мінез-құлық стратегияларын және әлеуметтік фрустрация деңгейін біріктірді. Осы компоненттердің өзара байланысы әлеуметтік остракизмнің тек бір ғана өлшемде емес, студент тұлғасының барлық негізгі психологиялық құрылымдарында көрініс табатынын көрсетті.

Модельдің мазмұндық жағы тек теориялық блокпен шектелмей, нақты педагогикалық ықпал ету мазмұнын да қамтыды. Ол диагностика, алдын алу, дамыту, түзету және мониторинг кезеңдерінен тұратын жүйелі логикамен құрылды. Ұсынылған модельдің артықшылығы – оның оқу-тәрбие үдерісіне кіріктіріле алуы, диагностикалық өлшемдермен қамтамасыз етілуі, сондай-ақ нақты бағдарламалық-әдістемелік құралдармен байланыстырылуы. Осы тұрғыдан алғанда, әзірленген құрылымдық-мазмұндық модель диссертацияның маңызды ғылыми нәтижелерінің бірі болып табылады. Демек, зерттеудің екінші міндеті де толық орындалды.

Төртінші міндет диссертациялық жұмыстың тәжірибелік мәнін айқындайтын негізгі кезең болды. Бұл міндетті орындау үшін тәжірибелік-эксперименттік жұмыс ұйымдастырылып, студенттік ортадағы әлеуметтік остракизмді педагогикалық алдын алуға арналған кешенді бағдарлама апробациядан өткізілді. Зерттеудің тәжірибелік кезеңінде бағдарлама Л.Н. Гумилев атындағы Еуразия ұлттық университетінің студенттерінен құралған эксперименттік топта жүзеге асырылып, С. Аманжолов атындағы Шығыс Қазақстан университетінің студенттері бақылау тобы ретінде қарастырылды. Бағдарлама элективті курс пен тренингтік блоктардың үйлесіміне негізделді. Оның мазмұны әлеуметтік остракизмді тану, эмпатияны дамыту, коммуникациялық дағдыларды жетілдіру, топтық қолдау мәдениетін қалыптастыру, психологиялық тұрақтылықты нығайту және студенттерді инклюзивті өзара әрекетке үйрету бағыттарын қамтыды.

Тәжірибелік жұмыстың нәтижелері бағдарламаның тиімділігін көрсетті. Қайталама диагностика барысында эксперименттік топта әлеуметтік остракизм көрсеткіштерінің төмендеуі, жалғыздықтың жоғары деңгейінің айтарлықтай азаюы, эмпатия компоненттерінің, әсіресе эмпатиялық мейірім мен перспективаны қабылдау деңгейінің өсуі, моральдық негіздердің әлеуметтік-бағдарланған жағына қарай күшеюі, тұлғалық ресурстардың, әлеуметтік белсенділіктің және эмоционалды тұрақтылықтың артуы, әлеуметтік фрустрацияның төмендеуі байқалды. Бақылау тобында мұндай айқын оң өзгерістер тіркелмеді немесе олардың деңгейі мардымсыз болды. Бұл ұсынылған әдістеменің әсері кездейсоқ емес, мақсатты ұйымдастырылған педагогикалық ықпалдың нәтижесі екенін дәлелдеді.

Зерттеудің статистикалық өңдеу кезеңінде SPSS Statistics және AMOS бағдарламалары қолданылып, алынған нәтижелердің негізділігі мен сенімділігі қамтамасыз етілді. Корреляциялық талдау әлеуметтік остракизмнің жалғыздықпен және әлеуметтік фрустрациямен тікелей, ал эмпатиямен, моральдық құндылықтармен және тұлғалық ресурстармен кері байланыста екенін көрсетті. Яғни зерттеу әлеуметтік остракизмнің психологиялық предикторларын анықтап қана қоймай, олардың өзара әрекеттесу логикасын да дәлелдеді. Жалғыздық пен әлеуметтік фрустрация негізгі тәуекел факторлары ретінде, ал эмпатия, тұлғалық ерекшеліктер мен моральдық негіздер қорғаныс факторлары ретінде танылды. Бұл нәтиже диссертациялық зерттеудің ғылыми жаңалығын күшейтеді.

Осы міндетті орындау аясында практикалық маңызы бар бірқатар әдістемелік өнімдер де дайындалды: әлеуметтік остракизмнің алдын алуға арналған элективті курс бағдарламасы, тренингтер жүйесі, оқу-әдістемелік ұсыныстар, диагностикалық және рефлексивтік материалдар. Бұлар жоғары оқу орындарының тәрбие жұмысы жүйесіне, әлеуметтік педагогтардың, эдвайзерлердің, кураторлардың және психологиялық қызмет мамандарының тәжірибесіне енгізуге ұсынылды. Демек, зерттеудің төртінші міндеті де толық орындалды.

Диссертациялық жұмыстың мақсаты студенттік ортадағы әлеуметтік остракизмді педагогикалық алдын алудың теориялық-әдіснамалық негіздерін айқындау және оның әдістемесін жасау болса, зерттеу нәтижелері бұл мақсаттың толық орындалғанын көрсетті. Зерттеу барысында аталған мәселенің теориялық негіздері жүйеленді, педагогикалық моделі жасалды, іске асыру шарттары нақтыланды, кешенді әдістеме әзірленді және оның тәжірибелік тиімділігі дәлелденді.

Ғылыми болжамға сәйкес, егер студенттік ортадағы әлеуметтік остракизмді алдын алудың теориялық-әдіснамалық негіздері айқындалып, құрылымдық-мазмұндық моделі мен жүзеге асыру әдістемесі әзірленіп, жоғары оқу орны тәжірибесіне енгізілсе, онда студенттер арасында әлеуметтік остракизм деңгейі төмендеп, психологиялық жайлы орта қалыптасады деп күтілген еді. Эксперименттік жұмыс нәтижелері бұл болжамды толық растады. Арнайы педагогикалық ықпал эмпатияның артуына, жалғыздықтың азаюына, әлеуметтік остракизмнің әлсіреуіне, әлеуметтік қанағаттанудың өсуіне және студенттік ұжымдағы өзара әрекет сапасының жақсаруына алып келді. Демек, ұсынылған модель мен әдістеме өзінің ғылыми және практикалық тиімділігін көрсетті.

Жұмыстың ғылыми жаңалығы бірнеше деңгейде көрінді. Біріншіден, студенттік ортадағы әлеуметтік остракизм педагогикалық алдын алу нысаны ретінде кешенді түрде қарастырылды. Екіншіден, оның құрылымдық-мазмұндық моделі әзірленді. Үшіншіден, педагогикалық шарттары анықталды. Төртіншіден, арнайы кешенді әдістеменің тиімділігі тәжірибелік-эксперименттік жолмен тексерілді. Бесіншіден, әлеуметтік остракизмнің психологиялық предикторлары мен қорғаныс факторлары нақтыланды. Мұның барлығы диссертацияның ғылыми нәтижелерін негіздейді.

Практикалық маңыздылығы тұрғысынан зерттеу нәтижелері жоғары оқу орындарындағы тәрбие және әлеуметтік-педагогикалық жұмысты жетілдіруге бағытталған нақты құралдар ұсынды. Әзірленген элективті курс, тренингтер жүйесі, әдістемелік нұсқаулар, диагностикалық кешен мен ұсыныстар студенттік ортадағы әлеуметтік остракизмнің алдын алуға арналған қолданбалы база ретінде пайдаланылуы мүмкін. Бұл нәтижелер әлеуметтік педагогтарды, эдвайзерлерді, кураторларды, оқытушыларды және ЖОО әкімшілігін студенттік ортадағы психологиялық қауіпсіздікті қамтамасыз етуге бағытталған жүйелі жұмысқа бағдарлайды.

Жалпы алғанда, диссертациялық зерттеу студенттік ортадағы әлеуметтік остракизмді педагогикалық алдын алу мәселесін теориялық, әдіснамалық, диагностикалық және тәжірибелік деңгейде кешенді түрде шешуге мүмкіндік берді. Зерттеу нәтижелері әлеуметтік остракизмнің тек психологиялық немесе әлеуметтік мәселе ғана емес, сонымен бірге жоғары оқу орнының педагогикалық үдерісінде жүйелі түрде ескерілуі тиіс маңызды әлеуметтік-педагогикалық проблема екенін дәлелдеді. Ұсынылған модель, анықталған педагогикалық шарттар және апробациядан өткен кешенді әдістеме студенттік ортада психологиялық жайлы, инклюзивті, қолдаушы және қауіпсіз ахуал қалыптастыруға бағытталған ғылыми негізделген жүйе ретінде бағаланады.

Осылайша, зерттеу мақсатына қол жеткізілді, барлық міндеттер шешілді, ғылыми болжам толық расталды, ал алынған нәтижелер студенттік ортадағы әлеуметтік остракизмді педагогикалық алдын алу теориясы мен практикасына нақты үлес қосты.

Зерттеу нәтижелерін білім беру саясаты мен институционалдық құрылымдарға тиімді ықпалдастыру мақсатында білім беру ұйымдары әлеуметтік остракизмнің алдын алуға бағытталған тұтас және жүйелі көзқарасты қабылдауы қажет. Осыған байланысты төменде білім беру саясаты мен институционалдық дамуға арналған негізгі ұсынымдар ұсынылады.

1. «Әлеуметтік педагогика» және «Педагогика және психология» білім беру бағдарламаларындағы «Девиантология», «Виктимология», «Буллингті әлеуметік-педагогикалық алдын алу»  пәндерінің мазмұнына «Әлеуметтік остракизм және коммуникативтік этика» модулін енгізу қажет;

2. ЖОО-ның білімдік ортасында әлеуметтік остракизмді алдын алуды қамтамасыз ететін оқу-әдістемелік құралдар, электронды оқулықтар, әдістемелік нұсқаулықтарды дайындау маңызды;

3. Цифрлық ортадағы остракизмді жеке бағыт ретінде зерттеуге басымдық көрсету қажет;

4. Студенттік ортадағы қарым-қатынас этикасын дамыту және өзара әрекеттесуге ықпал ететін «Коммуникативтік мәдениет және әлеуметтік дағдылар»дебаттық клубтар жұмысын жандандыру қажеттілігі.

ҚОСЫМША А

Остракизмді субъективті бастан кешірілу шкаласы  (OES)
(Бейімделуі: Е. А. Бойкина, 2019.)
Нұсқаулық: әрбір тұжырымды мұқият оқып шығып, оның күнделікті өміріңізде сізге қаншалықты сәйкес келетінін бағалаңыз.
5 балдық шкаланы пайдаланыңыз, мұнда:
• 1 — мүлде келіспеймін;
• 2 — көбіне келіспеймін;
• 3 — жауап беруге қиналамын;
• 4 — көбіне келісемін;
• 5 — толықтай келісемін.
	№
	Тұжырым
	Бағалау (1-5)

	1
	Басқа адамдар мені елемейді.
	

	2
	Басқа адамдар мені байқамайды.
	

	3
	Басқа адамдар маған мен жоқ сияқты қарайды.
	

	4
	Басқа адамдар мені әдейі айналып өтеді.
	

	5
	Басқа адамдар мені көрінбейтін адамдай «көрмей» өтеді.
	

	6
	Мен өзімді топтан шеттетілгендей сезінемін.
	

	7
	Басқа адамдар мені ортақ іс-шараларға шақырмайды.
	

	8
	Мен басқа адамдардың мені әдейі шет қалдыратынын сеземін.
	

	9
	Басқа адамдар мені өз жоспарларына қоспайды.
	

	10
	Мен өзімді ортада «артық» адамдай сезінемін.
	

	11
	Мені елемегенде жаным ауырады.
	

	12
	Басқа адамдар тарапынан қабылданбау өте жағымсыз.
	

	13
	Мені байқамаған жағдайларды мен өте ауыр қабылдаймын.
	

	14
	Мені елемеген кезде көзге түспеуге тырысамын.
	

	15
	Елемеуге жауап ретінде мен өз-өзіме тұйықталуға бейіммін.
	


Нәтижелерді өңдеу
Қорытынды көрсеткішті алу үшін 15 тармақтың барлығы бойынша жиналған баллдар қосылады. Осы нұсқадағы барлық тұжырымдар тікелей болып табылады, сондықтан қайта кодтау талап етілмейді.

• Мүмкін баллдар диапазоны: 15-тен 75-ке дейін.
• Төмен деңгей (маңызды тәжірибенің болмауы): 30 баллдан төмен.
• Жоғары деңгей (интенсивті бастан кешіру): 55 балл және одан жоғары.
ҚОСЫМША Ә

ДОПО-3к сауалнамасының мәтіні
 (Жалғыздықты өткерудің дифференциалды сауалнамасы, қысқа версиясы)

· Инструкция: Сізге бірқатар тұжырымдар ұсынылады. Олардың әрқайсысын рет-ретімен қарастырыңыз және бағалаңыз: «Келіспеймін», «Келіспеуге жақынмын», «Келісуге жақынмын», «Келісемін». Таңдалынған вариантқа сай санның астын сызыңыз немесе дөңгелекпен қоршаңыз. 
	Пункт
	Тұжырым
	Келіспеймін
	Келіспеуге жақынмын
	Келісуге жақынмын 
	Келісемін

	1
	Мен өзімді жалғыз сезінемін
	1
	2
	3
	4

	2
	Жанымда ешкім болмаса, мен ішімнің пысқанын сезінемін 
	1
	2
	3
	4

	3
	Мен өзіммен өзім жалғыз қалғанды ұнатамын 
	1
	2
	3
	4

	4
	Өзім сөйлесе алатын адамдарым бар 
	1
	2
	3
	4

	5
	Сөйлесетін ешкімім жоқ 
	1
	2
	3
	4

	6
	Өз ойларыммен бөлісетін адамдарды табу маған қиын 
	1
	2
	3
	4

	7
	Жалғыздықта басыма қызық ой мен идеялар келеді 
	1
	2
	3
	4

	8
	Адамдардан алшақ болу мен үшін ауыр 
	1
	2
	3
	4

	9
	Тек жалғыз өзің болғанда ғана сезінетін ерекше сезімдер болады 
	1
	2
	3
	4

	10
	Мені шынымен түсінетін адамдар бар 
	1
	2
	3
	4

	11
	Мен жалғыз қалғанды ұнатпаймын 
	1
	2
	3
	4

	12
	Кейбір заттарды түсіну үшін адамға жалғыз қалу қажет 
	1
	2
	3
	4

	13
	Мен жалғыз қалғанда, өзімді мүлде жайсыз сезінбеймін 
	1
	2
	3
	4

	14
	Мен өзімді тастап кеткендей сезінемін
	1
	2
	3
	4

	15
	Жалғыздықта басың жақсырақ істейді
	1
	2
	3
	4

	16
	Мені қоршаған адамдар менімен бірге емес
	1
	2
	3
	4

	17
	Жалғыздықта адам өзін-өзі таниды 
	1
	2
	3
	4

	18
	Адамдарсыз өзімді нашар сезінемін 
	1
	2
	3
	4

	19
	Жалғыздықта мен өзімді нақты өзімше  сезінемін 
	1
	2
	3
	4

	20
	Адамға жасайтын ең жаман нәрсе – оны жалғыз қалдыру
	1
	2
	3
	4

	21
	Мені ешкім түсінбейтін сияқты көрінеді 
	1
	2
	3
	4

	22
	Үйде жалғыз болу маған жайлы 
	1
	2
	3
	4

	23
	Жалғыз қалу мен үшін қолайсыз
	1
	2
	3
	4

	24
	Жалғыздықта әркім өзінің шынында кім екенін көреді 
	1
	2
	3
	4


Өңдеуге байланысты ескерту:

· Кері пункттер (шкала бойынша сомаларды санау алдында инверсияны талап етеді): 4, 10, 13 пункттер
· Инверсия формуласы: Инверттелген балл = 5 – Бастапқы балл. Демек:

· 1 Жауап(Келіспеймін) ->4

· 2 Жауап (Келіспеуге жақынмын) ->3

· 3Жауап (Келісуге жақынмын) ->2

· 4 Жауап (Келісемін) ->1
· ДОПО-3к шкалалары үшін кілт:

· Жалғыздықты жалпы өткеру (ОО):1, 4, 5, 6, 10, 14, 16, 21
· Қарым-қатынасқа тәуелділік (ЗО):2, 8, 11, 13*, 18, 20, 23
· Позитивті жалғыздық (ПО):3, 7, 9, 12, 15, 17, 19, 22, 24

· (*) — Кері пункттер (инверттеу!).
ҚОСЫМША Б

TIPI-RU САУАЛНАМАСЫНЫҢ МӘТІНІ (ҚЫСҚА БЕС ФАКТОРЛЫ ТҰЛҒАЛЫҚ САУАЛНАМА)
Дереккөз: А.С. Сергеева, Б.А. Кириллов, А.Ф. Джумагулова (2016). Қысқа бес факторлы тұлғалық сауалнаманың (TIPI-RU)  аудармасы және адаптациясы (бейімделуі) және Эксперименталды психология, 9(2), 138–154
Инструкция
Сәлеметсіз бе! Тұлғалық қасиеттерді анықтауға арналған біздің сауалнаманы толтырыңызшы! Сізге ұсынылған тұжырымдардың әрқайсысын жеті баллдық шкала бойынша бағалау қажет, мұндағы:

7 = «Толықтай келісемін»

6 = «Келісуге жақынмын»

5 = «Шамалы (ішінара)  келісемін»

4 = «Нейтралды/Жауап беру қиын»

3 =«Шамалы (ішінара) келіспеймін»

2 = «Келіспеуге жақынмын»

1 = «Толықтай келіспеймін»
Сауалнама
Сіздің жауапқа сәйкесті санды әрбір жолақ бойында белгілеңіз:
	№
	Тұжырым
	7
	6
	5
	4
	3
	2
	1

	1
	Мен өзімді ашық, ынталы деп қабылдаймын.
	
	
	
	
	
	
	

	2
	Мен өзімді сыни, дауласуға бейім деп санаймын.
	
	
	
	
	
	
	

	3
	Мен өзімді сенімді және тәртіпті деп санаймын.
	
	
	
	
	
	
	

	4
	Мен өзімді мазасыз деп санаймын, мені ренжіту оңай.
	
	
	
	
	
	
	

	5
	Мен өзімді жаңа және қиын тәжірибеге ашық деп санаймын.
	
	
	
	
	
	
	

	6
	Мен өзімді тұйық, ұяң деп санаймын.
	
	
	
	
	
	
	

	7
	Мен өзімді жанашыр, сезімтал деп санаймын.
	
	
	
	
	
	
	

	8
	Мен өзімді ұйымдаспаған, немқұрайлы деп санаймын.
	
	
	
	
	
	
	

	9
	Мен өзімді сабырлы, эмоционалды тұрақты деп санаймын.
	
	
	
	
	
	
	

	10
	Мен өзімді қарапайым, шығармашылық емеспін деп санаймын.
	
	
	
	
	
	
	


Нәтижелерді өңдеуге кілт 
*Шкалалар бойынша шикі баллдар көрсетілген пункттер тұрғысынан орташа арифметикалық ретінде есептеледі. Инверттелген пункттер (*белгіленген) үшін бағаны алдына ала түрлендіріңіз: Жаңа балл = 8 – Бастапқы балл. *

	Шкала
	Пункттер
	Есептеу формуласы

	Экстраверсия
	П.1, П.6*
	(П1 + (8 – П6)) / 2

	Достық ниет
	П.2*, П.7
	(8 – П2) + П7) / 2

	Адал ниет
	П.3, П.8*
	П3 + (8 – П8)) / 2

	Эмоционалды тұрақтылық
	П.4*, П.9
	(8 – П4) + П9) / 2

	Тәжірибеге ашықтық
	П.5, П.10*
	П5 + (8 – П10) / 2


Маңызды ескертпелер

1. Пункттер инверсиясы:

· 6, 2, 8, 4, 10 пункттер инверттелген саналады.

Мысал: Егер респондент 6 пункт үшін 5 қойса («тұйық, ұяң»), онда инверсиядан кейін балл  8 – 5 = 3 болады.

Шкалалар интерпретациясы:

Экстраверсия: Жоғары балл = көпшілдік, қуаттылық.

Достық ниет: Жоғары балл = сенім, альтруизм.

Адал ниет: Жоғары балл = тәртіпті, жауапкершілікті.

Эмоционалды тұрақтылық: Жоғары балл = күйзеліске төтеп беруге мығым (төмен нейротизм баламасы).

Тәжірибеге ашықтық: Жоғары балл = қызығушылық, креативтілік.

Шектеулер:

«Достық ниет» және «Ашықтық» ішкі келісімнің төмендігін байқатты (α <0.7).

Әдістеме тек зерттеу мақсаттары үшін ғана ұсынылған (клиникалық диагностикаға жатпайды
ҚОСЫМША В

УСФ-1 (ӘЛЕУМЕТТІК ФРУСТРАЦИЯЛАНУ ДЕҢГЕЙІ)
УСФ-1 ШКАЛАСЫНА ИНСТРУКЦИЯ
Төменде сауалнаманың бірқатар тармақтары келтірілген, олардың әрқайсысында 5 балдық жүйе бойынша қазіргі уақытта әлеуметтік қызметтің әртүрлі салаларына қанағаттану деңгейін атап өту қажет.
Көп ойланбаңдар! Сіздің жауаптарыңыз дербес компьютерлердің көмегімен өңделеді және көптеген басқа деректермен бірге талданады, бұл көрсетілген параметрлерді халықтың белгілі бір топтарына (күрделі климатогеографиялық және экологиялық жағдайларда жұмыс істейтін белгілі бір кәсіптерге және т.б.) қатысты ғана бағалауға мүмкіндік береді. Бұл денсаулықтың бұзылуының алдын алудың ең тиімді жолдарын табу үшін қажет.

ТІРКЕУ БЛАНКІ
5 баллдық жүйемен бағалау: 1 – толықтай қанағаттандым, 2 – қанағаттануға жақынмын, 3 – жауап беру қиын, 4 – қанағаттанбаған сияқтымын, 5 – толықтай қанағаттанбадым.

	№
	Әлеуметтік қызмет салалары
	1
	2
	3
	4
	5

	1
	Серіктеспен/жақын адаммен қарым-қатынасқа қанағаттану
	
	
	
	
	

	2
	Ата-аналармен қарым-қатынасқа қанағаттану
	
	
	
	
	

	3
	Балалармен қарым-қатынасқа қанағаттану
	
	
	
	
	

	4
	Туыстарымен қарым-қатынасқа қанағаттану
	
	
	
	
	

	5
	Достармен қарым-қатынасқа қанағаттану
	
	
	
	
	

	6
	Қарама-қарсы жыныспен қарым-қатынасқа қанағаттану
	
	
	
	
	

	7
	Жұмыс әріптестерімен қарым-қатынасқа қанағаттану
	
	
	
	
	

	8
	Әкімшілікпен жұмыс бойынша өзара қарым-қатынастарға қанағаттану
	
	
	
	
	

	9
	Өз біліміне қанағаттану
	
	
	
	
	

	10
	Кәсіби дайындық деңгейіне қанағаттану
	
	
	
	
	

	11
	Кәсіби қызмет саласына қанағаттану
	
	
	
	
	

	12
	Жалпы жұмысқа қанағаттану
	
	
	
	
	

	13
	Материалдық жағдайға қанағаттану
	
	
	
	
	

	14
	Тұрғын үй-тұрмыстық жағдайларға қанағаттану
	
	
	
	
	

	15
	Бос уақытты өткізуге қанағаттану
	
	
	
	
	

	16
	Қоғамдағы өз жағдайына қанағаттану
	
	
	
	
	

	17
	Сіздің физикалық жағдайыңызға қанағаттану
	
	
	
	
	

	18
	Олардың психоэмоционалды жағдайына қанағаттану
	
	
	
	
	

	19
	Өз жұмысына қанағаттану
	
	
	
	
	

	20
	Жалпы өмір салтына қанағаттану
	
	
	
	
	


Сұрақтардың басты блоктары:

1. Отбасы қатынастары (пп. 1–4).
2. Әлеуметтік орта (пп. 5–8).
3. Кәсіби орта (пп. 9–12).
4. Әлеуметтік -экономикалық жағдай (пп. 13–16).
5. Денсаулық және салауатты өмір салты (пп. 17–20).
Баллдар интерпретациясы:

· 1–2 балл: Қанағаттану аумағы.
· 3 балл: Нейтралды/белгісіздік бағасы.
· 4–5 балл: Фрустрациялану аумағы (қанағаттанбау).
Фрустрациялану индексін есептеу (Qсф):
1. Барлық 20 пункттер бойынша баллдар жинақталады.

2. Жалпы сома толтырылған пункттер санына бөлінеді.

3. Фрустрациялану деңгейі шкала бойынша анықталады:
· Qсф <1.5 — Фрустрацияланудың жоқтығы.
· 1.5 ≤ Qсф <2.5 — Шамалы (ішінара) қанағаттану.
· 2.5 ≤ Qсф <3.5 — Белгісіз баға.
· 3.5 ≤ Qсф <4.5 — Шамалы (ішінара) фрустрациялану (қанағаттанбау).
· Qсф ≥ 4.5 — Жоғары фрустрациялану.

ҚОСЫМША Г

М. ДЭВИСТІҢ ЭМПАТИЯНЫҢ КӨП ФАКТОРЛЫ САУАЛНАМАСЫ (IRI)

Инструкция
Төмендегі мәлімдемелердің әрқайсысы сіздің мінез-құлқыңызға немесе сезімдеріңізге қаншалықты сәйкес келетінін бағалаңыз. Жауапты шкала бойынша белгілеңіз:
A = Мүлде мен туралы емес
B = Мен туралы емес
C = Ішінара мен туралы
D = Мен туралы көбірек
E = Барынша мен туралы
Сауалнама мәтіні (28 тармақ)
1.
Кейде мен өмірімде не болуы мүмкін екенін армандаймын.

2.
Мен өзімнен гөрі бақытты емес адамдарға деген жылы сезімдер мен қамқорлықты жиі сезінемін.

3.
Кейде маған басқа адамның көзқарасына түсу қиын болуы мүмкін.

4.
Кейде Мен адамдарға проблемалар туындаған кезде оларға шын жүректен өкінбеймін.

5.
Көркем әдебиетті оқи отырып, мен кейіпкерлердің сезімдеріне шынымен енемін.

6.
Қиын жағдайларда мен мазасызданамын және қандай да бір жолмен өзім емеспін.

7.
Мен әдетте фильмді немесе спектакльді өте алыс көремін және экранда немесе сахнада болып жатқан оқиғалар мені өте сирек түсіреді.

8.
Мен шешім қабылдамас бұрын дау кезінде Тараптардың әрқайсысының көзқарасын қарастыруға тырысамын.

9.
Адамды қолданғанын немесе алдағанын көргенде, мен оны қорғағым келетін сияқты сезінемін.

10.
Мен кейде эмоционалды жағдайға тап болған кезде өзімді дәрменсіз сезінемін.

11.
Кейде мен достарымды олардың көзқарасы бойынша қалай көрінетінін елестете отырып, жақсы түсінуге тырысамын.

12.
Мен кітап немесе кино оқиғаларына сирек терең енемін.

13.
Біреудің жаман екенін көргенде, мен әдетте сабырлы болуға тырысамын.

14.
Басқа адамдардың қиыншылықтары мені қатты алаңдатпайды.

15.
Егер мен өзімнің дұрыс екеніме сенімді болсам, мен басқа адамдардың дәлелдерін тыңдауға көп уақыт жұмсамаймын.

16.
Фильмді немесе спектакльді көргеннен кейін мен өзімді кейіпкерлердің бірі сияқты сезінемін.

17.
Эмоционалды шиеленісті жағдайда болу мені қорқытады.

18.
Кейде мен әділетсіздікке ұшыраған адамды көргенде, мен оларға қатты өкінбеймін.

19.
Мен әдетте қиын жағдайларды тиімді шешемін.

20.
Маған куәгер болғаным қатты әсер етеді.

21.
Мен әр мәселені шешудің екі әдісі бар деп санаймын және екеуін де қарастыруға тырысамын.

22.
Мен өзімді жеткілікті жұмсақ жүректі адам ретінде сипаттайтын едім.

23.
Мен жақсы киноны көргенде, мен өзімді басты кейіпкердің орнында оңай елестетемін.

24.
Әдетте қиын жағдайларда мен адасып кетемін.

25.
Маған өзімді кітап немесе фильм кейіпкерінің орнына қою оңай.

26.
Біреудің қиындыққа тап болғанын көріп, мен өзімді абдырап қалғандай сезінемін.

27.
Мен адамдардың іс-әрекеттерін түсінуге тырысамын, тіпті олар менікінен өзгеше болса да.

28.
Басқалар өз мәселелерімен бөліскенде, мен оларға шын жүректен жанашырлық танытамын.
Шкалалар кілті
Сауалнама 4 шкаланы қамтиды (әрбірі 7 пункттен тұрады):
1. FS (Фантазия):

· Пункттер: 1, 5, 7 (кері), 12 (кері), 16, 23, 25.
Өзін ойдан шығарылған кейіпкерлердің сезіміне етене ене елестету қабілетін көрсетеді.
2. PD (Эмпатиялық дистресс):

· Пункттер: 6, 10, 17, 19 (кері), 24, 26, 13 (кері). Ауыр жағдайларда үрей мен қолайсыздықты өлшейді (өзіне бағытталған).
3. EC (Эмпатиялық мейірім немесе күтім):

· Пункттер: 2, 4 (кері), 9, 14 (кері), 18 (кері), 22, 28.
Басқаларға қатысты мейірбандық пен оларға көмектесу сезімін бағалайды.
4. PT (Децентрация немесе орталықсыздану):

· Пункттер: 3 (кері), 8, 11, 15 (кері), 21, 27, 20.
Басқа адамдардың көзқарасын ескеру барысын өлшейді.
НӘТИЖЕЛЕРДІ ӨҢДЕУ
1. «Кері» таңбасы бар пункттер қайта кодталады: A=5, B=4, C=3, D=2, E=1.

2. Әрбір шкала бойынша баллдар жинақталады.
3. Интерпретация:
· FS, EC, PT бойынша  жоғары баллдар  — эмпатияның оң астарлары.
· PD бойынша жоғары баллдар  — тұлғалық күйзеліске немесе дистресске бейімділік.
Психометрикалық қасиеттер (мақала бойынша)
· Сенімділік (α-Кронбах):

· FS: 0.79

· PD: 0.70

· EC: 0.68

· PT: 0.61
· Гендерлік ерекшеліктер: FS, PD, EC бойынша әйелдерде балл саны жоғарырақ (p<0.01).
ҚОСЫМША Ғ

Моральных оснований (moral foundations questionnaire, mfq). Авторы: j. Graham, j. Haidt et al. (2011). Адаптация mfq-ru: о. А. Сычев и др. (2016)
Инструкция
Опросник состоит из двух частей.
Для первых 15 пунктов вопрос звучит так: «Когда вы оцениваете чей-то поступок и решаете, правильный он или нет, насколько важны для вас следующие соображения?».
Для последующих 15 пунктов: «Пожалуйста, прочтите следующие предложения и ответьте, насколько вы с ними согласны или не согласны».
Часть 1: Оценка важности моральных соображений

Шкала ответов: Абсолютно не важно (0) – Не важно (1) – Отчасти важно (2) – Довольно важно (3) – Очень важно (4) – Крайне важно (5)
Таблица 1.  Вопросы опросника моральных оснований
	№
	Вопрос
	Ответ

	1
	Когда вы оцениваете поступок, насколько для вас важно... Испытал ли кто-нибудь от этого поступка душевные страдания.
	

	2
	Отнеслись ли при этом к кому-нибудь необъективно.
	

	3
	Проявилась ли в этом поступке любовь к своей стране.
	

	4
	Было ли продемонстрировано неуважение к власти.
	

	5
	Нарушались ли при этом нормы морали и приличия.
	

	6
	Была ли проявлена забота о слабых и беззащитных.
	

	7
	Был ли этот поступок несправедливым.
	

	8
	Было ли в этом поступке предательство интересов своей группы.
	

	9
	Соблюдались ли обычаи и традиции.
	

	11
	Была ли проявлена жестокость.
	

	12
	Были ли ущемлены чьи-либо права.
	

	13
	Было ли проявлено отсутствие преданности своей группе.
	

	14
	Было ли проявлено неуважение к обществу и порядку.
	

	15
	Была ли проявлена распущенность, развращенность.
	


Часть 2: Согласие с утверждениями

Шкала ответов: Абсолютно не согласен (0) – Не согласен (1) – Скорее не согласен (2) – Скорее согласен (3) – Согласен (4) – Абсолютно согласен (5)

	№
	Утверждение
	Ответ

	16
	Сострадание – самая важная добродетель.
	

	17
	Справедливость – это главное, чему должны служить новые законы.
	

	18
	При воспитании детей важнее всего привить им любовь к своему народу и родине.
	

	19
	Уважение к власти и к авторитету – это то, чему должны учиться все дети.
	

	20
	Нельзя делать что-то постыдное, даже если это никому не вредит.
	

	21
	Один из худших поступков – обидеть беззащитное животное.
	

	22
	Справедливость – основное, что необходимо для общества.
	

	23
	Предательство близких – это самый безнравственный и подлый поступок.
	

	24
	Мужчины и женщины должны играть в обществе разные роли.
	

	25
	Я бы назвал некоторые поступки неправильными, потому что они противоестественны.
	

	26
	Если кто-то намеренно причиняет боль другому человеку, то он поступает безнравственно.
	

	27
	Это неправильно, что дети богатых имеют гораздо больше возможностей, чем дети из обычных семей.
	

	28
	Быть частью команды важнее самовыражения.
	

	29
	Даже если командир заведомо неправ, солдат должен выполнить его приказ.
	

	30
	Нравственная чистота – важная и ценная добродетель.
	


Обработка результатов
Каждому ответу присваивается балл от 0 до 5 в соответствии с выбранной позицией в шкале. Далее баллы суммируются по пяти шкалам моральных оснований:
Забота: вопросы 1, 6, 11, 16, 21, 26
Справедливость: вопросы 2, 7, 12, 17, 22, 27
Лояльность группе: вопросы 3, 8, 13, 18, 23, 28
Уважение к авторитету: вопросы 4, 9, 14, 19, 24, 29
Чистота: вопросы 5, 10, 15, 20, 25, 30
ҚОСЫМША Д
ТҮСІНДІРМЕ ЖАЗБА

6. Бағдарламаның қысқаша сипаттамасы
«Студенттік ортадағы әлеуметтік остракизмді педагогикалық алдын алу» элективті курс бағдарламасы жоғары оқу орындарында білім алатын студенттер арасында әлеуметтік оқшаулану, елемеу, шеттету және қабылдамау тәуекелдерін төмендетуге бағытталған кешенді психологиялық-педагогикалық профилактикалық бағдарлама болып табылады.

Бағдарлама студенттердің әлеуметтік өзара әрекеттесуінде кездесетін остракизмнің пассивті және жасырын формаларын (елемеу, оқшаулау, символдық шеттету) ерте анықтауға, олардың психологиялық салдарын азайтуға және қауіпсіз, қолайлы білім беру ортасын қалыптастыруға бағытталған.

Бағдарлама сараланған (дифференциалды) тәсіл қағидасына негізделген және:

- факультет бейініне (гуманитарлық-педагогикалық, әлеуметтік-ғылыми);

- жас ерекшеліктеріне (18–20 жас, 21–23 жас);

- жеке психологиялық тәуекел факторларына (гиперэмпатия, құндылық қаттылығы, перфекционизм, бас тартуға жоғары сезімталдық) сәйкес құрылымдалған.

Бағдарлама мазмұны тренингтік модульдерден, диагностика мен мониторинг жүйесінен, онлайн қолдау элементтерінен және нәтижелерді бағалаудың дәлелді ғылыми механизмдерінен тұрады.
7. Бағдарламаның мақсаты мен күтілетін нәтижелері

	Бағдарламаның мақсаты
	Бағдарламаның міндеттері
	Күтілетін нәтижелер

	Студенттік ортада әлеуметтік остракизмнің алдын алу арқылы студенттердің психологиялық әл-ауқатын жақсарту, әлеуметтік тиістілік сезімін арттыру және университетте психологиялық-педагогикалық қауіпсіз ортаны қалыптастыру.
	- әлеуметтік остракизм тәуекелін арттыратын психологиялық факторларды анықтау;

- студенттердің эмоционалды өзін-өзі реттеу және когнитивті икемділік дағдыларын дамыту;

- әлеуметтік климатты жүйелі түрде бақылау және бағалау;

- профилактикалық араласудың қысқа және ұзақ мерзімді тиімділігін ғылыми негізде дәлелдеу.

	- тәжірибелік әлеуметтік остракизм деңгейінің (OES) кемінде 30% төмендеуі;

- ауыр эмпатия (PD) көрсеткішінің 20% төмендеуі;

- эмоционалды тұрақтылықтың айтарлықтай артуы;

- студенттердің тиістілік қажеттілігінің (Qsf) оңтайлы деңгейге жетуі;

- академиялық қатысу мен әлеуметтік өзара әрекет сапасының жақсаруы.


3. Бағдарламаның мақсатты тобы:
- Л.Н. Гумилев атындағы ЕҰУ-нің Әлеуметтік педагогика (6B01801)  және (6В01103) Педагогика және психология білім беру бағдарламасының студенттері және С.Аманжолов атындағы ШҚУ-нің  (6B01101) Педагогика және психология, (6В03101) Психология білім беру бағдарламасының студенттері;

- I–IV курс білім алушылары;

- әлеуметтік-педагогикалық және психологиялық тәуекел топтарына жататын студенттер (остракизм тәжірибесі, жоғары фрустрация, жалғыздық, RS).
4. Постреквизиттер мен пререквизиттер

Пререквизиттер
Осы бағдарламаны іске асыру үшін қатысушыларда төмендегі оқу пәндері аясында қалыптасқан базалық білім, білік және дағдылардың болуы қажет:

- «Әлеуметтік педагогика» – әлеуметтік-педагогикалық қызметтің теориялық негіздері, студенттердің әлеуметтену үдерісі, тәуекел топтарымен жұмыс істеу тәсілдері;

- «Психология негіздері»/«Тұлға психологиясы» – тұлғаның дамуы, эмоционалды күйі, қарым-қатынас ерекшеліктері туралы бастапқы түсініктер;

- «Әлеуметтік-педагогикалық диагностика» – студенттердің психоәлеуметтік жағдайын бағалауға арналған диагностикалық әдістерді қолдану дағдылары.

Бұл білімдер бағдарламаның диагностикалық, профилактикалық және мониторингтік компоненттерін тиімді жүзеге асыру үшін қажетті негіз болып табылады.
Постреквизиттер
Бағдарламаны меңгеру нәтижесінде қалыптасқан білім, білік және дағдылар төмендегі бағыттарда қолдануға және тереңдетуге мүмкіндік береді:

- студенттермен әлеуметтік-педагогикалық сүйемелдеу жүргізу;

- әлеуметтік тәуекелдердің (остракизм, әлеуметтік оқшаулану, буллинг) алдын алу бағдарламаларын әзірлеу және енгізу;

- университеттің психологиялық қызметі мен тәрбие жұмысы жүйесінде қолдану; 

- «Әлеуметтік қорғау», «Буллингтің алдын алу», «Әлеуметтік-педагогикалық қолдау» бағытындағы бағдарламалар мен практикалық қызметті жүзеге асыру.

Бағдарлама нәтижелері жоғары оқу орындарында психологиялық-педагогикалық қауіпсіз білім беру ортасын қалыптастыруға бағытталған кәсіби қызметтің тиімділігін арттыруға негіз болады.
8. Оқу жүктемесінің құрылымы
	Оқу жұмысының түрлері
	Сағат саны

	
	

	Дәрістер
	15

	Практикалық сабақтар
	30

	Студенттің өзіндік жұмысы (СӨЖ)
	105

	Барлығы
	150


9. Бағдарламаның модульдер бойынша тақырыптық жоспары

	Модуль №
	Модуль атауы

	1
	Студенттік ортадағы әлеуметтік остракизмнің алдын алудың теориялық-әдіснамалық негіздері

	2
	Студенттік ортадағы әлеуметтік остракизмнің алдын алудың әлеуметтік-психологиялық механизмдері, факторлары, әдістері мен құралдары


	Дәрістер

	№ апта
	№ модуль
	Дәріс тақырыбының атауы
	Сағат саны
	Оқыту түрлері мен әдістері

	1
	1
	Әлеуметтік остракизм әлеуметтік-педагогикалық құбылыс ретінде. Остракизм ұғымының мәні, түрлері және көрініс формалары
	1
	Дәріс-презентация

	2
	1
	Әлеуметтік остракизмнің қалыптасу тарихы және теориялық тұғырлары. Шетелдік және отандық зерттеулерге шолу
	1
	Дәріс-презентация

	3
	1
	Әлеуметтік остракизмнің нормативтік-құқықтық негіздері. Білім беру ортасындағы психологиялық қауіпсіздік
	1
	Дәріс-презентация

	4
	1
	Әлеуметтік остракизмді зерттеудегі әдіснамалық тұғырлар және педагогикалық профилактика ұғымы
	1
	Дәріс-презентация, миға шабуыл

	5
	1
	Әлеуметтік остракизмнің пассивті және жасырын формалары (елемеу, оқшаулау)
	1
	Проблемалық дәріс-презентация

	6
	2
	Студенттік ортадағы әлеуметтік остракизмнің әлеуметтік-психологиялық механизмдері
	1
	Дәріс-презентация

	7
	2
	Әлеуметтік остракизмнің студент тұлғасының дамуына әсері: психологиялық және академиялық салдарлар
	1
	Дәріс-презентация (пікірталас)

	8
	2
	Эмпатия және әлеуметтік остракизм: эмпатияның парадоксалды әсері
	1
	Дәріс-презентация

	9
	2
	Перфекционизм және құндылық қаттылығы әлеуметтік остракизмнің тәуекел факторлары ретінде
	1
	Дәріс-презентация, миға шабуыл

	10
	3
	Әлеуметтік остракизмді педагогикалық диагностикалау әдістері (OES, IRI, TIPI-RU және т.б.)
	1
	Дәріс-презентация

	11
	3
	Әлеуметтік остракизм тәуекелін ерте анықтау және мониторинг жүйесі
	1
	Проблемалық дәріс-презентация

	12
	4
	Әлеуметтік остракизмді педагогикалық алдын алудың құрылымдық-мазмұндық моделі
	1
	Дәріс-презентация

	13
	4
	Дифференциалды профилактика: факультет және жас ерекшеліктеріне бағытталған тәсілдер
	1
	Дәріс-презентация

	14
	5
	Университет ортасында профилактикалық бағдарламаны іске асыру және интеграциялау механизмдері
	1
	Дәріс-презентация

	15
	5
	Әлеуметтік остракизмнің алдын алу бағдарламасының тиімділігін бағалау және этикалық талаптар
	1
	Дәріс-презентация

	
	
	Барлығы: 15 сағат
	
	


Практикалық (семинарлық) сабақтар
	№ апта
	Модуль № 
	Практикалық (семинарлық) сабақ тақырыбы
	Сағат саны
	Оқыту түрлері мен әдістері

	1
	1
	Әлеуметтік остракизм ұғымы және оның білім беру ортасындағы көріністері: остракизм түсінігі, түрлері мен формалары, студенттік ортадағы жасырын остракизм
	2
	Семинар (презентацияларды талқылау)

	2
	1
	Әлеуметтік остракизмнің теориялық тұғырлары: шетелдік және отандық теориялар, әлеуметтік оқшаулану, қабылдамау феномені
	2
	Семинар-дискуссия

	3
	1
	Әлеуметтік остракизмнің әлеуметтік-педагогикалық сипаты: әлеуметтену үдерісі, студенттік топтағы қарым-қатынас, қауіп факторлары
	2
	Проблемалық семинар

	4
	1
	Әлеуметтік остракизмді зерттеудің әдіснамалық негіздері: зерттеу әдістері, диагностика, педагогикалық профилактика
	2
	Семинар, шағын топтарда жұмыс

	5
	1
	Әлеуметтік остракизмді педагогикалық алдын алудың қағидалары: жүйелілік, дифференциалды тәсіл, қауіпсіз білім беру ортасы
	2
	Семинар (миға шабуыл)

	6
	2
	Студенттік ортадағы әлеуметтік-психологиялық механизмдер: топтық динамика, әлеуметтік мәртебе, қабылдау және елемеу
	2
	Мақалаларды талдау

	7
	2
	Әлеуметтік остракизмнің студент тұлғасына әсері: психологиялық және академиялық салдарлар, әлеуметтік оқшаулану
	2
	Кейстерді талдау

	8
	2
	Эмпатия және әлеуметтік остракизм: эмпатия түрлері, эмпатияның парадоксалды әсері, эмпатиялық күйіп қалу
	2
	Семинар (презентациялар)

	9
	2
	Перфекционизм және құндылық қаттылығы: перфекционизм ұғымы, құндылық жүйесінің қаттылығы, остракизм тәуекелі
	2
	Практикалық семинар

	10
	3
	Әлеуметтік остракизмді диагностикалау әдістері: OES, IRI, TIPI-RU, нәтижелерді интерпретациялау
	2
	Практикалық жұмыс

	11
	3
	Әлеуметтік остракизмді мониторингтеу және тәуекел топтарын анықтау: ерте анықтау, RS феномені, мониторинг алгоритмдері
	2
	Проблемалық семинар

	12
	4
	Әлеуметтік остракизмді педагогикалық алдын алу бағдарламасының құрылымдық-мазмұндық моделі: модульдік тәсіл
	2
	Кейс-стади

	13
	4
	Дифференциалды профилактика: факультет бейіні, жас ерекшеліктері, тәуекелге бағытталған жұмыс
	2
	Проблемалық семинар

	14
	5
	Университет ортасында профилактикалық бағдарламаны іске асыру: интеграция механизмдері, оқытушылардың рөлі, цифрлық құралдар
	2
	Зерттеу жобаларын қорғау

	15
	5
	Әлеуметтік остракизмнің алдын алу бағдарламасының тиімділігін бағалау: көрсеткіштер, этикалық талаптар, қорытынды талдау
	2
	Проблемалық семинар

	
	
	Барлығы: 15 сағат
	
	


Студенттің өзіндік жұмысы (СӨЖ)
	№ апта
	№ модуль
	СӨЖ тақырыбының атауы
	СӨЖ тапсыру мерзімі
	Сағат саны
	Оқыту түрлері мен әдістері

	1
	1
	Әлеуметтік остракизм ұғымы және оның педагогикалық мәні
	1 апта
	7
	Қорытындылау, тақырып бойынша жазбаша талдау

	2
	1
	Әлеуметтік остракизмнің теориялық тұғырлары (отандық және шетелдік көзқарастар)
	2 апта
	7
	Презентация дайындау

	3
	1
	Әлеуметтік остракизм студенттердің әлеуметтену үдерісінің факторы ретінде
	3 апта
	7
	Ұғымдық-категориялық жазбаша талдау

	4
	1
	Әлеуметтік остракизмді зерттеудегі әдіснамалық тұғырлар
	4 апта
	7
	Кейстерді талдау, жазбаша пікір

	5
	1
	Әлеуметтік остракизмді педагогикалық алдын алудың қағидалары
	5 апта
	7
	Ғылыми мақалаларды талдау

	6
	1
	Әлеуметтік остракизмнің нормативтік-құқықтық негіздері
	6 апта
	7
	Ғылыми баяндама дайындау

	7
	1
	Білім беру ортасындағы психологиялық қауіпсіздік және остракизмнің алдын алу
	7 апта
	7
	Нормативтік құжаттарды зерделеу және талдау

	8
	2
	Студенттік жастағы тұлғаның даму ерекшеліктері және әлеуметтік оқшаулану тәуекелі
	8 апта
	7
	Мини-зерттеу

	9
	2
	Студенттердің әлеуметтенуі және әлеуметтік остракизм
	9 апта
	7
	Презентация дайындау

	10
	2
	Студенттік ортадағы қарым-қатынас мәселелері және әлеуметтік остракизм
	10 апта
	7
	Кейс-стади орындау

	11
	2
	Әлеуметтік остракизм және девиантты мінез-құлықтың өзара байланысы
	11 апта
	7
	Кейс-стади орындау

	12
	2
	Білім беру жүйесіндегі студенттің құқықтық мәртебесі және остракизм
	12 апта
	7
	Презентация дайындау

	13
	2
	Әлеуметтік остракизм жағдайындағы студенттермен педагогикалық жұмыс
	13 апта
	7
	Ғылыми мақалаларды талдау

	14
	2
	Әлеуметтік остракизмді педагогикалық алдын алу бағдарламалары
	14 апта
	7
	Зерттеу жобасын дайындау

	15
	2
	Студенттік ортадағы әлеуметтік остракизмді алдын алу бойынша авторлық жоба
	15 апта
	7
	Зерттеу жобасын қорғау


10. Білім алушылардың оқу жетістіктерін бағалау жүйесі

Білім алушылардың білімдері, біліктері мен дағдылары төмендегі бағалау жүйесі бойынша бағаланады.

	Әріптік бағалау жүйесі
	Баллдың сандық баламасы
	%-дық көрсеткіші
	Дәстүрлі жүйе бойынша баға
	Бағалау критерийлері

	A
	4,0
	95–100
	Өте жақсы
	Әлеуметтік остракизмді педагогикалық алдын алу бағдарламасының мазмұны бойынша толық, терең және дәлелді жауап берілген. Остракизм ұғымдары, түрлері, механизмдері, тәуекел факторлары, диагностика және профилактика әдістері еркін қолданылған. Жауап ғылыми тілде, логикалық құрылымда, себеп-салдарлық байланыстармен негізделген, авторлық позиция айқын көрінеді.

	A-
	3,67
	90–94
	
	Бағдарламаның негізгі теориялық және практикалық аспектілері (әлеуметтік остракизм, психологиялық механизмдер, диагностикалық құралдар, профилактикалық технологиялар) толық әрі дәлелді ашылған. Жауап құрылымды, ғылыми тілде берілген. Ұсақ қателіктер білім алушы тарапынан өз бетінше түзетіледі.

	B+
	3,33
	85–89
	Жақсы
	Әлеуметтік остракизмді алдын алу мәселелері бойынша толық жауап берілген, негізгі ұғымдар мен тәсілдер дұрыс қолданылған. Материал логикалық жүйеде баяндалған, алайда жекелеген дәлсіздіктер оқытушының көмегімен түзетіледі.

	B
	3,0
	80–84
	
	Бағдарламаның мазмұны жеткілікті деңгейде меңгерілген. Білім алушы әлеуметтік остракизмнің себептері мен салдарын, алдын алу әдістерін сипаттай алады. Жауап ғылыми терминдермен берілген, бірақ кейбір кемшіліктер бар.

	B-
	2,67
	75–79
	
	Жауап жалпы дұрыс, алайда құрылым мен дәлелділік жеткіліксіз. Әлеуметтік остракизмді алдын алу бағдарламасының жекелеген компоненттерін ашуда қателіктер бар, олар жетекші сұрақтар арқылы түзетіледі.

	C+
	2,33
	70–74
	
	Білім алушы негізгі ұғымдарды біледі, бірақ оларды жүйелі түрде байланыстыруда қиындық көреді. Әлеуметтік остракизмнің алдын алу мәселелері үстірт ашылған, 1–2 елеулі қате кездеседі.

	C
	2,0
	65–69
	Қанағаттанарлық
	Жауап толық емес, логикалық бірізділік сақталмаған. Терминдерді қолдануда қателіктер бар. Білім алушы әлеуметтік остракизмнің себептері мен алдын алу жолдарын тек оқытушының көмегімен нақтылай алады.

	C-
	1,67
	60–64
	
	Материалды меңгеру деңгейі төмен. Әлеуметтік остракизм ұғымы мен профилактика әдістері дұрыс ашылмаған, тұжырымдар мен қорытындылар жоқ.

	D+
	1,33
	55–59
	
	Жауап үзінділі, логикасыз. Білім алушы әлеуметтік остракизмнің мәнін, диагностикалық және профилактикалық аспектілерін түсіндіруде елеулі қателіктер жібереді.

	D
	1,0
	50–54
	
	Білім алушы бағдарлама мазмұнын жүйелі меңгермеген. Ұғымдар арасындағы байланыс ашылмаған, дәлелдер мен қорытындылар жоқ.

	FX
	0,5
	25–49
	Қанағаттанарлықсыз
	Бағдарламаның негізгі бөлімі меңгерілмеген. Әлеуметтік остракизм және оны педагогикалық алдын алу мәселелері бойынша елеулі олқылықтар бар, тапсырмалардың басым бөлігі орындалмаған.

	
	
	
	
	

	F
	0
	0–24
	Қанағаттанарлықсыз
	Білім алушы бағдарламаны игермеген, оқу тапсырмаларын орындамаған, негізгі ұғымдар мен тәсілдер бойынша білім жоқ.


ҚОСЫМША Е
ҚОСЫМША Е


Бағдарлама студенттік ортадағы әлеуметтік остракизмді педагогикалық тұрғыда алдын алуға бағытталған және инклюзивті, қолдаушы білім беру ортасын қалыптастыруға арналған. Материалдар жоғары оқу орындарының студенттерімен жүргізілетін тәрбиелік, әлеуметтік-педагогикалық және профилактикалық жұмыстарда қолдануға ұсынылады.

© Шайхымуратова И.Б., 2025
Барлық құқықтар қорғалған. Автордың жазбаша рұқсатынсыз материалдарды толық немесе ішінара көшіруге, таратуға және пайдалануға тыйым салынады.

Қазақстан Республикасы, Астана қаласы, 2025 жыл.

ТҮСІНІК ХАТ
Қазіргі жоғары білім беру жүйесінде студенттік ортаның әлеуметтік-психологиялық қауіпсіздігін қамтамасыз ету, өзара сыйластық пен қабылдауға негізделген инклюзивті білім беру ортасын қалыптастыру өзекті педагогикалық міндеттердің бірі болып табылады. Студенттік ұжымдарда байқалатын әлеуметтік қабылдамау, шеттету және елемеу құбылыстары әлеуметтік остракизмнің көрінісі ретінде студенттердің тұлғалық дамуына, оқу мотивациясына және әлеуметтік бейімделуіне кері әсерін тигізуі мүмкін. Осыған байланысты студенттік ортадағы әлеуметтік остракизмді педагогикалық тұрғыда алдын алу мәселесі ғылыми және практикалық маңызға ие.

Ұсынылып отырған тренингтік бағдарлама студенттік ортадағы әлеуметтік остракизмнің алдын алуға бағытталған жүйелі педагогикалық профилактиканы жүзеге асыру мақсатында әзірленді. Бағдарлама студенттердің әлеуметтік өзара әрекет мәдениетін дамытуға, эмпатиялық қабілеттерін арттыруға, инклюзивті қарым- қатынас дағдыларын қалыптастыруға және әлеуметтік жауапкершілігін күшейтуге бағытталған. Бағдарламаның мазмұны педагогикалық профилактика қағидаттарына, тұлғалық-бағдарлы және гуманистік білім беру тұжырымдамаларына негізделген.

Тренингтік бағдарлама жоғары оқу орындарының 1–2 курс студенттеріне арналған және бір семестр көлемінде іске асырылады. Бағдарлама 12 тренингтік сабақтан тұрады, әрбір тренингтің ұзақтығы 45 минутты құрайды. Сабақтар аптасына екі рет өткізіледі. Мұндай формат студенттердің жас ерекшеліктерін, танымдық мүмкіндіктерін және оқу процесінің ұйымдастырылу талаптарын ескере отырып таңдалды.
Бағдарлама мазмұны бес өзара байланысты логикалық блоктан тұрады: кіріспе және теориялық негіз, әлеуметтік-перцептивті даму, коммуникативтік-педагогикалық дағдыларды қалыптастыру, әлеуметтік жауапкершілік пен куәгер позициясын дамыту, сондай-ақ алынған білім мен дағдыларды бекіту және профилактикалық стратегияларды қалыптастыру. Әрбір тренинг құрылымында кіріспе бөлім, негізгі практикалық жұмыс және рефлексиялық қорытынды кезең  қарастырылған.  Тренингтер  барысында  топтық  талқылау, интерактивті жаттығулар, рөлдік ойындар, жағдайлық тапсырмалар және рефлексия әдістері қолданылады.

Бағдарламаны іске асыру нәтижесінде студенттердің әлеуметтік сезімталдығы мен эмпатиялық деңгейі артып, топтағы өзара қабылдау мен қолдау көрсету дағдылары дамиды, әлеуметтік остракизм көріністерінің алдын алу мүмкіндігі күшейеді деп күтіледі. Бағдарлама студенттік ұжымда жағымды әлеуметтік-психологиялық климат қалыптастыруға және әлеуметтік остракизмнің педагогикалық алдын алуына бағытталған тиімді құрал ретінде ұсынылады

Тренинг бағдарламасының журналы

	№
	Тренинг тақырыбы
	Мақсаты
	Жаттығулар

	11
	«Остракизм ұғымын түсіну»
	остракизм туралы білім қалыптастыру
	«Мен топтамын ба?» жаттығуы 

Қысқаша түсіндірме дәрісі
Остракизм ұғымы 

Түрлері: ашық, жасырын 

Салдары (психологиялық, әлеуметтік) 
«Көрінбейтін адам» ойыны 

Бір студентті елемеу (рөлдік ойын) 

Студенттердің сезімдерін талқылау
Талқылау: 

Неге адамдар біреуді шеттетеді? 
Рефлексия «3 сөз» 

Әр студент өз күйін 3 сөзбен сипаттайды

	22
	«Студенттік ортадағы остракизм туындаудың себептері мен эмоциялары»
	остракизм себептері мен эмоцияларды түсіну
	«Себептер картасы» (сыртқы келбет, мінез, әлеуметтік статус) Кейс-талдау 
«Эмпатия шеңбері»жаттығу 
«Рөлдерді ауыстыру» ойыны

«Құрбан», «бақылаушы», «агрессор» рөлдері 
Рефлексия: 

«Мен бүгін не түсіндім?»

	33
	Топ арасындағы коммуникативтік дағдылардық қалыптастыру
	тиімді қарым-қатынас дағдыларын дамыту
	«Белсенді тыңдау» жаттығуы
«Стереотиптерді бұзу» ойыны 
Талқылау: 

Қарым-қатынаста қандай қателіктер остракизмге әкеледі? 
Рефлексия: 

«Менің қарым-қатынасымда не өзгерді?» 

	44
	«Топтық динамика және лидерлік қасиеттер»
	топтағы рөлдерді түсіну және инклюзивті лидерлік қалыптастыру
	«Топтағы рөлдер» жаттығуы
Лидер, аутсайдер, бақылаушы рөлдерін анықтау 
«Көшбасшы кім?» ойыны 
Тапсырма орындау кезінде лидерді анықтау 
«Инклюзивті лидер» тренингі 

	55
	«Психологиялық тұрақтылық және өзін-өзі қорғау»
	студенттердің психологиялық тұрақтылығын дамыту
	 «Менің ресурстарым» тренингі
«Қиын жағдайдан шығу» ойыны
Остракизм жағдайында әрекет жоспары 
«Өзін-өзі қолдау техникасы» 
Аффирмациялар, тыныс алу жаттығулары 
«Қауіпсіз адам» 
Кімге жүгінуге болады? 
Қорытынды рефлексия: 

«Мен тренингтен не алдым?»

	66
	«Стигматизация және әлеуметтік таңбалау»
	студенттердің «ярлык тағу» механизмдерін түсінуі
	Қысқаша дәріс
Стигма, дискриминация, остракизм байланысы 
«Таңба жапсырмасы» ойыны 

Диаграмма1

		





Диаграмма1

		





Лист1

				Ряд 1		Ряд 2		Ряд 3

		Психология		50.6%		2.4		2

		Педагогика және психология		49.4%		4.4		2

		19 жас		22.4%		1.8		3

		20 жас		10.6%		2.8		5

		21 жас		7.1%

		22 жас		7.1%

				Для изменения диапазона данных диаграммы перетащите правый нижний угол диапазона.

Диаграмма1

		





Диаграмма1

		





Лист1

				Ряд 1		Ряд 2		Ряд 3

		17 жас		29.4%		2.4		2

		18 жас		23.5%		4.4		2

		19 жас		22.4%		1.8		3

		20 жас		10.6%		2.8		5

		21 жас		7.1%

		22 жас		7.1%

				Для изменения диапазона данных диаграммы перетащите правый нижний угол диапазона.

Лист1

				Ряд 1		Ряд 2		Ряд 3

		17 жас		13.4%		2.4		2

		18 жас		45.4%		4.4		2

		19 жас		20.2%		1.8		3

		20 жас		18.5%		2.8		5

		21 жас		1.7%

		22 жас		0.8%

				Для изменения диапазона данных диаграммы перетащите правый нижний угол диапазона.

Лист1

				Ряд 1		Ряд 2		Ряд 3

		Педагогика және психология		57.1%		2.4		2

		Әлеуметтік педагогика		42.9%		4.4		2

		19 жас		22.4%		1.8		3

		20 жас		10.6%		2.8		5

		21 жас		7.1%

		22 жас		7.1%

				Для изменения диапазона данных диаграммы перетащите правый нижний угол диапазона.

Жалғыздық деңгейі



Лист1

				Жалғыздық деңгейі		Ряд 2		Ряд 3

		Жоғары		53.9%		2.4		2

		Жеткілікті		34.6%		4.4		2

		Төмең		11.5%		1.8		3

		Категория 4		4.5		2.8		5

				Для изменения диапазона данных диаграммы перетащите правый нижний угол диапазона.

Лист1

				Ряд 1		Ряд 2		Ряд 3

		Қамқорлық/зиян келтірмеу		2.6		2.4		2

		Тазалық		2.2		4.4		2

		Әділеттілік		1.9		1.8		3

		Топқа адалдық		1.8		2.8		5

		Билікке құрмет		1.8

		Автономия этикасы		2.2

		Қауымдастық этикасы		1.9

Лист1

				Ряд 1		Ряд 2		Ряд 3

		Қамқорлық/зиян келтірмеу		2.7		2.4		2

		Тазалық		2.3		4.4		2

		Әділеттілік		1.8		1.8		3

		Топқа адалдық		1.7		2.8		5

		Билікке құрмет		1.7

		Автономия этикасы		2.3

		Қауымдастық этикасы		1.9

Жалғыздық деңгейі



Лист1

				Жалғыздық деңгейі		Ряд 2		Ряд 3

		Жоғары		50.7%		2.4		2

		Жеткілікті		35.6%		4.4		2

		Төмең		13.7%		1.8		3

		Категория 4		4.5		2.8		5

				Для изменения диапазона данных диаграммы перетащите правый нижний угол диапазона.

Лист1

				Ряд 1		Ряд 2		Ряд 3

		Экстраверсия		4.60		2.4		2

		Ізгі ниет		5.06		4.4		2

		Адалдық (саналылық)		4.78		1.8		3

		Эмоционалдық тұрақтылық		4.29		2.8		5

		Тәжірибеге ашықтық		4.70

				Для изменения диапазона данных диаграммы перетащите правый нижний угол диапазона.

Лист1

				Әлеуметтік фрустрация деңгейі		Ряд 2		Ряд 3

		Төмен		67.1%		2.4		2

		Жеткілікті		22.3%		4.4		2

		Жоғары		10.6%		1.8		3

		Категория 4		4.5		2.8		5

				Для изменения диапазона данных диаграммы перетащите правый нижний угол диапазона.

Диаграмма1

		





Лист1

				Әлеуметтік фрустрация деңгейі		Ряд 2		Ряд 3

		Төмен		58.8%		2.4		2

		Жеткілікті		36.2%		4.4		2

		Жоғары		5.0%		1.8		3

		Категория 4		4.5		2.8		5

				Для изменения диапазона данных диаграммы перетащите правый нижний угол диапазона.

Лист1

				Ряд 1		Ряд 2		Ряд 3

		Экстраверсия		4.04		2.4		2

		Ізгі ниет		4.23		4.4		2

		Адалдық (саналылық)		4.29		1.8		3

		Эмоционалдық тұрақтылық		3.70		2.8		5

		Тәжірибеге ашықтық		3.50

				Для изменения диапазона данных диаграммы перетащите правый нижний угол диапазона.

Лист1

				Бастапқы диагностика		Қайталама диагностика		Ряд 3

		Төмен		11.5%		13.0%		2

		Жеткілікті		34.6%		36.0%		2

		Жоғары		53.9%		51.0%		3

		Категория 4		4.5		2.8		5

				Для изменения диапазона данных диаграммы перетащите правый нижний угол диапазона.

Лист1

				Бастапқы диагностика		Қайталама диагностика		Ряд 3

		Төмен		13.7%		25.2%		2

		Жеткілікті		35.6%		40.3%		2

		Жоғары		50.7%		34.5%		3

		Категория 4		4.5		2.8		5

				Для изменения диапазона данных диаграммы перетащите правый нижний угол диапазона.

Лист1

				Бастапқы диагностика		Қайталама диагностика		Ряд 3

		Төмен		58.8%		68.9%		2

		Жеткілікті		36.1%		27.7%		2

		Жоғары		5.0%		3.4%		3

		Категория 4		4.5		2.8		5

				Для изменения диапазона данных диаграммы перетащите правый нижний угол диапазона.

Лист1

				Бастапқы диагностика		Қайталама диагностика		Ряд 3

		Төмен		67.1%		68.5%		2

		Жеткілікті		22.4%		21.2%		2

		Жоғары		10.6%		10.3%		3

		Категория 4		4.5		2.8		5

				Для изменения диапазона данных диаграммы перетащите правый нижний угол диапазона.






